Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση: α) της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας» (Α΄ 65), β) της από 30 Ιουνίου 2015 Πράξης Νομοθετικού Περιεχομένου «Τροποποίηση του άρθρου πρώτου της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας»» (Α΄ 66), γ) της από 14 Ιουλίου 2015 Πράξης Νομοθετικού Περιεχομένου «Συμπλήρωση της Πράξης Νομοθετικού Περιεχομένου της 28ης Ιουνίου 2015 «Τραπεζική αργία βραχείας διάρκειας» (Α΄ 65), όπως τροποποιήθηκε με την από 30 Ιουνίου 2015 Πράξη Νομοθετικού Περιεχομένου (Α΄ 66) και ισχύει, αναφορικά με την παράταση διάρκειας τραπεζικής αργίας, ρύθμιση θεμάτων συναλλαγών κατά τη διάρκεια αυτής, περιοριστικών μέτρων, αναστολή πράξεων αναγκαστικής εκτέλεσης, καταβολής εγγυοδοσιών και πάσης φύσεως παραβόλων, καθώς και της παράτασης της λύσης και εκκαθάρισης του ΟΔΙΕ» (Α΄ 79), δ) της από 18 Ιουλίου 2015 Πράξης Νομοθετικού Περιεχομένου «Επείγουσες ρυθμίσεις για τη θέσπιση περιορισμών στην ανάληψη μετρητών και τη μεταφορά κεφαλαίων και τις τροποποιήσεις των νόμων 4063/2012, 4172/2013, 4331/2015 και 4334/2015» (Α΄ 84), ε) της από 31 Ιουλίου 2015 Πράξης Νομοθετικού Περιεχομένου «Τροποποιήσεις στις από 28 Ιουνίου 2015, 14 Ιουλίου 2015 και 18 Ιουλίου 2015 Πράξεις Νομοθετικού Περιεχομένου και κατεπείγουσες ρυθμίσεις για αξιόγραφα και για την υποστήριξη της διαπραγμάτευσης της Ελληνικής Κυβέρνησης με τον Ευρωπαϊκό Μηχανισμό Σταθερότητας (Ε.Μ.Σ.), την Ευρωπαϊκή Επιτροπή, την Ευρωπαϊκή Κεντρική Τράπεζα (Ε.Κ.Τ.) και το Διεθνές Νομισματικό Ταμείο (Δ.Ν.Τ.)» (Α΄ 90), στ) της από 17 Αυγούστου 2015 Πράξης Νομοθετικού Περιεχομένου «Κατεπείγουσες Ρυθμίσεις για την Αποκατάσταση των Ζημιών από Ακραία Καιρικά Φαινόμενα στην Περιφερειακή Ενότητα Έβρου» (Α΄ 97), ζ) της από 19 Αυγούστου 2015 Πράξης Νομοθετικού Περιεχομένου «Προσθήκη διάταξης στο ν. 2292/1995 «Οργάνωση και λειτουργία του Υπουργείου Εθνικής Άμυνας, διοίκηση και έλεγχος των Ενόπλων Δυνάμεων και άλλες διατάξεις»» (Α΄ 100), η) της από 22 Αυγούστου 2015 Πράξης Νομοθετικού Περιεχομένου «Επείγουσες ρυθμίσεις για την αντιμετώπιση της ανθρωπιστικής κρίσης που έχει δημιουργηθεί σε νησιά του ανατολικού Αιγαίου λόγω της αιφνίδιας, απρόβλεπτης και μαζικής εισόδου μεγάλου αριθμού μεταναστών» (Α΄ 101), θ) της από 26 Αυγούστου 2015 Πράξης Νομοθετικού Περιεχομένου «Κατεπείγουσες ρυθμίσεις για την ομαλή λειτουργία των Οργανισμών Τοπικής Αυτοδιοίκησης» (Α΄ 102), ι) της από 10 Σεπτεμβρίου 2015 Πράξης Νομοθετικού Περιεχομένου «Κατεπείγουσες ρυθμίσεις για την απρόσκοπτη έναρξη του σχολικού έτους 2015-2016 και την εύρυθμη λειτουργία των σχολικών μονάδων» (Α΄ 108) και ια) της από 25 Σεπτεμβρίου 2015 Πράξης Νομοθετικού Περιεχομένου «Τροποποίηση του άρθρου 13 του ν.4111/2013» (Α΄ 119) και ιβ) της από 7-10-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων και Παιδείας, Έρευνας και Θρησκευμάτων» (Α΄ 127)». Στη Διάσκεψη των Προέδρων της 17ης Νοεμβρίου του 2015 αποφασίστηκε ότι η συζήτηση αυτή θα γίνει σε μια ή δύο συνεδριάσεις. Κυρίες και κύριοι συνάδελφοι, θα ήθελα να σας διαβάσω κάποιες ανακοινώσεις: Από τη Νέα Δημοκρατία στη συνεδρίαση της Ολομέλειας της Βουλής για τη σημερινή συζήτηση του σχεδίου νόμου του Υπουργείου Οικονομικών για την κύρωση των Πράξεων Νομοθετικού Περιεχομένου, Κοινοβουλευτικός Εκπρόσωπος ορίζεται ο Βουλευτής Κυκλάδων, κ. Ιωάννης Βρούτσης. Από τον Λαϊκό Σύνδεσμο - Χρυσή Αυγή, ορίζεται ειδικός αγορητής ο Βουλευτής Β΄ Αθηνών, κ. Ηλίας Παναγιώταρος και Κοινοβουλευτικός Εκπρόσωπος ο Βουλευτής Επικρατείας, κ. Χρήστος Παππάς. Από την Κοινοβουλευτική Ομάδα της Δημοκρατικής Συμπαράταξης ΠΑΣΟΚ - ΔΗΜΑΡ, για τη σημερινή μας συνεδρίαση, ορίζεται ειδικός αγορητής ο Βουλευτής κ. Βασίλης Κεγκέρογλου. Από το ΚΚΕ ορίζεται για τη σημερινή συνεδρίαση ως ειδικός αγορητής ο Βουλευτής Αθανάσιος Βαρδαλής. Από το Ποτάμι ορίζεται ως Κοινοβουλευτικός Εκπρόσωπος ο Βουλευτής Σπυρίδων Δανέλλης και ως ειδικός αγορητής ο Βουλευτής Ιάσων Φωτήλας. Τέλος, από την Ένωση Κεντρώων ορίζεται ως ειδικός αγορητής της Κοινοβουλευτικής Ομάδας ο κ. Δημήτριος Καβαδέλλας. Τον λόγο τώρα έχει ο εισηγητής του ΣΥΡΙΖΑ, κ. Βέττας. Παρακαλώ, κύριε Βέττα.
Κυρία Πρόεδρε, κυρίες και κύριοι συνάδελφοι, ζούμε σήμερα ένα κομμάτι της εθνικής μοναξιάς. Δεν βλέπω και πάρα πολύ κόσμο στην Ολομέλεια. Μετά τη συζήτηση στη Διαρκή Επιτροπή Οικονομικών έρχεται σήμερα στην Ολομέλεια προς συζήτηση και κύρωση το σχέδιο νόμου που αναφέρεται στις πράξεις νομοθετικού περιεχομένου, μέσω βεβαίως της κύρωσης των σχετικών άρθρων του παρόντος σχεδίου νόμου. Εδώ περιλαμβάνονται δώδεκα πράξεις νομοθετικού περιεχομένου, μεταξύ των οποίων οι πέντε πρώτες πράξεις αφορούν την πράξη νομοθετικού περιεχομένου με την οποία θεσπίζεται η τραπεζική αργία βραχείας διαρκείας και με τις τέσσερις αμέσως επόμενες συναφείς πράξεις γίνονται διάφορες τροποποιήσεις, βελτιώσεις, προσθήκες, οι οποίες κρίθηκαν ως αναγκαίες κατά τη διάρκεια της τραπεζικής αργίας. Προσθήκες ή βελτιώσεις, βεβαίως, οι οποίες αφορούσαν την παράταση της διάρκειας της ίδιας της τραπεζικής αργίας. Προσθήκες και βελτιώσεις που αφορούσαν και ρύθμιζαν θέματα τραπεζικών συναλλαγών κατά τη διάρκεια της τραπεζικής αργίας. Προσθήκες και βελτιώσεις ή τροποποιήσεις που ρύθμιζαν θέματα που αφορούσαν περιοριστικά μέτρα ή ανέστειλαν πράξεις αναγκαστικής εκτέλεσης κ.λπ.. Κυρίες και κύριοι συνάδελφοι, αν το ερώτημα ήταν αν θα έπρεπε ή μάλλον αν περιμέναμε ότι η Ευρωπαϊκή Κεντρική Τράπεζα θα ξεπερνούσε τον θεσμικό της ρόλο και θα λειτουργούσε, πιεζόμενη, βεβαίως, από πολιτικές των θεσμών, να καταστρατηγήσει τη βασική της θεσμική υποχρέωση, που δεν ήταν άλλη από τη διατήρηση της ομαλότητας των τραπεζικών συναλλαγών, της διατήρησης της χρηματοδότησης - εννοώ του τραπεζικού συστήματος της χώρας - τότε η απάντηση είναι και ναι και όχι. Διότι γνωρίζουμε πάρα πολύ καλά, από τις πιέσεις τις οποίες δεχόταν η Ευρωπαϊκή Κεντρική Τράπεζα, από την μια πλευρά, αλλά και την πολιτική - αν θέλετε - παρουσία, τη στάση και τη συμπεριφορά της Ευρωπαϊκής Κεντρικής Τράπεζας εκείνον τον καιρό. Το ερώτημα τώρα είναι αν θα έπρεπε η Ευρωπαϊκή Κεντρική Τράπεζα να ξεπεράσει - αν θέλετε - τη θεσμική της υπόσταση. Νομίζω ότι αυτό είναι ένα θέμα που πρέπει να μας απασχολήσει ως χώρα - μέλος της Ευρωπαϊκής Ένωσης και της Ευρωζώνης. Αυτό που συνέβη αργότερα, το καταλάβαμε όλοι. Η στρόφιγγα έκλεισε κι έπρεπε ως χώρα να πάρουμε τα απαραίτητα μέτρα, τα οποία δεν ήταν άλλα από τα προσωρινά μέτρα περιορισμού των συναλλαγών, με τη μορφή της τραπεζικής αργίας, μέχρις ότου έρθει η στιγμή να ξαναχρηματοδοτηθεί από την Ευρωπαϊκή Κεντρική Τράπεζα μέσω της ρευστότητας - μέσω του ELA εννοώ, μέσω της ενίσχυσης του ορίου του ELA - το τραπεζικό μας σύστημα. Τα πράγματα ήταν πάρα πολύ δύσκολα. Κανείς δεν μπορεί να το αρνηθεί αυτό. Ήταν μια πρωτόγνωρη κατάσταση για την ίδια τη χώρα, για το ίδιο το τραπεζικό σύστημα. Ήταν μια πρωτόγνωρη κατάσταση για τις οικονομικές δομές της χώρας, για το Γενικό Λογιστήριο του Κράτους, για το Υπουργείο Οικονομικών. Σύμφωνα και με τις δηλώσεις του Αναπληρωτή Υπουργού Οικονομικών εκείνη την εποχή, του κ. Μάρδα, στην Επιτροπή Οικονομικών πριν κάποιες μέρες, το μεγάλο βάρος αυτής της προσπάθειας το σήκωσε το Γενικό Λογιστήριο του Κράτους, που σχετικά γρήγορα και αποτελεσματικά και με την πολύ καλή συνεργασία με την Τράπεζα της Ελλάδας άρχισε να αντιμετωπίζει τα πρώτα αιτήματα που κατέθεσαν, χωρίς βεβαίως να ξεχνάμε τη δύσκολη κατάσταση και τις δύσκολες συνθήκες εκείνης της εποχής. Αντιμετωπίσθηκαν, λοιπόν, σχετικά γρήγορα τα προβλήματα, κυρίως των εισαγωγών, μέσω της διασύνδεσης του Γενικού Λογιστηρίου του Κράτους και του Υπουργείου Οικονομικών από την μια πλευρά και των τραπεζών από την άλλη, δημιουργώντας μια ηλεκτρονική πλατφόρμα και ξεπερνώντας προβλήματα και εμπόδια γραφειοκρατίας, έχοντας ως προτεραιότητα τη χρηματοδότηση των αιτημάτων εκείνων που αφορούσαν εισαγωγές, κυρίως φαρμάκων και τροφίμων. Στις εισαγωγές παρουσιάστηκαν κάποια προβλήματα, αλλά το σύστημα απλοποιήθηκε με τον εξής τρόπο: Στην αρχή, τα πιστωτικά ιδρύματα, οι τράπεζες λοιπόν εξυπηρετούσαν τα μικρά αιτήματα, εννοώ τα αιτήματα τα οποία αφορούσαν μικρά ποσά. Σε μεγαλύτερα ποσά και μέχρι ένα συγκεκριμένο όριο υπήρξαν οι επιτροπές των τραπεζών, όπου και εκεί λειτούργησε σχετικά γρήγορα, έχοντας υπόψη ότι υπήρξε μια κατηγοριοποίηση των απαιτήσεων και των αιτημάτων. Στο τέλος, βεβαίως, εκεί που υπήρξαν σημαντικότερα προβλήματα και αφορούσαν τα σημαντικότερα θέματα υπήρχε η μεγάλη επιτροπή, υπό την αιγίδα του Γενικού Γραμματέα του Υπουργείου Οικονομικών. Σαφώς και παρουσιάστηκαν προβλήματα που αφορούσαν τις εισαγωγές. Πολλές φορές ίσως να υπήρξαν και προβλήματα που είχαν πηγή τις διατάξεις και τις ρυθμίσεις. Παρ' όλα αυτά, υπήρξαν και προβλήματα - και αυτό οφείλουμε να το εξετάσουμε και να το βλέπουμε πάντα - που είχαν ως πηγή τους την συμπεριφορά ή τις κωλυσιεργίες ή τις δυσκολίες από τα ίδια τα θεωρητικά συστήματα. Στον τομέα του τουρισμού, νομίζω, τα προβλήματα αντιμετωπίστηκαν σχετικά γρήγορα και δεν παρουσιάστηκαν ιδιαίτερα προβλήματα. Σε αυτό ομολογεί, βέβαια, και η πολύ καλή πορεία του τουριστικού προϊόντος εν γένει. Στο κομμάτι της ναυτιλίας, εκεί που δημιουργήθηκαν προβλήματα - αφορούσαν, βεβαίως, κάποιες απαιτήσεις για χρήμα - νομίζω ότι και αυτά λύθηκαν σε σύντομο χρονικό διάστημα. Τέλος πάντων, η κατάσταση έχει πλέον ομαλοποιηθεί σε έναν ικανοποιητικό βαθμό. Σε λίγο θα ακούσουμε τους εισηγητές της Αντιπολίτευσης να θέτουν τους προβληματισμούς τους, να θέτουν τις απόψεις τους, να θέτουν τα αφηγήματά τους. Θα ακούσουμε από την πλευρά της Νέας Δημοκρατίας, έτσι όπως διαμορφώθηκε και στην Επιτροπή Οικονομικών Υποθέσεων, το αφήγημα με τίτλο: «Εσείς κλείσατε τις τράπεζες». Νομίζω ότι δεν χρειάστηκε ιδιαίτερος χρόνος να καταναλωθεί για να απαντηθεί αυτό το αφήγημα. Όλοι γνωρίζουμε πάρα πολύ καλά τις πιέσεις που δεχόταν η χώρα, αλλά και η Κυβέρνηση εκείνη την περίοδο και από την Ευρωπαϊκή Κεντρική Τράπεζα, αλλά και από τους θεσμούς. Νομίζω ότι όλοι ζούσαμε τους βομβαρδισμούς των ανακοινώσεων των θεσμών. Άλλωστε, νομίζω πως δεν ήμασταν εμείς εκείνοι που μιλούσαμε εκείνη την εποχή για πραξικοπήματα. Μιλούσαν για όλα αυτά τα πράγματα σοβαρές προσωπικότητες της Ευρώπης. Επίσης, δεν πρέπει να ξεχνάμε και τη μεγάλη κινητοποίηση των λαών της Ευρώπης στο πλευρό μας, και υπέρ της χώρας και υπέρ της Κυβέρνησης. Το ποιος, λοιπόν, έκλεισε τις τράπεζες νομίζω ότι έχει απαντηθεί. Απαντήθηκε και στη συνείδηση του ελληνικού λαού και δεν το λέω αυτό ρεβανσιστικά ούτε εμμονικά. Νομίζω ότι ο λαός είχε εγκολπώσει στη συνείδησή του τα προβλήματα εκείνης της εποχής και κατά τη διάρκεια του δημοψηφίσματος και στις προηγούμενες εθνικές εκλογές, στις 20 του Σεπτέμβρη, εξέφρασε την επιθυμία του έχοντας, όπως σας είπα, εγκολπώσει στη συνείδησή του όλα αυτά τα προβλήματα. Δεν υπάρχει παράπονο, βέβαια, από την Κυβέρνηση για τη στάση της Αντιπολίτευσης. Νομίζω ότι αυτό θα ήταν αφελές. Υπάρχει, όμως, ένα παράπονο και νομίζω ότι αυτό το παράπονο μπόρεσε να εκφραστεί στις εκλογές της 20ης Σεπτέμβρη. Είναι ένα παράπονο από την πλευρά του ελληνικού λαού, ο οποίος δεν είδε ούτε μια δήλωση του συνόλου της Αντιπολίτευσης, η οποία να λέει το εξής: Να λέει ένα «στοπ» στις απαιτήσεις των δανειστών και της Ευρωπαϊκής Κεντρικής Τράπεζας απέναντί του. Για να μην έχετε και μεγαλύτερα προβλήματα, τουλάχιστον να απαιτήσετε να σταματήσουν οι υπέρμετρα αυστηρές απαιτήσεις των εταίρων από την Κυβέρνηση και τον ελληνικό λαό. Ακούσαμε, βέβαια, διάφορες φωνές αντί αυτών. Ακούσαμε φωνές πεφωτισμένων και νομίζω ότι δεν είναι άξιο λόγου να αναφερθούμε σε αυτές τις φωνές, γιατί είναι συνήθως κραυγές, είναι ουρλιαχτά και δεν έχουν καμμία ουσία. Υπήρξαν, όμως, και φωνές ανθρώπων οι οποίοι έχουν μια προσωπική πολιτική πορεία, η οποία είναι στενά συνδεδεμένη με την πολιτική ιστορία αυτού του τόπου. Από τους illuminati, που σας είπα, δεν μπορεί κάποιος να περιμένει. Από τις δεύτερες φωνές, όμως - όχι στην ουσία τους αλλά στην αναφορά μου δεύτερες, αυτό εννοώ - νομίζω ότι ο κόσμος περίμενε άλλα πράγματα. Δεν θέλω να πω με αυτό ότι υπήρξε μια μη πατριωτική στάση από αυτές τις φωνές. Παρ' όλα αυτά, όταν υπάρχουν σοβαροί άνθρωποι και όταν υπάρχουν έμπειροι πολιτικοί, να το πω έτσι, πρέπει να προσέχουν πάρα πολύ καλά τις δηλώσεις τους, γιατί ξέρουν πάρα πολύ καλά ότι αυτές οι δηλώσεις θα έχουν σοβαρές επιπτώσεις σε κάθε οικονομία, φαντάζεστε πόσο μάλλον στη δικιά μας οικονομία, η οποία αντιμετωπίζει τόσο μεγάλα προβλήματα. Σαφώς δεν είμαστε θιασώτες ούτε οπαδοί της ποινικοποίησης της πολιτικής δήλωσης και της πολιτικής αναφοράς ούτε είμαστε οπαδοί της ποινικοποίησης της πολιτικής ζωής. Παρ' όλα αυτά, κάποια στιγμή πρέπει στο σύνολό μας εδώ, ως Κοινοβούλιο, να δούμε τι θα κάνουμε με αυτές τις φωνές, πώς θα εμποδίσουμε αύριο - μεθαύριο τέτοιες φωνές, οι οποίες μπορεί να έρχονται και να είναι ανεύθυνες φωνές. Παρ' όλα αυτά, είναι επικίνδυνες φωνές και ταυτόχρονα μπορεί να είναι προβοκατόρικες φωνές, οι οποίες, όπως σας είπα, κάνουν πολύ μεγάλο κακό στην οικονομία της χώρας. Θα ακούσουμε, βεβαίως, και το δεύτερο αφήγημα, το σπουδαιότερο κατά σειρά, που λέει ότι νομοθετούμε μόνο με πράξεις νομοθετικού περιεχομένου και πως ο αριθμός των πράξεων, στο σύνολο των νομοθετημάτων που έχουμε φέρει μέχρι σήμερα, είναι πάρα πολύ μεγάλος. Σαφώς και κανείς δεν μπορεί να χαίρεται όταν νομοθετεί με πράξεις νομοθετικού περιεχομένου. Παρ' όλα αυτά, πρέπει να έχουμε όλοι στο μυαλό μας τι ακριβώς νομοθετούμε με αυτές τις πράξεις. Νομίζω ότι το επιχείρημα πως νομοθετούμε μόνο με πράξεις νομοθετικού περιεχομένου καταρρίπτεται από μόνο του. Δεν νομίζω ότι είναι άξιο λόγου και δεν νομίζω ότι θα βγει και ένα κέρδος, αντιπολιτευτικό εννοώ, χρησιμοποιώντας τέτοιου είδους επιχειρήματα. Επίσης, όποιος δει και τις αναγκαιότητες οι οποίες εξυπηρετούνταν μέσω αυτών των πράξεων, θα καταλάβει ότι σε πάρα πολλές περιπτώσεις - και θα το εξηγήσουμε παρακάτω - δεν υπήρχε ούτε χρόνος, αλλά ούτε κι άλλος τρόπος να νομοθετήσουμε διαφορετικά. Το λέω αυτό γιατί, πώς θα μπορούσαμε διαφορετικά να νομοθετήσουμε στην περίπτωση του Έβρου, όπου το κατεπείγον ήταν κατεπείγον; Έπρεπε γρήγορα να νομοθετήσουμε και να πάρουμε μέτρα για την αποκατάσταση ζημιών εξαιτίας των ακραίων φαινομένων στον Έβρο. Θα έπρεπε να περιμένουμε να νομοθετήσουμε μετά από δυο, τρεις, πέντε μήνες; Νομίζω ότι δεν είναι λογικά πράγματα και δεν έχουν ίχνος σοβαρότητας. Επίσης, νομοθετήσαμε με πράξεις νομοθετικού περιεχομένου για να λύσουμε χρόνια προβλήματα, που αφορούσαν και αφορούν την ομαλή λειτουργία των σχολικών μονάδων. Ξέρω και ξέρετε όλοι σας πως αυτά τα προβλήματα που αφορούν τις σχολικές μονάδες είναι άλυτα, χρόνια προβλήματα και μάλιστα σκοπίμως άλυτα προβλήματα. Νομίζω ότι δεν θα χρησίμευε καμμιά αντιπολιτευτική κορώνα εδώ για το αν το κάναμε με ΠΝΠ ή χωρίς ΠΝΠ. Δεν έχει καμμία σημασία αυτό. Αυτό που έπρεπε να υπάρχει ως αντιπολιτευτική, θα έλεγα, άποψη θα ήταν ότι πρέπει να λύσουμε πια αυτό το τεράστιο θέμα, για παράδειγμα, των αναπληρωτών εκπαιδευτικών, απελευθερώνοντας τουλάχιστον αυτούς τους ανθρώπους από την ομηρία, από τη μία πλευρά, και δίνοντας στην εκπαιδευτική κοινότητα και στην ίδια την εκπαίδευση και στο υποκείμενό της, αυτό το εκπαιδευτικό προσωπικό που της χρειάζεται πλέον. Και νομίζω ότι εδώ πρέπει να το κάνουμε σύντομα και θα το συζητήσουμε και παρακάτω. Εντοπίσαμε, βέβαια, και τις διαφωνίες που είχατε στο άρθρο 12 και στο εδάφιο 6, αν δεν κάνω λάθος, που αναφέρεται στις διαδικασίες επιλογής οργάνων στα ανώτερα εκπαιδευτικά ιδρύματα της χώρας. Είναι αλήθεια πως εμείς είδαμε με έναν διαφορετικό τρόπο τη δυνατότητα που έχουν τα συμβούλια να προεπιλέγουν του πρυτάνεις. Αυτά τα συμβούλια έχουν βγει εδώ και ενάμισι, δύο χρόνια και μια από τις αρμοδιότητές τους είναι να επιλέγουν, περνώντας από συνέντευξη, τρία μέλη από το σύνολο των μελών, από το σύνολο των υποψηφίων, αποκλείοντας τους υπόλοιπους. Αυτό, βεβαίως, ισχύει και για τους κοσμήτορες. Εμείς, κατά την προσωπική μας άποψη, θεωρούμε πως είναι μια αντιδημοκρατική διαδικασία και αναρωτιόμαστε γιατί οι υπόλοιποι διδάσκοντες, οι οποίοι έχουν και το δικαίωμα του εκλέγεσθαι, να μην ψηφίζουν ελεύθερα έναν από το σύνολο. Έτσι, λοιπόν, πιστεύουμε ότι είναι μία βάναυση υποτίμηση και της νοημοσύνης του εκλεκτορικού σώματος, η οποία βασίζεται, βεβαίως, στην επιβολή μιας συγκεκριμένης πρότασης. Το νομοθέτημα, βεβαίως, με ΠΝΠ οφείλεται στο γεγονός ότι υπήρξαν σκληρά χρονικά πλαίσια, καθώς ήδη υπήρχε μια παράταση, η οποία - αν δεν κάνω λάθος - ήταν για το τέλος του Οκτώβρη. Κάναμε, βεβαίως, και το «έγκλημα» να νομοθετήσουμε με πράξη νομοθετικού περιεχομένου και να εξουσιοδοτήσουμε τον Υπουργό να συνάπτει, λόγω του κατεπείγοντος, συμβάσεις μίσθωσης, ναύλωσης πλοίων για ορισμένο χρόνο και μέγιστη διάρκεια τριών μηνών. Μεγάλη δουλειά. Μεγάλο πεδίο για αντιπολίτευση. Για ποιο λόγο, δηλαδή; Για να αντιμετωπιστούν οι πολύ σοβαρές ανάγκες σίτισης, διαμονής, ιατροφαρμακευτικής περίθαλψης, περίθαλψης και μεταφοράς μεταναστών, για να αντιμετωπίσουμε την αιφνίδια, μαζική είσοδο του μεγάλου αριθμού των μεταναστών. Κυρίες και κύριοι συνάδελφοι, τελειώνοντας θέλω να πω ότι έχουμε μπροστά μας πάρα πολύ μεγάλα προβλήματα να λύσουμε. Έχουμε ατέλειες που έρχονται από το παρελθόν και δεν έχει σημασία ποιος τις δημιούργησε. Σημασία έχει ότι πρέπει να λυθούν αυτές οι ατέλειες. Έχουμε μπροστά μας πολύ μεγάλες προκλήσεις που μας περιμένουν. Έχουμε να λύσουμε και να αποτυπώσουμε τη μεγάλη μεταρρύθμιση στη δημόσια διοίκηση. Δεν θα πω απλώς μεγάλη, θα πω ότι είναι μια σημαντική μεταρρύθμιση, αρκεί να κάνουμε κάτι σημαντικό, κάτι περισσότερο από το χθες. Έχουμε να αντιμετωπίσουμε τη μεγάλη διαφθορά σε αυτόν τον τόπο. Έχουμε να λύσουμε και να φέρουμε στον κόσμο ένα δικαιότερο, μέχρι να γίνει δίκαιο, φορολογικό σύστημα και έχουμε να αρχίσουμε έναν εθνικό διάλογο που, επιτέλους, πρέπει να αρχίσει σε αυτή τη χώρα. Η κοινωνία περιμένει από μας πολύ σημαντικά πράγματα και νομίζω ότι δεν πρέπει να αναλωνόμαστε στα δεύτερα. Άλλωστε, η ίδια ξέρει ποιος και πότε την έφερε μέχρι εδώ. Δεν είναι αυτό, όμως, το θέμα μας σήμερα. Νομίζω ότι οι μίζερες τοποθετήσεις πρέπει να πάνε πίσω στο παρελθόν. Εύχομαι η Αξιωματική Αντιπολίτευση - χρονικά το λέω αυτό - να τελειώσει σύντομα με τις εσωκομματικές διαδικασίες, γιατί είναι απαραίτητος εταίρος στον μεγάλο εθνικό διάλογο και στη συζήτηση που πρέπει να κάνει, επιτέλους, αυτή η χώρα. Αυτό χρειαζόμαστε σήμερα και τίποτα περισσότερο. Σας ευχαριστώ πολύ.
Ευχαριστούμε τον κ. Βέττα, που ήταν και εντός του χρόνου. Τον λόγο έχει η κ. Ασημακοπούλου για δεκαπέντε λεπτά. Σας ενημερώνω ότι μετά την κ. Ασημακοπούλου θα κλείσει το μηχάνημα εγγραφής, για όποιον θα ήθελε να συμμετάσχει ως ομιλητής. Ορίστε, κυρία Ασημακοπούλου.
Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, δώδεκα πράξεις νομοθετικού περιεχομένου προς κύρωση. Όχι μία, όχι δύο, όχι τρεις αλλά δώδεκα πράξεις νομοθετικού περιεχομένου! Και βεβαίως, χωρίς ίχνος ντροπής ούτε για τον τρόπο με τον οποίο νομοθετήσατε ούτε για το περιεχόμενο των περισσοτέρων απ' αυτών, γιατί με κάποιες, κύριε εισηγητά, έχουμε συμφωνήσει. Ο εισηγητής της Συμπολίτευσης προσπάθησε σε ένα λεπτό ανά πράξη νομοθετικού περιεχομένου περίπου να υπερασπιστεί τα ανυπεράσπιστα, κατά την άποψή μου. Εγώ σήμερα θα χρησιμοποιήσω, όσο το δυνατόν περισσότερο - για να μην με κατηγορήσετε για εμπάθεια και πολιτική μεροληψία - όχι δικά μου, λόγια όπου μπορώ, αλλά δικά σας λόγια ή λόγια άλλων, τα οποία θεωρούνται γενικώς αποδεκτά. Ξεκινώ, λοιπόν, με τα δικά σας λόγια για τα θέματα των πράξεων νομοθετικού περιεχομένου. Ο Πρωθυπουργός Αλέξης Τσίπρας έλεγε τον Δεκέμβριο του 2012: «Με πράξεις νομοθετικού περιεχομένου συρρικνώνεται η δημοκρατία». Τον Ιούνιο του 2013 έλεγε ο Αλέξης Τσίπρας: «Κάποτε είχαμε τα βασιλικά διατάγματα. Σήμερα έχουμε τις πράξεις νομοθετικού περιεχομένου». Επίσης, ο Δημήτρης Παπαδημούλης: «Δεν υπάρχει σε καμμία άλλη χώρα της Ευρώπης αυτή», επιτρέψτε μου, «η ξεφτίλα να νομοθετούν κυβερνήσεις με πράξεις νομοθετικού περιεχομένου». Άρα, όχι με τα δικά μου λόγια, αλλά με τα δικά σας λόγια, αυτό το οποίο κάνετε σήμερα είναι να συρρικνώνετε τη δημοκρατία με δώδεκα βασιλικού τύπου διατάγματα και να οδηγείτε τη χώρα σε ξεφτίλα. Καταθέτω για τα Πρακτικά τις παραπάνω δηλώσεις. [[Στο σημείο αυτό η Βουλευτής κ. Άννα Μισέλ Ασημακοπούλου καταθέτει για τα Πρακτικά το έγγραφο με τις προαναφερθείσες δηλώσεις, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σήμερα, λοιπόν, θα δούμε αυτές τις πράξεις νομοθετικού περιεχομένου και ο εισηγητής σας σωστά ομαδοποίησε τις πρώτες πέντε, διότι αυτές αφορούν στο κλείσιμο των τραπεζών και στη γνωστή σε όλους πλέον κατάσταση των capital controls. Και προτού υπεισέλθω στα σχόλιά μου επ' αυτού, άκουσα με ενδιαφέρον τον εισηγητή του ΣΥΡΙΖΑ να μας λέει ότι τα προβλήματα που έχουν δημιουργηθεί από τα capital controls, βασικά έχουν λυθεί. Άμα έχουν λυθεί και άμα το υποστηρίξετε και εσείς αυτό, κύριε Υπουργέ, να τα αφήσουμε τα capital controls, είμαστε μια χαρά! Το προσπερνώ αυτό, λοιπόν, και θα πω κάτι χρησιμοποιώντας πάλι δικά σας λόγια. Για να δούμε τι λέγατε εσείς για τα capital controls και για τις τράπεζες. Εδώ έχω σημειώσει να χρησιμοποιήσω τα λόγια του τέως Κυβερνητικού Εκπροσώπου, κ. Σακελλαρίδη. Όταν έκανα αυτή την αναφορά στην Επιτροπή Οικονομικών, ο κ. Σακελλαρίδης ήταν ακόμα Βουλευτής τους ΣΥΡΙΖΑ. Τώρα, βεβαίως, δεν είναι, αλλά έλεγε τέλος πάντων πριν από τις 28 Ιουνίου, όταν κλείσατε τις τράπεζες, ότι δεν υπάρχει καμμία περίπτωση για capital controls και ότι οι καταθέσεις είναι διασφαλισμένες και το τραπεζικό σύστημα ισχυρό. Βεβαίως και ο Υπουργός, κ. Μάρδας, έλεγε: «Εμείς δεν είμαστε Κύπρος. Δεν θα επιβληθούν capital controls». Καταθέτω τις παραπάνω δηλώσεις στα Πρακτικά, παρακαλώ. [[Στο σημείο αυτό η Βουλευτής κ. Άννα Μισέλ Ασημακοπούλου καταθέτει για τα Πρακτικά το έγγραφο με τις προαναφερθείσες δηλώσεις, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά λέγατε εσείς. Στις 28 Ιουνίου, όμως, κλείσατε τις τράπεζες. Εσείς κλείσατε τις τράπεζες. Δεν τις έκλεισε κάποιος άλλος. Και είναι η ώρα, απ' αυτό το Βήμα ο λαός, επιτέλους, να το ακούσει αυτό και να το καταλάβει. Και να σας δει σήμερα, όχι μόνο να παραδέχεστε ότι εσείς κλείσατε τις τράπεζες, αλλά να ψηφίζετε και εσείς οι Βουλευτές της Συμπολίτευσης και να αναλαμβάνετε και εσείς την ευθύνη για το κλείσιμο των τραπεζών. Βεβαίως, έχετε πει πάρα πολλά πράγματα - δικά σας λόγια πάλι - για το ότι δεν φταίτε εσείς που έκλεισαν οι τράπεζες. Ο κ. Τσίπρας, στο διάγγελμά του για το δημοψήφισμα είπε ότι η απόφαση για capital controls δεν έχει άλλο στόχο, πέρα από το να εκβιάσει τη βούληση του ελληνικού λαού και να παρεμποδίσει τη διεξαγωγή του δημοψηφίσματος. Υποθέτω ότι δεν ήθελε αυτός να εκβιάσει τον ελληνικό λαό. Οι κακοί εταίροι είναι αυτοί οι οποίοι προσπάθησαν να μας εκβιάσουν. Και ο κ. Φλαμπουράρης κατηγορούσε την Ευρωπαϊκή Κεντρική Τράπεζα για το κλείσιμο των τραπεζών. Και ο κ. Δραγασάκης μιλούσε για πολιτικές σκοπιμότητες για το κλείσιμο των τραπεζών. [[Στο σημείο αυτό η Βουλευτής κ. Άννα Μισέλ Ασημακοπούλου καταθέτει για τα Πρακτικά τo προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, για να τελειώνουμε με αυτό το παραμύθι του ποιος έκλεισε τις τράπεζες, έχω εδώ το νομοσχέδιο και τις δώδεκα πράξεις νομοθετικού περιεχομένου. Και ξεκινώ με την πρώτη. Η πρώτη πράξη νομοθετικού περιεχομένου ξεκινά ως εξής: «Η χρονική περίοδος από 28 Ιουνίου έως και 6 Ιουλίου κηρύσσεται τραπεζική αργία». Κλείνουν οι τράπεζες. Μάλιστα. Υπογραφές: Ο Πρωθυπουργός Αλέξης Τσίπρας, οι Υπουργοί, τα μέλη του Υπουργικού Συμβουλίου, Ιωάννης Δραγασάκης, Νικόλαος Βούτσης, Γεώργιος Σταθάκης, Αριστείδης - Νικόλαος - Δημήτριος Μπαλτάς, Παναγιώτης Λαφαζάνης - πάει αυτός - , Νικόλαος Παρασκευόπουλος, Ιωάννης Βαρουφάκης, Παναγιώτης Σκουρλέτης. Δεν τα διαβάζω όλα. Έτσι έκλεισαν οι τράπεζες και να το ξεκαθαρίσουμε αυτό σήμερα. Σημειώνω ότι οι πρώτες τρεις πράξεις νομοθετικού περιεχομένου, που φέρνουμε σήμερα για να κυρώσουμε εδώ, είναι εκπρόθεσμες και έπρεπε να είχαν κυρωθεί πριν από τις εκλογές. Γιατί δεν κυρώθηκαν πριν από τις εκλογές; Εντάξει, δεν μας ενδιαφέρει αυτό. Είναι νομοτεχνικό θέμα. Εξάλλου, έκλεισαν οι τράπεζες. Όμως, γιατί δεν τις φέρατε πριν τις εκλογές; Διότι αν, κυρίες και κύριοι συνάδελφοι, τις φέρνατε πριν τις εκλογές, θα ήταν κάποιος συνάδελφός μου ή εγώ εδώ στο Βήμα και θα σας λέγαμε, «Εσείς κλείσατε τις τράπεζες» και δεν θα έπιανε. Τέρμα, λοιπόν, αυτό το παραμύθι. Σημειώνω ότι μέσα σε αυτές τις πρώτες πέντε πράξεις νομοθετικού περιεχομένου είναι και η αύξηση του ΦΠΑ στα ξενοδοχεία, άλλη μία μεγάλη επιτυχία της Κυβερνήσεως ΣΥΡΙΖΑ! Και στο άρθρο 5- και παρακαλώ, αν μπορώ, να έχω μία απάντηση, κύριε Υπουργέ, σε αυτό - είναι αυτή η περίφημη ανάθεση του κ. Βαρουφάκη σε κάτι συμβούλους με εξωφρενικές αμοιβές. Έχουμε κάνει ερωτήσεις επί του θέματος αυτού. Αν υπάρξει μια απάντηση κάποια στιγμή επ' ευκαιρίας του νομοσχεδίου, θα το εκτιμούσα ιδιαίτερα. Τώρα, λοιπόν, θα χρησιμοποιήσω πάλι λόγια άλλων, για να μην με κατηγορείτε, για να αναφερθώ στις συνέπειες από το κλείσιμο των τραπεζών. Και δεν θα αναφερθώ ούτε στην ταλαιπωρία των ανθρώπων στις ουρές ούτε στη χαμένη αξιοπρέπεια ούτε στο γεγονός ότι είναι εγκλωβισμένες οι καταθέσεις των ανθρώπων στις τράπεζες ούτε στην ταλαιπωρία των επιχειρήσεων. Δεν θα αναφερθώ σε όλα αυτά τα οποία ζούμε και αυτά τα οποία αποκαλεί ο εισηγητής του ΣΥΡΙΖΑ «λυμένα προβλήματα» σήμερα. Θα αναφερθώ στην έκθεση της Ευρωπαϊκής Επιτροπής με τις φθινοπωρινές οικονομικές προβλέψεις του 2015. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά την προαναφερθείσα έκθεση, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] «Η αυξημένη αβεβαιότητα και η εισαγωγή των ελέγχων κεφαλαίου οδηγεί την ελληνική οικονομία πίσω σε ύφεση 1,4% το 2015 και 1,3% το 2016. Η ελληνική οικονομία είχε θετική πορεία το 2014, ωστόσο η ανεπιτυχής ολοκλήρωση του προγράμματος, το δημοψήφισμα και το κλείσιμο των τραπεζών, όπως και οι περιορισμοί κεφαλαίων, αύξησαν την αβεβαιότητα και επιδείνωσαν την προοπτική για ανάπτυξη. Τα capital controls θα έχουν μακροχρόνιες επιπτώσεις στην οικονομία». Αφήνω όλες τις άλλες αρνητικές προβλέψεις για το πρωτογενές ισοζύγιο, για την ανάπτυξη, για την ανεργία. Εξάλλου, έχουμε τον προϋπολογισμό μπροστά μας, τον οποίο αύριο θα αρχίσουμε να συζητάμε. Συνεχίζω με λόγια άλλων, δηλαδή, με την τριμηνιαία έκθεση του Γραφείου Προϋπολογισμού του Κράτους. Καταθέτω και αυτή την έκθεση, όπως και το επόμενο, για τα Πρακτικά. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] «Δυσμενής ήταν και η πορεία των ελληνικών εξαγωγών το πρώτο εξάμηνο. Η μείωση των εξαγωγών αναμένεται μεγαλύτερη για το δεύτερο εξάμηνο λόγω των επιπτώσεων των κεφαλαιακών ελέγχων. Η επιβολή των κεφαλαιακών ελέγχων προκαλεί ακόμα και σήμερα στρεβλώσεις στην παραγωγή και αγορά προϊόντων…» κ.λπ.. Πάμε στην εξαμηνιαία έκθεση του ΟΟΣΑ: «Η αυξημένη αβεβαιότητα και η εισαγωγή των ελέγχων κεφαλαίου, αύξησαν την αβεβαιότητα και επιδείνωσαν την προοπτική ανάπτυξης». Και εδώ πάλι προβλέπεται η καταπληκτική κατάσταση στην οποία έχει περιέλθει η οικονομία και στην οποία θα παραμείνει και τα επόμενα έτη. Αυτά, λοιπόν, σχετικά με τις συνέπειες των πρώτων πέντε πράξεων νομοθετικού περιεχομένου. Ελπίζω να έχει καταστεί σαφές ότι δεν πρόκειται να το ψηφίσουμε αυτό. Μην το περιμένετε. Την ευθύνη για την πράξη αυτή να την αναλάβετε εσείς δια της ψήφου σας. Σημειώνω δε, ότι με την νέα ανάγκη ανακεφαλαιοποίησης των τραπεζών έχετε αυξήσει το κόστος για τους φορολογούμενους, έχετε αυξήσει το χρέος, έχετε αυξήσει τη ζημιά στους μετόχους, Έλληνες και ξένους, και με τη μείωση της αξίας των μετοχών έχετε προκαλέσει και άλλη ζημιά για το δημόσιο. Όσον αφορά τις πράξεις νομοθετικού περιεχομένου έξι και επτά. Προφανώς, κύριε εισηγητά, γι' αυτό είναι οι πράξεις νομοθετικού περιεχομένου, για την περίπτωση που υπάρξει μία ακραία καταστροφή από καιρικά φαινόμενα. Προφανώς, γι' αυτό είναι οι πράξεις νομοθετικού περιεχομένου! Δεν είναι για να κλείνουμε τις τράπεζες, οπότε προφανώς θα το ψηφίσουμε αυτό, όπως και το επόμενο. Πάμε να δούμε και το πλοίο για το οποίο παραπονεθήκατε. Καλά κάνατε και βάλατε πλοίο για τους μετανάστες και καλά κάνατε που το κάνατε με πράξη νομοθετικού περιεχομένου. Ξέρετε κάτι, όμως; Δεν είναι η μεμονωμένη πράξη, η οποία μετρά. Αυτό είναι μέρος μιας συνολικότερης μεταναστευτικής πολιτικής, την οποία υλοποιείτε τον τελευταίο καιρό. Αυτό είναι το πλοίο. Είναι αυτό που λέω εγώ «αργά ταγκό». Μάλιστα, αφού τα κάνατε όλα στραβά, αφού μας είπε η αρμόδια Υπουργός αυτά τα οποία μας είπε, αφού τώρα έχετε κάνει μία συμφωνία να φιλοξενήσουμε πενήντα χιλιάδες πρόσφυγες, χωρίς να έχουμε χρήματα για να κάνουμε τις υποδομές και χωρίς να έχουμε πού να τους βάλουμε, στο πλαίσιο αυτής της μεταναστευτικής πολιτικής είχατε βάλει κι ένα πλοίο. Μάλιστα! Θερμά συγχαρητήρια! Και συνεχίζω: Ο Πρωθυπουργός πήγε στην Τουρκία - αυτός είναι ο Πρωθυπουργός ο οποίος δεν ξέρει ότι έχουμε θαλάσσια σύνορα και δεν είναι και σίγουρος για το ποια είναι τα νησιά μας ακριβώς - όπου έκανε τι ακριβώς; Ανεχόταν να παίζει ο Εθνικός Ύμνος, να μας γιουχάρουν και ήταν όλο αμηχανία ή χασκογελούσε όταν μιλούσε ο συνομόλογός του; Μήπως μας έφερε πίσω τα περίφημα και πολυπόθητα hot spots στα σύνορα για να ησυχάσουμε; Όχι, δεν μας τα έφερε πίσω. Άσε που προκάλεσε και διπλωματικό επεισόδιο με τους Κύπριους. Μην περιμένετε ότι εμείς θα σας ξεπλύνουμε την πολιτική, η οποία είναι απολύτως καταστροφική σε αυτόν τον τομέα. Συνεχίζω. Άρθρο 9: Εντάξει, αυτό είναι μία πράξη νομοθετικού περιεχομένου της υπηρεσιακής κυβερνήσεως, η οποία έχει να κάνει με την τοπική αυτοδιοίκηση, όπου, όντως, ομολογουμένως - και η ΚΕΔΕ το έχει πει - κάνετε κάποια θετικά πράγματα. Εμείς αυτό θα το ψηφίσουμε. Υπενθυμίζω, βέβαια, ότι η πρώτη πράξη νομοθετικού περιεχομένου, με την οποία πήρατε το κολάι, ήταν η πράξη νομοθετικού περιεχομένου με τον αναγκαστικό εσωτερικό δανεισμό, με τον οποίο βεβαίως στερήσατε από την τοπική αυτοδιοίκηση όλους τους πόρους της. Οπότε, μεγάλο το κακό, μικρό το καλό με αυτήν την πράξη νομοθετικού περιεχομένου. Για το άρθρο 10 και την πράξη νομοθετικού περιεχομένου αυτή η οποία αφορά στην μεταφορά των μαθητών, θέλω να αναφερθώ για να καταδείξω μία διαφορά μεταξύ μας. Το είχαμε κάνει κι εμείς αυτό. Και πολύ σωστά είπε ο εισηγητής ότι πρέπει όλοι μαζί να αντιμετωπίσουμε τα χρόνια προβλήματα της παιδείας. Εμείς, λοιπόν, θα ψηφίσουμε αυτή την πράξη νομοθετικού περιεχομένου, γιατί την κάνατε για να λυθεί ένα πρόβλημα το οποίο αφορά στην ελληνική οικογένεια, ένα πρόβλημα το οποίο έπρεπε επειγόντως και άμεσα να λυθεί και βεβαίως να βρούμε λύση όλοι μαζί για το μέλλον. Διαβάζω εδώ αυτό το οποίο είχατε πει εσείς, όταν είχαμε κάνει εμείς το ίδιο. Η κ. Σακοράφα ήταν εισηγήτρια του ΣΥΡΙΖΑ. Διαβάζω τη δήλωσή της για την καταψήφιση της ίδιας πράξης νομοθετικού περιεχομένου ένα χρόνο νωρίτερα. «Εμείς θα βρεθούμε στη δυσάρεστη θέση, αν και θα θέλαμε να είμαστε θετικοί, ακριβώς γιατί αφορά μαθητές και το σοβαρό οικονομικό πρόβλημα που δημιουργεί στις οικογένειες το θέμα της μεταφοράς των μαθητών με τα λεωφορεία, να πούμε «όχι»». Αυτή, λοιπόν, είναι η διαφορά μας. Εμείς, επειδή ακριβώς, όπως είπε η κυρία Σακοράφα, αφορά μαθητές και το σοβαρό οικονομικό πρόβλημα που δημιουργεί στις οικογένειες τους, θα πούμε «ναι». Αυτή είναι η μη στείρα αντιπολίτευση. Άρθρο 11: Και αυτό το άρθρο έχει ενδιαφέρον, γιατί αφορά στον ΟΔΙΕ. Αυτό το περάσαμε εμείς. Ήταν η ιδιωτικοποίηση που ξεκίνησε επί κυβερνήσεως Σαμαρά με τον ιππόδρομο. Το έχουμε συζητήσει αυτό το θέμα. Αυτό έχει ενδιαφέρον, γιατί αυτές οι πράξεις νομοθετικού περιεχομένου έχουν τρεις παρατάσεις για να λύσουμε το θέμα του ΟΔΙΕ. Και γιατί έχει ενδιαφέρον αυτό; Γιατί οι παρατάσεις αυτές, χώρια του ότι αναδεικνύουν την ανικανότητα σε θέματα προγραμματισμού, ουσιαστικά - επειδή όλοι ξέρουμε ότι αυτό έγινε γιατί εσείς θέλατε να το φέρετε, αλλά η κ. Κωνσταντοπούλου τότε δεν σας άφηνε - καταδεικνύουν και την ιδεοληψία σας σε αυτό το πολύ σημαντικό θέμα, το θέμα των ιδιωτικοποιήσεων. Και περνώ στην τελευταία πράξη νομοθετικού περιεχομένου, η οποία αφορά την παιδεία. Αυτή τη φορά, κύριε εισηγητά, μας δώσατε μία εξήγηση για αυτό το θέμα. Έχω να σας πω το εξής: Ο Πρωθυπουργός κάποια στιγμή είπε ότι θα υπάρξει εθνικός διάλογος για την παιδεία. Μάλιστα. Έχετε μία άποψη για το τι πρέπει να κάνουν τα συμβούλια. Εγώ έχω διαφορετική άποψη προφανώς, όπως σχεδόν σε όλα τα θέματα που συζητάμε. Έχω μία διαφορετική άποψη. Ελάτε να το συζητήσουμε. Ε, δεν το συζητήσαμε. Κάνατε μία πράξη νομοθετικού περιεχομένου, όπου το αλλάξατε όπως θέλατε εσείς. Που είναι η δημοκρατία σε αυτό; Σε τι; Σε θέμα παιδείας; Που ήταν το επείγον; Το επείγον ήταν ότι θέλατε οπωσδήποτε να το αλλάξτε! Αυτό ήταν το επείγον! Μην μας λέτε εμάς, λοιπόν, για δημοκρατικές διαδικασίες και για διάλογο, ιδίως στο θέμα της παιδείας. Εδώ δεν έγινε καταστροφή στον Έβρο, κυρία Πρόεδρε. Εδώ γίνεται καταστροφή στην παιδεία, την οποία, δυστυχώς, πάτε να ολοκληρώσετε. Και για να μην καταχρώμαι τον χρόνο, σας είπα ότι σήμερα προσπάθησα να χρησιμοποιήσω μη μεροληπτικά λόγια, λόγια δικά σας, λόγια ανεξάρτητων πηγών. Θα κλείσω, λοιπόν, με τα λόγια του θυμόσοφου ελληνικού λαού σε σχέση με το νομοσχέδιο αυτό. Ο λαός λέει: «Όποιος μαγειρεύει ψέματα, τα βρίσκει στο πιάτο του». Αυτό συμβαίνει. Υπό νορμάλ συνθήκες θα σας έλεγα, «Καλή όρεξη», αλλά, δυστυχώς, το πιάτο αυτό το σερβίρετε και στον ελληνικό λαό. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί συνοδοί τους από το 1ο Γυμνάσιο Μεσολογγίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Παναγιώταρος.
Σας ευχαριστώ, κυρία Πρόεδρε. Ο κ. Τσίπρας, ως Αξιωματική Αντιπολίτευση από το 2012 μέχρι και τις 15 Δεκεμβρίου του 2015, επειδή η Νέα Δημοκρατία χρησιμοποιούσε κατά κόρον τις πράξεις νομοθετικού περιεχομένου, ανέφερε ότι πρόκειται για μία άκρως αντιδημοκρατική ενέργεια από την Κυβέρνηση να νομοθετεί με πράξεις νομοθετικού περιεχομένου κι ότι οι πράξεις νομοθετικού περιεχομένου είναι εντολές των φαύλων δανειστών, των εχθρών της πατρίδος, των τροϊκανών, αυτών οι οποίοι απεργάζονται τη διάλυση της πατρίδος, οι οποίοι θέλουν να πάρουν τις πλουτοπαραγωγικές πηγές, να πάρουν τα πάντα από την Ελλάδα και μέσω των ανθρώπων τους, της συγκυβέρνησης Νέα Δημοκρατίας - ΠΑΣΟΚ, χρησιμοποιούν τις πράξεις νομοθετικού περιεχομένου, για να μπορούν να διευκολυνθούν στο διαλυτικό ως προς την πατρίδα έργο τους. Ο κύριος Πρωθυπουργός την πρώτη φορά, στις πρώτες προγραμματικές δηλώσεις, τον Ιανουάριο, είχε πει και είχε τονίσει ότι δεν θα συνεχιστεί αυτή η απαράδεκτη τακτική των προηγούμενων κυβερνήσεων, η τακτική των πράξεων νομοθετικού περιεχομένου, καθώς και άλλες πρακτικές. Το βλέπουμε αυτό! Διαπιστώνουμε σήμερα, με το σημερινό νομοσχέδιο, πόσο πολύ τήρησε τα λεγόμενα λίγων μηνών - όχι πολλών ετών - πίσω. Κι αμέσως μετά άρχισαν με αργούς ρυθμούς στην αρχή να έρχονται οι πράξεις νομοθετικού περιεχομένου. Γιατί, αν ενθυμείστε, στην αρχή δεν υπήρχε καθόλου κοινοβουλευτικό έργο. Οι μέρες περνούσαν, οι εβδομάδες περνούσαν και ο ΣΥΡΙΖΑ δεν έφερνε τίποτα στη Βουλή. Πέρασαν είκοσι μέρες και ήρθε μία πράξη νομοθετικού περιεχομένου, μετά ήρθε ύστερα από έναν μήνα και πάει λέγοντας. Όσο περνούσε ο καιρός, όμως, και μάθαιναν οι «σύντροφοι» πώς είναι να κυβερνάς αυτή τη χώρα, άρχισαν να φέρνουν τις πράξεις νομοθετικού περιεχομένου σαν πολυβόλο, τη μία μετά την άλλη, για όλα τα ζητήματα. Και για ζητήματα, τα οποία ήταν σοβαρά, αλλά θα μπορούσαν να έχουν λυθεί, εάν κι εφόσον ήταν σοβαρή η Κυβέρνηση - όπως κι αν ήταν σοβαρή η προηγούμενη συγκυβέρνηση, Νέας Δημοκρατίας - ΠΑΣΟΚ - και για άλλα ζητήματα, τα οποία, επειδή τα άφηναν στην τύχη τους, στην διακριτική ευχέρεια του κάθε Υπουργού, που ο καθένας έκανε κι έπραττε ό,τι ήθελε, τα έφερναν την τελευταία στιγμή στην κυριολεξία, μην μπορώντας να κάνουν διαφορετικά. Σήμερα καλούμεθα να επικυρώσουμε δεκάδες πράξεις νομοθετικού περιεχομένου. Και αυτό είναι η μεγαλύτερη απόδειξη του πόσο ανακόλουθοι, του πόσο ψεύτες ήσασταν, κύριοι της συγκυβέρνησης ΣΥΡΙΖΑ - Ανεξαρτήτων Ελλήνων - μην ξεχνάμε και τους Ανεξάρτητους Έλληνες, που είναι οι στυλοβάτες αυτής της περίφημης Κυβέρνησης! - προκειμένου να διεκπεραιώσετε το «θεάρεστο» έργο σας. Βλέπουμε ότι οι πέντε πρώτες πράξεις νομοθετικού περιεχομένου έχουν να κάνουν με ζητήματα capital controls, με τη στήριξη διάφορων ευαγών θεσμών και ιδρυμάτων, την ΕΚΤ και διάφορα άλλα, τα οποία μέχρι πρότινος ο ΣΥΡΙΖΑ τα είχε στην κυριολεξία στο απόσπασμα. Εκτός όλων των υπολοίπων, καταφέρατε και κλείσατε τις τράπεζες για πρώτη φορά στην Ελλάδα. Ναι, είναι δικό σας έργο αυτό. Αν ήταν η Νέα Δημοκρατία κυβέρνηση, ενδεχομένως να το έπραττε η Νέα Δημοκρατία. Όμως αυτό έσκασε στα χέρια σας, οπότε δεν έχετε πλέον καμμία δικαιολογία να κατηγορείτε άλλους για όσα έπραξαν στο παρελθόν ή σκοπεύουν να πράξουν στο μέλλον. Αλήθεια, εσείς που υποτίθεται ότι είστε - γιατί τελικά μόνο «υποτίθεται» είστε, τίποτα επί της ουσίας - οι εχθροί της παγκοσμιοποίησης, όπως λέγατε, των καπιταλιστών και όλων αυτών που θα φέρουν δεινά στην πατρίδα μας, αλλά και αλλού, τελικά αποδεικνύεστε οι καλύτεροι, τα πιο πειθήνια όργανά τους. Καταφέρατε αυτό που δεν μπορούσαν να κάνουν οι τράπεζες χρόνια τώρα, οι οποίες παρακαλούσαν με οποιοδήποτε τρόπο τους πολίτες να χρησιμοποιήσουν το πλαστικό χρήμα, τις κάρτες. Ξαφνικά, εσείς το καταφέρατε μέσα σε λίγες ημέρες, κλείνοντας τα πάντα με πράξη νομοθετικούπ. Και με νταηλίκι είτε αρέσει είτε όχι στους Έλληνες, χωρίς να έχουν δικαίωμα να το αντικρούσουν, τους αναγκάσατε να κάνουν πλέον σχεδόν υποχρεωτικά όλες τις συναλλαγές μέσω πλαστικού χρήματος και να μην έχουν δικαίωμα να πάρουν τα λεφτά τους από τις τράπεζες. Αυτό ήταν το μεγαλύτερο δώρο που θα μπορούσατε να κάνετε στις πολλάκις χρεοκοπημένες τράπεζες. Έχουμε δώδεκα πράξεις νομοθετικού περιεχομένου. Και τι είναι οι πράξεις νομοθετικού περιεχομένου; Αποτελούν, σύμφωνα με το Σύνταγμα, τρόπο νομοθέτησης που αρμόζει σε έκτακτες συνθήκες και λαμβάνει χώρα καταχρηστικά - επαναλαμβάνω «καταχρηστικά» - εφόσον δεν νομοθετεί το Σώμα, αλλά η Κυβέρνηση. Από αυτές τις δώδεκα Πράξεις Νομοθετικού Περιεχομένου, μόνο η έκτη, που αφορά τις πλημμύρες στον Έβρο, τηρεί τις προϋποθέσεις αυτές. Για το λόγο αυτό, θα είναι η μοναδική, την οποία θα υπερψηφίσουμε. Διότι ούτε οι φωτεινοί παντογνώστες της Νέας Δημοκρατίας - και είχε πολλούς τέτοιους - δεν είχαν διανοηθεί ότι θα μπορούσαν να φέρουν προς κύρωση αναδρομικά και σωρηδόν πράξεις νομοθετικού περιεχομένου, όπως κάνετε εσείς σήμερα. Αυτό αποδεικνύει, όχι μόνο το μέγεθος της εξαπάτησης που πουλήσατε στον ελληνικό λαό, αλλά και το μέγεθος της ανεπάρκειας σας, αφού καταντήσατε στο σημείο να φέρνετε τέσσερις πράξεις νομοθετικού περιεχομένου για το ίδιο θέμα - τράπεζες και περιορισμός κεφαλαίων - διορθώνοντας τον ίδιο σας τον εαυτό. Έτσι, με την απαράδεκτη αυτή διαδικασία για σύγχρονο, υποτίθεται, ευρωπαϊκό κράτος - τρομάρα μας! - περνάτε μέσα από την κολυμβήθρα του Σιλωάμ των πράξεων νομοθετικού περιεχομένου και ένα πλήθος δευτερευουσών ρυθμίσεων, οι οποίες εκτός από ύποπτες, είναι και δηλωτικές των πραγματικών προθέσεών σας και του δήθεν ηθικού πλεονεκτήματος της Αριστεράς που με καμάρι εκπροσωπείτε. Με τον τρόπο αυτό, μαζί με τις επιτρεπόμενες τραπεζικές συναλλαγές, περνάτε και την πλήρη ασυλία κατά την άσκηση των καθηκόντων τους από ποινική, αστική, διοικητική ή άλλη ευθύνη, εκτός από το Γραμματέα και τα μέλη της Επιτροπής Έγκρισης Τραπεζικών Συναλλαγών και τα μέλη της ομάδας υποστήριξης, καθώς και την αναστολή για μία διετία της άσκησης ποινικής δίωξης εις βάρος των μελών αυτών της επιτροπής, που στήθηκε με την πράξη νομοθετικού περιεχομένου στις 14 Ιουλίου 2015, άρθρο 4. Έτσι, έχετε εσείς στο νου σας τη δημοκρατία και την ανεξαρτησία της δικαιοσύνης, την οποία, υποτίθεται, προασπίζεστε και κόπτεστε για αυτήν; Αντίστοιχα, εκμεταλλευόμενοι τις, υποτίθεται, έκτακτες οικονομικές συνθήκες, δηλαδή αυτές που εσείς δημιουργήσατε με τη δημιουργική λογιστική διαφόρων άσχετων φιγουρατζήδων που μας τους παρουσιάσατε ως φωστήρες και σωτήρες αυτής της χώρας στην πλάτη του ελληνικού λαού, νομοθετείτε υπέρ συμφερόντων, που απλώς άλλαξαν μανδύα και από πρασινομπλέ έγιναν ροζουλί. Συγκεκριμένα, στο άρθρο 5 δίνετε τη δυνατότητα απευθείας ανάθεσης με απόφαση του Κυβερνητικού Συμβουλίου για την οικονομική πολιτική, κατά παρέκκλιση κάθε γενικής ή ειδικής διάταξης, σε εμπειρογνώμονες για θέματα που άπτονται της διαπραγμάτευσης της Κυβέρνησης με τον Ευρωπαϊκό Μηχανισμό Σταθερότητας, την Ευρωπαϊκή Ένωση, την Ευρωπαϊκή Κεντρική Τράπεζα και το Διεθνές Νομισματικό Ταμείο. Ποιοι είναι αυτοί οι εμπειρογνώμονες; Τι έχετε πληρώσει με απευθείας ανάθεση προς αυτούς και τι θα συνεχίσετε να πληρώνετε; Θυμάστε τον κ. Λιού, ο οποίος, αφού έφυγε ο κ. Βαρουφάκης, βγήκε ξαφνικά στις εφημερίδες παντού κι έλεγε: «Εγώ έχω κάνει προφορική συμφωνία με εκατόν είκοσι χιλιάδες ευρώ το μήνα.»; Μήπως περιλαμβάνονται διάφοροι τύποι, τύπου κ. Λιού μέσα σε αυτήν την πράξη νομοθετικού περιεχομένου; Περιλαμβάνονται στους «εμπειρογνώμονες» γνωστές εταιρείες του εξωτερικού, που - υποτίθεται - παρέχουν αφιλοκερδώς τις υπηρεσίες τους στη χώρα μας, όπως είχε πει ο κ. Βαρουφάκης, ενώ πληρώνονται αδρά και με συμβάσεις φαντάσματα όπως αυτές; Θα πείτε έστω μία φορά, για αλλαγή, την αλήθεια στους Έλληνες πολίτες, για να καταλάβουν επιτέλους γιατί και ποιοι τους έχουν φέρει σε αυτό το σημείο; Με τον ίδιο απαράδεκτο τρόπο που αποδεικνύει την ανικανότητά σας και την ανεπάρκειά σας, επιχειρείτε να φορτώσετε και τις ιδεολογικές σας εμμονές και τις ιδεοληψίες σας για μία ακόμη φορά στους πολίτες. Στο άρθρο 8 παρέχετε εξουσιοδότηση στον Υπουργό Επικρατείας, δηλαδή στο δεξί χέρι του Τσίπρα, να συνάπτει συμβάσεις μίσθωσης ναύλωσης πλωτών μέσων ορισμένου χρόνου με φυσικά ή νομικά πρόσωπα διάρκειας τριών μηνών, για την αντιμετώπιση έκτακτων αναγκών σίτισης, διαμονής, ιατροφαρμακευτικής περίθαλψης και μεταφοράς, όχι προσφύγων - προσέξτε! - αλλά μεταναστών έως τις 31-12-2015. Μάλιστα, οι ανωτέρω συμβάσεις συνάπτονται κατά παρέκκλιση των σχετικών διατάξεων και βαρύνουν τον προϋπολογισμό της Γενικής Γραμματείας Συντονισμού. Με άλλα λόγια, η διαρκής μόνιμη ανικανότητα η δική σας, αλλά και των προηγουμένων, αντιμετώπισε τη λεγόμενη «ανθρωπιστική κρίση» με τα πλήθη των λαθρομεταναστών, που πηγαινοέρχονται ανεξέλεγκτα εντός της ελληνικής επικράτειας. Και βλέπουμε τι έγινε τους προηγούμενους μήνες, βλέπουμε τα αποτελέσματα αυτής της ασχετοσύνης σας. Δεν μπορείτε να ενισχύσετε, με το όποιο αποτρεπτικό μέσο διαθέτουν τα κυρίαρχα κράτη, τα ελληνικά σύνορα, χερσαία και θαλάσσια. Θαλάσσια σύνορα υπάρχουν, γι' αυτούς οι οποίοι δεν το ήξεραν ή αν δεν το ξέρουν, να το μάθουν επιτέλους. Και κολλημένοι στις παλιές σας αντιλήψεις, δεν μπορείτε να διαχειριστείτε την κατάσταση, μετατρέποντας τη χώρα σε αποθήκη ανθρώπων. Απόδειξη ότι δεν εφαρμόζετε δήθεν τις διεθνείς συνθήκες για τους πρόσφυγες, όπως σας αρέσει να λέτε για να χρυσώνετε το χάπι, αλλά ξέρετε ότι τουλάχιστον μόνο ένα 10% είναι πρόσφυγες. Και όπως προείπα, στη διατύπωση της Πράξης Νομοθετικού Περιεχομένου αναφέρεστε σε μετανάστες και όχι σε πρόσφυγες. Για τον οποιονδήποτε, δηλαδή, θέλει έτσι να έρθει στην Ελλάδα, να πάει στην Ευρώπη ή αλλού, να πληρώνει ο ελληνικός λαός τα έξοδά του για σίτιση, για διαμονή, για οτιδήποτε άλλο, πράγματα τα οποία δεν τα είχε ποτέ στην πατρίδα του ούτε στις καλύτερες στιγμές του. Και διατίθεται το ποσό τον 15.000.000 και μόνο για το διάστημα από 10/8 έως 31/12. Και ένα μικρό σχόλιο για τα κλειστά σύνορα: Τι έγινε; Χθες δεν ήρθε ούτε ένας μετανάστης ούτε ένας πρόσφυγας στη Μυτιλήνη ως δια μαγείας. Ξαφνικά σταμάτησε; Μήπως επειδή οι συμπαθέστατοι γείτονές μας εκ Σκοπίων αποφάσισαν να βάλουν κι αυτοί φράχτη και να δυσκολέψουν την κατά τα άλλα αστεία διαδικασία να περάσουν και να πάνε όπου θέλουνε; Μήπως επειδή έσφιξαν τα μέτρα στην Ευρώπη μετά από τις τρομοκρατικές ενέργειες που έγιναν από τζιχαντιστές, πολλοί εκ των οποίων σουλατσάριζαν στην ελληνική επικράτεια - άλλοι έμπαιναν, άλλοι έρχονταν από Ιταλία στην Πάτρα, ξαναπήγαιναν πίσω - οι δουλέμποροί τους, οι φίλοι μας οι Τούρκοι, σταμάτησαν να τους στέλνουν; Είδατε ότι μόλις έσφιξαν λίγο τα πράγματα, σταμάτησε και η αθρόα λαθρομετανάστευση, αθρόα εισροή προσφύγων, μεταναστών; Πείτε τους όπως θέλετε. Άρα, η πολιτική των κλειστών συνόρων φέρνει αποτελέσματα. Αυτό, για να ξέρουν οι διάφοροι αφελείς και αδαείς, που κλαίνε στη θέα κάποιας οικογένειας ή κάποιου άλλου. Και όσοι κλαίνε και οδύρονται για τους φουκαράδες τους πρόσφυγες και τους μετανάστες, ας δούνε στη Συρία κάποιους ανθρώπους που ζούνε, πολεμάνε, παντρεύονται σε γκρεμισμένες εκκλησίες, δίνουν την ψυχή τους για τα ιερά και τα όσια της δικιάς τους φυλής. Και να δούνε και τι έκαναν οι Έλληνες το 1940, που έμειναν εδώ και πολέμησαν. Η ίδια ανικανότητα και ιδεοληψία που έχει κόστος για τον ελληνικό λαό, είναι αυτή που προκύπτει και από την πράξη νομοθετικού περιεχομένου, άρθρο 9. Ο ΣΥΡΙΖΑ στήριξε όλο τον προεκλογικό αγώνα στο συμβολισμό των καθαριστριών του Υπουργείου Οικονομικών και πρόσεξε να μην απολυθούν, αλλά πολλές από αυτές να μεταταγούν σε οργανικές θέσεις και να γίνουν γραμματείς στα δικαστήρια. Πολύ καλή μετάταξη. Αντίστοιχα, όμως, λείπουν καθαρίστριες από σχολικές μονάδες. Για το σκοπό αυτό η «φιλολαϊκή» Κυβέρνηση, που δήθεν κόπτεται για τα χρήματα του συνταξιούχου και του μικροεπαγγελματία, δαπανά αφειδώς 35.000.000 ευρώ για προσλήψεις καθαριστριών με σύμβαση, ενώ είχαμε καθαρίστριες τις οποίες τις κάναμε γραμματείς στα δικαστήρια. Αυτή είναι πράγματι μία δημιουργική λογιστική, που κανένας δεν μπορεί να την αμφισβητήσει στα Αριστερά. Συνολικά αναφερόμαστε σε ένα απαράδεκτο, εξοργιστικό σύνολο διατάξεων, που έχει ντυθεί με το ένδυμα των πράξεων νομοθετικού περιεχομένου και μάλιστα αναδρομικά, ενώ στην ουσία πρόκειται για πλήθος διατάξεων που δεν ανταποκρίνονται ούτε προσχηματικά με την έννοια, όπως την ορίζει το Σύνταγμα, της πράξης νομοθετικού περιεχομένου. Και αποδεικνύουν για μια ακόμη φορά ότι ο ΣΥΡΙΖΑ είναι, όχι απλά ένα μνημονιακό κόμμα, όχι η φυσική συνέχεια της Νέας Δημοκρατίας και του ΠΑΣΟΚ, αλλά το κατεξοχήν κόμμα της λαϊκής εξαπάτησης! Ο ελληνικός λαός απέδειξε ότι ήταν έτοιμος για τα δύσκολα, όταν κόντρα σε όλους και σε όλα, κόντρα και στα capital controls που εσείς επιβάλατε, στο δημοψήφισμα ψήφισε κατά 62% «όχι», έτοιμος να συγκρουστεί με τους πάντες γι' αυτά για τα οποία πίστευε ότι έχει δίκιο, γι' αυτά για τα οποία τον παραμυθιάζατε εσείς: Για τη διεκδίκηση του κατοχικού δανείου, για τον λογιστικό έλεγχο του χρέους, για τη διαγραφή του μεγαλύτερου τμήματος του χρέους, για να μην πληρώνει ο Έλληνας αυτόν τον κεφαλικό - τουρκικής εμπνεύσεως - φόρο, τον ΕΝΦΙΑ. Όμως, εσείς φέρατε και πολλούς άλλους φόρους, όπως θα δούμε και τις επόμενες μέρες στη συζήτηση του προϋπολογισμού στη Βουλή, που αντιστοιχούν σε μέτρα 6 δισεκατομμυρίων στον ελληνικό λαό, ο οποίος ήδη δοκιμάζεται σε φοβερό βαθμό. Σαφώς και θα καταψηφίσουμε επί της αρχής το νομοσχέδιο και ο Κοινοβουλευτικός μας Εκπρόσωπος θα τοποθετηθεί για τη μία πράξη νομοθετικού περιεχομένου και θα συζητήσουμε για μια δεύτερη, εάν θα ψηφίσουμε «παρών» ή «όχι». Ευχαριστώ πολύ.
Ευχαριστούμε τον κ. Παναγιώταρο. Ο κ. Κεγκέρογλου έχει τον λόγο.
Κυρίες και κύριοι συνάδελφοι, προφανώς έχει βάση η ανακοίνωση του ΣΥΡΙΖΑ ότι ο τόπος χρειάζεται μια σοβαρή και υπεύθυνη Αξιωματική Αντιπολίτευση. Όμως, ξέχασε - και θα μου επιτρέψετε να το συμπληρώσω - ότι πρωτίστως χρειάζεται μια σοβαρή, υπεύθυνη και ικανή Κυβέρνηση και όλα δείχνουν ότι δεν την έχει. Πόσοι πλέον διαφωνούν ότι η Κυβέρνηση Τσίπρα - Καμμένου - εκτός των άλλων - , μια δήθεν «αριστερή» Κυβέρνηση, με την πολιτική που ακολουθεί ανέλαβε και τον ρόλο του συκοφάντη της Αριστεράς; Συκοφαντεί την Αριστερά των αρχών, την οποία καταπατεί, με τα ιδιότυπα εθνικολαϊκίστικα ιδεολογήματα, που έχει υιοθετήσει και τις οικονομικές επιλογές, πάντα εις βάρος των πολιτών, την Αριστερά των κοινωνικών αγώνων, τους οποίους πλέον απεμπολεί και ψεκάζει τους συμμετέχοντες με χημικά, την Αριστερά της διαβούλευσης, που έχει αντικατασταθεί από την κλειστή συζήτηση μεταξύ δήθεν «σοφών», αλλά και του διαλόγου, την αρμοδιότητα του οποίου ο κ. Τσίπρας ανέθεσε πλέον στο Υπουργείο Δημόσιας Τάξης, αλλά συνεχίζει να την διεκδικεί και ο κ. Καμμένος, για να την ασκήσει ως Υπουργός Εθνικής Άμυνας. Ο κ. Τσίπρας ως Αντιπολίτευση διατράνωνε την πεποίθησή του επί πέντε χρόνια υπέρ της δίκαιης κατανομής των βαρών και της φορολόγησης της ολιγαρχίας. Τώρα, ως Κυβέρνηση, τα ξέχασε. Υπερφορολογεί τα χαμηλά και μεσαία εισοδήματα. Δεν έχει ληφθεί ούτε ένα μέτρο για τη λεγόμενη «ολιγαρχία του πλούτου»! Συνεχίζει να αναφέρεται στην ανάγκη παραγωγικής ανασυγκρότησης και χτυπά στοχευμένα κάθε δημιουργικό και παραγωγικό σε αυτόν τον τόπο. Η Κυβέρνηση ΣΥΡΙΖΑ - ΑΝΕΛ φαίνεται ότι έχει συνειδητή επιλογή να χτυπήσει τον αγροτικό τομέα ή τουλάχιστον τους μικρομεσαίους αγρότες. Είχε διεκδικήσει και την αποκλειστικότητα για την κοινωνική ευαισθησία, όπως θυμούνται οι παλαιότεροι συνάδελφοι. Και σήμερα επιδεικνύει απίστευτη κοινωνική αναλγησία για τους αδύναμους, για τα άτομα με αναπηρία, ακόμη και για τα παιδιά με αναπηρία, αφού - όπως έχουμε καταγγείλει πολλές φορές - σαράντα τέσσερις δομές ανοιχτής φροντίδας για χίλια τετρακόσια παιδιά με αναπηρία είναι χωρίς χρηματοδότηση από τον Ιανουάριο. Είναι η αναλγησία που αποτυπώθηκε και στο νόμο που έφερε εδώ ο κ. Σπίρτζης και ψηφίστηκε, ότι από 1-1-2016, εάν τα Υπουργεία δεν είναι εντάξει στις υποχρεώσεις τους για την καταβολή των αντίστοιχων ποσών, θα κατεβάζουν από τα λεωφορεία οι εργαζόμενοι τους αναπήρους ή τις άλλες ευπαθείς ομάδες που δικαιούνται μετακίνησης με τα μέσα μαζικής μεταφοράς. Απίστευτος νόμος! Δεν έτρεμε το χέρι αυτού που τον έγραφε; Αντί να κατεβάσουν από τις καρέκλες τους τους άσχετους και τους ανίκανους Υπουργούς, που δεν θα κάνουν το καθήκον τους - όπως φέτος δεν έχει γίνει ακόμα, δεν έχουν πληρώσει στον ΟΑΣΑ τα αντίστοιχα ποσά για τη μεταφορά των ΑΜΕΑ - θα κατεβάζουν τους αναπήρους; Και τολμάτε, συνάδελφοι και στηρίζετε αυτήν την πολιτική; «Η διακοπή του ηλεκτρικού σε φτωχά νοικοκυριά έγινε από πολιτικό σαμποτάζ». Ευχόμαστε να είναι έτσι, γιατί δεν έχει υπάρξει καμμιά ανάγκη για πολιτικό σαμποτάζ, για να παραπαίει αυτή η Κυβέρνηση. Το κάνει από μόνη της. Όμως, ο κ. Τσίπρας ανέχθηκε και το «ροκάνισμα» του ηθικού πλεονεκτήματος από πρακτικές Υπουργών που στήνουν μαγαζάκια για δουλειές και μπίζνες και από άλλους, που ενώ διαπράττουν πράξεις για τις οποίες έχουν υπάρξει καταδίκες σε πρώην Υπουργούς με επτά και πλέον χρόνια, όπως παραδείγματος χάριν με το «πόθεν έσχες», αυτοί κάνουν ότι δεν τρέχει τίποτα και αμπελοφιλοσοφούν κιόλας. Η Κυβέρνηση που θα έδινε τη μάχη για τη φοροδιαφυγή μειώνει δραστικά τα πρόστιμα για τη φοροδιαφυγή. Το νέο «ποινολόγιο» το οποίο ανακοινώθηκε αυτές τις μέρες καταργεί τα αυτοτελή πρόστιμα και τα πρόστιμα για πλαστά παραστατικά που αντιστοιχούν σε ΦΠΑ μέχρι και σε 50.000 ευρώ. Φαίνεται ότι ο αυτοσκοπός της εξουσίας για τον κ. Τσίπρα και τη στενή του ομάδα είναι υπέρτερος ιδεολογιών και δίκαιων πολιτικών. Επί πέντε χρόνια λέγατε συνειδητά ψέματα στον ελληνικό λαό, ψέματα με το πρόγραμμα Θεσσαλονίκης, ψέματα συνδυασμένα με τη μεγάλη απάτη για το δημοψήφισμα και το δήθεν «όχι», ψέματα με το παράλληλο πρόγραμμα και συνεχίζετε στην ίδια γραμμή. Παραλάβατε μία χώρα που είχε καταφέρει να σταθεί όρθια στα πόδια της μετά από μια μεγάλη - πράγματι - κρίση που τη χτύπησε, ικανή όμως από το φθινόπωρο και μετά να κάνει το επόμενο μεγάλο αποφασιστικό βήμα για την ανάπτυξη. Και τότε, με μικροκομματική σκοπιμότητα, μην τυχόν και φτιάξουν τα πράγματα, βάλατε μπλόκο στην εκλογή Προέδρου της Δημοκρατίας. Αναλάβατε την εξουσία. Οδηγήσατε τη χώρα πίσω σε ελλείμματα, ξανά σε ύφεση, σε αύξηση της ανεργίας, σε νέα αβεβαιότητα. Έχω ξαναπεί ότι η μόνη προεκλογική δέσμευση που τηρήθηκε ήταν αυτή του Πάνου Καμμένου, που δεσμεύτηκε ότι θα μάθει στο παιδί με το σπασμένο αριστερό χέρι να γράφει καλά με το δεξί. Τα κατάφερε και με το παραπάνω. Το μόνο «άριστα» του Αλέξη στον έλεγχο, στην αξιολόγηση είναι αυτό στο μάθημα «καλλιγραφία με το δεξί». Τις τελευταίες μέρες και μετά την κριτική που δέχθηκε από την παράταξή του, μετά από τις ανακοινώσεις και τις αποφάσεις του κ. Σακελλαρίδη και του κ. Παναγούλη, λάνσαρε το πρότζεκτ περί πολιτικής συνεννόησης, αλλά δεν είχε το θάρρος να το απευθύνει απευθείας σε αυτούς που ήθελε να απευθυνθεί, αλλά ζήτησε διαμεσολάβηση. Όμως, ούτως ή άλλως, η μέθοδος δεν αλλάζει την ουσία, δεν αλλάζει κάτι. Το εμπόδιο οποιασδήποτε συνεννόησης έχει αποδειχθεί ότι είναι ο κ. Τσίπρας, βεβαίως, από τη στάση που κράτησε στο παρελθόν και αρνιόταν πεισματικά ως Αντιπολίτευση κάθε συνεννόηση, αλλά και σήμερα ως Κυβέρνηση που θα έπρεπε να το έχει επιδιώξει, γιατί αποτελεί πλεονέκτημα για την Κυβέρνηση η εθνική συνεννόηση και όχι για την Αντιπολίτευση διαχρονικά και πρακτικά. Ο ίδιος βάζει εμπόδια: Η αναξιοπιστία η οποία έχει δείξει, η αλλαγή πολιτικής, το ότι ξημερώνει κάθε μέρα και δεν ξέρουμε ποια κοινωνική ομάδα είναι στο στόχαστρο, πού θα βρεθούν τα συγκεκριμένα ισοδύναμα, αν πίνουν ουίσκι ή βότκα αυτοί που χτυπούν το κρασί ή ποιες άλλες σκοπιμότητες εξυπηρετούν μέσα από τις δήθεν υποχρεώσεις της χώρας - επικαλούνται την τρόικα, για να επιβάλλουν πολιτικές στο εσωτερικό της χώρας, που δεν είναι στις υποχρεώσεις της χώρας - η αλαζονεία που έχουν δείξει, η υπερδεξιά πολιτική. Σας έχουν ξεπεράσει, συνάδελφοι της Νέας Δημοκρατίας. Τα οικονομικά πράγματα, δυστυχώς, έχουν εισέλθει σε αδιέξοδο. Όμως, υπάρχει ένα ευρύτερο θέμα που έχει να κάνει με την ανασφάλεια και την αβεβαιότητα. Στο πλαίσιο της ασκούμενης πολιτικής, εάν η Κυβέρνηση ήθελε συνεννόηση, θα έπρεπε να απευθυνθεί πρώτα στο έτερο μεγάλο κόμμα, στη Νέα Δημοκρατία. Σύμφωνα με τα αποτελέσματα των εκλογών, τα δύο κόμματα ψηφίστηκαν από τους πολίτες για κυβέρνηση, ασχέτως του ότι το μπόνους των πενήντα εδρών το παίρνει το πρώτο κόμμα. Ο κ. Τσίπρας οφείλει να δώσει απαντήσεις και να μας πει τελικά σήμερα, με μια απόσταση από τα γεγονότα, εάν τελικά και εκ των υστέρων αναθεωρεί κάποια από τα ζητήματα τα οποία πούλησε στον ελληνικό λαό το προηγούμενο διάστημα, αν αναθεωρεί τη στάση και την πρακτική που ακολούθησε ως Αντιπολίτευση, αν αναγνωρίζει ότι μετά τον Γενάρη, με τη δήθεν στρατηγική - και επιτρέψτε μου, την παρόλα - «θα αλλάξουμε την Ευρώπη για να αλλάξουμε την Ελλάδα», που πήρε την εντολή του ελληνικού λαού, όχι μόνο απέτυχε παταγωδώς, αλλά φόρτωσε τη χώρα με ένα αχρείαστο δάνειο των 86 δισεκατομμυρίων και τους πολίτες με ένα πολύ βαρύ φορτίο δημοσιονομικών μέτρων, που ξεκινά με 14 δισεκατομμύρια. Να μας πει ο κ. Τσίπρας αν παραδέχεται σήμερα ότι τα περί προγράμματος Θεσσαλονίκης τον Γενάρη και τα περί παράλληλου προγράμματος τον Σεπτέμβρη ήταν απλώς φούμαρα για την πολιτική εξαπάτηση των πολιτών και την υφαρπαγή της ψήφου. Να μας πει ο κ. Τσίπρας σήμερα εάν υιοθετεί την αλαζονική και κυνική στάση ορισμένων στελεχών του και Υπουργών, οι οποίοι απαντώντας στις επικρίσεις των πολιτών τους λένε «μα, όταν μας ψηφίζατε τον Σεπτέμβρη γνωρίζατε τι έχει υπογράψει ο κ. Τσίπρας, γνωρίζατε σε τι είχαμε δεσμευτεί». Να μας πει ο κ. Τσίπρας αν αναλαμβάνει την πολιτική ευθύνη για τα καταστρεπτικά αποτελέσματα του δημοψηφίσματος και το κλείσιμο των τραπεζών, που οδήγησε και στην ανάγκη για νέα ανακεφαλαίωση. Κυρίες και κύριοι συνάδελφοι της Πλειοψηφίας, το τελευταίο κατόρθωμά σας είναι να πάρουν αυτοί που αποκαλούσατε για χρόνια διεθνείς κερδοσκόπους τις ελληνικές τράπεζες έναντι πινακίου φακής. Στο σημείο αυτό οφείλω ένα σχόλιο, με όλο τον σεβασμό προς τον θεσμό του Προέδρου της Δημοκρατίας. Ο κ. Παυλόπουλος, όμως, μας έδωσε αυτό το δικαίωμα, αφού εξέφρασε πολιτική άποψη και κάθε πολιτική άποψη είναι κατά την άποψή μας ανοιχτή σε κριτική. Εξέφρασε πολιτική άποψη και κριτίκαρε αρνητικά - και κατά την άποψή μας άδικα - πολιτικές αποφάσεις της κυβέρνησης του 2012, όταν μάλιστα ο ίδιος τις είχε ψηφίσει, κατά τη συνάντηση που είχε σήμερα με διεθνή παράγοντα, με τον πρόεδρο και εκπρόσωπο των εργοδοτών στην Ευρωπαϊκή Οικονομική και Κοινωνική Επιτροπή. Ειλικρινά, αν αυτά τα είχε πει στο εσωτερικό, δεν θα έκανα κανένα σχόλιο. Δυστυχώς, αυτή η πράξη του Προέδρου βλάπτει την Ελλάδα. Και αφού άσκησε κριτική και μάλιστα άδικα όπως είπα για τις πράξεις του 2012, τις οποίες ψήφισε, αναμένουμε με πολύ ενδιαφέρον και την άποψη του Προέδρου για το ξεπούλημα των τραπεζών, που έγινε τις προηγούμενες ημέρες. Η Κυβέρνηση παραδόθηκε άλλη μια φορά στην τρόικα και το δημόσιο έχασε 20 δισεκατομμύρια, που ήταν η αξία των μετοχών των τραπεζών το Γενάρη. Τα ασφαλιστικά ταμεία έχασαν 2 δισεκατομμύρια και ορισμένα ακόμη δισεκατομμύρια οι μικροεπενδυτές, που δεν τους επετράπη να συμμετάσχουν στην ανακεφαλαίωση. Τα ερωτήματα για τις ενδεχόμενες σκοπιμότητες και ευθύνες είναι πολλά και βεβαίως θα αναζητηθούν. Καλό είναι, λοιπόν, να μην προτρέχει κανείς να αναλαμβάνει από τώρα νομική υπεράσπιση των υπευθύνων, ιδιαίτερα όταν υπάρχει ασυμβίβαστο άσκησης της δικηγορίας. Αν το ξεπούλημα γινόταν από άλλη κυβέρνηση, ο κ. Τσίπρας θα μιλούσε για έγκλημα κατά του λαού. Τώρα το διέπραξε ο ίδιος. Τεράστια ζημιά για τη χώρα. Επίκληση της σωτηρίας των καταθέσεων. Δεν μπορούσε να επιτευχθεί αλλιώς, μόνο με το ξεπούλημα. Ταυτόχρονα, κυρίες και κύριοι, έγινε και κάτι άλλο. Χάθηκε μια μεγάλη ευκαιρία για «επιθετική» ανακεφαλαίωση των τραπεζών, για να μπορούν να καταστούν άμεσα ικανές να διασφαλίσουν τη ρευστότητα στην πραγματική οικονομία. Και αυτό παραπέμπεται στο μέλλον και ό,τι παραπέμπεται στο μέλλον, που θα μπορούσε να δώσει έστω λίγα στοιχεία και κίνητρα για την οικονομική επανεκκίνηση, είναι ζημιά για τη χώρα και τις επόμενες γενιές. Κυρίες και κύριοι συνάδελφοι, η συζήτηση αυτή διεξάγεται με αφορμή την κύρωση δώδεκα ΠΝΠ, με πολλές από τις οποίες η Κυβέρνηση Τσίπρα - Καμμένου υλοποίησε την παραπάνω πολιτική που εξέθεσα, ερήμην του Κοινοβουλίου και του λαού, ερήμην των πολιτικών δυνάμεων. Και σήμερα, μετά τα τετελεσμένα, έρχονται να πάρουν εκ των υστέρων την έγκρισή μας. Όχι, κύριοι! Δεν συντελούμε, δεν συναινούμε, δεν σας δίνουμε καμμία άφεση αμαρτιών!
Τον λόγο έχει ο κ. Βαρδαλής από το ΚΚΕ για δεκαπέντε λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, θα μου επιτρέψετε να ξεκινήσω με δύο ζητήματα, κυρίως από την τοποθέτηση του εισηγητού του ΣΥΡΙΖΑ στην αρχή και στο τέλος. Ο κύριος εισηγητής μάς είπε το εξής: «Νομοθετούμε με πράξεις νομοθετικού περιεχομένου και κανείς δεν είναι ευτυχισμένος γι' αυτό». Μάλιστα, μας κάλεσε να δούμε την ουσία και όχι τον τύπο, τι προσπαθούσαν να λύσουν με αυτές τις πράξεις νομοθετικού περιεχομένου. Βεβαίως, κυρίες και κύριοι Βουλευτές, πρέπει να δούμε την ουσία. Όμως, δείτε τώρα το εξής. Έχετε δυσφημήσει και αυτό τον τρόπο νομοθέτησης εκεί που είναι αναγκαίος. Βεβαίως, μπορεί να υπάρχουν περιπτώσεις όπου με πράξη νομοθετικού περιεχομένου να λυθεί ένα άμεσο επείγον ζήτημα. Εσείς όμως το έχετε κάνει βιομηχανία! Αυτό είναι το πρόβλημα με εσάς. Ουσιαστικά, νομοθετείτε με αυτό τον τρόπο, όπως επίσης με τα επείγοντα και τα κατεπείγοντα. Το δεύτερο στο οποίο θέλω να σταθώ είναι το εξής. Τελειώνοντας την ομιλία του ο εισηγητής του ΣΥΡΙΖΑ κάλεσε τα άλλα κόμματα - προφανώς η έκκληση αυτή αφορούσε τα κόμματα που ψήφισαν το τρίτο μνημόνιο - σε συνεννόηση, σε συναίνεση, «γιατί τα πράγματα έχουν δυσκολέψει και πρέπει να συνεννοηθούμε», όπως ο ίδιος χαρακτηριστικά είπε. Είναι φανερό, κυρίες και κύριοι Βουλευτές, ότι όσο κλιμακώνεται αυτή η αντιλαϊκή, αντεργατική πολιτική, τόσο θα βγαίνουν στον αφρό αυτά τα γνωστά καλέσματα περί συναίνεσης. Δεν είναι άλλωστε πρωτότυπα. Αυτό το κάλεσμα δεν αφορά και δεν απευθύνεται μόνο στα κόμματα που ψήφισαν το τρίτο μνημόνιο. Απευθύνεται, κατά τη γνώμη μας, κυρίως και στο λαό. Τον καλείτε, με αυτή την έκκληση, να βάλει πλάτη, δήθεν για τους - εντός εισαγωγικών - «εθνικούς» στόχους που έχετε, δηλαδή να συναινέσει σε παλιά και νέα μέτρα που θα σφάξουν τα δικαιώματά του. Κατά τη γνώμη μας, αυτή είναι η ουσία της συναίνεσης που ζητάτε. Ανεξάρτητα από τα παζάρια, το πώς δηλαδή θα ανταποκριθούν τα άλλα κόμματα που ψήφισαν το τρίτο μνημόνιο, επί της ουσίας υπάρχει η κοινή βάση να συνεννοηθείτε και αυτή η βάση είναι να υπηρετήσετε τη στρατηγική του κεφαλαίου. Απέναντι, λοιπόν, σε αυτή τη συμμαχία, δηλαδή στη στρατηγική του κεφαλαίου, ο λαός θα πρέπει να χτίσει τη δική του συμμαχία. Εργάτες, αγρότες και αυτοαπασχολούμενοι να παλέψουν, να αντεπιτεθούν ενάντια στην εξουσία του κεφαλαίου, ενάντια στα μονοπώλια, ενάντια στις λυκοσυμμαχίες τους. Κυρίες και κύριοι Βουλευτές, μπαίνοντας στην ουσία των ζητημάτων που θίγει το σχέδιο νόμου και αναφερόμενος στις πέντε πρώτες πράξεις που αφορούν τα capital controls, θα έλεγα τα εξής. Βεβαίως, όπως επικαλέστηκαν και οι προηγούμενοι ομιλητές, να δούμε πώς φτάσαμε σε αυτή την κατάσταση, όμως τι μας είπαν; Η μεν Κυβέρνηση μάς είπε ότι κυρίως φταίνε οι ιμπεριαλιστικοί θεσμοί, γιατί πίεσαν την κατάσταση προς τα εκεί, ενώ θα μπορούσαν να λύσουν διαφορετικά το ζήτημα, πέραν από το ότι φταίει η νεοφιλελεύθερη διαχείριση των σαράντα προηγούμενων χρόνων, απαντώντας στα κόμματα της Αντιπολίτευσης, με αιχμή τη Νέα Δημοκρατία και το ΠΑΣΟΚ, που μάς είπαν ότι ουσιαστικά - βεβαίως, είχαν μια σειρά από επιχειρήματα - φταίει η τελευταία εννεάμηνη διαχείριση από τη συγκυβέρνηση ΣΥΡΙΖΑ - ΑΝΕΛ. Και οι δύο ψάχνετε την αιτία στο πολιτικό εποικοδόμημα και μόνο, αφήνοντας έξω το τι ακριβώς γίνεται στο επίπεδο της οικονομίας. Συνειδητά αποσυνδέετε, κατά τη γνώμη μας, την οικονομία από την πολιτική. Δυστυχώς, όμως, για εσάς δεν μπορείτε να αποφύγετε την πραγματικότητα. Σε περιόδους καπιταλιστικής οικονομικής κρίσης, αυτό το σάπιο κεφαλαιοκρατικό σύστημα, χωρίς την καταστροφή υπερσυσσωρευμένου κεφαλαίου είτε με τη μορφή της ελεγχόμενης χρεωκοπίας είτε με τη μορφή της ανεξέλεγκτης χρεωκοπίας, δεν μπορεί να ξεπεράσει την κρίση και να περάσει σε μια νέα φάση ανάπτυξης. Γνωρίζετε, όμως, το σημαντικό ρόλο των τραπεζικών μονοπωλίων στο σύγχρονο καπιταλισμό. Γι' αυτό, άλλωστε, δώσατε όλα αυτά τα δισεκατομμύρια για τη διάσωσή του. Η πρόσφατη καπιταλιστική οικονομική κρίση απέδειξε πως οι τραπεζικοί όμιλοι δεν είναι παρά γίγαντες με πήλινα πόδια. Ο χρόνος δεν επιτρέπει για βαθύτερες αναλύσεις, αλλά όλοι πλέον γνωρίσαμε πως αυτό το οικοδόμημα, σε περιόδους οικονομικής καπιταλιστικής κρίσης, καταρρέει σαν χάρτινος πύργος. Οι τιμές των μετοχών κατρακυλούν στα τάρταρα, το ίδιο και οι τιμές των ομολόγων, εταιρικών και κρατικών. Σε συνθήκες αβεβαιότητας οι τράπεζες σταματούν τον δανεισμό της παραγωγικής δραστηριότητας, με αποτέλεσμα την επιτάχυνση της κρίσης, ενώ τα επισφαλή δάνεια εκτινάσσονται στα ύψη. Αποτέλεσμα αυτών είναι η συσσώρευση τεράστιων ζημιών. Οι ζημιές αυτές ήταν μια μορφή καταστροφής υπερσυσσωρευμένων κεφαλαίων. Ο γύρος συγχωνεύσεων μικρών και μεσαίων ελληνικών τραπεζών ήταν αποτέλεσμα της κρίσης και της ανάγκης εξεύρεσης νέων κεφαλαίων για την αντιμετώπιση των συνεπειών της κρίσης. Αυτή την ανάγκη εξυπηρετεί και η ανακεφαλαιοποίηση των τραπεζών. Η επιβολή των capital controls τον ίδιο στόχο υπηρετεί. Στην έκθεση του προϋπολογισμού - μιας και θα αρχίσει η συζήτηση αύριο - η Κυβέρνηση λέει ότι οι εκροές των καταθέσεων ανήλθαν σε 41,3 δισεκατομμύρια ευρώ από τον Δεκέμβρη του 2014 ως και σήμερα και πως η μείωση των εκροών μετριάστηκε αισθητά από την επιβολή περιορισμών στις αναλήψεις. Άρα, να γιατί θέλατε αυτούς τους περιορισμούς, για να σταματήσουν αυτές οι εκροές καταθέσεων, δηλαδή για να σώσετε τις τράπεζες. Όλοι σας - μα, όλοι σας - πίνετε νερό στο όνομα της ελεύθερης κίνησης κεφαλαίων. Η ανάγκη της ανακεφαλαιοποίησης των τραπεζών προέκυψε από την ίδια τη λειτουργία του καπιταλιστικού συστήματος και της συμμετοχής της Ελλάδας στην Ευρωπαϊκή Ένωση. Ένας από τους βασικούς κανόνες της είναι και η ελεύθερη κίνηση κεφαλαίων. Το κυνήγι του κέρδους συνέβαλε στην ανισόμετρη ανάπτυξη μεταξύ κλάδων της οικονομίας, αλλά και μεταξύ των καπιταλιστικών κρατών. Κλάδοι αναπτύχθηκαν, γιατί έφερναν κέρδη, και άλλοι συρρικνώθηκαν, παρά τη στρατηγική σημασία που είχαν για την ικανοποίηση των λαϊκών αναγκών. Μεγάλωσε η απόσταση ανάμεσα στις πλούσιες και φτωχές χώρες. Τεράστια κεφάλαια έφυγαν από τις τράπεζες για επενδύσεις σε άλλες χώρες, γιατί αποκόμιζαν μεγαλύτερο ποσοστό κέρδους. Αυτή η εκροή κεφαλαίων όξυνε τα προβλήματα ρευστότητας των τραπεζικών ομίλων. Από αυτή την άποψη, η τεράστια εκροή καταθέσεων που παρακολουθήσαμε τους τελευταίους μήνες οδήγησε ακριβώς στην ανάγκη οι τράπεζες να αυξήσουν την κεφαλαιακή τους επάρκεια. Αυτό το πρόβλημα της εκροής κεφαλαίων θέλετε να λύσετε με την επιβολή περιορισμών στις τραπεζικές συναλλαγές. Όμως αυτή η προσπάθεια για τη διάσωση των τραπεζικών ομίλων είχε και έχει τραγικές συνέπειες για τα λαϊκά στρώματα. Για τη διάσωση των τραπεζών φορτώθηκαν όλα αυτά τα υπέρογκα χρέη στις πλάτες του λαού, γι' αυτό και η ληστεία των εργατικών και λαϊκών εισοδημάτων προς όφελος του μεγάλου κεφαλαίου συνολικά. Είναι γνωστές οι τραγικές συνέπειες των ασφαλιστικών ταμείων από τις προηγούμενες ανακεφαλαιοποιήσεις, το γνωστό PSI. Χαρακτηριστικό παράδειγμα είναι το ταμείο των μηχανικών, το ΤΣΜΕΔΕ, που ήδη έχει πάρει απόφαση να δώσει άλλα 500 εκατομμύρια - ήδη έχει χάσει 2,5 δισεκατομμύρια - για την ανακεφαλαιοποίηση της Τράπεζας Αττικής. Εξοργίζει ακόμη περισσότερο το άνοιγμα του δρόμου για πλειστηριασμούς πρώτης κατοικίας. Τα capital controls που βάλατε αφορούσαν κατά κύριο λόγο τη ζωή του λαϊκού νοικοκυριού, του συνταξιούχου, του επαγγελματία και του αυτοαπασχολούμενου. Επόμενα, οι τραπεζικοί περιορισμοί στις συναλλαγές δεν ήταν συμφορά που χτύπησε τους πάντες, δεν τους χτύπησε όλους. Η επιβολή περιορισμού στις τραπεζικές συναλλαγές επιδείνωσε ραγδαία τη ζωή των λαϊκών στρωμάτων, που είδαν περιορισμό του διαθέσιμου εισοδήματος για κατανάλωση, αδυναμία αγοράς βασικών ειδών, όπως φάρμακα που υπερβαίνουν το ελάχιστο όριο, μεγάλες καθυστερήσεις στην είσπραξη των μισθών και των συντάξεων. Συγχρόνως, οι περιορισμοί οδήγησαν σε δραστικές απώλειες για αυτοαπασχολούμενους και μικρές επιχειρήσεις, που εκτός από τις περικοπές στον τζίρο, αντιμετώπισαν και δυσκολίες στο να παραμείνουν φερέγγυοι. Από την άλλη, αυτοί οι περιορισμοί έπληξαν αναλογικά πολύ λιγότερο έως και καθόλου το μεγάλο κεφάλαιο, που διέθετε και διαθέτει δυνατότητες πληρωμών μέσα από τράπεζες του εξωτερικού, ενώ η σχετική επιτροπή έγκρισης διευκόλυνε τις μεταβιβάσεις που κρίνει ως απαραίτητες για το μεγάλο κεφάλαιο. Στάθηκε αφορμή να ανοίξει ο δρόμος για να μπει στη ζωή μας το πλαστικό χρήμα. Αυτή η πρεμούρα με το πλαστικό χρήμα, δηλαδή η καθιέρωση όλων των συναλλαγών μέσω τραπεζικών καρτών δεν πρόκειται σε τίποτα να ωφελήσει τον λαό. Τα λαϊκά στρώματα δεν έχουν τίποτα να κερδίσουν. Υποστηρίζετε πως θα πατάξετε με αυτόν τον τρόπο τη φοροδιαφυγή. Όμως, οι φόροι των εργαζόμενων παρακρατούνται από την εργοδοσία και πληρώνονται με τον φόρο μισθωτών υπηρεσιών. Το πραγματικό πρόβλημα για τους εργαζόμενους και τους συνταξιούχους είναι η αδυναμία πληρωμής των φόρων από τους ανθρώπους του μόχθου, αφού η φοροληστεία τους είναι τόσο μεγάλη που αδυνατούν πλέον να αντεπεξέλθουν. Άλλος είναι ο πραγματικός λόγος αυτής της πρεμούρας με τις τραπεζικές κάρτες. Η καθιέρωση υποχρεωτικής διεκπεραίωσης όλων των συναλλαγών μέσω των τραπεζών σημαίνει ότι όλο το χρήμα θα συγκεντρώνεται στις τράπεζες, οι οποίες θα το διαχειρίζονται σε όφελός τους, κερδοσκοπώντας, αλλά και σε όφελος του μεγάλου κεφαλαίου. Ήδη όλες οι συντάξεις δίνονται μέσω των τραπεζών - γελάτε, κύριε συνάδελφε - το ίδιο και οι μισθοί του δημόσιου τομέα.
Αδυνατώ να σας παρακολουθήσω.
Έχει καθιερωθεί και η μισθοδοσία του ιδιωτικού τομέα μέσω των τραπεζών. Το ίδιο και για τα ασφαλιστικά ταμεία. Είναι μέτρο για να ενισχυθεί το κεφάλαιο. Μας λέτε πως θα πιάσετε τη φοροδιαφυγή και με αυτά τα χρήματα θα ασκήσετε καλύτερη κοινωνική πολιτική. Κατ' αρχήν, αν θέλατε να κάνετε κοινωνική πολιτική θα είχατε φορολογήσει το μεγάλο κεφάλαιο και τέτοιο σκοπό ούτε είχατε ούτε έχετε. Αυτό φοροδιαφεύγει νόμιμα και του ετοιμάζετε και νέα προνόμια για να κάνει επενδύσεις. Άρα, δεν είναι αυτός ο σκοπός σας, έτσι και αλλιώς. Σκοπό έχετε να πιάσετε τον μικρομαγαζάτορα της γειτονιάς, τον αυτοαπασχολούμενο, τον ταβερνιάρη. Αυτούς έχετε βάλει στόχο. Άλλωστε, τα έσοδα του κράτους πηγαίνουν για αποπληρωμή δανείων, για τα χρέη και για επιδοτήσεις στο κεφάλαιο, για καπιταλιστικές επενδύσεις και όχι για κοινωνική πολιτική. Εάν είχατε τέτοιο σκοπό, δεν θα καθιερώνατε τον αυτόματο «κόφτη» δαπανών για λαϊκές ανάγκες, όταν ο προϋπολογισμός δεν είναι πλεονασματικός. Υπάρχουν, βεβαίως και άλλοι στόχοι - δεν είναι της ώρας να τους αναφέρουμε - όπως η γενικότερη παρακολούθηση του λαού, των καταναλωτικών του προτιμήσεων και άλλα. Κυρίες και κύριοι Βουλευτές, ίσως κάποιοι αναρωτηθούν «Μα, η συγκυβέρνηση δεν έχει ευθύνες γι' αυτήν την κατάσταση;». Και βέβαια έχει σοβαρές ευθύνες για την επιδείνωση της κατάστασης που συνεχίζει να βιώνει ο λαός μας. Οι αναφορές περί εκβιασμών, αλλά και η όλη αντιπαράθεση της Κυβέρνησης με την Ευρωπαϊκή Ένωση, την Ευρωπαϊκή Κεντρική Τράπεζα και το Διεθνές Νομισματικό Ταμείο δεν σχετίζεται με την ικανοποίηση των λαϊκών αναγκών, αλλά με το πώς θα εξυπηρετηθούν καλύτερα οι ανάγκες των τραπεζικών μονοπωλιακών ομίλων και η καπιταλιστική ανάπτυξη. Όμως, έχει σημασία και το πώς προετοιμάζατε όλη αυτήν την κατάσταση. Προχωρήσατε σε μία γενικευμένη επιστράτευση κεφαλαίων από ολόκληρο τον δημόσιο τομέα, προκειμένου να καλύψει τις δανειακές υποχρεώσεις του κράτους για το επόμενο διάστημα, να πληρώνετε δηλαδή τους δανειστές μέχρι κεραίας. Στεγνώσατε τα πάντα. Όλο αυτό το εμφανίζατε ως εθνικό καθήκον, γιατί έτσι στηρίζεται η Κυβέρνηση απέναντι στη διαπραγμάτευσή της με την Ευρωπαϊκή Ένωση. Αυτά μας λέγατε. Αυτό από μόνο του δείχνει πως δεν είχατε και δεν έχετε σκοπό να συγκρουστείτε μ' αυτούς τους ιμπεριαλιστικούς θεσμούς. Απ' αυτή τη σκοπιά, οι ευθύνες σας είναι τεράστιες. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Στον χρόνο που μου μένει, αναφερόμενος σε ορισμένα άρθρα - εν πάση περιπτώσει θα τοποθετηθούμε και πιο ολοκληρωμένα στη συζήτηση επί των άρθρων - θα ήθελα να πω το εξής: Όσον αφορά το άρθρο 6 της πράξης νομοθετικού περιεχομένου που αφορά την αποκατάσταση αναχωμάτων του Έβρου, εμείς συμφωνούμε με την αναγκαιότητα. Η Κυβέρνηση, όμως, φέρει τεράστιες ευθύνες για το ότι δεν έχουν αποκατασταθεί οι ζημιές των αναχωμάτων από τις περυσινές πλημμύρες. Κύριε Υπουργέ, έχουμε μπει πάλι στον χειμώνα και σήμερα που μιλάμε πρέπει να γνωρίζετε ότι πάνω από το 25% των αναχωμάτων δεν έχουν αποκατασταθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ακόμα θα ήθελα, κυρία Πρόεδρε. Στη συγκεκριμένη πράξη νομοθετικού περιεχομένου, επειδή στην ουσία του ζητήματος που αντιμετωπίζει συμφωνούμε, θα ψηφίσουμε «ναι». Όσον αφορά τους μετανάστες, έγινε κουβέντα. Δεν μου φτάνει ο χρόνος να επεκταθώ. Διαφωνούμε με την εξουσιοδότηση, εν πάση περιπτώσει, προς τον Υπουργό Επικρατείας για τη ναύλωση πλωτών μέσων, κ.λπ.. Η Κυβέρνηση, κατά τη γνώμη μας, θα πρέπει να αναλάβει τις ευθύνες της για το δράμα των μεταναστών και των προσφύγων και την προώθησή τους με ασφάλεια στον τελικό προορισμό. Θα ήθελα να σταθώ σε δύο βασικά ζητήματα που αφορούν τους ΟΤΑ. Με τη συγκεκριμένη πράξη νομοθετικού περιεχομένου η Κυβέρνηση οδηγεί τους δήμους που έχουν μεγάλο οικονομικό πρόβλημα σε δανειοδότηση, για να ισοσκελίσουν τον προϋπολογισμό τους. Αυτή είναι η ουσία. Πέρα από το ότι μ' αυτόν τον τρόπο δεν πρόκειται να λύσετε κανένα πρόβλημα γιατί η πιστοληπτική ικανότητα αυτών των δήμων είναι ανύπαρκτη - καμμία τράπεζα, δηλαδή, δεν πρόκειται να τους δώσει δάνειο - στην ουσία φορτώνετε τα βάρη στις πλάτες του λαού, γιατί τα όποια δάνεια πάρουν αυτοί οι δήμοι θα τα φορτώσουν μέσω των δημοτικών τελών στις πλάτες του. Το δεύτερο ζήτημα που αφορά αυτή η πράξη νομοθετικού περιεχομένου είναι οι σχολικές καθαρίστριες και θα ήθελα να πω μία κουβέντα. Η συγκεκριμένη πράξη νομοθετικού περιεχομένου επικαιροποιεί τη μεταφορά της ευθύνης για τις καθαρίστριες με σύμβαση έργου στους δήμους από τη σχολική χρονιά 2016-2017. Ενώ έδωσε μία παράταση για τη φετινή σχολική χρονιά, από την επόμενη θα πρέπει να το αντιμετωπίσουν οι δήμοι. Δηλαδή, με λίγα λόγια, τι θα γίνει στην πράξη; Οι δήμοι θα επαναπροκηρύξουν αυτές τις θέσεις. Οι εργαζόμενες καθαρίστριες που μέχρι τώρα δουλεύουν, θα απολυθούν. Άρα, θα έχουμε χιλιάδες απολύσεις και οι δήμοι ή θα προσλάβουν πενταμηνίτες ή οκταμηνίτες για να λύσουν το πρόβλημα ή θα το δώσουν σε ιδιωτικές ασφαλιστικές εταιρείες. Σας ευχαριστώ.
Ο κ. Φωτήλας έχει τον λόγο.
Ευχαριστώ, κυρία Πρόεδρε. Κύριε Υπουργέ, ειλικρινά αισθάνομαι αμήχανα που τυγχάνω ειδικός αγορητής σε ένα νομοσχέδιο το οποίο περιλαμβάνει όχι μία ούτε δύο ούτε τρεις, αλλά δώδεκα πράξεις νομοθετικού περιεχομένου, ίσως τις περισσότερες συγκεντρωμένες πράξεις νομοθετικού περιεχομένου σε έναν νόμο. Πράγματι, ποιος θα το πίστευε ότι η Κυβέρνηση της πρώτης και δεύτερης φοράς αριστεράς θα έφερνε για ψήφιση σε χρονικό διάστημα λιγότερο του ενός έτους όσες πράξεις νομοθετικού περιεχομένου δεν έχουν έρθει ποτέ; Ποιοι; Εσείς, που όσο ήσασταν στην Αντιπολίτευση κατηγορούσατε τις προηγούμενες κυβερνήσεις για κατάλυση του Κοινοβουλίου, για χούντα με κοινοβουλευτικό μανδύα, για «Τσολάκογλου», εσείς που μιλούσατε για διαδικασίες κατάλυσης της κοινοβουλευτικής δημοκρατίας, για κοινοβουλευτικά πραξικοπήματα και αντιδημοκρατικές παρεμβάσεις, εσείς που είχατε αρνηθεί να ψηφίσετε πράξεις νομοθετικού περιεχομένου που αφορούσαν την καταβολή των χρημάτων για τη μεταφορά των μαθητών, την αναστολή πλειστηριασμών πρώτης κατοικίας, τον οικονομικό έλεγχο των ΟΤΑ, μέτρα επιτάχυνσης της απορρόφησης του ΕΣΠΑ, νομοθετικές βελτιώσεις για πληρωμή υπερωριών σε εργαζόμενους, τη νομοτεχνική βελτίωση για την αναγνώριση επαγγελματικών προσόντων στους αποφοίτους των κολεγίων και άλλα πολλά, εσείς που σκίζατε τα μνημόνια και αποχωρούσατε, κραυγάζοντας, από τις επιτροπές και την Ολομέλεια! Δεν ντρέπεστε να έρχεστε σήμερα και να ζητάτε συναίνεση για πράξεις νομοθετικού περιεχομένου που μάλιστα έχουν εκδοθεί και πριν από τις εκλογές του Σεπτεμβρίου; Μάλλον, αυτές οι «αριστερές» πράξεις νομοθετικού περιεχομένου είναι καλές και ηθικές, σε αντιδιαστολή με τις προηγούμενες! Τώρα, ξαφνικά, είναι όλα δικαιολογημένα! Ο κ. Καμμένος τον ξέχασε τον κ. Τσολάκογλου; Τελικά, με μια υπουργική καρέκλα κάποιοι ξεχνάνε και πουλάνε τα πάντα. Όμως, δεν είναι μόνο το είδος του νομοθετήματος, κυρίες και κύριοι συνάδελφοι, είναι και το περιεχόμενό του. Κυρώνουμε εκ νέου τα αποτελέσματα της αδιαμφισβήτητα «εξαιρετικά πετυχημένης» διαπραγμάτευσης του κ. Βαρουφάκη, της διαπραγμάτευσης που οδήγησε στο κλείσιμο των τραπεζών, εκείνης της μοιραίας βραδιάς που πανηγύριζε στα σκαλιά του Μεγάρου Μαξίμου σύσσωμη η τότε κυβέρνηση, περήφανη για τη φοβερή της «επιτυχία» να κλείσει τις τράπεζες και να βάλει σε κίνδυνο τα χρήματα του ελληνικού λαού! Εξαιτίας αυτής της σχιζοφρενικής και επικίνδυνης διαπραγμάτευσης, πέντε μήνες μετά η ελληνική οικονομία μετράει ακόμα τις πληγές της, που μετά το δημοψήφισμα - «παρωδία» αναγκαστήκατε, παρακαλώντας, να δεχθείτε μια συμφωνία πολύ χειρότερη από την αρχική που απορρίψατε, τη συμφωνία Γιούνκερ. Και για αυτή τη δραματική κατάσταση είσαστε αποκλειστικά υπεύθυνοι εσείς, εσείς και κανένας άλλος. Πρέπει να τελειώσουμε επιτέλους με το παραμύθι ότι για όλα φταίνε δήθεν οι προηγούμενες κυβερνήσεις και όχι εσείς. Φυσικά, ευθύνη έχουν τα πάλαι ποτέ δύο μεγάλα κόμματα, ΠΑΣΟΚ και Νέα Δημοκρατία, συνολικά για την κατάσταση που έφτασε η χώρα, αλλά - πιστέψτε με - τα μοναδικά επιτεύγματά σας αυτούς τους εννέα μήνες σάς κάνουν, όχι απλώς να τους ανταγωνίζεστε επάξια, αλλά - τηρουμένων των χρονικών αναλογιών - τους έχετε ξεπεράσει κατά πολύ. Όμως, εδώ προκύπτει και ένα δεύτερο ζήτημα. Είτε είστε εντελώς άσχετοι από διαπραγμάτευση και διεθνείς συσχετισμούς και πουλήσατε φύκια για μεταξωτές κορδέλες στον ελληνικό λαό, ότι τάχα θα διαπραγματευόσασταν καλύτερα, γιατί οι προηγούμενοι ήταν υποχωρητικοί στις αιτιάσεις των δανειστών είτε πράγματι είχατε σχέδιο να καταστρέψετε το τραπεζικό σύστημα. Πολλά στελέχη σας το έχουν ομολογήσει ότι εσκεμμένα έγινε η τραπεζική αργία. Ο τέως Υπουργός Οικονομικών, ο «μέγας διαπραγματευτής» κ. Βαρουφάκης, είχε πει σε ανύποπτο χρόνο το 2013 σε άρθρο του με τίτλο «Να αφελληνιστούν» πως ο αφελληνισμός των τραπεζών είναι η μόνη βιώσιμη λύση. Αυτό πράγματι το πετύχατε μετά την τελευταία ανακεφαλαιοποίηση. Με τις απανωτές επιτυχίες σας οδηγήσατε στον αφελληνισμό των τραπεζών, αλλά και στη δραματική συρρίκνωσή τους! Σήμερα που μιλάμε, το ποσοστό του Ταμείου Χρηματοπιστωτικής Σταθερότητας στον τραπεζικό τομέα έχει περιοριστεί στο 26,5%, προκαλώντας τεράστια ζημιά στο δημόσιο, ενώ το μεγαλύτερο μέρος του υπόλοιπου 73,5% ελέγχουν πλέον ξένοι επενδυτές, ιδιώτες, τα γνωστά σε όλους μας hedge funds, αυτά που ο κ. Τσίπρας ήθελε, προεκλογικά μόνο, να κρατήσει μακριά από τη χώρα. Τα hedge funds, ξέρετε, δεν αγόρασαν μετοχές των ελληνικών τραπεζών και κόκκινα δάνεια επειδή ξαφνικά μας αγάπησαν. Μπήκαν στις αυξήσεις των τραπεζών, γιατί προσδοκούν να βγάλουν κέρδη από τα κόκκινα δάνεια. Κυρίες και κύριοι της Κυβέρνησης, δεν δώσατε μόνο τα κλειδιά των σπιτιών στις τράπεζες, αλλά - ακόμα χειρότερα! - τα δώσατε σε κερδοσκοπικά hedge funds, εσείς η Κυβέρνηση της «δεύτερης φοράς αριστερά». Τα καταφέρατε τόσο «περίφημα» που αναλογιστείτε το εξής: Τον Ιούνιο του 2014 η συνολική αξία των τραπεζικών μετοχών στο χρηματιστήριο έφτανε τα 37 δισεκατομμύρια ευρώ, ενώ σήμερα οι τράπεζες αξίζουν λιγότερο από 750 εκατομμύρια ευρώ. Τα 15 δισεκατομμύρια αναγκών της παρούσας ανακεφαλαιοποίησης είναι σχεδόν αποκλειστικά δικό σας κατόρθωμα. Στο πρώτο τρίμηνο του 2015 οι ελληνικές τράπεζες είχαν ανακοινώσει 74,5 δισεκατομμύρια ευρώ μη εξυπηρετούμενων δανείων. Μετά τα πρόσφατα τεστ, τα μη εξυπηρετούμενα δάνεια υπολογίζονται πλέον σε 107 δισεκατομμύρια ευρώ. Πράγματι, πολύ ακριβά μας κόστισε η «βαρουφακική» αξιοπρεπής διαπραγμάτευση, με την πλήρη στήριξη βέβαια, του Πρωθυπουργού και όλης της Κυβέρνησης. Τα κυβερνητικά διαπραγματευτικά πειράματα, όμως, δεν σταματούν στην οικονομία. Εκτός από το σκιώδες τραπεζικό σύστημα, δημιουργείται σιγά - σιγά και μια στρατιά σκιωδών συμβούλων. Στο άρθρο 5 προβλέπεται ότι με αποφάσεις του Κυβερνητικού Συμβουλίου για την Οικονομική Πολιτική μπορεί να ανατίθενται απευθείας έργα, κατά παρέκκλιση κάθε γενικής ή ειδικής διάταξης, με συμβάσεις ορισμένου χρόνου διάρκειας τριών μηνών, σε διακεκριμένους εμπειρογνώμονες, φυσικά ή νομικά πρόσωπα, για χρηματοπιστωτικά, νομικά και οικονομικά θέματα, για την υποστήριξη της διαπραγμάτευσης της ελληνικής Κυβέρνησης με τον Ευρωπαϊκό Μηχανισμό Σταθερότητας, την Ευρωπαϊκή Επιτροπή, την Ευρωπαϊκή Κεντρική Τράπεζα και το Διεθνές Νομισματικό Ταμείο. Αδιαφάνεια, αναξιοκρατία, συμφέροντα, σύμβουλοι και φίλοι Υπουργών, που πληρώνονται από τον ελληνικό λαό. Ο κ. Βαρουφάκης έφυγε από το Υπουργείο Οικονομικών, αλλά απ' ό,τι φαίνεται οι ξένοι σύμβουλοι παραμένουν. Ο κ. Θεοχάρης σάς έχει κάνει δύο γραπτές ερωτήσεις, ζητώντας σας στοιχεία για το θέμα. Απ' ό,τι μαθαίνουμε, δεν του δόθηκε καμμία απάντηση. Σκοπεύετε, κύριε Υπουργέ, να απαντήσετε και να ενημερώσετε την Εθνική Αντιπροσωπεία γι' αυτό το ζήτημα; Όμως, η ανευθυνότητά σας δεν σταματάει εκεί. Συνεχίζεται και στην αντιμετώπιση του προσφυγικού. Με το άρθρο 8 παρατείνεται εκ νέου η δυνατότητα σύναψης συμβάσεων μίσθωσης, ναύλωσης πλωτών μέσων για την αντιμετώπιση των εκτάκτων αναγκών. Πράγματι, είναι έκτακτη ανάγκη το πρώτο τρίμηνο. Όμως, το δεύτερο και κυρίως το τρίτο τρίμηνο η ανάγκη παύει πλέον να είναι έκτακτη και γίνεται τακτική. Κι όμως, συνεχίζετε να αντιμετωπίζετε ερασιτεχνικά το προσφυγικό θέμα. Μετράμε τόσους θανάτους στο Αιγαίο και εσείς συνεχίζετε στο ίδιο μοτίβο. Στην παράγραφο 4 του άρθρου 9 προβλέπεται η σύναψη συμβάσεων ορισμένου χρόνου για τις σχολικές καθαρίστριες, αν δεν καλύπτονται οι ανάγκες των σχολικών μονάδων ανά δήμο από το υπάρχον προσωπικό. Απρόβλεπτες ανάγκες για την Κυβέρνηση είναι οι σχολικές καθαρίστριες, η ασφαλής μεταφορά των μαθητών, οι αναπληρωτές καθηγητές. Όλες αυτές είναι απρόβλεπτες ανάγκες. Μας εντυπωσίασε εδώ η βιασύνη σας να καλύψετε τις ανάγκες των σχολικών μονάδων σε προσωπικό καθαριότητας, τη στιγμή που βρισκόμαστε στα τέλη Νοεμβρίου και ακόμα σχολικές μονάδες γενικής και επαγγελματικής εκπαίδευσης αντιμετωπίζουν προβλήματα σε καθηγητές και δασκάλους. Άλλωστε, σας το είχαμε πει εδώ και μήνες ότι χρειάζεται έγκαιρος προγραμματισμός για την πλήρωση των κενών στην εκπαίδευση. Όμως, εσείς μέσω του τότε Υπουργού κ. Βαρουφάκη απορρυθμίσατε πλήρως την ελληνική οικονομία, οδηγώντας τη στα βράχια. Αλήθεια, θα υπήρχε λόγος για πράξη νομοθετικού περιεχομένου αν η Κυβέρνηση έκανε στοιχειωδώς τη δουλειά της και σ' αυτόν τον τομέα; Και αποτελεί, βέβαια, ειρωνεία το ότι καλούμαστε να ψηφίσουμε γι' αυτή τη διάταξη λίγες μέρες μετά την έκδοση της υπουργικής απόφασης για την υπογραφή εκατόν εξήντα πέντε ατομικών συμβάσεων μίσθωσης έργου για την καθαριότητα των κτηρίων των υπηρεσιών του Υπουργείου Οικονομικών. Είναι το γνωστό παλαιοκομματικό μοτίβο: Προσλαμβάνουμε καθαρίστριες στο Υπουργείο Οικονομικών, τις μεταφέρουμε στο Υπουργείο Δικαιοσύνης και πιέζουμε το σύστημα με νέες ανάγκες για καθαρίστριες! Αρκετά, όμως, με τη νέα κομματοκρατία που επιχειρείτε να επιβάλλετε. Κι ας περάσουμε να δούμε ένα έξοχο δείγμα επαρχιωτισμού, με το οποίο προσεγγίζετε ένα από τα σημαντικότερα ίσως στρατηγικά πλεονεκτήματα της χώρας, την παιδεία. Με το άρθρο 12 και πιο συγκεκριμένα με το εσωτερικό άρθρο 6 αλλάζετε τον τρόπο επιλογής του πρύτανη. Ενώ με τον προηγούμενο νόμο ίσχυε ότι ως πρύτανης μπορεί να εκλεγεί καθηγητής πρώτης βαθμίδας ΑΕΙ της ημεδαπής ή αλλοδαπής, με ελληνική ιθαγένεια και άριστη γνώση της ελληνικής γλώσσας, με αναγνωρισμένο κύρος και σημαντική διοικητική εμπειρία, η πράξη σας νομοθετικού περιεχομένου το αντικαθιστά ως εξής: «Ως πρύτανης εκλέγεται καθηγητής πρώτης βαθμίδας του οικείου ιδρύματος». Είναι σαφής οπισθοδρόμηση. Η καταστροφή στην παιδεία συνεχίζεται με καταξιωμένους Έλληνες επιστήμονες, καθηγητές σε πανεπιστήμια της Ευρώπης και των Ηνωμένων Πολιτειών Αμερικής, να εγκαταλείπουν τη χώρα μας. Έρχονται να προστεθούν στη διαρροή νέου επιστημονικού προσωπικού, το γνωστό και ως brain drain. Πρόσφατα παραδείγματα είναι η κ. Κιντή και ο κ. Μπερτσιμάς, καθηγητής στο ΜΙΤ, που παραιτήθηκε από τη θέση του Προέδρου του Συμβουλίου Ιδρύματος στο Πανεπιστήμιο της Αθήνας. Διαβάστε την επιστολή παραίτησης του κ. Μπερτσιμά. Την καταθέτω στα Πρακτικά, γιατί πέραν της απογοήτευσής του, δείχνει σε ποια κατεύθυνση θέλετε να στρέψετε την παιδεία της χώρας, παρά τις εξαγγελίες σας περί εθνικού διαλόγου, όπου δήθεν θα γίνει χάραξη μακρόπνοης πολιτικής. [[Στο σημείο αυτό ο Βουλευτής κ. Ιάσων Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Ελλάδα που κλείνεται στον εαυτό της, η Ελλάδα που δεν θέλει να συμβαδίσει με τις διεθνείς εξελίξεις, αποτυπώνεται σε αυτήν ακριβώς τη διάταξη. Τι άλλο συμπέρασμα μπορεί να βγάλει κανείς ως συνεπακόλουθο της κατάργησης της διαδικασίας για διεθνή πρόσκληση εκδήλωσης ενδιαφέροντος για τη θέση του πρύτανη; Ο κ. Μπαλτάς πολύ φοβάμαι ότι έφυγε από το Υπουργείο Παιδείας, οι νοοτροπίες του όμως παραμένουν κραταιές και εφαρμόζονται με την παρανομοθετική διαδικασία, που εσείς καταγγέλλατε, μέσω πράξεων νομοθετικού περιεχομένου. Τέλος, με το άρθρο 10 του νομοσχεδίου ρυθμίζεται μία σειρά θεμάτων για την έναρξη της σχολικής χρονιάς, που κάθε άλλο παρά απρόβλεπτη ανάγκη είναι για να χρειάζεται πράξη νομοθετικού περιεχομένου. Εάν χρειαζόμαστε έκτακτο νομοθέτημα για την έναρξη της σχολικής χρονιάς που γίνεται κάθε χρόνο την ίδια εποχή, τότε δεν μπορώ να καταλάβω τι νόημα έχει η πρόβλεψη του Συντάγματος για πράξεις νομοθετικού περιεχομένου. Θέλω να ολοκληρώσω την ομιλία μου με μία παρατήρηση. Μη θεωρήσετε πως γλιτώνετε επειδή η Νέα Δημοκρατία βιώνει τραγελαφικές καταστάσεις με αδυναμία πραγματοποίησης ακόμα και εσωκομματικών εκλογών, αλλά και λόγω των καπετανάτων και των πελατειακών σχέσεων που τη χαρακτηρίζουν. Με νέα και παλιά τζάκια, κύκλους αλληλοϋποστήριξης και δίκτυα επαφών χωρίς ιδεολογικό περιεχόμενο, δεν αποτελούσε για εμάς στο Ποτάμι την εναλλακτική λύση και δικαιωνόμαστε για την κριτική που ασκούσαμε και σε αυτήν ως μέλος του παλαιού κομματικού συστήματος. Σε επίπεδο προθέσεων, όμως, και σε επίπεδο εφαρμογής, όπως ανέλυσα στην ομιλία μου, κυβερνάτε με σκοπό τη δημιουργία ενός νέου κομματικού κράτους, με αντάλλαγμα συνεχείς εκπτώσεις στην ορθή και δημοκρατική λειτουργία των θεσμών και στις ατομικές ελευθερίες, εκπτώσεις που τόσο υποκριτικά, όπως φαίνεται, καταγγέλλατε όταν ήσασταν Αντιπολίτευση. Θέλετε, επιπλέον, να μην υπάρχει επικοινωνία των ελληνικών πανεπιστημίων με το εξωτερικό, προφανώς επειδή υποστηρίζετε την επιστροφή σε μοντέλα εκπαίδευσης όπως της Αλβανίας του Χότζα. Δεν μπορούμε, όμως, να δεχθούμε την Ελλάδα της απομόνωσης και τη δική σας κατάλυση της δημοκρατίας. Καταψηφίζουμε επί της αρχής το σχέδιο νόμου. Σας ευχαριστώ.
Τον λόγο έχει ο κ. Καμμένος Δημήτριος για δεκαπέντε λεπτά.
Ευχαριστώ πολύ, κυρία Πρόεδρε. Κύριοι συνάδελφοι, για άλλη μία φορά αναγκαζόμαστε ενώπιον ημών και υμών, αλλά και των τηλεθεατών και των ψηφοφόρων μας και όσων ενδιαφέρονται να παρακολουθήσουν τις τόσο σημαντικές συζητήσεις που κάνουμε στο Ελληνικό Κοινοβούλιο, να εξηγήσουμε τα αυτονόητα και να επαναπροσδιορίσουμε την έννοια της κοινής λογικής, να κόψουμε από τη διατροφή των Ελλήνων πολιτών τον λωτό και να ξανασυστηθούμε σαν τα νέα ζευγαράκια που μπορεί να βγαίνουν ή όπως στην Αμερική που ξαναπαντρεύονται τέσσερις και πέντε φορές. Δεν είναι κακό, ανανεώνουν τη σχέση τους. Εδώ αυτή η σχέση των πολιτών με τους Βουλευτές, με το Ελληνικό Κοινοβούλιο, έχει περάσει πάρα πολλές δύσκολες καταστάσεις τα τελευταία χρόνια και θα πρέπει να την επαναπροσδιορίσουμε για άλλη μια φορά. Είμαι ιδιαίτερα χαρούμενος που θα εισηγηθώ και για τον εθνικό προϋπολογισμό του 2016, διότι είναι μια πρώτης τάξεως ευκαιρία να πούμε όλοι τις αλήθειες, να δώσουμε τις αναλύσεις μας, τα πιστεύω μας και, πέρα από πολιτικά τσιτάτα και μικροπολιτικές, να δούμε αν θα μπορέσουμε όλοι μαζί, σαν ένας ενιαίος οργανισμός, ο οποίος έχει πάρει μια εντολή κι έχουμε ορκιστεί όλοι να προστατεύουμε το Σύνταγμα, τους νόμους αλλά και το συμφέρον των Ελλήνων πολιτών, να δούμε ποιο είναι το συμφέρον των Ελλήνων πολιτών και να μη το δούμε μέσα από το πρίσμα ή από τα γυαλιά των μικροκομματικών συμφερόντων. Οι Ανεξάρτητοι Έλληνες, από την πρώτη στιγμή στηρίξαμε την Κυβέρνηση, όχι για καρέκλες, αλλά αισθανόμενοι την ευθύνη. Ήμασταν ένα σχετικά μικρό κόμμα, με μεγάλη απήχηση στον κόσμο. Είχαμε πάρα πολύ μεγάλη αντοχή τους τελευταίους δέκα μήνες. Το έδειξαν και οι εκλογές, παρά τα αποτελέσματα - αν θέλετε - των δημοσκοπήσεων, τα οποία μας έκαναν μεγάλο πόλεμο, διότι δεν ήθελαν αυτή η Κυβέρνηση να υπάρξει, με εμάς ως πυλώνα δίπλα της και να κυβερνήσει και να διαπραγματευτεί για επτά, οκτώ μήνες και να ξανασυγκυβερνήσουμε τώρα. Και το λέω αυτό, διότι η οικονομία έχει να κάνει κατά βάσιν με την εμπιστοσύνη και στη σταθερότητα. Εμπιστοσύνη στο σύστημα, στο κράτος, στους θεσμούς, στο Κοινοβούλιο και σταθερότητα στην οικονομία, στους νόμους - λέω τα πολύ βασικά - και πάλι στο πολιτικό σύστημα, μια σταθερότητα η οποία, αν θέλετε, είναι αυτή η οποία κινεί τους τροχούς μιας οικονομίας, από την τράπεζα, το διεθνές δίκτυο μέχρι και μια επιχείρηση, τον καθένα από εμάς προσωπικά στο σπίτι του και στην οικογένειά του. Εδώ ερχόμαστε τώρα να εξηγήσουμε γιατί αυτή η Κυβέρνηση έφερε τις δώδεκα πράξεις νομοθετικού περιεχομένου. Σωστά έπραξε. Δεν υπήρχε καμμία άλλη εναλλακτική λύση. Τα γνωρίζουμε όλοι πάρα πολύ καλά, όχι βέβαια από αυτά που βλέπαμε στα μέσα μαζικής ενημέρωσης, αν θέλετε, κι όσα ακούγαμε μέσω του «ράδιο αρβύλα». Υπήρχε πολύ μεγάλη προσπάθεια και η σύντμηση του χρόνου έφερε την ανάγκη της ψήφισης πολλών πράξεων νομοθετικού περιεχομένου, για να μπορέσει αυτό το κράτος να πάει μπροστά είτε έχει να κάνει με τα σχολεία είτε έχει να κάνει με τους ελέγχους κεφαλαίου είτε έχει να κάνει με το Υπουργείο Εθνικής Άμυνας ή οτιδήποτε άλλο περιλαμβάνεται στο σημερινό νομοσχέδιο. Από εκεί και πέρα, τώρα δηλώνουμε ότι υπερψηφίζουμε επί της αρχής όλες τις πράξεις. Πάω στα επιμέρους θέματα. Δεν θα καταχραστώ τον χρόνο, για ευνόητους λόγους. Είμαστε πάρα πολλοί και θέλω να βοηθήσω και τους συναδέλφους. Νομίζω ότι ήρθε η εποχή, η προηγούμενη κυβέρνηση να ζητήσει συγγνώμη - και είμαι σαφής - σε πάρα, μα πάρα πολλά ζητήματα. Εδώ, απ' όπου και να το πιάσουμε το ζήτημα, τα ψέματα που ακούγονται είναι υπερβολικά. Όμως, όπως είπα στην αρχή, ας αφήσουμε τον λωτό κι ας φάμε κάτι άλλο πιο υγιεινό, αν θέλετε, μεσογειακής διατροφής. Η προηγούμενη κυβέρνηση ΠΑΣΟΚ - Νέας Δημοκρατίας με ολίγον ΔΗΜΑΡ από το 2009 και μετά κατέστρεψε την ελληνική οικονομία. Τα νούμερα είναι αμείλικτα. Έφερε τα μη εξυπηρετούμενα δάνεια από 13 δισεκατομμύρια το 2008 σε 78,5 δισεκατομμύρια το 2014. Από 13 δισεκατομμύρια σε 78 δισεκατομμύρια! Μια συγγνώμη δεν έχουμε ακούσει, την οποία νομίζω θα την εκτιμούσε πάρα πολύ και ο ψηφοφόρος της Νέας Δημοκρατίας και οποιοσδήποτε πολίτης. Να πείτε «Παιδιά, υπήρξε πρόβλημα» και να αναλάβετε μια πολιτική ευθύνη. Από 13 δισεκατομμύρια σε 78 δισεκατομμύρια κόκκινα δάνεια - και δεν μιλάω με ποσοστά, για να μην μπερδευόμαστε τώρα με τους δείκτες - τα οποία περιλαμβάνουν καταναλωτικά, στεγαστικά και επιχειρηματικά, ήταν η απόλυτη καταστροφή, συνεπικουρούμενη από το δολοφονικό PSI στις τράπεζες για 38 δισεκατομμύρια το 2012. Όπως εξήγησα την προηγούμενη εβδομάδα σε προηγούμενή μου εισήγηση, όταν από μια τράπεζα διευρύνεις πάρα πολύ τα μη εξυπηρετούμενα δάνεια, η τράπεζα αναγκάζεται να δεσμεύσει κεφάλαια, για να καλύψει ως επισφάλειες αυτά τα δάνεια και να μπορέσει να έχει τα λιγότερα δυνατά κέρδη, διότι είναι εισηγμένες οι εταιρείες. Να μη μπλέξουμε τώρα σε μεγάλη ανάλυση. Η δέσμευση, όμως, των κεφαλαίων αυτών που καλύπτουν τα επισφαλή δάνεια των 78 δισεκατομμυρίων, στο τέλος του 2014, έφερε - αν θέλετε - και το στέγνωμα των τραπεζών από ρευστότητα. Διότι αυτά τα κεφάλαια - αν η οικονομία ήταν καλή, όπως μας λένε ειδικά οι συνάδελφοι της Νέας Δημοκρατίας - θα μπορούσαν στο τέλος του 2014 να βγουν και στην αγορά. Άρα, από 13 δισεκατομμύρια μας πήγαν στα 78 δισεκατομμύρια. Διέλυσαν την ελληνική οικονομία. Οι αριθμοί είναι αυτοί και δεν δέχονται κάποια αμφισβήτηση. Δεύτερον, όσον αφορά το πόσο υγιής ήταν η οικονομία, όταν εμείς την παραλάβαμε, θα πω το εξής: Η «επιτυχημένη ιστορία», το success story του κ. Σαμαρά, ο οποίος δεν μπόρεσε λόγω ΕΝΦΙΑ και λόγω της δεύτερης αλλαγής στην κυβέρνηση, με την αναδιάρθρωση των Υπουργείων προς το λαϊκότερο εκείνη την εποχή και για λόγους πολιτικούς - που δεν θα τους αναλύσουμε αυτήν τη στιγμή - η ανευθυνότητα αυτής της Κυβέρνησης, λοιπόν, έφερε το κόστος δανεισμού από τον Σεπτέμβριο του 2014 που ήταν 7% - τεράστιο, δεν ήταν μικρό - στο 12% τον Δεκέμβριο. Να θυμίσω ότι με 6,5%, σχεδόν 7%, μπήκαμε εμείς στο μνημόνιο. Είχαμε κόστος δανεισμού 12%, τα spreads που λέμε, σε σχέση με το γερμανικό κόστος δανεισμού των ομολόγων τον Δεκέμβριο του 2014. Για ποια επιτυχία μιλάμε; Τα 78 δισεκατομμύρια από 13 κόκκινα δάνεια; Από 7% σε 12% το κόστος δανεισμού; Για ποια επιτυχία μιλάμε; Θα καταθέσω στα Πρακτικά τους σχετικούς πίνακες με την εξέλιξη όλων των κόκκινων δανείων, για να δουν όλοι οι συνάδελφοι και όποιος θέλει να μελετήσει, χρονιά - χρονιά πώς εξελίχθηκε η καταστροφή. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τους προαναφερθέντες πίνακες, οι οποίοι βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι κάνει κακό στην οικονομία; Έφυγαν καταθέσεις, ήλθαν τα capital controls. Οι καταθέσεις που έχουν φύγει από την ελληνική οικονομία, εξαιτίας της διακυβέρνησης ΠΑΣΟΚ - Νέας Δημοκρατίας, ξεπερνούν τα 120 δισεκατομμύρια ευρώ. Είτε το θέλουμε είτε δεν το θέλουμε, από σχεδόν 240 δισεκατομμύρια έφθασαν κάτω από τα 120 δισεκατομμύρια. Αυτό μπορεί σε κάποιους να μην λέει κάτι. Όμως, οι καταθέσεις ανοίγουν το χάσμα, σε σχέση με τις χορηγήσεις, με τα δάνεια που δίνει το τραπεζικό σύστημα κάθε χρόνο, τα οποία έχουν φθάσει και είναι σχεδόν στον Θεό, στα 230 δισεκατομμύρια αυτήν τη στιγμή, αντί να είναι ένα προς ένα. Και ενώ υπήρχε ένα υγιές σύστημα, έφθασε η προηγούμενη κυβέρνηση, όπως είπα πρόθυμη, να διευρύνει την τρύπα των κόκκινων δανείων. Το κατάφερε κι αυτό. Για 78 δισεκατομμύρια δεσμεύτηκαν τεράστια κεφάλαια, τα οποία δεν βγήκαν στην αγορά και η μείωση των καταθέσεων έφερε την ανάγκη του ELA. Θα σας πω μια αλήθεια. Η αλήθεια ποια είναι; Ότι όταν διευρύνεται το χάσμα καταθέσεων - χορηγήσεων αναγκάζεσαι να δανειστείς. Και ευτυχώς υπήρχε το ευρωσύστημα, το οποίο κατ' αρχάς με 0,05% και αργότερα με 1,5% μπόρεσε να καλύψει αυτήν την τρύπα με την Κυβέρνηση των ΣΥΡΙΖΑ - Ανεξαρτήτων Ελλήνων. Φθάσαμε στα 89 δισεκατομμύρια δανεισμού από το ευρωσύστημα, για να μην καταρρεύσουν τα πάντα. Δηλαδή, εμείς αυτήν τη στιγμή διαχειριστήκαμε στον έλεγχο κεφαλαίων συγχρόνως τη διαπραγμάτευση, για να μην πάρουμε ένα πρόγραμμα το οποίο θα έληγε τον Νοέμβριο για 3,5 δισεκατομμύρια, χωρίς να καλύπτεται το ΔΝΤ με τα ίδια μέτρα. Εμείς ως Κυβέρνηση προσπαθήσαμε να αντιπαλέψουμε πολιτικά - και όχι μόνο - αλλά και χρηματοοικονομικά στα fora της Ευρώπης τον εσωτερικό πόλεμο των πολιτικών αντιπάλων μας, οι οποίοι δεν κατάλαβαν εκείνη τη στιγμή το συμφέρον της Ελλάδος. Δεν το κατάλαβαν ούτε την πρώτη στιγμή, όταν αναλαμβάναμε την Κυβέρνηση τον Φεβρουάριο του 2015 και ήλθαν κόντρα και πήραν το μέρος των ανθρώπων, οι οποίοι ήθελαν να μην μας δώσουν τα 86 δισεκατομμύρια πλαφόν. Πάμε τώρα σε αυτό το μαγικό νούμερο των 86 δισεκατομμυρίων, το οποίο συζητούν όλοι. Λένε: «Μπήκαν τα capital controls και καταφέρατε και πήρατε το χειρότερο δάνειο των 86 δισεκατομμυρίων, το οποίο δεν είχαμε ανάγκη». Έχω κουραστεί, αλλά ευτυχώς νομίζω ότι η ευθύνη που έχουμε ως πολιτικοί είναι πολύ μεγαλύτερη της ψυχικής κούρασης που νιώθουμε ειδικά εμείς, οι νέοι Βουλευτές, να λέμε τα ίδια και τα ίδια και τις ίδιες αλήθειες. Να πούμε το εξής για άλλη μια φορά: Τα 86 δισεκατομμύρια, ευτυχώς, ήταν πλαφόν. Δεν είναι δάνειο το οποίο εκταμιεύτηκε ποτέ στην Ελλάδα, δεν θα εκταμιευτεί στο σύνολό του και είναι σε βάθος τριετίας. Η αλήθεια για όσους δεν έχουν ακούσει - και απευθύνομαι στα παιδιά που μας παρακολουθούν από το θεωρείο για να ξέρουν - είναι ότι για τα επόμενα τρία χρόνια η Ελλάδα είχε χρηματοδοτικές ανάγκες δανείων ύψους 54 δισεκατομμυρίων ευρώ που έληγαν και θα χρεοκοπούσαμε ξανά μέχρι τον Αύγουστο του 2018. Αυτά τα δάνεια που λήγουν τα επόμενα τρία χρόνια, έχουν δημιουργηθεί από τις προηγούμενες δύο κυβερνήσεις. Δεν δημιουργήθηκαν από εμάς ούτε είναι παλαιότερα του 2008. Είναι νέα δάνεια, θα τα ονομάσω «μνημονιακά». Αν εμείς που ήλθαμε ως νέα Κυβέρνηση δεν βρίσκαμε τον τρόπο να χρηματοδοτήσουμε τα δάνεια των προηγούμενων κυβερνήσεων, τα επόμενα τρία χρόνια θα χρεοκοπούσαμε, όπως το καλοκαίρι που λέγαμε πως αν δεν υπογράφαμε αυτήν τη σύμβαση, θα πηγαίναμε βίαια στη δραχμή και θα διαλυόταν η ελληνική οικονομία με πάρα πολλές επιπτώσεις. Σαν μικρή παρένθεση θα ήθελα να αναφέρω το μεταναστευτικό, τις επιπτώσεις του οποίου - που, δυστυχώς, ζούμε στη χώρα μας - βλέπετε όλοι αυτές τις μέρες. Να ξέρετε όλοι - και αυτοί που μας ακούνε - ότι αυτά τα 54 δισεκατομμύρια - επαναλαμβάνω πολύ απλά για να καταλαβαίνουν όλοι - έληγαν σε τρία χρόνια. Τι καταφέραμε με αυτή την απείρως κακή συμφωνία; Να γίνει και μια εξεταστική επιτροπή, αν θέλετε. Γιατί πήραμε αυτό το δάνειο και δεν χρεοκοπήσαμε στα τρία χρόνια; Εμείς καταφέραμε τα 54 δισεκατομμύρια να τα πληρώσουμε σε 32,5 χρόνια αντί για 3 και αντί για 4% επιτόκιο να το κάνουμε 1%. Το λέω απλά, μπακάλικα - με συγχωρείτε για την έκφραση - αλλά σε καθαρούς χρηματοοικονομικούς όρους, σε καθαρή παρούσα αξία, αυτό το δάνειο των 54 δισεκατομμυρίων έχει κουρευτεί κατά το 80%. Είναι σαν να μην υπάρχει το 80% των 54 δισεκατομμυρίων. Δηλαδή, σχεδόν τα 40 δισεκατομμύρια δεν υπάρχουν. Έχουν διαγραφεί. Με αυτόν τον τρόπο θα φτάσουμε και στην αναδιάρθρωση του χρέους - πρώτα ο Θεός - μέσα στο επόμενο εξάμηνο που ακολουθεί, το πρώτο τρίμηνο, τετράμηνο, πεντάμηνο του 2016. Ο έλεγχος κεφαλαίων ήρθε, διότι απλά εμείς διαπραγματευθήκαμε. Κανένας δεν είναι υποχρεωμένος να διαβάζει, αλλά ένας ενημερωμένος πολίτης πρέπει να γνωρίζει κάποια πράγματα. Να θυμίσω, λοιπόν, ότι στις 4 Νοεμβρίου 2014 η Κυβέρνηση του κ. Σαμαρά και του κ. Βενιζέλου υπέγραψε, καλώς εκείνη την εποχή - δεν θα το κρίνουμε τώρα - τη σύμβαση του ελέγχου των τραπεζών από το ευρωσύστημα πλέον. Από τις 4 Νοεμβρίου 2014 οι συστημικές ελληνικές τράπεζες δεν ελέγχονται άμεσα από την Τράπεζα της Ελλάδος, η οποία έχει μόνο έναν εποπτικό ρόλο, αλλά από την Ευρωπαϊκή Κεντρική Τράπεζα. Με λίγα λόγια, ο φίλος κ. Στουρνάρας δίνει μια αναφορά στον κ. Ντράγκι, ο οποίος εδώ και οκτώ μήνες ελέγχει τις τράπεζές μας. Καταλήγουμε στον Ιούλιο του 2015, όταν εμείς διαπραγματευόμαστε, διότι δεν θέλουμε να καταστρέψουμε την Ελλάδα με ένα πρόγραμμα πέντε μηνών. Επαναλαμβάνω ότι πέντε μήνες μας έδιναν με τους ίδιους όρους σε μέτρα, αλλά δεν μας έδιναν τα χρήματα για τρία χρόνια. Μας τα έδιναν μέχρι τον Νοέμβριο. Δηλαδή, τον Ιούλιο θα συμφωνούσαμε μέχρι τις μέρες που ζούμε σήμερα και χωρίς να έχουμε χρήματα για να πληρώσουμε το ΔΝΤ, το οποίο θα μας χρεωκοπούσε ξανά. Φτάσαμε, μέσα από σκληρή διαπραγμάτευση, ο κ. Ντράγκι να έχει ως μόνο όπλο - επαναλαμβάνω ότι δεν ελέγχονται οι τράπεζες από τον κ. Στουρνάρα - να κλείσει τη στρόφιγγα της ρευστότητας στις ελληνικές τράπεζες. Αναγκάστηκε η ελληνική Κυβέρνηση, εφόσον πλέον δεν είχε δικό της νόμισμα, δεν έχει τη δική της νομισματική πολιτική ούτε μπορούσε να μπει στο Νομισματοκοπείο - όπως έλεγε ο κ. Λαφαζάνης - να τυπώσει 200 δισεκατομμύρια ή 54 δισεκατομμύρια για να πληρώσουμε τις υποχρεώσεις μας, να υποστεί τους ελέγχους κεφαλαίων, που δεν ήταν δική μας απόφαση. Εξήγησα ακριβώς τίνος ήταν η απόφαση και τίνος ήταν η ευθύνη. Θα έρθει η αναδιάρθρωση του χρέους. Όλα αυτά τα ψηφίζουμε, διότι ευτυχώς αυτή τη στιγμή καταφέραμε να βρούμε μια συναίνεση με τους Ευρωπαίους, δηλαδή να πάρουμε τα 10 δισεκατομμύρια - δεν θα τα χρησιμοποιήσουμε όλα - που είναι μέρος των 86 για την ανακεφαλαιοποίηση των τραπεζών μαζί με 2 δισεκατομμύρια τα οποία πρέπει να ξέρετε ότι είναι χρέη. [[Στο σημείο αυτό κτυπάει προειδοποιητικά το κουδούνι λήξης του χρόνου ομιλίας του κυρίου Βουλευτή]] Κυρία Πρόεδρε, τελειώνω. Ευχαριστώ. Αυτά δεν σας τα λέει κανένας. Πρέπει, όμως, να τα ακούσετε. Μέσα στους επόμενους μήνες λήγουν, αν δεν κάνω λάθος, κύριε Υπουργέ, γύρω στο 1,8 δισεκατομμύριο του ΔΝΤ. Δεν ακούσατε από κανέναν μέχρι σήμερα ποιος θα πληρώσει το χρέος προς το Διεθνές Νομισματικό Ταμείο, το οποίο λήγει Νοέμβρη και Δεκέμβρη. Δεν είπε κανένας πού θα τα βρούμε τα λεφτά. Πολιτικά λέμε «πολύ ωραία, δεν μου αρέσει». Δεν υπάρχει, όμως, καμμία εναλλακτική λύση. Αυτή η Κυβέρνηση πήρε τα χρήματα. Από τα 86 δισεκατομμύρια που θα ακούτε δεν θα χρησιμοποιήσουμε τα 25 δισεκατομμύρια, που ήταν των τραπεζών, διότι δεν χρειαζόμαστε 25 δισεκατομμύρια για την ανακεφαλαιοποίηση. Όπως έχετε μάθει, τα χρήματα που χρειαζόμαστε είναι λιγότερα από 10 δισεκατομμύρια. Αυτά θα περάσουν και θα δούμε τι θα γίνει με το δημόσιο χρέος, όταν εκταμιευθούν και όσα εκταμιευθούν. Και συγχρόνως θυμίζω ότι από τα 86 δισεκατομμύρια τα 54 δισεκατομμύρια ήταν για γεννημένες υποχρεώσεις των προηγούμενων κυβερνήσεων. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Θα τα πούμε αυτά αυτή την εβδομάδα καθώς και την επόμενη στη συζήτηση του εθνικού Προϋπολογισμού. Κλείνω λέγοντας ότι είναι η ώρα να βρούμε όλοι μαζί ένα βήμα κοινό, να υπάρχει δημιουργική κριτική, αλλά όχι στείρα κριτική, χωρίς αποδείξεις, για πολιτικούς λόγους μόνο. Να λέμε την αλήθεια στον κόσμο. Ο κόσμος είναι η ίδια μας η οικογένεια, τα παιδιά μας. Και όταν βγαίνουμε έξω και συζητάμε, δεν θα πρέπει να ντρεπόμαστε σε σχέση μ' αυτά που λέμε, διότι είναι σαν να μιλάμε στον εαυτό μας. Δεν μπορούμε να δούμε τα παιδιά μας και τους φίλους μας και να τους λέμε ψέματα από εδώ και πέρα. Ευχαριστώ πάρα πολύ.
Τελικά υπερκαλύψατε τον χρόνο σας, κύριε Καμμένε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις συνοδοί εκπαιδευτικοί από το τρίτο τμήμα του 1ου Γυμνασίου Μεσολογγίου. Σας καλωσορίζουμε. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Καβαδέλλας για δεκαπέντε λεπτά.
Ευχαριστώ, κυρία Πρόεδρε. Δώδεκα πράξεις νομοθετικού περιεχομένου μαζεμένες. Από ποιους; Όχι από μια αντιδραστική κυβέρνηση, αλλά από μια Κυβέρνηση με αριστερό πρόσημο. Έχουμε μπερδευτεί εμείς. Δεν μπορούμε να καταλάβουμε τι συμβαίνει. Τι είναι Αριστερά, τι είναι Δεξιά, πια, νομίζω ότι είναι θέμα της ιστορίας να το αναλύει. [[Στο σημείο αυτό την προεδρική έδρα καταλαμβάνει ο Ζ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Μας καλείτε, μεταξύ άλλων, να κυρώσουμε πράξεις που έλαβαν χώρα το βράδυ της 20ης Ιουνίου του 2015, να δικαιολογήσουμε δηλαδή την τραπεζική αργία βραχείας διαρκείας. Μας καλείτε, λοιπόν, να κυρώσουμε πράξεις που άπτονται της εθνικής καταστροφής, γιατί οι κάκιστοι χειρισμοί σας έφεραν τα capital controls, με όλα τα παρελκόμενα κι έβαλαν τελικά την ταφόπλακα της ελληνικής οικονομίας. Διάφοροι μαθητευόμενοι μάγοι - και μην στενοχωριέστε γι' αυτό που λέω - με αντικαπιταλιστικές κραυγές, με κάποιες μαρξιστικές αγκυλώσεις, προσπαθούσαν να μας πείσουν ότι θα έρθουν πολύ καλύτερες μέρες. Ο λαός, όμως, δεν είδε καλύτερες μέρες. Πληρώνει ακριβά την Αριστερά που έλεγε σε όλα «όχι». Δεν βρήκατε τίποτα θετικό να ψηφίσετε προηγουμένως. Τώρα ζητάτε την ψήφο μας, να επικυρώσουμε δηλαδή όλα τα απίστευτα λάθη σας. Κάτι που δεν κατάλαβα είναι ότι απαγορεύεται να ανοίξει κάποιος λογαριασμό να τοποθετήσει χρήματα εντός της τραπέζης, όχι να πάρει, να βάλει. Τι συμβαίνει; Αυτό δεν μπορώ να το καταλάβω. Εν πάση περιπτώσει, ας προχωρήσουμε στην ουσία. Αυτά που καυτηριάζατε - και δικαίως τα καυτηριάζατε - τις πράξεις νομοθετικού περιεχομένου - για τις οποίες και δικοί σας άνθρωποι, όπως ο κ. Βούτσης, χρησιμοποιούσαν φράσεις πολύ σκληρές, μιλούσατε για χούντες, ο κ. Παπαδημούλης μιλούσε ακόμα πιο σκληρά, δεν θέλω να επαναλάβω τι έλεγε - τώρα μας τις δικαιολογείτε. Μας τις προσφέρετε αυτές τις ενέργειες με αριστερό περίβλημα, με αριστερό πρόσημο, όπως σας αρέσει να το λέτε - το μάθαμε κι αυτό. Εν πάση περιπτώσει, ας μην επαναλαμβανόμαστε. Ο ελληνικός λαός ήταν εδώ, τα έχει ακούσει, τα ξέρει, πίστεψε σε σας, ότι θα ήσασταν διαφορετικοί. Πήρατε με ψεύτικες υποσχέσεις την εξουσία. Δεν θέλω να πω με ψέματα, με ψεύτικες υποσχέσεις. Ας μην επιχαίρουν, όμως ούτε οι νεοδημοκράτες ούτε οι Βουλευτές του ΠΑΣΟΚ, διότι και τα δικά τους λάθη πληρώνουμε σήμερα. Να μην λέω μόνο «τα δικά τους», αλλά και τα δικά τους. Το πελατειακό σύστημα, ας πούμε, την αδυναμία τους να τα βάλουν με τα συνδικάτα και τους συνδικαλιστές. Αυτά πληρώνουμε σήμερα. Και τώρα η ιστορία επαναλαμβάνεται. Μια από τα ίδια. Ας δούμε, όμως, τι λένε αυτές οι δώδεκα πράξεις νομοθετικού περιεχομένου. Όπως είπε ήδη ο εισηγητής του ΣΥΡΙΖΑ στις 10-11-2015, οι πρώτες πέντε πράξεις νομοθετικού περιεχομένου άπτονται των capital controls και της τραπεζικής αργίας που μας διαβεβαιώνατε ότι δεν υπήρχε περίπτωση να κλείσουν οι τράπεζες και ότι «εμείς είμαστε θωρακισμένοι», «δεν είμαστε σαν την Κύπρο». Όμως, στις 27 Ιουνίου τις κλείσατε τις άδειες, πλέον, τράπεζες, γιατί κάθε μέρα βλέπαμε τη διαρροή, αυτήν τη φοβερή αφαίμαξη. Επιβάλατε, λοιπόν, αναγκαστικά τα capital controls. Τα capital controls, λοιπόν, είχαν σοβαρότατες συνέπειες για την ελληνική οικονομία. Με την επιβολή των ελέγχων, οι εισαγωγές στη χώρα παρουσίασαν τεράστια κάμψη. Και βεβαίως, επειδή η χώρα δεν παρήγαγε τίποτα - μάλλον έκανε μεταποίηση - σταμάτησαν τα πάντα. Σταμάτησαν να δουλεύουν οι βιοτεχνίες. Η Ελλάδα, λοιπόν, κατέγραψε μείωση στις εξαγωγές, αλλά και στις εισαγωγές. Σύμφωνα με στοιχεία της «COSCO», υπήρξε πτώση στη διακίνηση εμπορευματοκιβωτίων από τον μήνα Ιούλιο έως τον Οκτώβριο. Συγκεκριμένα, τον μήνα Οκτώβριο κατεγράφη πτώση 11,5%, τον Σεπτέμβριο 16% και πλέον, γύρω στο 40% τον Αύγουστο και 14% κάτι τον Ιούλιο. Αυτή η δήθεν διαπραγμάτευση προκάλεσε την απαξίωση του χρηματιστηρίου, του οποίου η κεφαλαιοποίηση αντηχεί πλέον σε ελάχιστο ποσοστό του ΑΕΠ. Η χρηματιστηριακή αξία των τραπεζών κατέρρευσε. Οι ελληνικές τράπεζες, αμέσως μετά την επιβολή των ελέγχων, περιήλθαν σε δυσμενή θέση, αδυνατώντας να εξυπηρετήσουν δραστηριότητες ζωτικής σημασίας, κατ' ουσίαν σε ματαίωση των σκοπών τους. Και τα ταμειακά διαθέσιμα, όμως, των ΔΕΚΟ και των ενδιάμεσων φορέων τέθηκαν σε κίνδυνο, αφού με εντολή του κ. Σταθάκη, μεταφέρθηκαν σε λογαριασμούς διαχείρισης, χωρίς να ερευνηθεί αν η επάρκεια των διαθεσίμων κεφαλαίων για την κάλυψη των τρεχουσών ταμειακών τους αναγκών το επέτρεπε. Έτσι, είδαμε για πρώτη φορά ουρές - θα το πω και ας σας πειράξει μερικούς - κομμουνιστικού τύπου στα ATM. Νομίζαμε ότι βλέπαμε σκηνές από τη Βουλγαρία, τη Ρουμανία, τη Ρωσία που πηγαίναν για ένα γαλατάκι εκεί δύο ώρες και περίμεναν οι άνθρωποι. Η δικαιολογία ήταν φτηνή, μου φάνηκε έτσι παιδική: «Δεν φταίω εγώ. Οι ξένοι έκλεισαν τις τράπεζες για να μας εκδικηθούν». Δεν σας πιστεύει ο λαός ούτε εμείς. Εσείς τις κλείσατε, με τις πρωτοφανείς τακτικές που ακολουθήσατε. Ο κ. Τσίπρας έλεγε ότι ο στόχος ήταν να εκβιαστεί ο ελληνικός λαός για το δημοψήφισμα, που τελικά ήταν μια μεγάλη φάρσα. Έχω συγγενείς που πείσθηκαν και ψήφισαν και μετά είχαν κατεβάσει τα μάτια και δεν ήθελαν ούτε να με κοιτάξουν κατά πρόσωπο. Τα «όχι» που την άλλη μέρα έγιναν «ναι». Παιδικοί, λοιπόν, χειρισμοί, πείσματα, προχειρότητες. Μετά ένας - ένας ομολογούσατε τα αμαρτήματά σας. Από τις 17 Μαρτίου το είχε προαναγγείλει ο κ. Ντάισελμπλουμ στο RTL, ενώ ταυτόχρονα ο κ. Σακελλαρίδης, μάλλον, το διέψευδε. Στις 18 Σεπτεμβρίου ο κ. Τσίπρας ομολόγησε ότι τα περίμενε τα capital controls. Άρα, το ήξερε και μας πήγαιναν ηθελημένα στην καταστροφή. Ευτυχώς, τελευταία στιγμή κάτι φώτισε την Κυβέρνηση και πήραν μια τεράστια στροφή. Εν πάση περιπτώσει, αυτή η καταστροφή των μικρομεσαίων, των ελεύθερων επαγγελματιών μάλλον δεν σας ένοιαξε, γιατί είσαστε ορκισμένοι εχθροί της επιχειρηματικότητας, της ιδιωτικής πρωτοβουλίας. Κάποιοι στο κόμμα σας - το έχουν ομολογήσει άλλοτε ότι έχουν κομμουνιστικές καταβολές και είναι ακόμα κομμουνιστές - έχουν ταξικές διαφορές με τους ελεύθερους επαγγελματίες, με τους επιχειρηματίες. Από πού όμως θα πάρετε φόρους; Από επιχειρήσεις που δεν έχουν κέρδη; Δεν έχω ξανακούσει 100% προκαταβολή φόρου. Πώς αυτοί οι άνθρωποι θα επιβιώσουν; Δεν έχουν μόνο φόρους να πληρώνουν, έχουν και τα έξοδα της επιχειρήσεώς τους, τους υπαλλήλους, τα ταμεία τους. Όσοι δεν φεύγουν για τα Βαλκάνια, θα κλείσουν τους επόμενους μήνες. Αυτό είναι σίγουρο. Εγώ θεωρώ το παιχνίδι χαμένο και ακούω κάτι αστειότητες ότι θα βάλουμε λέει φόρους στους εφοπλιστές. Θα φύγουν και αυτοί τρέχοντας και θα πάνε κατά Παναμά μεριά και θα μας κουνάνε το μαντήλι από τα καράβια, γιατί τα καράβια αλλάζουν σημαία εν πλω και όνομα κιόλας. Πρέπει να σοβαρευτούμε, λοιπόν. Δεν βρισκόμαστε στο αμφιθέατρο της Νομικής. Θυμάμαι εκείνα τα αμφιθέατρα των φοιτητικών χρόνων, που ο καθένας ανέξοδα έβρισκε λύσεις. Έχετε ευθύνες τώρα, διότι κυβερνάτε ή μάλλον σας παρακαλούμε να κυβερνήσετε. Ο κόσμος έξω έλεγε κάτι ανέκδοτα. Λέει ότι θα κόψει τα χέρια του ΣΥΡΙΖΑ. Έχω μια απορία: Γιατί μας καλείτε να κυρώσουμε πράξεις που επιβλήθηκαν, όπως λέτε, από τους εκβιαστές τοκογλύφους; Εδώ, βέβαια, υπάρχει κάτι πονηρό. Οι πρώτες τρεις είναι εκπρόθεσμες και κανονικά θα έπρεπε να είχαν έρθει πριν τις εκλογές, πλην όμως θα είχατε πολιτικό κόστος, γιατί κάποιος θα φανέρωνε την αντιδιαστολή των θέσεων με την πρακτική σας. Ας πούμε για τον ΦΠΑ, μιας που ο τουρισμός βάλλεται. Φέρνετε αυξημένο ΦΠΑ στα ξενοδοχεία. Αυτοί οι άνθρωποι πώς θα ανταγωνιστούν του Τούρκους, τους Μαλτέζους και τους Ισπανούς; Τους καταδικάζετε. Η πέμπτη πράξη νομοθετικού περιεχομένου αφορά τις υπέρογκες αμοιβές κάποιων συμβούλων. Σε αυτήν την πράξη βλέπω ότι με ύποπτο τρόπο δίδεται η δυνατότητα απευθείας ανάθεσης έργου σε κάποιους εμπειρογνώμονες. Έχω μια απορία και μάλλον, φαντάζομαι, μήπως είναι και ο κ. Λιου, του κ. Βαρουφάκη, εκεί; Η έκτη πράξη νομοθετικού περιεχομένου αφορά τον Έβρο, τα καιρικά φαινόμενα. Ανάγεται, κατά δήλωσή σας, σε απρόβλεπτους παράγοντες. Εδώ, επειδή είμαι μηχανικός, θα μπορούσα να δεχθώ ότι είναι απρόβλεπτοι οι παράγοντες, αλλά καμμιά φορά πρέπει να προβλέπουμε, πρέπει να ενισχύουμε τα οχυρωματικά μας έργα. Πάντως, τίθεται θέμα χειρισμών εδώ και πριν και μετά. Θα είμαστε λίγο ελαστικοί και κριτικοί να το δούμε κάποια στιγμή. Στην επόμενη πράξη νομοθετικού περιεχομένου με θέματα ΝΑΤΟ είναι ζήτημα κυβερνητικής πολιτικής. Πιστεύω ότι θα ακολουθήσετε μία σώφρονα πολιτική. Είναι κάτι ευχάριστο, που για πρώτη φορά τοποθετείται Έλληνας αξιωματικός σε ανάλογη υψηλή θέση. Χαιρετίζουμε ως συμβολική τη συγκεκριμένη τοποθέτηση του συγκεκριμένου αξιωματικού κι έτσι δίνουμε μια καλύτερη εικόνα μιας Ελλάδας ντροπιασμένης και αναξιόπιστης στα μάτια των Ευρωπαίων. Στην όγδοη πράξη νομοθετικού περιεχομένου, που αφορά το μεταναστευτικό υπάρχουν ανεξέλεγκτες ναυλώσεις, καράβια με οποιοδήποτε κόστος. Θέλω να επισημάνω, όμως, κάτι, γιατί οι καιροί είναι πονηροί. Πρέπει να επισημάνουμε τις ευθύνες σας και τις ανησυχίες μας και τις ανησυχίες και του κοινού για τα ανοιχτά σύνορα ή μάλλον για τα «καθόλου» σύνορα. Γιατί κατά τον κ. Τσίπρα, όπως είχε πει παλιότερα, «η θάλασσα δεν έχει σύνορα». Η Ελλάδα είναι μικρή χώρα. Όλοι στο Πακιστάν και το Αφγανιστάν θέλουν να έρθουν στην Ελλάδα. Ασφαλώς και συμπονούμε τους πραγματικούς πρόσφυγες. Σε αυτούς πρέπει να δώσουμε κάτι παραπάνω από αυτό που δίνουμε σήμερα. Ασφαλώς, λοιπόν, συμπονούμε τους πραγματικούς πρόσφυγες, όμως μαζί με αυτούς έρχονται κάποιοι οικονομικοί μετανάστες ή κάποιοι που κατά τη δήλωσή τους είναι πρόσφυγες. Εκτός της ασύμβατης κουλτούρας τους - γιατί επαναστατεί κάτι μέσα μου κι ας με κρίνετε αυστηρά - αυτοί οι άνθρωποι θα καταλάβουν θέσεις εργασίας των ήδη ανέργων Ελλήνων. Κάποιοι είπαν ότι οι Έλληνες δεν πάνε πια στα χωράφια να δουλέψουν. Βεβαίως και δεν πάνε. Γιατί δίνουν 5 ευρώ την ημέρα στους δήθεν «πρόσφυγες», οι οποίοι είναι βολεμένοι. Γιατί ζούνε σαράντα άτομα σε ένα σπίτι, και στέλνουν στην οικογένειά τους μπορεί και όλο το ποσό. Ποιος Έλληνας θα πάει να δουλέψει εκεί; Αυτοί, λοιπόν, όντως, καταλαμβάνουν θέσεις εργασίας. Υπάρχει και κάτι άλλο. Αυτοί οι άνθρωποι, εκτός του ότι θα καταλάβουν θέσεις, υπάρχει και μια ασυμβατότητα στην κουλτούρα τους. Θεωρούν τη γυναίκα res, αντικείμενο δηλαδή και οι πιο φονταμενταλιστές θέλουν να μας επιβάλουν τη λογική τους. Εμείς φοβόμαστε μήπως ανάμεσα σε αυτούς τους πολλούς υπάρχουν και κάποιοι τζιχαντιστές που θα στραφούν κατά της Ελλάδος. Όταν μιλάμε, λοιπόν, για μια πολυπολιτισμική Ευρώπη, μιλάμε για συνένωση πολιτισμικών αξιών. Εγώ δεν βλέπω πολιτισμικές αξίες. Θεωρούν τις γυναίκες res, όπως είπα, λιθοβολούν τις άπιστες, πετάνε κάποιους διαφορετικούς από τις ταράτσες των πολυκατοικιών. Από μία Κυβέρνηση, όμως, που έχει Υπουργό Παιδείας κάποιον κύριο που αμφισβητεί την γενοκτονία των Ποντίων, δεν μπορεί κάποιος να περιμένει κάτι πιο δημιουργικό. Στην ένατη πράξη νομοθετικού περιεχομένου υπάρχει μια πρόβλεψη για καθαρίστριες. Καλά κάνετε. Για καθηγητές, όμως, που τα σχολεία υποφέρουν αυτήν τη στιγμή, δεν υπάρχει τίποτα. Υπάρχει από την ΚΕΔΕ κάποια αποδοχή, όσον αφορά τους ΟΤΑ που είχατε αφαιμάξει προηγουμένως. Εμείς θα το δούμε με εποικοδομητική διάθεση, λόγω του ότι υπάρχει αποδοχή από την ΚΕΔΕ. Στη δέκατη πράξη νομοθετικού περιεχομένου μεταξύ άλλων περιλαμβάνεται και η μεταφορά των μαθητών. Εκεί πρέπει να βρεθεί η πλέον εξυπηρετική λύση. Εμείς δεν βλέπουμε, όμως, κάτι έκτακτο εδώ. Δεν καταλαβαίνουμε γιατί το φέρατε εκτάκτως. Πάντως, θα το θεωρήσουμε και αυτό το θέμα με θετικό πνεύμα. Η ενδέκατη αφορά την ιδιωτικοποίηση του ΟΔΙΕ με τις σχετικές παλινωδίες. Έχουμε ήδη τοποθετηθεί κατά την ψήφιση του νομοσχεδίου. Όσον αφορά τη δωδέκατη πράξη νομοθετικού περιεχομένου, με αυτή ουσιαστικά καταργείτε τις αρμοδιότητες των συμβουλίων και αλλάζετε τον τρόπο εκλογής των προέδρων, όπως εσάς σας βολεύει. Ήταν μάλλον προεκλογική σας δέσμευση η συγκεκριμένη; Αναρωτιέμαι. Επί της αρχής, λοιπόν, καταψηφίζουμε. Επιφυλασσόμαστε για την κατ' άρθρον ψήφιση.
Κλείνει ο κύκλος των ειδικών αγορητών με την ομιλία του κ. Καβαδέλλα. Και πριν εισέλθουμε στον κατάλογο των ομιλητών, επιτρέψτε μου κάποιες ανακοινώσεις. Ο Υπουργός Οικονομικών, κ. Ευκλείδης Τσακαλώτος κατέθεσε τα παρακάτω σχέδια νόμων: 1. «Για την κύρωση του Απολογισμού του Κράτους οικονομικού έτους 2014». 2. «Για την κύρωση του Ισολογισμού του Κράτους του οικονομικού έτους 2014». Παραπέμπονται στην Επιτροπή του Απολογισμού και του Γενικού Ισολογισμού του Κράτους και ελέγχου της εκτέλεσης του Προϋπολογισμού του Κράτους. Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική ευθύνη των Υπουργών», όπως ισχύει, ποινική δικογραφία που αφορά στον Υπουργό Επικρατείας κ. Αλέξανδρο Φλαμπουράρη. Υπάρχουν και αιτήσεις Βουλευτών για ολιγοήμερη άδεια στο εξωτερικό για προσωπικούς ή για άλλους λόγους. Συγκεκριμένα, ζητούν άδεια ολιγοήμερης απουσίας στο εξωτερικό η κ. Άννα Καραμανλή από 2-12-2015 έως 7-12-2015, ο κ. Χατζηδάκης από 25-11-2015 έως 27-11-2015 και επίσης, ο κ. Φορτσάκης από 28-11-2015 έως 6-12-2015. Η Βουλή εγκρίνει;
Η Βουλή ενέκρινε τις ζητηθείσες άδειες. Συνεχίζουμε με τον κατάλογο των ομιλητών και καλούμε στο Βήμα τον κ. Φάμελλο Σωκράτη. Ορίστε, έχετε το λόγο.
Ευχαριστώ, κύριε Πρόεδρε. Κυρίες και κύριοι Βουλευτές, κύριε Υπουργέ, συζητάμε σήμερα την κύρωση των πράξεων νομοθετικού περιεχομένου, οι οποίες πράγματι θεσπίστηκαν την περίοδο πριν από τις εκλογές. Ήταν μια περίοδος δύσκολη, κρίσιμη, επικίνδυνη για τα συμφέροντα της χώρας μας, για τα συμφέροντα των πολιτών. Ήταν μια περίοδος όπου η χώρα μας δεχόταν έναν πόλεμο κυριολεκτικά, μέσα και έξω από τα σύνορά της, για να μην μπορέσει να σταθεί όρθια, για να μην μπορέσει να αρθρώσει έναν λόγο που αντιστοιχεί στα ιδανικά και στην ιστορία της χώρας μας, μέσα σε μια ασφυξία η οποία ήταν και οικονομική και πολιτική. Και πράγματι, η δική μας Κυβέρνηση, η Κυβέρνηση του ΣΥΡΙΖΑ, των Ανεξαρτήτων Ελλήνων και των Οικολόγων Πρασίνων υποχρεώθηκε να προβεί σε πράξεις νομοθετικού περιεχομένου, τις οποίες άλλα κόμματα τις κρίνουν όλες αναγκαίες, άλλα κόμματα εν μέρει. Ήταν, όμως, αναγκαίες, για να μπορέσει να λειτουργεί εκείνη την περίοδο η κοινωνία μας και η οικονομία μας. Μπαίνει, βέβαια, το ερώτημα: Εσείς που κρίνατε αυστηρά όλα αυτά τα στοιχεία της παραβίασης της δημοκρατίας τα προηγούμενα χρόνια, πώς τοποθετείστε στο ότι χρειάστηκαν και αυτήν την περίοδο πράξεις νομοθετικού περιεχομένου; Αγαπητοί συνάδελφοι, πρώτα απ' όλα, εμείς ακριβώς επειδή υποχρεωθήκαμε να υπερβούμε και τη δική μας δημοκρατική ανάγνωση και παράδοση, αλλά και τις απόψεις μας για το πού έπρεπε να πάει η κοινωνία, καταθέσαμε στον ελληνικό λαό όλη αυτή την επιλογή. Και την καταθέσαμε τον Σεπτέμβριο, γιατί πράγματι αναγκαστήκαμε να συμβιβαστούμε και σε μεθόδους, αλλά και σε πολιτικές, για να κρατήσουμε την Ελλάδα έξω από τον κίνδυνο της χρεοκοπίας. Και ο ελληνικός λαός το επέλεξε και το επιβράβευσε, έτσι ώστε να συνεχιστεί αυτή η προσπάθεια, που είναι μια προσπάθεια δημοκρατίας, δικαιοσύνης και αξιοκρατίας στη χώρα μας. Μπαίνει, όμως, το ερώτημα: Δικαιούστε να παραποιείτε ακόμα και στοιχεία του Συντάγματος και να μας ρωτάτε, γιατί δεν θέσαμε τις ΠΝΠ σε έγκριση την περίοδο που ήταν κλειστή η Βουλή για τις εκλογές; Γιατί η εισηγήτρια της Αξιωματικής Αντιπολίτευσης έθεσε ένα τέτοιο ερώτημα, γιατί πράγματι η περίοδος κάποιων πράξεων νομοθετικού περιεχομένου έληξε. Μα, δεν το ξέρατε ότι την περίοδο που είναι κλειστή η Βουλή δεν μπορούμε να συζητήσουμε κάτι τέτοιο; Θα φτάσουμε σε επίπεδο τέτοιων απλών ερωτήσεων μέσα στη Βουλή που, όμως, έχουν στόχο να παραπληροφορήσουν την κοινωνία; Γιατί αυτή είναι η δική σας πραγματική βούληση. Παρ' ότι επιλέχθηκε από την ελληνική κοινωνία η πορεία για την ανασυγκρότηση και την ανόρθωση της χώρας, εξακολουθείτε να προσπαθείτε να προωθείτε την παραπληροφόρηση, το ψέμα ουσιαστικά μέσα στην κοινωνία, για να μην μπορέσει η Ελλάδα να σταθεί όρθια. Είναι, όμως, επιλογή πολιτικά, αν θέλετε, δημοκρατική να μην επιλέγετε το πρωτεύον, που είναι η σωτηρία της χώρας και της οικονομίας, αλλά την εξυπηρέτηση της δικής σας κομματικής καρέκλας σήμερα; Γιατί εκεί έχει καταλήξει σήμερα η Αντιπολίτευση, δηλαδή, να παραποιεί την πραγματικότητα, με μόνο στόχο την πολιτική της επιβίωση. Και, βέβαια, το πόσο αδιέξοδη είναι αυτή η πολιτική φαίνεται και από την εσωτερική συζήτηση των κομμάτων της Αντιπολίτευσης και από τα αδιέξοδα που ανατροφοδοτούν τη δική τους λειτουργία. Εμείς δεν παρεμβαίνουμε στη ζωή και στη λειτουργία των κομμάτων, όμως, πιστεύουμε ότι η δημοκρατία και η λειτουργία της πολιτείας μας, το μέλλον των παιδιών μας εξαρτάται από την υπεύθυνη στάση που θα έχει και η Αντιπολίτευση που, δυστυχώς, αποδεικνύει καθημερινά ότι δεν μπορεί να ανταποκριθεί. Το ψέμα, όμως, δεν περιορίζεται μόνο στα παλιά κόμματα του δικομματισμού. Δυστυχώς, ακούμε απ' αυτό το Βήμα - και πρέπει να το διευκρινίσουμε - ότι την επιλογή της Ευρωπαϊκής Κεντρικής Τράπεζας, την επιλογή των δανειστών να κλείσουν τις τράπεζες για να πιέσουν και την Κυβέρνηση και την κοινωνία να οπισθοχωρήσει, την υιοθετούν και καινούργια κόμματα της Βουλής. Το ψέμα, όμως, έχει κοντά ποδάρια, αγαπητοί συνάδελφοι, και, αν συνεχίσετε μία τέτοια τακτική, δηλαδή, να γίνεστε βαποράκια του δικομματισμού, όχι μόνο στο ποιος έκλεισε τις τράπεζες, αλλά και σε άλλα θέματα που το πολιτικό σύστημα και η διαπλοκή θέλει να εισάγει στη συζήτηση, όπως, παραδείγματος χάριν, την απίστευτη ιστορία που επινοήσατε για να βολευτείτε περί οικουμενικής κυβέρνησης, θα πρέπει να σας προειδοποιήσουμε ότι η κοινωνία κρίνει - γιατί έκρινε στις εκλογές - και ο λαός στέκεται περήφανα και αντέχει και αγωνίζεται. Δεν μπορείτε να πουλήσετε παραμύθι για το ποιος έκλεισε τις τράπεζες. Γιατί, ενώ οι δανειστές επέβαλαν ασφυξία στη χώρα, ο ελληνικός λαός στο δημοψήφισμα στάθηκε όρθιος. Και αυτό το 60% το τιμήσαμε στη διαπραγμάτευση και κερδίσαμε να αλλάξουμε τουλάχιστον το 50% της συμφωνίας και να συμβιβαστούμε, βέβαια, σε αρκετές επιλογές. Όμως, είναι αυτές πράξεις νομοθετικού περιεχομένου που μπορούμε να περηφανευτούμε ότι έχουν αριστερό πρόσημο; Εμείς, αγαπητοί συνάδελφοι, θα σας πούμε πρώτα απ' όλα ότι πολλές απ' τις πράξεις έχουν κοινωνικό πρόσημο. Θα επέλεγε κανείς κάτι διαφορετικό για τις μεταφορές των μαθητών; Θα επέλεγε κανείς κάτι διαφορετικό για την αδειοδότηση των έργων επισκευής των αναχωμάτων στον Έβρο, που είχαν πλημμυρίσει; Διότι η περιβαλλοντική αδειοδότηση, αγαπητοί συνάδελφοι που είστε και μηχανικοί και ξέρετε, κρατάει συγκεκριμένο χρονικό διάστημα και έχει και τουλάχιστον εξήντα ημέρες διαβούλευση. Ποιος θα άντεχε στον Έβρο να περιμένει τη διαβούλευση για να ενισχύσει τα αναχώματα; Αυτές είναι συγκεκριμένες ερωτήσεις. Σας πείραξε βέβαια πιθανά ότι κάποια απ' τις πράξεις νομοθετικού περιεχομένου επιστρέφει στοιχεία της δημοκρατίας στην ανάδειξη οργάνων στο πανεπιστήμιο. Είναι κακό να υπάρχει ένας μεγάλος κατάλογος απ' τον οποίο να επιλέγονται οι πρυτάνεις στα ελληνικά πανεπιστήμια; Ή ήταν σωστό να δημιουργούμε έναν περιορισμένο κατάλογο, για να βγάλουμε όλους τους μη αρεστούς στο σύστημα απ' έξω και να διαλέγουμε πρύτανη μόνο απ' τους δικούς μας; Γιατί αυτό υπήρχε μέχρι τώρα, αυτό ουσιαστικά είχε γίνει με τον νόμο τον οποίο εσείς υπερασπιστήκατε. Γιατί; Για να διορίζετε, πέρα απ' τους κομματάρχες σε όλο το κράτος, και πρυτάνεις που θα είναι αρεστοί στο σύστημα. Όμως, εμείς, αγαπητοί συνάδελφοι, θέλουμε να πούμε και κάτι παραπάνω. Είναι επικίνδυνη η τακτική της Αξιωματικής Αντιπολίτευσης να δημιουργεί μια μαύρη εικόνα για την οικονομία στη χώρα. Γιατί η οικονομία στην Ελλάδα αντιστέκεται και δημιουργεί. Ενώ πριν από τρεις εβδομάδες είχατε κάνει σημαία σας το 2,6% πιθανή ύφεση στον προϋπολογισμό και στον απολογισμό του 2015, έρχεται τώρα ο προϋπολογισμός και λέει ότι είναι μηδενική η ύφεση για φέτος, η οικονομία έχει τη δυνατότητα να δημιουργήσει. Εσείς, όμως, επιτελείτε εθνικό, πατριωτικό και κοινωνικό έργο, όταν φοβίζετε την επιχειρηματικότητα, όταν δημιουργείτε μια μαύρη, στρεβλή, ψευδή εικόνα μόνο και μόνο για το δικό σας κομματικό συμφέρον, αλλά όχι για την πραγματική οικονομία και εργασία; Γιατί η πραγματική εργασία, η πραγματική οικονομία θα ξαναφέρει κοινωνική συνοχή και ανάπτυξη στη χώρα μας. Παρακαλώ πολύ να θυμηθούμε όλοι τι λέγατε κάποτε. «Επικίνδυνη η ανακεφαλαιοποίηση, αδύνατον να λυθούν τα κόκκινα δάνεια». Λύθηκαν, όμως, και λύθηκαν με πάνω από το 80% τακτοποιημένα, άρα με όλη την πρώτη κατοικία της μέσης και λαϊκής οικογένειας. Τι λέγατε; Λέγατε ότι δεν θα λυθούν αυτά. Η κινδυνολογία για το κοινωνικό συμφέρον, η κινδυνολογία για την οικονομία γυρίζει ανάποδα την οικονομία. Εμείς, όμως, πρέπει να πούμε ότι, παρ' ότι και με πράξεις νομοθετικού περιεχομένου, παρ' ότι με μία μεγάλη οικονομική και πολιτική ασφυξία, η Ελλάδα ξεπέρασε τον εαυτό της και κατόρθωσε και να αντισταθεί στο δημοψήφισμα και να κερδίσουμε τη δημοκρατία, να αποφασίζουμε εμείς δηλαδή στον τόπο μας με τις εκλογές, αλλά και να δημιουργούμε συνθήκες που έχουν και νέα οικονομία και κοινωνική αναδιανομή και δικαιοσύνη για τα σπίτια του κόσμου. Και αυτή η πορεία, είναι η ίδια πορεία με τις ανοιχτές αγκαλιές της Ελλάδας στους πρόσφυγες. Διότι ακούσαμε και νέες ανιστόρητες και ρατσιστικές ιδέες να απαγγέλλονται από αυτό το Βήμα από τον προηγούμενο ομιλητή, σχετικά με τον ρατσισμό και την αποκοπή των Ελλήνων από την εργασία εξαιτίας των προσφύγων. Όχι, αγαπητοί συνάδελφοι. Η Ελλάδα έχει ανοίξει την αγκαλιά της και δέχεται πρόσφυγες, οι οποίοι πάνε σε άλλες χώρες. Δεν αμφισβητούν το δικαίωμα το δικό μας στη ζωή και στην εργασία. Εμείς πρέπει να υπερασπιστούμε το δικαίωμα όλων των λαών στη ζωή. Πρώτα από όλα, όμως, πρέπει να υπερασπιστούμε το δικαίωμα της δικής μας πατρίδας στην εργασία, στην ανάπτυξη και στην προκοπή. Αυτό το κάναμε με πράξεις νομοθετικού περιεχομένου. Υπερβήκαμε τη δική μας δεοντολογία, όμως είμαστε σίγουροι ότι υιοθετούμε μία πορεία που θα φέρει μέλλον στον τόπο. Ευχαριστώ πολύ.
Ευχαριστούμε πολύ. Το λόγο ζήτησε ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης. Στη συνέχεια θα συνεχίσουμε με τον κατάλογο των ομιλητών. Ήδη, ζητούν οι Κοινοβουλευτικοί Εκπρόσωποι να μιλήσουν. Έχει ζητήσει τον λόγο και ο κ. Καρράς να μιλήσει αργότερα. Κύριε Βρούτση, έχετε τον λόγο για δώδεκα λεπτά.
Ευχαριστώ, κύριε Πρόεδρε. Κύριε Πρόεδρε, μία λέξη μόνο προς τον ΣΥΡΙΖΑ θα πω, ως απάντηση στο θράσος όλων εκείνων των Βουλευτών του συγκεκριμένου κόμματος που σήμερα από αυτό το Βήμα της Βουλής τολμούν να δείχνουν με το δάχτυλο τη Νέα Δημοκρατία. Η απάντηση είναι μία: Αυτό το νομοσχέδιο, κυρίες και κύριοι συνάδελφοι, που φέρνετε σήμερα στη Βουλή για να το ψηφίσουμε - να το δει και ο ελληνικός λαός - αποτελεί το απόλυτο τεκμήριο ή - θα μπορούσε να το πει κάποιος - το μνημείο της εξαπάτησης και της υποκρισίας. Γιατί άραγε; Γιατί μέσα εδώ περισσεύει το θράσος, το ψέμα και η κοροϊδία. Κι επειδή εδώ, μέσα στην Αίθουσα τα συζητάμε, αλλά μας παρακολουθεί και ο ελληνικός λαός, εγώ πολύ απλά θέλω να σας πω ότι βεβαίως και το νομοθετικό και το συνταγματικό και το κοινοβουλευτικό πλαίσιο μας δίνει τη δυνατότητα για λόγους εθνικής ανάγκης, για να λειτουργήσει το κράτος πολλές φορές να υπάρχει πράξη νομοθετικού περιεχομένου. Βεβαίως και προβλέπεται αυτό. Δεν είναι αντισυνταγματικό. Πού βρίσκεται όμως η υποκρισία; Η υποκρισία βρίσκεται σε αυτά που λίγο πριν η εισηγήτρια της Νέας Δημοκρατίας - δεν θα τα επαναλάβω - η κ. Ασημακοπούλου κατέθεσε στα Πρακτικά της Βουλής, στα λόγια του ίδιου του Πρωθυπουργού, πρωτοκλασάτων στελεχών του ΣΥΡΙΖΑ που μιλούσαν για πραξικόπημα, για χούντα και σήμερα φέρνετε εδώ με το ίδιο θράσος, χωρίς στοιχείο αυτοκριτικής, χωρίς ένα «συγγνώμη» για αυτά που λέγατε πέντε ολόκληρα χρόνια για τις πράξεις νομοθετικού περιεχομένου, και λέτε «ψηφίστε τες». Έτσι απλά, φέρνετε δώδεκα πράξεις νομοθετικού περιεχομένου μαζεμένες. Ξέρετε, σε αυτές τις πράξεις νομοθετικού περιεχομένου περιλαμβάνεται και κάτι άλλο. Αποκαλύπτεται σήμερα ενώπιον του ελληνικού λαού η υπογραφή του ίδιου του Πρωθυπουργού και όλων των μελών της Κυβέρνησης, που προεκλογικά, αλλά και μετεκλογικά, σιγοψιθύριζαν ότι δεν ήταν υπεύθυνοι για το κλείσιμο τον τραπεζών, την τραπεζική αργία. Ο ίδιος ο νόμος στην τελευταία σελίδα περιλαμβάνει τον Πρωθυπουργό και όλο το Κυβερνητικό Συμβούλιο. Ορίστε ποιοι είναι οι υπεύθυνοι. Ας το ακούσει ο ελληνικός λαός, ποιοι έκλεισαν τις ελληνικές τράπεζες. Και αυτό δεν είναι τόσο αθώο, γιατί έχει επιπτώσεις. Η «πρώτη φορά Αριστερά» συνοδεύτηκε και με πρώτη φορά τραπεζική αργία, πρώτη φορά κλείσιμο τραπεζών στην Ελλάδα. Και σήμερα που μιλάμε, οι τράπεζες είναι κλειστές. Κι αυτό είναι αθώο; Περνάει τόσο ανώδυνα όσο πολύ απλά θέλετε να το παρουσιάσετε; Βεβαίως όχι, γιατί έχει επιπτώσεις. Έχει επιπτώσεις στην αξιοπρέπεια των συνταξιούχων. Θυμάστε τις ουρές που είχαν σχηματιστεί έξω από τις τράπεζες, για να πάρουν τη σύνταξη - «ψίχουλα», όπως τη λέγατε. Θα τα πούμε όμως, αυτά όταν έρθει το ασφαλιστικό. Αυτό είναι προσβολή σε επιχειρηματίες, σε ανθρώπους του μόχθου, σε εργαζόμενους που δεσμεύτηκαν τα χρήματά τους. Είναι προσβολή και υπονομεύει την ίδια την εθνική οικονομία το να είναι κλειστές οι τράπεζες, καθώς μπλοκάρατε την ίδια την ανάπτυξη των ελληνικών επιχειρήσεων. Και μαζί με αυτά ήρθαν και τα χειρότερα: κλειστές τράπεζες, capital control στην Ελλάδα του 2015 με «πρώτη φορά Αριστερά»! Εκατοντάδες χιλιάδες Έλληνες συμπολίτες μας σήμερα, καθώς γίνεται η ανακεφαλαιοποίηση των τραπεζών, έχασαν τα λεφτά τους, γιατί μηδενίστηκε η αξία των μετοχών! Φυσικά αυτοί είναι εκείνοι οι οποίοι δεν διαμαρτύρονται, δεν κατέβηκαν στο πεζοδρόμιο ως ομάδα διαμαρτυρομένων ή αγανακτισμένων, για να μπλοκάρουν τη σημερινή συνεδρίαση, να σας φωνάξουν: «Τι κάνατε; Φέρτε μας πίσω τα λεφτά!». Τα λεφτά των Ελλήνων μετόχων, απλών εργαζομένων, ανθρώπων, νοικοκυριών που επένδυσαν στις ελληνικές τράπεζες και έχασαν τα λεφτά τους, καθώς απαξιώθηκαν. Γι' αυτούς δεν έχει να πει τίποτα ο ΣΥΡΙΖΑ; Ή για τις επιχειρήσεις, που έκλεισαν και δημιούργησαν μεγαλύτερη ανεργία, καθώς πλέον μπλοκαρίστηκαν τα χρήματά τους, παγιδεύτηκαν, δεν μπορούσαν να κάνουν εισαγωγές; Γι' αυτούς δεν λέει τίποτα ο ΣΥΡΙΖΑ; Ή ακόμη για τα 5 δισεκατομμύρια ευρώ του ελληνικού δημοσίου, του Ταμείου Χρηματοπιστωτικής Σταθερότητας, τα οποία ευτελίστηκαν και έγιναν 2,8 δισεκατομμύρια ευρώ σήμερα; Και όλα αυτά πάνε στην τσέπη του κάθε Έλληνα φορολογούμενου! Γι' αυτά δεν έχει να πει τίποτα ο ΣΥΡΙΖΑ; Θα μου πει κάποιος: Μα, όλα αυτά είναι στη σφαίρα του ιδεατού ή του γενικού. Όμως, για ακούστε, γιατί έχει αξία η σύγκριση. Να ακούει δηλαδή ο ελληνικός λαός, να καταλαβαίνει πέρα από εμάς εδώ που τα συζητάμε: Εθνική Τράπεζα της Ελλάδος, αξία μετοχών του ελληνικού δημοσίου και αποτίμηση μετοχής Ταμείου Χρηματοπιστωτικής Σταθερότητας στις συστημικές τράπεζες. Ακούστε: Στο τέλος του 2014 η αξία της μετοχής της Εθνικής Τράπεζας ήταν 2,05 ευρώ. Σήμερα με ΣΥΡΙΖΑ είναι 0,02 λεπτά. Συγχαρητήρια! Στην Alpha Bank τον Δεκέμβριο του 2014 η αξία της μετοχής ήταν 0,579 ευρώ. Σήμερα είναι 0,04 λεπτά. Στην Τράπεζα Πειραιώς η αξία της μετοχής στο τέλος του 2014 ήταν 1,12 ευρώ. Σήμερα είναι 0,003 λεπτά! Και συνεχίζω με την Eurobank, που από 0,273 ευρώ, η μετοχή έφτασε το 0,01 λεπτό. Συγχαρητήρια, κύριοι του ΣΥΡΙΖΑ. Τα καταφέρατε! Εκατοντάδες χιλιάδες Έλληνες έχασαν τα λεφτά τους, οι τράπεζες εξαγοράστηκαν πάρα πολύ εύκολα και αυτό ήταν το μυστικό της ανακεφαλαιοποίησης. Γιατί τελικά το κλειδί της ανακεφαλαιοποίησης ήταν η εξευτελιστική τιμή των μετοχών. Οι Έλληνες δεν μπόρεσαν να ξαναμπούν, γιατί είχαν χάσει πλέον τα λεφτά τους, που είχαν μπλοκαριστεί στις τράπεζες. Και ήρθαν ξένοι επενδυτές - αυτό δεν το κατακρίνουμε, το λέω όμως για την αυτοκριτική που πρέπει να κάνει ο ΣΥΡΙΖΑ - τα ονομαζόμενα «ξένα funds», αυτά που ενοχοποιούσατε για πέντε ολόκληρα χρόνια, που δαιμονοποιούσατε μόνο τη φράση «ξένα funds», και αγόρασαν τις μετοχές του ελληνικού τραπεζικού συστήματος. Συγχαρητήρια για την επιτυχία. Να τη χαίρεστε! Αυτός είναι ο ΣΥΡΙΖΑ και αυτό πρέπει να το θυμάται ο ελληνικός λαός και να είναι βαθιά χαραγμένο στη μνήμη του, γιατί σήμερα βιώνει το αδιέξοδο του ΣΥΡΙΖΑ, καθώς οι τράπεζες συνεχίζουν να είναι κλειστές. Η σημερινή συζήτηση δεν έρχεται μόνη της. Έρχεται με μια απαράδεκτη, θρασύτατη δήλωση της Κυβερνητικής Εκπροσώπου. Γιατί επικαιροποιεί τα ζητήματα των πράξεων νομοθετικού περιεχομένου, που σήμερα καλείται το Κοινοβούλιο να τις ψηφίσει. Η κ. Γεροβασίλη, εκφράζοντας την Κυβέρνηση, έκανε μια δήλωση ιδιαίτερα προκλητική. Την είδατε, νομίζω. Διανεμήθηκε το πλαίσιο της δήλωσής της διά μέσου των μέσων μαζικής ενημέρωσης και η οποία με έναν επίσης θρασύτατο τρόπο θριαμβολογούσε για τρία μείζονα ζητήματα και της οικονομίας αλλά και της κοινωνίας. Θριαμβολογούσε για την ανακεφαλαιοποίηση των τραπεζών, αγνοώντας όλα αυτά που περιέγραψα πριν: την εξαγορά των τραπεζών από τα ονομαζόμενα «ξένα funds», τον ευτελισμό των τιμών, την απαξίωση των μετοχών, το χάσιμο των χρημάτων για χιλιάδες Έλληνες μετόχους και το κλείσιμο των επιχειρήσεων. Θριαμβολογεί ο ΣΥΡΙΖΑ διά μέσου της κ. Γεροβασίλη. Θριαμβολόγησε, επίσης, η κ. Γεροβασίλη και ο ΣΥΡΙΖΑ για τις περίφημες εκατό δόσεις. Να θυμίσω τι ήταν οι εκατό δόσεις; Ήταν ένα από τα ονομαζόμενα «φλάμπουρα», τις σημαίες που είχατε ψηλά σηκωμένες και κερδίσατε τις εκλογές. Εξαπατήσατε εκατοντάδες χιλιάδες Έλληνες και στις φορολογικές και στις ασφαλιστικές τους υποχρεώσεις. Μιλάτε για εθνική στάση εσείς που διαμορφώσατε το πλαίσιο του «Δεν πληρώνω», εσείς που τον Σεπτέμβριο του 2014, όταν η προηγούμενη κυβέρνηση Σαμαρά - Νέας Δημοκρατίας - ΠΑΣΟΚ - έφερε μονομερώς εκείνο το περίφημο πλαίσιο των ληξιπροθέσμων των εκατό δόσεων - πολύ πιο καλό από το σημερινό δικό σας, εάν τα συγκρίνουμε - το οποίο το υπονομεύσατε, γιατί καλλιεργήσατε στον κόσμο την ψευδαίσθηση της σεισάχθειας και το ψέμα ότι θα κάνουμε κάτι πολύ πιο ελκυστικό, θα χαρίσουμε τα δάνεια. Και σήμερα, η κ. Γεροβασίλη, με αυτό το ίδιο θράσος που εκφράζει τον ΣΥΡΙΖΑ, έρχεται να θριαμβολογήσει για τις εκατό δόσεις. Από τα στοιχεία που γνωρίζω, από τα 3,5 δισεκατομμύρια ευρώ ληξιπρόθεσμα στα ασφαλιστικά ταμεία, 1,9 δισεκατομμύριο έχει ήδη φύγει. Και η πρόβλεψη είναι - την έχω πει ξανά από το Βήμα της Βουλής - ότι πολύ λίγοι πια θα μείνουν σε αυτές τις εκατό δόσεις, που πλέον εγκλωβισμένοι θα αναρωτιούνται γιατί, άραγε, εξαπατήθηκαν. Όμως, έχει ο καιρός γυρίσματα! Το τελευταίο - το οποίο είναι και αυτό στοιχείο υποκρισίας - αφορά τα περίφημα κόκκινα δάνεια. Μα, πριν από μια βδομάδα δεν κάναμε την κουβέντα εδώ για τον νόμο; Μα, πριν από μια βδομάδα η Κοινοβουλευτική Ομάδα του ΣΥΡΙΖΑ δεν ήταν αυτή που δεν τολμούσε να μιλήσει από τη Βουλή, διότι αισθανόταν τις ενοχές όλων όσα είπε προεκλογικά, από το «κανένα σπίτι στα χέρια του τραπεζίτη» στους ομαδικούς πλειστηριασμούς; Εδώ δεν ήμασταν; Αυτή δεν ήταν η αιτία που χάσατε δυο Βουλευτές και έφυγε και ο κ. Σακελλαρίδης, το δεξί χέρι του Πρωθυπουργού και πρώην Υπουργός; Και έρχεστε σήμερα - ο ΣΥΡΙΖΑ διά μέσου της Υπουργού του - και το ανακοινώνετε θριαμβευτικά ως επιτυχία της Κυβέρνησης; Κοροϊδευόμαστε; Λοιπόν, για να συνεννοούμαστε: Κυρίες και κύριοι συνάδελφοι, θα τα βρείτε μπροστά σας. Τα ψέματα έχουν κοντά ποδάρια. Η Νέα Δημοκρατία θα συνεχίσει να συμπεριφέρεται με το ίδιο σθένος, με την ίδια υπευθυνότητα που διαχειρίζεται τα πράγματα πολλά, πολλά χρόνια τώρα, θέτοντας το εθνικό συμφέρον πάνω από οποιαδήποτε κομματική σκέψη. Το έχουμε αποδείξει άλλωστε. Μεταρρυθμίσεις, διαρθρωτικές αλλαγές, τις οποίες σάς προκαλούμε να φέρετε και καθυστερείτε αδικαιολόγητα, θα τις στηρίξουμε. Όμως - και πάρτε το ως μήνυμα - για αχρείαστα μέτρα αύξησης φόρων και μείωσης συντάξεων, να βρείτε άλλους να σας στηρίξουν. Η Νέα Δημοκρατία έκανε μια πολύ καλή δουλειά σε πολιτικό επίπεδο, ισορρόπησε δημοσιονομικά τη χώρα και έφερε δημοσιονομικά αποτελέσματα. Δεν χρειάζονταν μειώσεις συντάξεων, δεν χρειάζονταν αυξήσεις φόρων. Υπομονή χρειαζόταν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εσείς πιέσατε, όμως, διά μέσου του Προέδρου της Δημοκρατίας, πήρατε τις εκλογές και κοιτάξτε πού οδηγήσατε τη χώρα! Μακριά από εμάς, λοιπόν, και από εσάς, η οποιαδήποτε σκέψη που μπορεί να περνάει από το μυαλό σας ότι θα σταθούμε δίπλα σε αχρείαστα μέτρα, επώδυνα για τον ελληνικό λαό και κυρίως άδικα, γιατί αυτά τα μέτρα, τον Ιανουάριο μήνα του 2015 δεν χρειάζονταν. Ευχαριστώ πολύ.
Ευχαριστούμε τον κ. Βρούτση. Τον λόγο έχει η κ. Κεραμέως.
Κύριε Πρόεδρε, κύριε Υπουργέ, κυρίες και κύριοι συνάδελφοι, βρισκόμαστε σήμερα εδώ για να επικυρώσουμε τα έργα και τις ημέρες της πρώτης και της δεύτερης έως σήμερα αριστερής Κυβέρνησης, κυρώνοντας τις δώδεκα από τις δεκατέσσερις πράξεις νομοθετικού περιεχομένου που εκδώσατε από τον Μάρτιο έως σήμερα εσείς, κύριοι της Κυβέρνησης, που, διά στόματος του σημερινού Πρωθυπουργού αλλά και του Υπουργού Οικονομικών και του Προέδρου της Βουλής και άλλων στελεχών σας, μέχρι πρόσφατα χαρακτηρίζατε την έκδοση πράξης νομοθετικού περιεχομένου ως - δικά σας λόγια - κατάλυση της δημοκρατίας, ως χουντικής έμπνευσης πρακτικές, ως κατάσταση πολέμου και πολιορκίας. Ελπίζω ότι όλοι εδώ σήμερα συμφωνούμε ότι η χώρα δεν βρίσκεται σε κατάσταση πολέμου και πολιορκίας. Και παρ' όλα αυτά, εκδίδετε πράξεις νομοθετικού περιεχομένου. Είναι γεγονός ότι στα χρόνια της κρίσης - και ιδιαίτερα από το 2011 και μετά - παρατηρείται μια σημαντική αύξηση του αριθμού των πράξεων νομοθετικού περιεχομένου. Και το φαινόμενο αυτό έχει επισημανθεί ως ανησυχητική τάση στρέβλωσης του κοινοβουλευτικού και του πολιτικού βίου. Σε όλες τις Κοινοβουλευτικές Δημοκρατίες προβλέπεται σύντομη και επείγουσα διαδικασία νομοθέτησης για την περίπτωση έκτακτης ανάγκης. Και είναι προφανές ότι σε περίπτωση κρίσης μιλάμε για ένα αναγκαίο κακό. Όμως, κυρίες και κύριοι συνάδελφοι, η διαδικασία αυτή πρέπει να χρησιμοποιείται με μέτρο και με σύνεση. Δεν θα εξωραΐσω την κατάσταση κατά την περίοδο διακυβέρνησης της Νέας Δημοκρατίας. Δεν θα υποστηρίξω ότι τηρήθηκε πάντα το μέτρο και η σύνεση κατά τη νομοθετική διαδικασία ούτε φυσικά ότι οι δικές μας ΠΝΠ ήταν καλές και οι δικές σας κακές. Όμως, κυρίες και κύριοι της Κυβέρνησης, η πραγματικότητα, εν προκειμένω η νομοθετική ύλη των πράξεων νομοθετικού περιεχομένου του τελευταίου οκταμήνου που συζητούμε εδώ σήμερα, αποδεικνύει περίτρανα δύο πράγματα: Πρώτον, αποδεικνύει την έλλειψη προγραμματισμού και συντονισμού του κυβερνητικού έργου. Δεύτερον, αποδεικνύει περίτρανα την αλαζονική κατάχρηση της δυνατότητας της Κυβέρνησης να νομοθετεί χωρίς προηγούμενη διαβούλευση. Με άλλα λόγια, αποδεικνύει την κατάχρηση του άρθρου 44 του Συντάγματος. Σας θυμίζω τι προβλέπει το άρθρο 44. Επιτρέπει τις ΠΝΠ μόνο σε έκτακτες περιπτώσεις, εξαιρετικά επείγουσας και απρόβλεπτης ανάγκης. Από τις δεκατέσσερις συνολικά πράξεις νομοθετικού περιεχομένου που εκδώσατε μέχρι σήμερα, μία, άντε να πούμε δύο, ίσως να αφορούσαν επείγουσα και απρόβλεπτη ανάγκη. Και κυρίως σκέφτομαι την από 17 Αυγούστου ΠΝΠ, σχετικά με την αποκατάσταση των ζημιών από τα ακραία καιρικά φαινόμενα στον Έβρο. Πάμε τώρα στις υπόλοιπες. Σε καμμία περίπτωση δεν συνιστούν έκτακτες περιπτώσεις, εξαιρετικά επείγουσες και απρόβλεπτες ανάγκες, οι δύο πράξεις νομοθετικού περιεχομένου με τις οποίες δώσατε τα πρώτα σας δείγματα στην έκτακτη νομοθετική διαδικασία. Σας θυμίζω την πράξη νομοθετικού περιεχομένου για τη χρηματοδότηση της «Ελληνικής Βιομηχανίας Ζάχαρης», η οποία παρεμπιπτόντως και κρατική ενίσχυση ενδέχεται να συνιστά και το πρόβλημα της εν λόγω βιομηχανίας δεν έλυσε. Και αυτό διότι η εταιρεία είναι και πάλι στα πρόθυρα της πτώχευσης. Δεύτερη ΠΝΠ η μεταφορά των ταμειακών διαθεσίμων των φορέων της γενικής κυβέρνησης στην Τράπεζα της Ελλάδος, προκειμένου να πληρώνονται μισθοί, συντάξεις και οι οφειλές προς τους δανειστές. Και, εάν θυμάστε, τότε μας είχατε πει ότι δεν χρειάζεστε καμμία δόση από τους δανειστές. Μάλιστα, είχατε στείλει πίσω τα 11 δισεκατομμύρια του Ταμείου Χρηματοπιστωτικής Σταθερότητας. Η αλήθεια, όμως, είναι ότι η τότε περήφανη διαπραγματευτική τακτική σας δεν σας επέτρεπε την ομαλή χρηματοδότηση της χώρας. Μην ξεχνάμε ότι αποτέλεσμα της «υπερήφανης» διαπραγμάτευσής σας ήταν και οι επόμενες πέντε ΠΝΠ, με τις οποίες επιβλήθηκαν και στη συνέχεια επήλθαν τροποποιήσεις στην τραπεζική αργία και στους κεφαλαιακούς ελέγχους, που συνιστούν έκτακτη ανάγκη ίσως, απρόβλεπτη, όμως, ανάγκη επ' ουδενί. Όταν ο Πρωθυπουργός, κύριε Υπουργέ, πήγαινε τη διαπραγμάτευση στα άκρα, όταν ο Πρωθυπουργός εξήγγειλε το δημοψήφισμα, ενώ ήξερε ότι η χώρα ήταν εκτός πλαισίου χρηματοδότησης, τότε δεν ήξερε ότι αυτές οι εξαγγελίες θα προκαλέσουν πρωτοφανές πρόβλημα ρευστότητας; Κάθε άλλο παρά απρόβλεπτη ήταν η ανάγκη αυτή. Σας ερωτώ επίσης, κύριοι της Κυβέρνησης: Για ποιον λόγο συνιστούν έκτακτη και απρόβλεπτη ανάγκη τα όσα ρυθμίζονται με τις επόμενες πέντε πράξεις νομοθετικού περιεχομένου; Για την οικονομία της συζήτησης θα αναφερθώ μόνο σε δύο από αυτές: Πρώτη: Στις 19 Αυγούστου εκδώσατε μία ΠΝΠ με την οποία ρυθμίζετε το υπηρεσιακό και μισθολογικό καθεστώς του Αρχηγού ΓΕΕΘΑ σε περίπτωση εκλογής του ως Προέδρου της Εθνικής Επιτροπής του ΝΑΤΟ ή της Ευρωπαϊκής Ένωσης ή άλλου διεθνούς οργανισμού. Σας θυμίζω, κύριε Υπουργέ, ότι 19 Αυγούστου ήταν μόλις μία ημέρα πριν από την παραίτηση της κυβέρνησής σας και την προκήρυξη των πρόωρων εκλογών. Άλλη μία κραυγαλέα περίπτωση έλλειψης συντονισμού του κυβερνητικού έργου: Μία εκκρεμότητα που ξέρατε ότι υπήρχε από πολύ καιρό, την αφήσατε την τελευταία κυριολεκτικά ημέρα. Και φυσικά την τελευταία ημέρα τι άλλο μέτρο να υπάρχει παρά πράξη νομοθετικού περιεχομένου; Δεν υπήρχε φυσιολογική νομοθετική διαδικασία. Πηγαίνω στην τελευταία πράξη νομοθετικού περιεχομένου, της 7ης Οκτωβρίου, την οποία θα μου επιτρέψετε να χαρακτηρίσω ως «μνημείο patchwork νομοθέτησης». Ρυθμίζονται κατεπείγοντα θέματα των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων, Παιδείας, Έρευνας και Θρησκευμάτων. Καμμία από τις ρυθμίσεις δεν καλύπτει έκτακτη και απρόβλεπτη ανάγκη. Ενδεικτικά: Με το άρθρο 6 επέρχονται σημαντικότατες αλλαγές στον νόμο που διέπει τη λειτουργία των ανώτατων εκπαιδευτικών ιδρυμάτων. Οι αλλαγές αυτές, που έγιναν χωρίς καμμία συζήτηση, οδηγούν στην κατάργηση των συμβουλίων των ιδρυμάτων, καθιστούν ευάλωτες σε κομματικές παρεμβάσεις τις διαδικασίες ανάδειξης οργάνων των ιδρυμάτων και καταργούν τον διεθνή χαρακτήρα της εκλογής. Μπορείτε, πραγματικά, κύριοι της Κυβέρνησης, να υποστηρίξετε ότι πρόκειται για έκτακτη και απρόβλεπτη ανάγκη; Δεν θεωρείτε ότι πρόκειται για κατ' εξοχήν ζήτημα στο οποίο επιβάλλεται να γίνει διάλογος; Το ίδιο ακριβώς ισχύει και για τη δυνατότητα εξέτασης όσων φοίτησαν κατά τα προηγούμενα έτη σε επαγγελματικά λύκεια. Αυτά είναι μείζονα θέματα παιδείας, τα οποία θα έπρεπε κατ' εξοχήν να έχουν ενταχθεί στην κανονική νομοθετική διαδικασία. Κυρίες και κύριοι συνάδελφοι, τον περασμένο Ιανουάριο, όταν είχα την τιμή να εκλεγώ για πρώτη φορά Βουλευτής, ένας διακεκριμένος συνάδελφος νομικός μού χάρισε αυτό εδώ το βιβλίο, που θεωρείται η βίβλος της καλής και σωστής νομοθέτησης, γραμμένη από καθηγήτρια Νομικής στην Αγγλία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δώστε μου μισό λεπτό ακόμη, κύριε Πρόεδρε. Συνέβη, λοιπόν, το εξής: Την ημέρα ήμουν εδώ και έβλεπα στην πράξη πώς νομοθετεί η Ελλάδα και το βράδυ διάβαζα αυτό το βιβλίο. Δεν χρειάζεται να σας πω ότι η απόσταση μεταξύ των δύο ήταν πραγματική άβυσσος. Και κάθε μήνας που περνάει, διαπιστώνω ότι αυτή η άβυσσος δεν παύει να επεκτείνεται. Εδώ είναι, κύριες και κύριοι συνάδελφοι, που πρέπει να θυμηθούμε τα καθήκοντά μας ως Βουλευτές, όπως αυτά πηγάζουν από το Σύνταγμα. Οφείλουμε όλοι μαζί, από κοινού, να προστατεύσουμε τις κοινοβουλευτικές διαδικασίες από τον πραγματικό εκφυλισμό. Ευχαριστώ πολύ.
Ευχαριστούμε την κ. Κεραμέως. Τον λόγο έχει ο κ. Χατζησάββας από τη Χρυσή Αυγή. Θα ακολουθήσουν ο κ. Κωνσταντόπουλος και ο κ. Καματερός. Μετά τον λόγο ζήτησε ο κ. Καρράς, ο Κοινοβουλευτικός Εκπρόσωπος της Ένωσης Κεντρώων. Έπειτα θα μιλήσει ο κ. Δήμας και μετά τον λόγο θα λάβει ο Υπουργός κ. Τσακαλώτος. Ορίστε, κύριε Χατζησάββα, έχετε τον λόγο.
Ευχαριστώ, κύριε Πρόεδρε. Έχουμε δεκατέσσερις σελίδες, λοιπόν, με πράξεις νομοθετικού περιεχομένου. Είναι άλλο ένα μάθημα διαχείρισης δημοκρατίας. Πρώτα αποφασίζεις και εφαρμόζεις και μετά, αν προλάβεις, τα φέρνεις στη Βουλή για συζήτηση. Εν τω μεταξύ, έχουμε τον ΣΥΡΙΖΑ να καλεί σε απεργίες κατά των μέτρων της Κυβέρνησης και τη Νέα Δημοκρατία να βγάζει λόγους ενάντια σε καθετί που πάει να περάσει η Κυβέρνηση, αλλά στον επίλογο να δηλώνουν ότι ψηφίζουν, γιατί αυτοί το σκέφθηκαν πρώτοι και τους έκλεψε την ιδέα ο ΣΥΡΙΖΑ. Έχουμε από τους Βουλευτές της Νέας Δημοκρατίας και κάτι άλλο πολύ χαρακτηριστικό: Να εγκαλούν τον ΣΥΡΙΖΑ για το ότι δεν είναι σωστοί αριστεροί. Λένε: «Μα καλά, εσείς οι αριστεροί είστε τέτοιοι; Περνάτε τέτοια μέτρα;». Δηλαδή, τι είναι η Αριστερά; Είναι κάτι καλό και ο ΣΥΡΙΖΑ το κάνει άσχημο, με τον άσχημο τρόπο; Αυτό ακριβώς είναι οι αριστεροί, είναι τα αμορτισέρ του καπιταλιστικού συστήματος, η εφεδρεία της παγκοσμιοποίησης. Βγαίνουν με μία επαναστατική συνθηματολογία και καταλήγουν με απλή διαχείριση των καπιταλιστικών εντολών. Σε «θεσμούς» ανήγαγαν την τρόικα και τους δανειστές. Θεσμός είναι η πατρίδα! Δεν είναι οι τοκογλύφοι! Πράξεις νομοθετικού περιεχομένου, λοιπόν: «Περάστε και για αρίθμηση αποκατάστασης ζημιών από ακραία καιρικά φαινόμενα στον Έβρο». Οι κάτοικοι εκεί δεν κατάλαβαν τίποτα. Δεν αντιλήφθηκαν τίποτα από αυτά που λέτε εδώ. Επιστολές απόγνωσης έρχονται κάθε μέρα, για να κάνουμε ερωτήσεις στον αρμόδιο Υπουργό. Δεν έγινε τίποτα απολύτως! Πράξη Νομοθετικού Περιεχομένου, «Κατεπείγοντα θέματα Υπουργείου Εργασίας και Κοινωνικής Ασφάλισης και Αλληλεγγύης». Τι ρύθμιση; Τι αλληλεγγύη; Χιλιάδες ασφαλισμένοι στον ΟΓΑ, που ήταν ασφαλισμένοι ως ελεύθεροι επαγγελματίες, εντάχθηκαν χωρίς να το γνωρίζουν σε μία νύχτα στον ΟΑΕΕ. Τους ήρθε ένα πακέτο εισφορών, που δεν μπόρεσαν να το πληρώσουν ποτέ. Δεν μπόρεσαν να κάνουν ποτέ καμμία ρύθμιση και είναι πνιγμένοι στα χρέη. Το ίδιο πνιγμένοι στα χρέη είναι και οι χιλιάδες νέοι αγρότες, στους οποίους δημιούργησε την προοπτική του να γίνουν νέοι αγρότες και να δημιουργήσουν κάτι στο χωριό τους, υποτίθεται. Υπάρχουν πέντε άρθρα για τον κεφαλαιακό έλεγχο, τα capital controls, το κλείσιμο των τραπεζών δηλαδή. Ο ΣΥΡΙΖΑ λέει: «Όλα είναι καλά. Ομαλοποιήθηκε η αγορά. Όμως, εσείς της Νέας Δημοκρατίας κλείσατε τις τράπεζες.». Η Νέα Δημοκρατία, από την άλλη, λέει στον ΣΥΡΙΖΑ: «Εσείς κλείσατε τις τράπεζες.». Η Χρυσή Αυγή καταγγέλλει και λέει ότι μαζί τις κλείσατε τις τράπεζες. Ψάχνατε μία αφορμή να δημιουργήσετε μία δραματική κορύφωση, για να μπορέσετε να δικαιολογήσετε την αλλαγή από αντιμνημονιακή σε μνημονιακή και ο ΣΥΡΙΖΑ και οι ΑΝΕΛ. Καταστρέψατε την ετοιμοθάνατη αγορά και τώρα προσπαθεί ο ένας να ρίξει το φταίξιμο στον άλλο. Όμως, τελικά συμφωνείτε ότι καλά έγιναν, έτσι όπως έγιναν, τα capital controls. Πήγαμε και στο πλαστικό χρήμα. Όλα είναι καλά. Τώρα όλα λειτουργούν μια χαρά. Εναρμονίστηκαν όλοι και η οικονομία μας πηγαίνει καλά. Όλα τα παραπάνω, όμως, λέτε - και το λέτε σαν δικαιολογία - έγιναν κυρίως για να προστατευθεί η ελληνική οικονομία. Ελληνική οικονομία, λοιπόν, είναι οι εργάτες και οι ελεύθεροι επαγγελματίες. Αν θέλετε να βοηθήσετε, κρατικοποιήστε τις τράπεζες. Απαγορεύστε τον δανεισμό με τόκο. Διαγράψτε τα αγροτικά δάνεια που πλήττουν τους νέους αγρότες και μην επιτρέπετε κανέναν πλειστηριασμό. Μην υπηρετείτε τις τράπεζες. Κάντε το κράτος σύμμαχο και όχι εχθρό του έθνους μας. Αυτό για την αιφνίδια είσοδο μεγάλου αριθμού μεταναστών; Άλλο πάλι τούτο! Πλάκα μάς κάνετε; Η Χρυσή Αυγή το φωνάζει εδώ και χρόνια. «Ρατσιστές» μάς λέτε. Δικαιωθήκαμε όμως. Έρχεστε, λοιπόν, τώρα εσείς οι αντιρατσιστές, οι ανθρωπιστές, για να κάνετε μια ρύθμιση για τους μετανάστες. Στην Ειδομένη, λοιπόν, στοιβάζετε δώδεκα χιλιάδες λαθρομετανάστες, πρόσφυγες σε χώρο που με το ζόρι χωράει δύο χιλιάδες. Οι κάτοικοι δεν μπορούν να κοιμηθούν. Φυλάν σκοπιές στα σπίτια τους και στις αυλές τους. Η αλήθεια είναι ότι ο μοναδικός κρατικός φορέας που λειτουργεί στην περιοχή είναι η Ελληνική Αστυνομία. Άνδρες και γυναίκες της Ελληνικής Αστυνομίας από το πρωί μέχρι το βράδυ προσπαθούν να διαχειριστούν εκεί πέρα την κατάσταση. Όλοι οι υπόλοιποι είναι μη κυβερνητικές οργανώσεις. Δεν μπορούν να καλλιεργήσουν οι κάτοικοι τα χωράφια τους, αυτά τα οποία καλλιέργησαν, καταστράφηκαν, καταπατήθηκαν, οπωροκηπευτικές καλλιέργειες έχουν λεηλατηθεί και αναμεταξύ τους αυτοί οι αλλοδαποί έχουν πόλεμο. Βγήκαν οι Σκοπιανοί και είπαν «δεχόμαστε μόνο πρόσφυγες», κάτι που εσείς φοβηθήκατε να κάνετε και γι' αυτό δημιουργήθηκε το πρόβλημα. Εάν από την αρχή είχατε διαχωρίσει τους λίγους πρόσφυγες και τους είχατε βοηθήσει, δεν θα είχε δημιουργηθεί αυτό το πρόβλημα. Και πολεμούν τώρα αναμεταξύ τους Ιρακινοί, Αφγανοί, Σύροι με Μπανγκλαντεσιανούς και όλους τους υπόλοιπους που δεν μπορούν να περάσουν και εμείς καθόμαστε εκεί πέρα και είμαστε μάρτυρες των γεγονότων αυτών. Η λύση που έφερε ο ΣΥΡΙΖΑ, τουλάχιστον για την περιοχή του Κιλκίς, ήταν να πάρουν το μισό πρόβλημα από εκεί και να το πάνε στον Γαλλικό του Κιλκίς, να κλείσουν και όλα τα αστυνομικά τμήματα και να μείνουν σε όλο τον νομό δύο αστυνομικά τμήματα. Τέσσερα από τα αστυνομικά τμήματα που θα κλείσουν ήταν στις περιοχές όπου υπάρχει αυτό το συγκεκριμένο πρόβλημα. Και όλα αυτά για να μπορούν οι μη κυβερνητικές οργανώσεις να πουλάν ακριβό ανθρωπισμό. Αν θέλετε, όμως, ανθρωπισμό, να σας πούμε κάποιες αλήθειες. Οι ίδιοι χρηματοδότες των ΜΚΟ, οι Ηνωμένες Πολιτείες της Αμερικής και η Ευρωπαϊκή Ένωση, Γερμανία, Αγγλία, Γαλλία, πουλάνε πόλεμο, πουλάνε όπλα, δημιουργούν τους πολέμους, δημιουργούν τα κύματα μεταναστών. Σταματήστε τα πιόνια τους, την Τουρκία και το Ισραήλ, που βομβαρδίζουν, αμάχους, δεν βομβαρδίζουν τον Άσαντ και δημιουργούν και αυτοί στρατιές μεταναστών. Σταματήστε το εμπάργκο κατά της Συρίας, για να μπορεί να τραφεί ο συριακός λαός, για να μπορεί να ανακάμψει. Σταματήστε τις ιδεοληψίες σας και ξεχωρίστε τους λίγους πρόσφυγες από τους λαθρομετανάστες, για να μπορέσουμε να λύσουμε το θέμα και να μην πνίγονται στις θάλασσες. Εμείς ως Χρυσή Αυγή θα σταθούμε απέναντι στην ισλαμοποίηση της Ελλάδας! Εμείς ως Χρυσή Αυγή θα σταθούμε απέναντι στην ισλαμοποίηση της Ευρώπης με όλη μας τη δύναμη! Ευχαριστώ πολύ.
Τον λόγο έχει ο κ. Κωνσταντόπουλος από τη Δημοκρατική Συμπαράταξη.
Κυρίες και κύριοι συνάδελφοι, φέρνει σήμερα η Κυβέρνηση ένα νομοσχέδιο με δώδεκα πράξεις νομοθετικού περιεχομένου. Εδώ διερωτάται κανείς: Η Κυβέρνηση νομοθετεί ή ναρκοθετεί τη λειτουργία του Κοινοβουλίου και απαξιώνει τον ρόλο των Βουλευτών; «Βασιλικά διατάγματα» έλεγε και ονόμαζε τις πράξεις νομοθετικού περιεχομένου ο ΣΥΡΙΖΑ. Σήμερα τι άλλαξε; Σήμερα φέρνετε προς ψήφιση στη Βουλή δώδεκα πράξεις νομοθετικού περιεχομένου. Φέρνετε νομοσχέδια εκβιάζοντας τη Βουλή να νομοθετεί με κατεπείγουσες διαδικασίες. Ξεχάσατε, φαίνεται, τον καταγγελτικό σας ρόλο. Ξεχάσατε το παρελθόν. Ξεχάσατε, λοιπόν, τι καταγγέλλατε. Ερχόμαστε τώρα στο παρόν νομοσχέδιο. Τα πέντε πρώτα άρθρα αφορούν τις πράξεις νομοθετικού περιεχομένου που έχουν να κάνουν με την τραπεζική αργία, τα capital controls και την εκκαθάριση του ΟΔΙΕ. Ζητά η Κυβέρνηση να νομιμοποιήσει η Βουλή το κλείσιμο των τραπεζών που η ίδια επέβαλε. Φυσικά και δεν συναινούμε, διότι, πρώτον, πάσχει τυπικά από άποψη συνταγματικότητας, καθώς το άρθρο 44 του Συντάγματος προβλέπει την κύρωσή τους από τη Βουλή εντός σαράντα ημερών. Δεν το πράξατε. Γιατί; Εσείς ξέρετε. Διαπραγματευόσασταν επί εξαμήνου. Αποτέλεσμα; Το τρίτο μνημόνιο, που έφερε 85 δισεκατομμύρια στην πλάτη του ελληνικού λαού. Κλείσατε τις τράπεζες, διαλύσατε την οικονομία και σήμερα, τι; Σήμερα ζητάτε επαίνους και αποδοχή των πράξεών σας. Αυτό λέγεται, αν μη τι άλλο, πολιτικό θράσος! Καταφέρατε και προκαλέσατε κλίμα φυγής καταθέσεων. Τον Νοέμβριο του 2014 οι καταθέσεις των επιχειρήσεων και των νοικοκυριών έφταναν τα 164 δισεκατομμύρια. Τον Σεπτέμβριο του 2015 δεν ξεπερνούν τα 122 δισεκατομμύρια, φυσικά μετά τα capital controls. Το εγχώριο τραπεζικό σύστημα, δηλαδή, έχασε μέσα σε έναν χρόνο 42 δισεκατομμύρια. Παγώσατε, κύριοι του ΣΥΡΙΖΑ, την οικονομία. Σπείρατε τον τρόμο της εξόδου από το ευρώ. Εν μέσω θερινής περιόδου ο τζίρος έπεσε κατακόρυφα, 40% την πρώτη εβδομάδα της τραπεζικής αργίας, 30% τη δεύτερη, 20% την τρίτη. Από το τέλος Ιουνίου έως τέλος Ιουλίου 2015 οι πωλήσεις μειώθηκαν κατά 900 εκατομμύρια ευρώ σε σχέση με το αντίστοιχο χρονικό διάστημα του 2014. Οι δείκτες της οικονομίας και ιδιαίτερα ο δείκτης προμηθειών καταποντίστηκαν. Καθηλώθηκε η ζήτηση και οι νέες παραγγελίες. Η πορεία του ΑΕΠ για το 2014 ήταν αυξητική, έστω με ένα μικρό ποσοστό της τάξης του 0,8%. Η εκτίμηση του 2015 έδειχνε αύξηση 2,5% και 3,6% για το 2016. Όμως, η ανεύθυνη διακυβέρνησή σας οδήγησε τη χώρα το 2015 σε ύφεση. Το ΑΕΠ μειώθηκε κατά 1,4%. Αρνητικό ισοζύγιο προσλήψεων και αποχωρήσεων υπήρξε και στον τομέα της απασχόλησης. Το 2014 είχαμε συν δεκατρείς χιλιάδες θέσεις εργασίας. Το 2015; Μείωση κατά δεκαεπτά χιλιάδες οι θέσεις εργασίας! Τραγική η κατάσταση και στο εγχώριο τραπεζικό σύστημα. Πρώτον, έμειναν οι τράπεζες χωρίς ουσιαστική πίστωση από τις διεθνείς αγορές. Δεύτερον, τα μη εξυπηρετούμενα δάνεια έφταναν τα 74,5 δισεκατομμύρια το πρώτο τρίμηνο του 2015. Σήμερα φτάνουν αισίως τα 107 δισεκατομμύρια. Όλα αυτά φυσικά ξέρετε τι σημαίνουν. Ωθήσατε τις τράπεζες να έχουν άμεσα ανάγκη για 15 δισεκατομμύρια, για να φτάσετε σήμερα να ξεπουλάτε το εγχώριο τραπεζικό σύστημα σε επενδυτικά funds. Πέρυσι τέτοιον καιρό, η αξία των ελληνικών τραπεζών ξεπερνούσε τα 25 δισεκατομμύρια. Σήμερα όλες μαζί δεν ξεπερνούν τα 2 δισεκατομμύρια! Πού βλέπετε την επιτυχία, κύριοι της Κυβέρνησης; Φυσικά, οι ευθύνες είναι δικές σας, γιατί εσείς κυβερνάτε τον τόπο το τελευταίο δεκάμηνο. Ο κ. Τσακαλώτος δήλωνε ότι δεν είναι σημαντικές οι επιπτώσεις από τα capital controls. Τα συμπεράσματα, κύριε Τσακαλώτο, είναι δικά σας. Κυρίες και κύριοι συνάδελφοι, ερχόμαστε στην όγδοη πράξη νομοθετικού περιεχομένου. Κανένας ουσιαστικός σχεδιασμός στην αντιμετώπιση του προσφυγικού ζητήματος. Έλλειψη στρατηγικής και τακτικής από την Κυβέρνηση, καμμία αναφορά στα οικονομικά των συμβάσεων που προβλέπονται, μονάχα μία γενική πρόβλεψη του Γενικού Λογιστηρίου για δαπάνη 15 εκατομμυρίων έως 31 Δεκεμβρίου 2015. Μετά τι θα γίνει; Άγνωστο. Άρθρο 9. Με την πράξη νομοθετικού περιεχομένου φροντίζετε να τακτοποιηθούν οι καθαρίστριες των σχολείων. Δεν φροντίσατε, όμως, να έχουν όλα τα σχολεία δασκάλους και καθηγητές, ώστε να υπάρχει εύρυθμη λειτουργία. Πολλά είναι τα νηπιαγωγεία και τα ολοήμερα σχολεία που δεν λειτουργούν. Βγάλτε, λοιπόν, τα συμπεράσματά σας! Η δέκατη πράξη νομοθετικού περιεχομένου έχει ένα θέμα καθημερινότητας, το οποίο έπρεπε να είχατε λύσει πριν από την έναρξη της σχολικής χρονιάς. Αφορά δαπάνη 35 εκατομμυρίων ευρώ για συμβάσεις καθαριότητας των σχολείων, 72 εκατομμυρίων ευρώ για πληρωμή αναπληρωτών και ωρομισθίων εκπαιδευτικών καθώς και του ειδικού εκπαιδευτικού και βοηθητικού προσωπικού. Όλα τελευταία στιγμή. Κι εδώ είναι το οξύμωρο. Αντί ο κ. Φίλης να ασχολείται με τα ουσιώδη προβλήματα της εκπαίδευσης, ασχολείται με τις αλλαγές στελεχών για να εξυπηρετήσει τους συνδικαλιστές της παράταξής του και φυσικά να ελέγξει τον χώρο της παιδείας. Ίσως ο κ. Φίλης βλέπει τον χώρο της παιδείας ως λάφυρο. Ο κ. Φίλης είναι υποχρεωμένος να νομοθετεί ως Υπουργός Παιδείας και όχι ως Πρόεδρος της ΟΛΜΕ. Όσο για το άρθρο 3 του παρόντος, που αφορά τη μεταφορά των μαθητών από τον τόπο κατοικίας τους στα σχολεία, να σας θυμίσω ότι το 2012 ο ΣΥΡΙΖΑ ως αντιπολίτευση είχε καταψηφίσει αντίστοιχη διάταξη. Τέλος, ερχόμαστε σε μία από τις πιο σκανδαλώδεις πράξεις νομοθετικού περιεχομένου που φέρνετε. Άρθρο 12, αλλάζετε τον τρόπο εκλογής των πρυτάνεων και τον τρόπο λειτουργίας των συμβουλίων ιδρυμάτων, ένα πλαίσιο που άνοιγε τις πόρτες του πανεπιστημίου προς τη διεθνή κοινότητα. Με μία πράξη νομοθετικού περιεχομένου, λοιπόν, καταργείτε διατάξεις του ν. 4009/2011, που είναι ο γνωστός νόμος Διαμαντοπούλου, ο νόμος που ψηφίστηκε με πρωτοφανή κοινοβουλευτική πλειοψηφία διακοσίων πενήντα πέντε Βουλευτών. Κι όμως, αυτόν τον νόμο, κύριοι του ΣΥΡΙΖΑ και των ΑΝΕΛ, τον κατακρεουργείτε με μια πράξη νομοθετικού περιεχομένου. Κυρίες και κύριοι συνάδελφοι, ανακοινώνει ο Υπουργός Παιδείας την έναρξη διαλόγου για τα θέματα παιδείας. Τον τορπιλίζει, όμως, εκ προοιμίου ο ίδιος, εκθέτοντας τον Πρωθυπουργό, ο οποίος ζητά φυσικά διάλογο και συναίνεση. Κατανοούμε, όμως, την αδυναμία του πρωτάρη. Όμως, κύριοι της Κυβέρνησης, κυβερνάτε με την αλαζονεία της αυθεντίας και της αριστερής ιδεοληψίας. Πάρτε τα όλα πίσω. Ο κ. Φίλης φυσικά απουσιάζει, αλλά θα του έλεγα να πάμε σε έναν πραγματικά αληθινό διάλογο και σε μια διαβούλευση για την παιδεία. Προλαβαίνετε, λοιπόν. Αν φυσικά θέλετε, εμείς είμαστε εδώ και σας περιμένουμε. Κύριοι της Κυβέρνησης, επί πέντε χρόνια με άκρατη υποσχεσιολογία καλλιεργήσατε διχόνοια και μίσος στον ελληνικό λαό. Σήμερα, ζητάτε διάλογο, σύνεση και συναίνεση στην καταστροφική πολιτική σας, ώστε να ρίξετε τις ευθύνες σε άλλους. Η μηχανή παραγωγής ψεμάτων, θα έλεγα, το μόνο που καταφέρνει είναι να οδηγήσει σε ένα οδυνηρό τέλος. Σας ευχαριστώ.
Ευχαριστούμε. Τον λόγο έχει ο κ. Καματερός από τον ΣΥΡΙΖΑ.
Κύριε Πρόεδρε, θα ήθελα τον λόγο για τριάντα δευτερόλεπτα.
Μισό λεπτό, κύριε Καματερέ. Έχετε τον λόγο, κύριε Υπουργέ.
Επειδή τα ελληνικά μου έχουν αμφισβητηθεί πολλές φορές σε αυτή την Αίθουσα, θα ήθελα μια διευκρίνιση από τον προηγούμενο ομιλητή, αν η ελληνική πρόταση «οι συνέπειες των capital controls δεν είναι σημαντικές» είναι ίδια με την πρόταση «οι επιπτώσεις των capital controls δεν είναι τόσο σοβαρές όσο αρχικά φοβηθήκαμε». Και δέχομαι και τη διαιτησία του κ. Τασούλα για το αν θεωρεί αυτές ως ίδιες προτάσεις. Εγώ ποτέ δεν είπα ότι δεν είναι σοβαρές οι επιπτώσεις. Έχω πει πάρα πολλές φορές ότι δεν ήταν όσο σοβαρές αναμενόταν κι αυτό νομίζω ότι έχει μεγάλη διαφορά.
Κύριε Υπουργέ, δεν είπα αυτό. Εγώ προσωπικά είπα ότι ήταν δικό σας επίτευγμα τα capital controls και μόνο αυτό.
Είπες ότι έχω πει εγώ ότι δεν είναι σοβαρές οι επιπτώσεις. Αυτό είπες. Εγώ έχω πει ότι δεν ήταν όσο σοβαρές αναμενόταν. Αυτό δεν είναι το ίδιο.
Εντάξει, κύριε Κωνσταντόπουλε. Παρακαλώ, καθίστε. Τον λόγο έχει ο κ. Καματερός.
Ευχαριστώ, κύριε Πρόεδρε. Κυρίες και κύριοι, παρακολούθησα με προσοχή την εισηγήτρια της Νέας Δημοκρατίας και σήμερα αλλά και στην αρμόδια επιτροπή. Η εισήγησή της ήταν μια αντιγραφή και μια εμμονή σε κάποια επιχειρήματα που χρησιμοποιούσε η αντιπολίτευση προεκλογικά. Κατέθεσε πολλά χαρτιά και ντοκουμέντα στα Πρακτικά - φοβερά ντοκουμέντα - , για να αποδείξει την ασυνέπεια των λόγων του ΣΥΡΙΖΑ, το τι έλεγε προεκλογικά και τι είπε μετεκλογικά. Φυσικά, αναφερόταν στις εκλογές του Γενάρη. Γι' αυτό, ο λόγος της ήταν προεκλογικός, πριν από τις εκλογές του Σεπτέμβρη, λες και δεν έχουμε μιλήσει εμείς με σαφήνεια στον ελληνικό λαό για ποιον λόγο πολλά από αυτά που λέγαμε πριν τα παραπέμπουμε στο μέλλον και για ποιον λόγο δεν μπορούμε να τα εφαρμόσουμε τώρα, λες και δεν είμαστε εμείς που είπαμε στον ελληνικό λαό ότι έτσι έχει η κατάσταση, ότι αυτές οι δυσκολίες υπάρχουν και γι' αυτό ζητάμε την έγκριση των θέσεών μας και του προγράμματός μας, για να πάμε παρακάτω. Έτσι, ψήφισε ο λαός στις εκλογές του Σεπτέμβρη. Δεν έχει νόημα αυτή η επιχειρηματολογία. Είναι πραγματικά τυχαία άστοχη; Όχι, καθόλου, γιατί δεν υπάρχει πολιτική αντιπαράθεση και επιχειρηματολογία από τη μεριά της Αντιπολίτευσης. Το ίδιο έγινε και με τον κ. Βρούτση και με άλλους ομιλητές της Νέας Δημοκρατίας, όταν μας παρουσίασαν πάλι το γνωστό αφήγημα - κι αυτό προεκλογικό ήταν - ότι η Νέα Δημοκρατία, η προηγούμενη κυβέρνηση συνολικά, τα πήγαινε καλά, ότι θα μας έβγαζε στο ξέφωτο και χάλασε όλη την ιστορία ο ΣΥΡΙΖΑ. Κι αυτό πάλι είναι ένα παλιό αφήγημα. Το έκρινε ο ελληνικός λαός. Έχουμε εξηγήσει ότι αυτό το success story ήταν ένα τέλειο παραμύθι και ο ελληνικός λαός κατάλαβε και ξέρει πού θα ήμασταν τώρα, πού θα ήταν οι τράπεζες - γιατί ειπώθηκαν και αυτά - , πού θα ήταν οι μετοχές, πού θα ήταν οι συντάξεις και πού θα ήταν όλα, αν συνέχιζε η προηγούμενη πολιτική. Όμως, καταλαβαίνω ότι η Αξιωματική Αντιπολίτευση έχει πρόβλημα, γιατί εμείς καθαρά λέμε ότι τα περισσότερα μέτρα τα οποία παίρνουμε τώρα είναι έξω από το πρόγραμμά μας και αναγκαστικά τα ψηφίζουμε, για να εφαρμόσουμε ένα σαφές χρονοδιάγραμμα και λέμε πότε θα βγούμε από αυτό και πότε θα πάμε στην εφαρμογή, επιτέλους, του προγράμματός μας. Το λέμε καθαρά. Όμως, η Νέα Δημοκρατία έχει ένα δίλημμα. Αν πει ότι τα ψηφίζει αυτά, τότε και δεν κάνει αντιπολίτευση και αποκαλύπτει ποιες είναι οι θέσεις της. Από την άλλη μεριά, αν δεν τα ψηφίσει, τότε προδίδει την ιδεολογία της. Διότι αυτή είναι η ιδεολογία της. Τι να ψηφίσει; Για τις εργασιακές σχέσεις; Για τις ιδιωτικοποιήσεις, που είναι μέσα στην ιδεολογία της και στο πρόγραμμά της και που συμφωνούσε με τους δανειστές και υπέγραφε μαζί με αυτούς και νομοθετούσε μαζί με αυτούς; Ένα παράδειγμα θα αναφέρω μόνο - επειδή αναφέρθηκαν πολλά παραδείγματα για να καυτηριάσουν την πολιτική του ΣΥΡΙΖΑ - για το μεταναστευτικό, επειδή τυχαίνει και λόγω καταγωγής από την Κω να έχω και μία μεγαλύτερη τριβή. Αν είναι δυνατόν! Κοιτάτε ποιος μιλάει! Μας λένε ότι ο ΣΥΡΙΖΑ δεν είχε μεταναστευτική πολιτική και δεν έχει ακόμη και τώρα. Ξεκίνησε από το καράβι που βάλαμε η κ. Ασημακοπούλου για να στηλιτεύσει τη συνολική μεταναστευτική πολιτική που έχουμε. Ποια πολιτική είχατε, όταν δεν αξιοποιήσατε κανένα κονδύλι για χώρους υποδοχής, όταν σας είχαν προειδοποιήσει ότι θα έρθουν εκατοντάδες χιλιάδες μετανάστες και δεν είχατε κάνει τίποτε ή που προσχωρήσατε στις απόψεις της Χρυσής Αυγής ότι πρέπει να φυλάσσουμε τα σύνορα στη θάλασσα και ακόμη και τώρα επιμένετε να το λέτε - πώς να τα φυλάξουμε δεν μας λέτε - ή στις απόψεις της Χρυσής Αυγής ότι δεν τους θέλουμε και δεν πρέπει να έρχονται. Ποιος ανέδειξε το θέμα στην Ευρώπη; Ποιος κατάφερε να βάλει στην ατζέντα το προσφυγικό, ότι αφορά την Ελλάδα και όχι μόνο την Ιταλία; Ποιος αυτή τη στιγμή διαπραγματεύεται πώς θα πετύχουμε να δεχθεί η Ευρώπη όσο γίνεται περισσότερους πρόσφυγες και ποιος διαπραγματεύεται για να μην κλείσουν τα σύνορα και να μείνουν ανοικτά, για να μη μένουν οι πρόσφυγες εδώ πέρα; Μόνο ένα παράδειγμα θα πω, για να τελειώσω και να είμαι μέσα στον χρόνο μου. Απευθύνομαι στον κύριο Υπουργό και αν ήταν εδώ και στον κύριο Πρωθυπουργό, επειδή είχα μία εμπειρία προσωπική πρόσφατα, αυτές τις ημέρες, σε ένα νοσοκομείο με ένα συγγενικό πρόσωπο. Αντί να πηγαίνουμε, κύριε Υπουργέ, τους Ευρωπαίους στη Μυτιλήνη - αρκετά τους πήγαμε - για να δουν τους καταυλισμούς και τις σκηνές, να τους πάμε σε ένα ελληνικό νοσοκομείο για να δουν ποια είναι η Ευρώπη, για να δουν πώς η χώρα μας κρατάει ψηλά την Ευρώπη, πώς κρατάει ψηλά τον ανθρωπισμό της Ευρώπης. Ένα 20% με 30% είναι οι Έλληνες που περιθάλπονται από το σύστημα υγείας. Οι υπόλοιποι είναι πρόσφυγες και άλλες ευπαθείς ομάδες, που δεν έχουν πρόσβαση στο σύστημα υγείας. Πολύ καλά ο Υπουργός κ. Ξανθός ανέδειξε χθες το ζήτημα στη Ρώμη, όπου γίνεται η Σύνοδος των Υπουργών. Αυτά πρέπει να τους δείξουμε, και να βλέπουν, για να μη μας κουνούν το χέρι για δέκα λεπτά στο κρασί ή στην μπίρα ή στο ένα ευρώ στα νοσοκομεία που πρέπει να βάλουμε για να στηρίξουμε το σύστημά μας. Εδώ να έρθουν για να δουν ποια είναι η πραγματική Ευρώπη και πολύ καλά κάνουμε που αναδεικνύουμε αυτόν τον ανθρωπισμό και κρατούμε ψηλά τη σημαία στην Ευρώπη. Για να τελειώσω, κύριε Πρόεδρε - το έχω πει επανειλημμένα και σε άλλη ομιλία - απευθυνόμενος στην Κυβέρνηση, θέλω να πω ότι δεν μπορούμε να κάνουμε διάλογο ούτε μπορούμε να περιμένουμε από την Αντιπολίτευση εποικοδομητικές προτάσεις και συμμετοχή στα μεγάλα ζητήματα τα οποία αντιμετωπίζει η χώρα μας αυτή τη στιγμή. Πολύ καλά έκανε και απηύθυνε την πρόσκληση ο κύριος Πρωθυπουργός τις τελευταίες μέρες. Βλέπετε την ανταπόκριση. Από ποιους θα την έχουμε; Από αυτούς που πηγαίνουν τώρα για να δουν τι θα κάνουν με το κόμμα τους; Όμως, είπαμε ότι σε αυτό το σημείο έφτασαν λόγω του ότι έχουν ένα σοβαρό δίλημμα. Εμείς, λοιπόν, συζητούμε και απευθυνόμαστε στον λαό. Από αυτόν αντλούμε τη δύναμή μας, με αυτόν μιλούμε. Πάλι απευθύνομαι, όπως και την περασμένη φορά στην Κυβέρνηση, λέγοντας ότι πρέπει να τον ακούσουμε, πρέπει να αντισταθούμε όσο γίνεται - κύριε Υπουργέ, μια και είστε εδώ πέρα - και αυτό θα το κάνουμε όχι μόνο καθημερινά, πετυχαίνοντας μικροπράγματα σε ποσοστά και νούμερα κ.λπ., αλλά προπαντός - και είναι το πιο σοβαρό - κρατώντας ζωντανή την ελπίδα ότι κάπου υπάρχει έξοδος από αυτό εδώ το τούνελ, κάπου θα βγούμε στο ξέφωτο και θα εφαρμόσουμε όλα αυτά για τα οποία μάς ψήφισε ο λαός. Ευχαριστώ.
Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Καρράς.
Ευχαριστώ, κύριε Πρόεδρε. Πριν τοποθετηθώ, θα παρακαλούσα τον κύριο Υπουργό να μας πει εάν δύο τροπολογίες που διανεμήθησαν, μία που αφορά διακυβερνητική συμφωνία και μία δεύτερη, πρόκειται να ενσωματωθούν σ' αυτό το νομοσχέδιο.
Μάλιστα.
Ευχαριστώ. Θα το σχολιάσω μετά. Έχουμε, λοιπόν, δώδεκα πράξεις νομοθετικού περιεχομένου. Τι γίνεται με αυτές; Θα κυρωθούν; Θα κυρωθούν λογικά. Ποια ήταν, όμως, η προϊστορία αυτών των δώδεκα πράξεων ή τουλάχιστον των πέντε πρώτων, που αφορούν το κλείσιμο των τραπεζών και όλη αυτήν την ταλαιπωρία που προέκυψε για τη χώρα; Θα μου επιτρέψετε, λοιπόν, να πω ότι η προϊστορία έρχεται από πολύ πίσω. Έρχεται από την πρώτη μεγάλη κρίση των τραπεζών στις αρχές του 2013, από τη δεύτερη κρίση των τραπεζών που ανακεφαλαιοποιήθηκαν το 2014 και την πρόσφατη ανακεφαλαιοποίηση των τραπεζών. Αυτή είναι η προϊστορία. Γιατί το λέω αυτό; Το 2013, όταν ξεκίνησαν οι τράπεζες να ανακεφαλαιοποιούνται, τότε η τιμή διάθεσης των μετοχών των τραπεζών ήταν 1,70 ευρώ και η ονομαστική τιμή των μετοχών των τραπεζών ήταν 0,30 ευρώ. Δημιουργείτο ένα υπέρ το άρτιον μεγάλο κεφάλαιο των τραπεζών, το οποίο εξανεμίστηκε. Περιμένουμε, λοιπόν, κάποια στιγμή να ακούσουμε ποια ήταν η πορεία αυτών των δισεκατομμυρίων κεφαλαίων και πού κατέληξε. Θα πρέπει σ' αυτήν την Αίθουσα, στη Βουλή, να ακουστεί αυτό το πράγμα, διότι έχουμε χρεώσει το κράτος με την πρώτη ανακεφαλαιοποίηση των τραπεζών 40 δισεκατομμύρια ευρώ. Καμμία κουβέντα ούτε από τη Νέα Δημοκρατία ούτε από τον ΣΥΡΙΖΑ! Η Νέα Δημοκρατία ανακεφαλαιοποιεί τις τράπεζες για δεύτερη φορά μέσω πλέον ιδιωτικών κεφαλαίων το 2014, αλλά και αυτά εξαερώνονται. Εξαϋλώνονται και χάνονται. Έρχεται, όμως, μία σημερινή ανακεφαλοποίηση προ δέκα, δεκαπέντε ημερών στη Βουλή και αφήνει αόριστο το ζήτημα του κεφαλαίου με το οποίο το Ταμείο Χρηματοπιστωτικής Σταθερότητας θα έπρεπε να προικοδοτηθεί. Όμως, έρχονται και οι ίδιες οι τράπεζες - και αυτό είναι ένα μεγάλο ερωτηματικό - και λένε «Δίνουμε με έκπτωση επί ονομαστικής τιμής μετοχών 0,30 ευρώ και τις διαθέτουμε για 0,03 ευρώ.». Πριμοδοτούνται, χρηματοδοτούνται, ενισχύονται πλέον μ' αυτόν τον τρόπο οι κεφαλαιούχοι, οι ιδιώτες, οι οποίοι φορτώνουν στο κράτος, κύριοι. Επαναλαμβάνω γιατί το λέω αυτό. Με ονομαστική αξία 0,30 ευρώ τότε, πάμε πλέον στα 0,03 ευρώ την τιμή διάθεσης στο Χρηματιστήριο. Σήμερα έχουν 0,02 ευρώ οι μετοχές. Σχολιάστηκε προηγουμένως σ' αυτήν την Αίθουσα από τον κ. Φάμελλο μία θέση που είχε εκφράσει ο Πρόεδρος της Ένωσης Κεντρώων, ότι τελικά θα καταλήξουμε σε οικουμενική κυβέρνηση. Μα, φοβούμεθα ότι θα καταλήξουμε - ίσως είναι αναγκαίο να καταλήξουμε - σε οικουμενική κυβέρνηση, διότι αυτή τη στιγμή η κρίση δεν δείχνει να έχει έξοδο. Η κρίση δεν δίνει διέξοδο, δεν οδηγεί πουθενά. Δεν ακούγεται σ' αυτήν την Αίθουσα τίποτα για ανάπτυξη. Δεν γίνεται καμμία προσπάθεια για ανάπτυξη. Αυτό ήταν το παράδειγμα που σας έδωσα προηγουμένως. Σας είπα για την αξία διάθεσης των μετοχών στα 0,02 ευρώ, με ονομαστική αξία των τραπεζών στα 0,30 ευρώ, δηλαδή για 90% έκπτωση. Γιατί; Ποιο είναι το κατάντημα της ελληνικής οικονομίας; Και μετά λέμε ότι δεν θα φτάσουμε κάποια στιγμή να αναγκαστούμε να συνεννοηθούμε! Κύριοι, πρέπει να σας πω ότι η έλλειψη συνεννόησης των δύο μεγάλων κομμάτων την τελευταία τριετία, του ΣΥΡΙΖΑ και της Νέας Δημοκρατίας, οδήγησε σ' αυτήν την κατάσταση. Εμείς, βέβαια, τις πρώτες τέσσερις και την πέμπτη από τις πράξεις νομοθετικού περιεχομένου θα τις καταψηφίσουμε, διότι δεν προσθέτουν τίποτα πια. Έχει εξαντληθεί το περιεχόμενό τους. Δημιούργησαν τις συνέπειες οι οποίες ήρθαν στην ελληνική οικονομία. Ταλανίστηκε ο κόσμος, οδηγήθηκε στα ΑΤΜ και στο να δανείζεται ο ένας από τον άλλο 5 ευρώ και 10 ευρώ για να επιβιώσει την ημέρα. Επομένως γιατί θα πρέπει να τις κυρώσουμε σήμερα; Όμως, αυτό δεν είναι το μοναδικό ζήτημα. Στην ίδια πράξη νομοθετικού περιεχομένου, στο άρθρο 6, έχουμε έναν ωραίο τίτλο «Αποκατάσταση ζημιών από ακραία καιρικά φαινόμενα στον Έβρο». Ακούμε, λοιπόν, ότι υπήρξε μια μεγάλη καταστροφή. Ακούμε, λοιπόν, ότι πρέπει να αποκατασταθεί η καταστροφή. Τι κρύβει αυτή, όμως, η διάταξη; Θέλετε να σας πω; Κρύβει λατομεία, τα οποία δώσανε στην περιφέρεια. Κρύβει λατομεία. Παραβιάζει το Σύνταγμα. Το Σύνταγμα λέει ότι τα λατομεία πρέπει να λειτουργούν εντός θεσμοθετημένων λατομικών περιοχών. Και έρχεται αυτή η πράξη νομοθετικού περιεχομένου, αντισυνταγματικά 100%, και λέει ότι εκτός της λατομικής νομοθεσίας έχει δικαίωμα να παραχωρεί η αποκεντρωμένη διοίκηση στην περιφέρεια - και δεν ξέρω, η περιφέρεια δεν έχει βέβαια οργάνωση επιχειρηματική, μέσω υπεργολάβων - εκτάσεις για απόληψη υλικών για - τάχα! - αποκατάσταση ζημιών. Είναι αστείο, κύριοι! Γιατί είναι αστείο αυτό; Διότι σε όλη την Ελλάδα υπάρχουν λατομικές περιοχές, υπάρχουν λατομεία. Το Συμβούλιο Επικρατείας με σειρά αποφάσεων - όποιος θέλει μπορεί να ανατρέξει να τις δει - έχει κρίνει ότι μόνο σε λατομικές περιοχές μπορούν να λειτουργούν και μόνο κατ' εξαίρεση εκτός λατομικών περιοχών, αν υφίσταται αδυναμία καθορισμού. Θέλω να απευθυνθώ στον κ. Τσακαλώτο, ο οποίος ως Υπουργός των Οικονομικών μπορεί να μην έχει την άμεση αρμοδιότητα, εμπλέκεται όμως και το Υπουργείο του. Στις 31-12-2015 λήγουν οι άδειες ογδόντα λατομείων, τουλάχιστον, της Ελλάδας. Γιατί λήγουν; Λήγουν διότι δόθηκε μία παράταση και δεν φρόντισε η πολιτεία να την παρατείνει και έτσι θα κλείσουν ογδόντα επιχειρήσεις. Ποιες είναι αυτές οι επιχειρήσεις, κύριε Υπουργέ; Είναι τα γνωστά «Λατομεία Μαρμάρου Διονύσου», η μεγαλύτερη εξαγωγική εταιρεία ορυκτού πλούτου της Ελλάδος. Είναι τα γνωστά «Μάρμαρα Παγγαίου», «Μάρμαρα Δράμας», «Μάρμαρα Καβάλας». Θα κλείσουν επιχειρήσεις με εξαγωγικό προσανατολισμό και δεν είδαμε να έρχεται στη Βουλή διάταξη, έστω και την τελευταία στιγμή. Καλώς ή κακώς οι προηγούμενες κυβερνήσεις με μεσοβέζικο τρόπο το ρύθμισαν, έδωσαν κάποιες παρατάσεις και έτσι λειτούργησε. Θα κλείσουν, όμως, και στην Πελοπόννησο, στην Κόρινθο, στη Σπάρτη. Είμαι σε θέση να καταθέσω κατάλογο επιχειρήσεων, οι οποίες στις 31 Δεκεμβρίου - αν δεν σπεύσει, κύριε Τσακαλώτο, η Βουλή να νομοθετήσει - θα κλείσουν και θα πρέπει να αναζητήσουν οι άνθρωποι αυτοί θέσεις εργασίας - που δεν υπάρχουν - , θα πρέπει να απαξιωθεί μηχανολογικός εξοπλισμός και να λέμε πια, προς δόξα του κρατισμού, ότι κλείσαμε ιδιωτικές επιχειρήσεις, ενώ δεν έχουμε εναλλακτικές λύσεις. Λοιπόν, το άρθρο 6 είναι ψευδεπίγραφο. Εισάγει αντισυνταγματική διάταξη. Θέλω να το προσέξετε αυτό. Εμείς, βέβαια, θα το καταψηφίσουμε, γιατί δεν υπάρχει άλλη διέξοδος παρά μόνο να νομοθετηθεί μία ανάπτυξη της χώρας. Έσπευσε ο Υπουργός Περιβάλλοντος σε περασμένο νομοσχέδιο και τι μας είπε; Παρατείνω, λέει, τις συμβάσεις γεωθερμίας της ΔΕΗ για πέντε χρόνια, ενώ είναι γνωστό ότι γεωθερμία η ΔΕΗ δεν έχει αναπτύξει πουθενά. Στον ιστότοπό της λέει «εγκατεστημένη ισχύς μηδέν». Για την ιδιωτική οικονομία, όμως, δεν άκουσα ακόμα τίποτα. Περιμένω και θα περιμένω, κύριε Υπουργέ, να ακούσω τη θέση της Κυβέρνησης σε αυτό το σημείο. Άρθρο 7, τιμητική θέση για τον Αρχηγό ΓΕΕΘΑ που ανέλαβε την προεδρία μιας διεθνούς επιτροπής. Δεν μπορούμε να έχουμε αντίρρηση. Άρθρο 8, μεταφορά μεταναστών στο Αιγαίο. Ε, ναι, θα το ψηφίσουμε! Η Ένωση Κεντρώων έχει ανθρωπιστικό χαρακτήρα. Αναγνωρίζει το πρόβλημα το οποίο υπάρχει αυτή τη στιγμή στην Ελλάδα. Μη γελάτε, κύριε συνάδελφε. Είναι ανθρωπιστικοί οι λόγοι.
Μα, ο προλαλήσας, δικός σας, άλλα είπε.
Αφήστε τον προλαλήσαντα. Δεν ξέρω τι είπε. Μιλώ αυτή τη στιγμή και τοποθετούμαι για το κόμμα, το οποίο αναγνωρίζει την ανθρωπιστική κρίση και υπερψηφίζει τη διάταξη. Όσο και να θέλετε να το σχολιάσετε, κύριε συνάδελφε, είναι ανθρωπιστικοί οι λόγοι, το σεβόμεθα. Ό,τι άλλο σχετικό η Κυβέρνηση επιδιώξει, με τη συνεργασία μας, θα βοηθήσουμε σε αυτό τον τομέα. Δεν έχουμε άποψη ότι αυτοί οι άνθρωποι είναι επικίνδυνοι. Πρέπει να επιβιώσουν. Ξέρουμε για τους πολέμους στη Συρία, ξέρουμε ότι Ιράκ σπαράσσεται, ξέρουμε για τη Λιβύη. Είναι τέσσερις χώρες αυτή στη στιγμή εμπόλεμες. Ξέρουμε πάρα πολλά πράγματα που ίσως δεν φαίνονται εδώ μέσα. Γι' αυτό, λοιπόν, υπερψηφίζουμε το άρθρο 8. Υπερψηφίζουμε επίσης και το άρθρο 9, μερικώς - αν θέλετε - που δεν γίνεται, γι' αυτό θα το ψηφίσουμε στο σύνολο, διότι έχει τη μεταφορά των μαθητών. Είναι ένα κρίσιμο θέμα η μεταφορά των μαθητών. Πρέπει να υποστηριχθούν. Καθυστέρησε η ρύθμιση αυτή. Να γίνει έστω και με πράξεις νομοθετικού περιεχομένου, που δεν είναι στη φιλοσοφία μας αυτός ο τρόπος νομοθεσίας, όμως θα πρέπει να το υποστηρίξουμε. Όμως, εδώ, αν θέλετε, θα κάνω ένα σχόλιο. Έρχεται και η επόμενη πράξη νομοθετικού περιεχομένου, η οποία και αυτή έχει ως αντικείμενο τη μεταφορά των μαθητών. Μάλιστα, στο άρθρο 4 λέει ότι εγκρίνεται, ενώ έχει και μια επόμενη διάταξη, με την οποία εγκρίνει πίστωση για ωρομίσθιους και αναπληρωτές καθηγητές και δασκάλους, για να μπορεί να λειτουργήσει η σχολική χρονιά. Σε αυτό το σημείο, θέλω να θυμίσω ότι αυτό έχει ήδη ψηφιστεί. Σήμερα, λοιπόν, θεωρώ ότι νομοθετούμε με πολλή επιπολαιότητα. Πρόκειται για το άρθρο 58 του νόμου για την αδειοδότηση των ραδιοτηλεοπτικών δικτύων, κύριε Μαντά, το οποίο έχετε εισηγηθεί. Πρόκειται για το άρθρο, για το οποίο ήρθε τροπολογία από τον κ. Φίλη. Όταν εγώ από αυτό το Βήμα έθεσα το θέμα ότι πρέπει ταυτόχρονα με το άρθρο αυτό να ανακαλέσει τους αποσπασμένους καθηγητές, που φτάνουν τις τέσσερις χιλιάδες και είναι δεξιά και αριστερά, κείθεν - κακείθεν - ακόμα και στις μητροπόλεις έμαθα ότι υπάρχουν αποσπασμένοι εκπαιδευτικοί - , μας είπε ότι δεν μπορεί να τους ανακαλέσει, γιατί έχουν ξεμάθει να είναι μέσα στις σχολικές αίθουσες. Δηλαδή, μας είπε για αργομισθίες; Εν πάση περιπτώσει, εφόσον έχει θετικό πρόσημο για τα σχολεία για το εκπαιδευτικό έτος, εμείς βλέπουμε θετικά το άρθρο 10. Βεβαίως, το νομοσχέδιο κατ' αρχήν το καταψηφίζουμε. Έρχομαι στο άρθρο 11, που αφορά την εκκαθάριση του ΟΔΙΕ. Οφείλω να πω ότι βαρέθηκα να ακούω για τον ΟΔΙΕ! Τρεις φορές ήρθε εδώ ο ΟΔΙΕ για να εγκριθεί η σύμβαση παραχώρησης, ενώ μετά ήρθε και ένα πακέτο που μας έβαλε ακόμα και τις καρφίτσες της αποθήκης του ΟΔΙΕ να καταγραφούν σε ένα νομοθέτημα εκατό σελίδων. Δεύτερη φορά, τρίτη φορά για τον ΟΔΙΕ, α στο καλό, δεν μπορούμε άλλο! Θα καταψηφίσουμε το άρθρο 11 για λόγους αρχής. Δεν μπορεί να έρχεται νομοθεσία επανειλημμένη και συνεχής για το ίδιο πράγμα. Ας συντονιστούν οι Υπηρεσίες, ας συντονιστούν τα Υπουργεία, ας γίνει κάτι. Αυτός δεν είναι τρόπος νομοθέτησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα για λίγο την ανοχή σας. Βεβαίως πάμε στην τελευταία και περίτρανη πράξη νομοθετικού περιεχομένου, η οποία έρχεται χωρίς να υπάρχει καμμία επείγουσα ανάγκη - και εδώ έχουμε πλέον συνταγματικά ζητήματα. Ξέρετε τι γίνεται με αυτήν; Λέμε ότι αλλάζουμε τον τρόπο εκλογής των πρυτάνεων των ανωτάτων σχολών όπως και ότι επεμβαίνουμε στα συμβούλια διοίκησης. Μα, αυτό ήταν κρίσιμο θέμα εθνικού διαλόγου για την παιδεία. Είναι δυνατόν να υποστηρίξουμε τέτοια πράξη νομοθετικού περιεχομένου μονομερώς, χωρίς να έχουμε ακούσει και χωρίς να έχουν ανταλλαγεί απόψεις; Τελειώνοντας, θέλω να σχολιάσω, κύριε Υπουργέ, κύριε Τσακαλώτο, αυτή τη μία τροπολογία που φέρατε για τη διακυβερνητική συμφωνία. Έχω κάθετη συνταγματική αντίρρηση - θα μου το επιτρέψετε ως νομικός - , διότι έρχεται μια διεθνής σύμβαση της χώρας με το άρθρο 28 παράγραφος 1 του Συντάγματος, ενώ είναι του άρθρου 28 παράγραφος 2 του Συντάγματος, διότι περιορίζει την κρατική κυριαρχία, είτε το θέλουμε είτε όχι. Αυτή, λοιπόν, πρέπει να αποτελέσει - ναι, κύριε Μαντά! - ξεχωριστό νομοσχέδιο, το οποίο να εισαχθεί με τη διαδικασία της αυτοτελούς νομοθεσίας στην Ολομέλεια και να γίνει συζήτηση. Ακόμα κι αν το ζήτημα του κανονισμού για την τραπεζική ένωση των κρατών - μελών με κεντρικό φορέα λήψης αποφάσεως εξυγίανσης τραπεζικών ιδρυμάτων ακούγεται ότι είναι μια ωραία έκφραση που θα μας βοηθήσει, παραχωρεί πόρους του ελληνικού δημοσίου υποχρεωτικά. Αυτό αποτελεί παραχώρηση εθνικής κυριαρχίας. Δείτε το, παρακαλώ. Δεν μπορεί να έρθει ως τροπολογία. Όσον αφορά την τελευταία τροπολογία, έχω το εξής ερώτημα - και τελειώνω - , που αφορά τους διορισμένους από το ΑΣΕΠ, εκατόν ογδόντα έξι ελεγκτές τακτικού προσωπικού. Βαρεθήκαμε να το ακούμε και αυτό! Τρεις φορές ο κ. Αλεξιάδης μάς έφερε την ίδια νομοθέτηση για την παραγραφή, για το πώς θα γίνεται ο έλεγχος και τούτα και εκείνα. Όσον αφορά, λοιπόν, αυτό το ζήτημα, που είναι η μισθολογική και βαθμολογική τακτοποίηση των εκατόν ογδόντα έξι ελεγκτών τακτικού προσωπικού του Υπουργείου Οικονομικών, προτείνω να έρθει και αυτό σε ένα νομοθέτημα του Υπουργείου Οικονομικών, προκειμένου να ακούσουμε τους λόγους για τους οποίους θα πρέπει αυτοί οι άνθρωποι να εξελιχθούν ταχύτερα των άλλων. Διότι αυτό συμβαίνει, κύριε Υπουργέ, όσο κι αν δεν θέλετε να το πούμε. Νομίζω ότι εδώ μέσα θέλουν να εξελιχθούν αυτοί οι εκατόν ογδόντα έξι του διαγωνισμού του ΑΣΕΠ ταχύτερα από τους άλλους. Είναι λεπτό το σημείο. Δεν νομίζουμε, λοιπόν, ότι μπορεί να συζητηθεί σ' αυτήν την Αίθουσα σήμερα ως τροπολογία επικυρώσεως πράξεων νομοθετικού περιεχομένου. Έχουμε μια ειδική διαδικασία: κυρώνουμε ή δεν κυρώνουμε πράξεις νομοθετικού περιεχομένου. Δεν υπάρχει δυνατότητα τροπολογιών πλέον σε αυτό, διότι εισάγουμε αυτοτελή νέα νομοσχέδια. Ευχαριστώ για την προσοχή σας. Ευχαριστώ, κύριε Πρόεδρε, και για την ανοχή σας.
Ευχαριστούμε, κύριε Καρρά. Κάνατε χρήση και από τη δευτερολογία σας, για να ξέρετε.
Θα μου το χρεώσετε.
Δεν το χρεώνουμε, το δικαιούστε. Απλώς λέω ότι με την υπέρβαση του δωδεκάλεπτου που δικαιούσασταν στην πρωτολογία, αξιοποιήσατε και τον χρόνο της δευτερολογίας. Μια επισήμανση έκανα.
Ευχαριστώ πολύ, κύριε Πρόεδρε. Αν τελειώσουμε σήμερα, δεν θα υπάρχει πρόβλημα.
Τον λόγο έχει ο κ. Δήμας από τη Νέα Δημοκρατία. Θα ακολουθήσει ο Κοινοβουλευτικός Εκπρόσωπος της Χρυσής Αυγής ο κ. Παππάς, στη συνέχεια η κ. Χριστοφιλοπούλου από τη Δημοκρατική Συμπαράταξη κι αμέσως μετά ο Υπουργός κ. Τσακαλώτος.
Δεν αλλάζει, κύριε Πρόεδρε, αυτό; Μπορεί να πάει ανάποδα, κύριε Πρόεδρε, και να μιλήσει η κ. Χριστοφιλοπούλου πρώτα;
Κύριε Δήμα, έχετε τον λόγο.
Ευχαριστώ, κύριε Πρόεδρε. Εάν η Κυβέρνηση της Νέας Δημοκρατίας έφερνε σήμερα στη Βουλή νομοσχέδιο με δώδεκα πράξεις νομοθετικού περιεχομένου, εκ των οποίων οι πέντε είχαν να κάνουν με την τραπεζική αργία, καταλαβαίνετε ότι οι συνάδελφοι από τον ΣΥΡΙΖΑ και από την αντιπολίτευση, την τότε αντιπολίτευση, θα ήταν κυριολεκτικά «στα κάγκελα». Θα μιλούσαμε για κατάλυση της δημοκρατίας. Αυτό απλώς θέλω να το σημειώσω. Όσο απλό είναι να περιπλέξεις τα πράγματα, τόσο περίπλοκο είναι να τα απλοποιήσεις. Πράγματι, αφού φτάσατε την οικονομία στα όρια της κατάρρευσης, νομίζοντας πως έτσι εκβιάζετε τους δανειστές, αφού φτάσατε τη χώρα μισό βήμα έξω από το ευρώ και επιβάλατε περιορισμό στην κίνηση κεφαλαίων - τα περίφημα capital controls - , αφού περιπλέξατε τόσο την κατάσταση με ένα αχρείαστο αλλά καταστροφικό δημοψήφισμα, αναδιπλωθήκατε. Αργήσατε, όμως. Κι αυτός ο χαμένος χρόνος, τα φροντιστήριά σας μέχρι να προσγειωθείτε στην πραγματικότητα, δυστυχώς τα πληρώνει η χώρα και οι πολίτες. Είναι γνωστό πια ότι οι Κυβερνήσεις Τσίπρα - Καμμένου δείχνουν ιδιαίτερη προτίμηση στη νομοθέτηση μέσω πράξεων νομοθετικού περιεχομένου. Όμως, νομοσχέδιο που να συμπεριλαμβάνει τόσες πράξεις νομοθετικού περιεχομένου συγκεντρωμένες πρώτη φορά βλέπουμε. Η απλή ανάγνωση των πρώτων σειρών του τίτλου του σημερινού σχεδίου νόμου είναι η καλύτερη εξιστόρηση της οικονομικής ζημιάς που προκάλεσε η Κυβέρνηση τους τελευταίους μήνες με τις παλινωδίες της και την αναποφασιστικότητά της. Με πράξη νομοθετικού περιεχομένου πρώτα κλείσατε τις τράπεζες, επιβάλατε ελέγχους στις κινήσεις κεφαλαίων, στη συνέχεια παρατείνατε το κλείσιμο των τραπεζών, έπειτα θέσατε νέο αυστηρό πλαίσιο κίνησης κεφαλαίων, που μας συνοδεύει μέχρι σήμερα και κανείς δεν ξέρει πότε ακριβώς θα πάψει να ισχύει. Προκαλέσατε και προκαλείτε τεράστια βλάβη στην εθνική οικονομία. Σπείρατε ανασφάλεια, διώξατε και κλείσατε επιχειρήσεις, καθηλώσατε επενδύσεις, καταρρακώσατε την πραγματική οικονομία, αυξάνετε την ανεργία και φορολογείτε τους πάντες και τα πάντα. Με λίγα λόγια, διαλύετε την ιδιωτική οικονομία. Το τραπεζικό σύστημα έφτασε στο όριο της κατάρρευσης εξαιτίας των λανθασμένων χειρισμών της Κυβέρνησης Τσίπρα - Καμμένου. Αλήθεια, θυμάστε τι έλεγε ο Υπουργός Οικονομικών, ο κ. Βαρουφάκης; «Να χακάρουμε όλα τα ΑΦΜ από το Υπουργείο Οικονομικών, να δημιουργήσουμε ένα παράλληλο σύστημα και να πληρώνονται οι δημόσιοι υπάλληλοι - κι όχι μόνο - μέσω IOUs.». Πείτε μου έναν Πρωθυπουργό χώρας που δεν θα παραιτούσε τον Υπουργό Οικονομικών με το άκουσμα αυτών των λέξεων την ίδια στιγμή. Μόνο ο κ. Τσίπρας! Τα χρήματα για την ανακεφαλαιοποίηση των τραπεζών αλλά και γενικότερα για την επούλωση της οικονομικής βλάβης που προκαλέσατε τους τελευταίους μήνες δεν βαραίνουν μόνο τη σημερινή γενιά. Μετακυλίουν τον λογαριασμό στις επόμενες γενιές, στα παιδιά μας και στα εγγόνια μας. Μέσα σε λίγους μήνες η εικόνα των τραπεζών επιδεινώθηκε ραγδαία. Οι καταθέσεις μειώθηκαν κατά 50 δισεκατομμύρια ή 25% του συνόλου τους, αυξήθηκαν ραγδαία τα μη εξυπηρετούμενα δάνεια, η χρηματοδοτική ανάγκη των τραπεζών από το ευρωσύστημα, από τον περίφημο ELA, εκτοξεύτηκε στα 85 δισεκατομμύρια από 0 που ήταν την προηγούμενη χρονιά. Kαι βεβαίως να υπενθυμίσω ότι αυτά τα χρήματα δεν μας χαρίζονται - με ό,τι καταλαβαίνει ο καθένας για αυτό. Επίσης, από τις ανακεφαλαιοποιήσεις των τραπεζών και τον μηδενισμό της αξίας των τραπεζικών μετοχών το ελληνικό δημόσιο έχει χάσει πάνω από 40 δισεκατομμύρια. Για σκεφτείτε πόσοι μικρομέτοχοι επένδυσαν τα τελευταία χρόνια σε τραπεζικές μετοχές και τι ζημιές έχουν υποστεί, ειδικά τον τελευταίο χρόνο. Δεν είναι, όμως, μόνο η οικονομία. Στα εθνικά θέματα - όπως είδαμε στην πρόσφατη επίσκεψη του Πρωθυπουργού στην Τουρκία και σε δεύτερο βαθμό πριν από έναν μήνα στις Ηνωμένες Πολιτείες - , στη διαχείριση των προσφυγικών και μεταναστευτικών ροών, στην παιδεία, στα εργασιακά, σε θέματα δικαιοσύνης, στην αποφασιστικότητα ή - πιο σωστά - στην αναποφασιστικότητα πάταξης της τρομοκρατίας και στην επιχειρηματικότητα κάθε δήλωση των μελών της Κυβέρνησης προξενεί φόβο και ανησυχία. Επιδεινώνει, αντί να διασφαλίζει, την ομαλότητα. Μάλιστα, δεν περιορίζετε τις πράξεις νομοθετικού περιεχομένου στην οικονομία. Αντίθετα, απλώνετε την πρακτική αυτή σε όλο και ευρύτερους τομείς, όπως κάνετε σήμερα με το νομοσχέδιο αυτό. Την ίδια στιγμή, ενώ μιλάτε για κοινωνική κρίση, δεν λέτε τίποτα για την ανεργία, τον πρωταρχικό δηλαδή παράγοντα της κοινωνικής κρίσης, παρά μόνο κατηγορείτε τρίτους και από πάνω υπερφορολογείτε αδιακρίτως τα πάντα και τους πάντες. Πώς όμως θα αντιμετωπίσουμε πραγματικά τη φτώχεια, όταν είστε διστακτικοί στις επενδύσεις; Δεν έχετε εφαρμόσει μέχρι σήμερα ούτε μία πολιτική για την αύξηση κινήτρων στη δημιουργία νέων θέσεων εργασίας, την αύξηση της ανταγωνιστικότητας, την προσέλκυση επενδύσεων, τη μείωση της κρατικής σπατάλης. Αντίθετα, διώχνετε και όσες επιχειρήσεις θέλουν να μείνουν ή εν πάση περιπτώσει το σκέπτονται να έλθουν να επενδύσουν στη χώρα. Παράλληλα, καθυστερείτε σε πραγματικές πολιτικές αντιμετώπισης της φτώχειας, όπως είναι η θέσπιση του ελάχιστου εγγυημένου εισοδήματος, για την οποία η προηγούμενη κυβέρνηση έθεσε τις βάσεις. Ιδεολογικά δεν μπορείτε να συμβιώσετε με τη σύγχρονη λειτουργία της οικονομίας. Αν πράγματι υπηρετούσατε, έστω και ελάχιστα, έναν μεγάλο σκοπό, τον σκοπό δηλαδή της κοινωνικής ευημερίας για τα επόμενα χρόνια, θα κάνατε πραγματικά τα αδύνατα - δυνατά προκειμένου να έλθουν επενδύσεις στη χώρα. Και όμως, κάνετε τα πάντα για να τις διώξετε. Συμφιλιωθείτε επιτέλους με την πραγματικότητα. Ο μόνος τρόπος για να ξεκολλήσει η οικονομία και να βγει η χώρα από τα μνημόνια είναι να αποκτήσει πρόσβαση στις αγορές. Αυτό απαιτεί ανάκτηση της εμπιστοσύνης της χώρας και της οικονομίας, αξιοπιστία, αποφασιστικότητα και προσέλκυση επενδύσεων. Μόνο έτσι μπορεί να μειωθεί και πάλι το κόστος δανεισμού, να πέσουν οι τιμές των ελληνικών ομολόγων στη διεθνή αγορά, να ανακτήσει η οικονομία τη θετική της αξιολόγηση και επομένως να μπορέσει σχετικά φθηνά να ζητήσει κεφάλαια για να χρηματοδοτήσει και να δώσει ώθηση στις οικονομίες. Κλείνοντας θα ήθελα να πω το εξής. Κυβερνάτε σχεδόν έναν χρόνο πια και θέλω να σας θέσω ένα πολύ απλό ερώτημα, κύριε Υπουργέ: Είναι σε καλύτερη κατάσταση η χώρα σήμερα από ό,τι ήταν πριν από έναν χρόνο; Ευχαριστώ πολύ.
Ευχαριστούμε τον κ. Δήμα. Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή κ. Παππάς.
Κατ' αρχάς, προτού εισέλθω στην κυρίως αναφορά μου επί των συζητουμένων κυρώσεων των πράξεων νομοθετικού περιεχομένου, θέλω τοποθετούμενος επί των σημερινών σημαντικών εξελίξεων στην περιοχή της Ανατολικής Μεσογείου, στην περιοχή μας δηλαδή, να εκφράσω τη συμπάθεια του κινήματός μας προς τον ρωσικό λαό και την ρωσική πολεμική αεροπορία, που απόψε θρηνεί δύο πεσόντες ενάντια στον αγώνα κατά της βαρβαρότητας. Θα ήταν σήμερα ακραίο να ζητήσω από το Σώμα να τοποθετηθεί αναλόγως, διότι και σε περιπτώσεις καταρρίψεων ελληνικών μαχητικών αεροσκαφών από το γειτονικό κράτος - δολοφόνο απέφυγαν τα κόμματά σας να τοποθετηθούν. Τα ονόματα Ηλιάκης και Σαλμάς είναι άγνωστα στην ελληνική Βουλή, όπως και τα ονόματα Γιαλοψού, Καραθανάση και Βλαχάκου, όπως και τα ονόματα των ηρώων Σολωμού και Ισαάκ. Θα ήταν, λοιπόν, υπερβολικό εκ μέρους μας να ζητήσουμε να τοποθετηθείτε για τους ομόθρησκους πεσόντες Ρώσους χειριστές που καταρρίφθηκαν από την τουρκική αεροπορία, αυτόν τον εμπρηστή της ειρήνης στην περιοχή και τον εσαεί καταπατητή του Διεθνούς Δικαίου, και λιντσαρίστηκαν από τους ισλαμιστές δολοφόνους παρακρατικούς κατά τρόπο απάνθρωπο. Τελικά, όπως και να ‘χει, εσείς, τα κόμματα του κακώς λεγομένου «συνταγματικού τόξου», είτε ευχαριστείτε τους Αμερικανούς είτε προσκυνάτε την κ. Μέρκελ λέγοντάς της «ναι» σε όλα. Εμείς όμως διαφέρουμε από εσάς κατά τούτο: Είμαστε στην πλευρά του λαού. Είμαστε στην πλευρά του δικαίου. Και στη συγκυρία αυτή είμαστε και στην πλευρά της πίστης αλλά και στην πλευρά του ρωσικού λαού, με όλες τις ηθικές δυνάμεις που διαθέτουμε. Δεν αναφέρθηκα προηγουμένως τυχαία, λέγοντάς σας ότι εσείς κακώς επαίρεστε - στην προσπάθειά σας βέβαια να πλήξετε τη Χρυσή Αυγή - ότι εσείς είστε το συνταγματικό τόξο. Τουναντίον, εσείς είστε που καταπατάτε και καταργείτε κατάφωρα το Σύνταγμα, και δεξιοί και αριστεροί. Είναι γνωστό ότι οι πράξεις νομοθετικού περιεχομένου αποτελούν σύμφωνα με το Σύνταγμά μας τρόπο νομοθέτησης που αρμόζει σε εξαιρετικές και έκτακτες συνθήκες, τρόπο που λαμβάνει χώρα καταχρηστικά, διότι δεν νομοθετεί το Σώμα, δηλαδή η Βουλή, αλλά η Κυβέρνηση, η εκτελεστική εξουσία. Εσείς, λοιπόν, οι δήθεν κοινοβουλευτικοί καταργείτε εσείς οι ίδιοι τον κοινοβουλευτισμό! Το πολιτικό σύστημα της Ελλάδας, η Προεδρευομένη Κοινοβουλευτική Δημοκρατία, θεμελιωδώς στηρίζεται στη διάκριση των εξουσιών. Στη δική σας περίπτωση, στις πράξεις νομοθετικού περιεχομένου, όπως προανέφερα, νομοθετεί κατ' ουσίαν η εκτελεστική εξουσία, κάτι που γίνεται κατά κόρον στην Αίθουσα αυτή. Ο Βουλευτής εδώ δεν ψηφίζει κατά συνείδηση, αλλά ψηφίζει σύμφωνα με την κομματική γραμμή. Να θυμίσω την περίπτωση Βουλευτού υπολόγου στους ψηφοφόρους της περιφερείας του, ο οποίος όταν ψήφισε εδώ, στην Αίθουσα αυτή, ενάντια στην κομματική γραμμή, ο ίδιος ο Πρωθυπουργός τότε, ο Αντώνης Σαμαράς, ανέβηκε στην Έδρα και συνέταξε προς το Προεδρείο χειρόγραφη επιστολή διαγραφής του Βουλευτού. Και δεν είναι η μοναδική περίπτωση. Προχθές, στη δική σας Κυβέρνηση, ακόμα και Βουλευτής της Αριστεράς εδέχθη αφόρητες πιέσεις από τους συναδέλφους του και από τον ίδιο τον Πρωθυπουργό, όταν, μετά από διαφωνία που είχε, υπέστη ψυχολογικό πόλεμο προκειμένου να παραδώσει την έδρα του. Αυτή, λοιπόν, κυρίες και κύριοι, είναι η δημοκρατία που εκπροσωπείτε! Όχι μόνο η δημοκρατία που εκπροσωπείτε ψευδώς στην Αίθουσα αυτή, αλλά και στα ίδια σας τα κόμματα, όπου δεν συνεδριάζουν τα όργανα και επικρατεί το δίκαιο και η αρχή του Αρχηγού. Η Κυβέρνηση του ΣΥΡΙΖΑ, τον καιρό που ήταν εκ του ασφαλούς αντιμνημονιακοί, προκειμένου να υφαρπάξουν τις ψήφους του ελληνικού λαού είχαν δηλώσει την απέχθειά τους προς τις πράξεις νομοθετικού περιεχομένου που έφερνε πράγματι η ανεκδιήγητη τότε κυβέρνηση Σαμαρά. Ο ίδιος ο κ. Τσίπρας από το Βήμα αυτό εδώ είχε μιλήσει για έλλειμμα δημοκρατίας, είχε μιλήσει για χούντα του μνημονίου. Κοιτάξτε όμως, κύριε Υπουργέ, πώς τα φέρνει η ζωή. Ούτε και οι ίδιοι οι παντογνώστες φιλελεύθεροι, μνημονιακοί της Νέας Δημοκρατίας που απουσιάζουν αυτή την ώρα, γιατί έχουν τα δικά τους προβλήματα - άρχισαν τα όργανα στη Νέα Δημοκρατία! - δεν είχαν το δικό σας θράσος να φέρουν προς κύρωση δώδεκα πράξεις νομοθετικού περιεχόμενου όπως αυτές που συζητάμε εδώ σήμερα. Ερωτά εύλογα ο εξαπατημένος ψηφοφόρος αλλά και ο αηδιασμένος από την πολιτική και τους πολιτικούς ψηφοφόρος, που εκδήλωσε την απέχθειά του με την αποχή: Ποιος είναι χούντα και ποιος είναι ο δημοκράτης; Στον παρόντα πολιτικό χρόνο διαχωρισμοί, αξίες, ιδεολογίες του παρελθόντος έχουν εκλείψει. Δεξιά και Αριστερά αποκαλύπτεται ότι είναι το ίδιο. Υπηρετούν τους ίδιους αφέντες, χορεύουν στον ρυθμό του θανάτου, υπακούοντας στις μουσικές των τοκογλύφων, των εχθρών της πατρίδας, όλων αυτών που φόρτωσαν ενοχές τον ελληνικό λαό, που αναπαρήγαγαν όλοι αυτοί το «μαζί τα φάγαμε». Ο ελληνικός λαός, δηλαδή, έφαγε μαζί με τους πολιτικούς 280 δισεκατομμύρια ευρώ, όσα είναι το ελληνικό χρέος; Και, ειρήσθω εν παρόδω, αυτό το ποσό των 280 δισεκατομμυρίων ευρώ είναι κατά πολύ μικρότερο του κατοχικού δανείου και των πολεμικών αποζημιώσεων εκ μέρους της Γερμανίας, που δεν διεκδικείτε ούτε εσείς οι αριστεροί, όπως έκαναν και οι προηγούμενοι. Αυτό το χρέος - τα 280 δισεκατομμύρια ευρώ - είναι, λοιπόν, ένα μικρό ποσοστό των 61 τρισεκατομμυρίων 760 δισεκατομμυρίων δολαρίων που είναι το διεθνές χρέος. Πού βρίσκονται αυτά τα λεφτά; Ποιος τα έχει αυτά τα λεφτά; Ποιοι τα έχουν; Σε ποιους χρωστάμε και γιατί; Χρησιμοποιείτε σήμερα την ελληνική Βουλή κατά τον ίδιο ακριβώς τρόπο κατά τον οποίο τη χρησιμοποιούσε η προηγούμενη κυβέρνηση. Την κάνατε τη Βουλή μια κολυμβήθρα του Σιλωάμ. Χρησιμοποιείτε ως προμετωπίδα τη δήθεν αριστεροσύνη σας και πράττετε τα εντελώς αντίθετα από αυτά που πρεσβεύουν οι υποτιθέμενες αρχές και η ιδεολογία σας. Εκτός αν συνάδει με την ιδεολογία σας η υφαρπαγή της πρώτης κατοικίας των Ελλήνων, στο πλαίσιο της κατάργησης της ιδιοκτησίας, όπως επιτάσσει ο μαρξισμός - λενινισμός, τον οποίο πιστεύατε και κάποιοι από σας συνεχίζετε να πιστεύετε, αφού οι εικόνες των αγίων - του Μαρξ και του Λένιν - κοσμούν τα πολιτικά σας γραφεία, ακόμα και γραφεία στο κτήριο αυτό εδώ, της Βουλής των Ελλήνων. Το θράσος και η δύναμη που σας δίνει η ισχνή πλειοψηφία των εκατόν πενήντα τριών Βουλευτών της Συμπολίτευσης μεταφράζεται σε ευτελισμό των κοινοβουλευτικών διαδικασιών. Εκατόν πενήντα τρεις έχετε! Εκατόν πενήντα υποτιθέμενους ορθοδόξους ή άθεους και τρεις μουσουλμάνους. Αυτοί οι τρεις κάνουν κουμάντο και στηρίζουν την ελληνική Κυβέρνηση. Εκατόν πενήντα, συν τρία. Το μόνο, λοιπόν, που θα μπορούσε να δικαιολογήσει τη σημερινή διαδικασία είναι η απειρία σας, λόγο που συχνά κυβερνητικά στελέχη επικαλούνται. «Είμαστε άπειροι», λένε. Δεν υπάρχει, όμως, στην πράξη καμμία απειρία. Το κράτος έχει συνέχεια. Και παραλάβατε συνειδητά τη μνημονιακή σκυτάλη από την κυβέρνηση Σαμαρά. Γι' αυτό εγκαλείστε από τον ελληνικό λαό. Όμως εγκαλείστε και από το εθνικιστικό κίνημα, από τη Χρυσή Αυγή, γιατί θέσατε υπεράνω των συμφερόντων της πατρίδας τα συμφέροντα της Ευρωπαϊκής Ένωσης και των διεθνών τοκογλύφων, τα συμφέροντα των τραπεζών. Χρειάστηκαν λίγες ώρες για να καταρρεύσει το αριστερό προκάλυμμα της ιδεολογίας σας, με τις περίφημες διαπραγματεύσεις, τις ολονύχτιες, του κ. Τσίπρα. Η υποτιθέμενη απειρία σας δικαιολογείται μόνο στον βαθμό που εσείς οι ίδιοι στις συζητούμενες σήμερα κυρώσεις πράξεων νομοθετικού περιεχομένου - δηλαδή, στις Πράξεις 1, 2, 3 και 4 που αφορούν τις τράπεζες και τα capital controls - χρειαστήκατε τέσσερις διαφορετικές πράξεις νομοθετικού περιεχομένου για το ίδιο θέμα, πράγμα που είναι δηλωτικό της ανοργανωσιάς σας και του επικίνδυνου ερασιτεχνισμού σας! Παρ' όλη την κατακραυγή στην κοινωνία, παρ' όλη την κατακραυγή μέσα στο ίδιο σας το κόμμα, έχετε σκοπό να συνεχίσετε να κυβερνάτε με αυτόν τον τρόπο, να κυβερνάτε δηλαδή αναδρομικά, να κυβερνάτε με το πρόσχημα του κατεπείγοντος, να εξαπατάτε τον ελληνικό λαό, σε αγαστή συνεργασία με τα μέσα μαζικής παραπληροφόρησης, προκειμένου να διατηρηθείτε στην εξουσία και να ολοκληρώσετε το έργο για το οποίο είστε εντεταλμένοι, το έργο της καταστροφής της ελληνικής οντότητας. Τώρα, θα αναφερθώ κυρίως σε ό,τι αφορά τις πράξεις νομοθετικού περιεχομένου: Στις πράξεις νομοθετικού περιεχομένου 1, 2, 3, 4, που αφορούν τα capital controls και τις τράπεζες, μην περιμένετε να σας πούμε «ναι». Φυσικά θα έχετε ένα τεράστιο «όχι» από τη Χρυσή Αυγή. Στην πράξη 5, στήριξη της διαπραγμάτευσης: Καμμία στήριξη για τη διαπραγμάτευση. Λέμε «όχι». Θα στηρίζαμε κάποια διαπραγμάτευση αν ήταν μια ουσιαστική διαπραγμάτευση με την Ευρωπαϊκή Ένωση, να τα βάλουμε κάτω να δούμε πόσα μάς χρωστάει η Ευρωπαϊκή Ένωση, πόσα πρέπει να μας δώσει που ξεριζώσαμε τις ελιές μας, πόσα πρέπει να μας δώσει που καταργήσαμε την αλιεία μας, που καταργήσαμε την αγροτική παραγωγή, που κλείσαμε τις βιομηχανίες, χάριν του απατηλού ονείρου που υπηρετείτε και εσείς και η Νέα Δημοκρατία, δηλαδή της Ευρωπαϊκής Ένωσης, της καταστροφής του ελληνικού λαού. Την πράξη 6, για τους πλημμυροπαθείς του Έβρου, φυσικά τη στηρίζουμε, λέμε «ναι». Στην πράξη 7, για το Υπουργείο Εθνικής Άμυνας: Κάνατε πράξη νομοθετικού περιεχομένου για να καλυφθεί η θέση του κ. Κωσταράκου στην Ευρωπαϊκή Ένωση. Ωραία, καλά κάνατε. Ο κ. Κωσταράκος δεν φοράει το εθνόσημο. Το καταργήσατε το εθνόσημο, την ελληνική σημαία. Φοράει τα αστεράκια, τις πεντάλφες στο μανίκι. Αυτοί είστε! Το καταθέτω στα Πρακτικά, για να το δουν και οι υπόλοιποι Βουλευτές. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στην πράξη 8, που αφορά κονδύλια για τους λαθρομετανάστες: Θα γελάσουμε. Φυσικά και λέμε «όχι». Στην πράξη 9, για την ομαλή λειτουργία των ΟΤΑ, λέμε «όχι». Έρχομαι στην πράξη νομοθετικού περιεχομένου 10, για την εύρυθμη λειτουργία σχολικών μονάδων. Ποιων σχολικών μονάδων και ποια εύρυθμη λειτουργία; Έχω παιδί που πάει στο σχολείο, πάει στο γυμνάσιο. Έχετε κυκλοφορήσει να δείτε τι γίνεται στα ελληνικά γυμνάσια, στα δημοτικά, στα λύκεια; Ποια εύρυθμη λειτουργία; Μας κοροϊδεύετε στην Αίθουσα αυτή; Στην πράξη 11, για τον ΟΔΙΕ, λέμε «όχι». Στην πράξη 12, που αφορά ρυθμίσεις για τη φτώχεια: Εμμέσως φέρνετε την κάρτα του πολίτη, το φακέλωμα, μια κάρτα για όλες τις δουλειές και φέρνετε και την κάρτα για τους λαθρομετανάστες. Θα έχουν φως, νερό, τηλέφωνο, κοινωνικό παντοπωλείο. Ο κακομοίρης ο Έλληνας θα πληρώνει φόρους, θα πληρώνει κανονικά, θα πληρώνει εισιτήριο. Ο «λαθρό - » με την καρτούλα του θα πηγαίνει δωρεάν! Το μόνο που υπάρχει μέσα σε αυτό, που δεν μπορούμε να ψηφίσουμε φυσικά, είναι η παράγραφος που λέει για τα ΚΤΕΟ, την παράταση που έδωσαν στα ΚΤΕΟ. Λέμε «όχι», λοιπόν, στην πράξη 12, αλλά σημειώνουμε ότι για τα ΚΤΕΟ θα λέγαμε «ναι» αν ήταν ξεχωριστό άρθρο. Τελειώνω με το εξής, κύριε Πρόεδρε. Φέρνετε και τρεις τροπολογίες, με τον τρόπο αυτό για τον οποίο φωνάζατε μέσα σε αυτήν την Αίθουσα: «Εκπρόθεσμη τροπολογία», λέγατε στην προηγούμενη διακυβέρνηση Σαμαρά, «δεν είναι δυνατόν!». Τροπολογία νούμερο 1: Εκπρόθεσμη. Τι λέει αυτή; Δίνετε 1,8 εκατομμύριο ευρώ στους δικούς σας ανθρώπους στο Υπουργείο Οικονομικών. Με 1,8 εκατομμύριο ευρώ θα δούλευαν δύο χιλιάδες τετρακόσιοι συνέλληνές μας αν ο βασικός μισθός ήταν 750 ευρώ, αυτό το όνειρο απατηλό που λέγατε. Επτακόσια πενήντα ευρώ θα έπαιρναν μισθό δύο χιλιάδες τετρακόσιοι Έλληνες, που πένονται αυτή τη στιγμή. Έρχεται ως εκπρόθεσμη αυτή η τροπολογία. Φυσικά και λέμε «όχι». Άλλη τροπολογία: Αυτό εδώ - το είπαν και άλλοι Βουλευτές - είναι ξεχωριστό νομοσχέδιο. Είναι διακρατική συμφωνία, διακυβερνητική. Γιατί αυτή η πρεμούρα να το φέρετε αυτό το πράγμα; Είναι αυτή τροπολογία, τόσες σελίδες; Λέμε «όχι». Να σας κουράσω; Υπάρχει και άλλη μία τροπολογία εκπρόθεσμη. Λέμε «όχι». Και δεν λέμε «όχι» γιατί είμαστε Αντιπολίτευση, λέμε «όχι» γιατί είστε η καταστροφή της Ελλάδας!
Τον λόγο έχει η κ. Χριστοφιλοπούλου από τη Δημοκρατική Συμπαράταξη. Μετά θα ακολουθήσει ο Υπουργός κ. Τσακαλώτος και θα συνεχίσουμε με τον κατάλογο των ομιλητών.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, παίρνοντας τον λόγο στη συγκεκριμένη στιγμή θέλω πριν από όλα να τονίσω τη μεγάλη ανάγκη που έχει αυτός ο τόπος να διασφαλιστεί η δημοκρατία και ο ανθρωπισμός. Διάβασα τον κύριο Πρωθυπουργό σε δύο κυριακάτικα φύλλα, ο οποίος επέλεξε να ρίξει το «γάντι» για διάλογο. Θα μπορούσε, βέβαια, να πει κανείς «κάλλιο αργά, παρά ποτέ». Ας πάρουμε, παραδείγματος χάριν, το ασφαλιστικό. Σήμερα είδε το φως μέσω διαρροών η εισήγηση του κυρίου Υπουργού, του συναδέλφου σας του κ. Κατρούγκαλου, στην Πολιτική Γραμματεία του ΣΥΡΙΖΑ. Κυρίες και κύριοι συνάδελφοι, ούτε λίγο ούτε πολύ μετά από μήνες, δύο μήνες συγκεκριμένα μετά τις εκλογές, κατά τους οποίους Υπουργός και Υφυπουργός αλληλοδιαψεύδονταν, αλληλοαναιρούνταν και μιλούσαν πότε για αύξηση εισφορών, πότε για συγχώνευση επικουρικών και κύριων συντάξεων και πότε για περικοπές, σήμερα είχαμε επιτέλους μια διαρροή ενός επίσημου κειμένου. Τι λέει αυτό; Λέει τρία πράγματα. Το πρώτο λέει ότι καταργείται το ΕΚΑΣ. Κι όχι μόνο καταργείται το ΕΚΑΣ, αλλά μετατρέπεται το ΕΚΑΣ σε ελάχιστο εγγυημένο εισόδημα. Προσέξτε. Το ελάχιστο εγγυημένο εισόδημα, το οποίο εμείς έχουμε - ο κ. Κεγκέρογλου, συγκεκριμένα, με ονοματεπώνυμο - οργανώσει και υλοποιήσει πιλοτικά, το στηρίζουμε. Το να καταργήσουμε το ΕΚΑΣ, όμως, και να βάλουμε απλώς και μόνο στους ανασφάλιστους υπερήλικες μορφή τέτοια ελάχιστου εγγυημένου εισοδήματος, όπως φαίνεται στην εισήγηση του κ. Κατρούγκαλου, είναι εκτός τόπου και χρόνου. Δηλαδή, τι κάνουμε; Παίρνουμε τα χρήματα από τον φτωχό συνταξιούχο για να πάμε στον πάμφτωχο. Ισοπέδωση προς τα κάτω. Προλεταριοποίηση. Θέλετε να την πούμε «μαδουροποίηση»; Πώς σας αρέσει καλύτερα; Αυτό κάνετε, όμως. Δεύτερον, αύξηση εισφορών. Ως πότε και ως πού μπορεί να αντέξει σε συνθήκες ύφεσης, τις οποίες εσείς επαναφέρατε στη χώρα, μετά από τόσα χρόνια, την ώρα που πήγε λίγο να γυρίσει προς την ανάπτυξη; Εγώ δεν μιλώ για success story. Για success story είπε ο κ. Σαμαράς και για success story, με άλλα λόγια, τόλμησε να πει και ο κ. Τσίπρας. Αφήστε τα success stories. Την ώρα, λοιπόν, που πάει η χώρα πέρυσι να γυρίσει προς την ανάπτυξη, έστω την ισχνή, πάμε πίσω με διαδικασίες που μας οδηγούν τελικά σε capital controls και βρισκόμαστε τελικά στη δεινότατη θέση να λέμε σήμερα, κύριε Υπουργέ, ότι το mail Χαρδούβελη είναι απλώς «παιδική χαρά». Σας το είχαμε πει και γελάγατε. Δυστυχώς, έτσι είναι, κυρίες και κύριοι συνάδελφοι του ΣΥΡΙΖΑ. Διότι μέσα από την αύξηση των εισφορών, την κατάργηση του ΕΚΑΣ και τη μείωση των συντάξεων, που επίσης περιέχει το κείμενο του κ. Κατρούγκαλου, επιχειρείται ο Αρμαγεδών του ασφαλιστικού. Ε, δεν θα μας βρείτε συνένοχους σε αυτό! Διότι σας είπαμε ήδη από τις 14 Αυγούστου ότι βάλαμε την πλάτη για να μην πέσει η χώρα στο κενό, αλλά δεν πρόκειται να συναινέσουμε σε αντιαναπτυξιακά, υφεσιακά και σε αντιμεταρρυθμιστικά μέτρα. Ερχόμαστε, λοιπόν, κύριε Υπουργέ, εδώ να συζητήσουμε για δώδεκα μαζεμένες πράξεις νομοθετικού περιεχομένου. Εγώ δεν θέλω να κάνω αυτό που έκαναν οι συνάδελφοί μου πριν από λίγο, γιατί το ακούσατε και δεν είναι ανάγκη να το ακούσετε κι από μένα. Πόσες φορές μάς είχατε πει «χουντικούς»! Και ο ίδιος ο Πρόεδρος της Βουλής, ο κ. Βούτσης, θυμάμαι πριν από δύο - τρία χρόνια έλεγε «αυτά είναι χουντικής έμπνευσης πράγματα και δεν έχετε το θάρρος να φέρετε αυτά τα νομοθετήματα με κανονικές διαδικασίες της Βουλής». Το ίδιο συνέβη τώρα. Μόνο που άκουσα πριν τον κ. Φάμελλο να λέει πώς θέλετε να σώσετε τη χώρα. Όταν εμείς σας λέγαμε αυτά, τότε μας αποκαλούσατε «Τσολάκογλου». Δεν θα κάνω το ίδιο, κύριε Υπουργέ. Δεν θα σας αποκαλέσω «Τσολάκογλου», ούτε εσάς ούτε την Κοινοβουλευτική Πλειοψηφία. Μπορεί να συνεργάζεστε με ακροδεξιούς και εθνολαϊκιστές, αλλά δεν είστε «Τσολάκογλου», προφανώς. Πρέπει να τελειώσει αυτό το παραμυθάκι κάποτε. Οφείλετε όχι σε εμάς, αλλά στον κόσμο που κοροϊδέψατε τόσο πικρά και τόσο οικτρά. Και επιτέλους, μας είχατε καθυβρίσει και για τις πράξεις νομοθετικού περιεχομένου. Φέρνετε σήμερα την κύρωση μίας ΠΝΠ η οποία, πραγματικά, ήρθε χωρίς κανέναν απολύτως λόγο. Αυτό δεν είναι αντισυνταγματικό, είναι κραυγαλέα αντιδημοκρατικό και παρεμβαίνει στο ίδιο το πνεύμα του Συντάγματος. Τι είναι αυτό; Είναι η εμμονή σας, η ιδεοληπτική σας εμμονή, με το «έτσι θέλω», να καταστήσετε τα ελληνικά πανεπιστήμια φοβικά, εσωστρεφή και εκ νέου έρμαια των παντός είδους παραταξιακών διαπλοκών εκεί μέσα - και η δική μου παράταξη, γιατί δεν είναι ώρα, κυρίες και κύριοι συνάδελφοι, εδώ στην κρίση να ωραιοποιούμε τίποτε - από όλες τις παρατάξεις. Υπήρχε μία ιστορία εκεί, αλλά υπήρχαν και από σοβαρές, υποτίθεται, παρατάξεις δικές σας και «χτισίματα» καθηγητών και βία και ανομία. Το μόνο που δεν υπήρχε πριν από τον ν. 4009/2011 ήταν να υπάρχει μία ελευθερία σκέψης, ακαδημαϊκή ελευθερία και ελευθερία διαλογισμού μέσα στα πανεπιστήμια. Κύριε Υπουργέ, είστε κι εσείς, όπως κι εγώ, πανεπιστημιακός. Θέλω να ομολογήσετε εδώ ότι δεν υπήρχε καμμία έκτακτη ανάγκη. Και δυο μέρες πριν έρχεται ο κύριος Πρωθυπουργός και εξαγγέλλει διάλογο για την παιδεία. Δηλαδή, καταρρακώνετε μέσω ΠΝΠ, αντισυνταγματικότατα, τον ν. 4009/2011 και ζητάτε από την άλλη συναίνεση; Από ποιον και γιατί; Δυστυχώς, όμως, κυρίες και κύριοι συνάδελφοι, δεν είναι μόνο αυτό το σχέδιο ισοπέδωσης προς τα κάτω. Δεν είναι μόνο η ιδεοληψία να τελειώνουμε με οτιδήποτε καινοτόμο, εξωστρεφές, ανοικτό στην παιδεία και όχι μόνο στην παιδεία. Είναι, δυστυχώς, και μια ανικανότητα. Διότι αυτή τη στιγμή που μιλάμε, κύριε Υπουργέ, το 70% των ολοήμερων σχολείων στην Ανατολική Αττική - και γνωρίζω περί ποίου πράγματος ομιλώ, διότι εκλέγομαι εκεί - είναι κλειστά. Τα ολοήμερα σχολεία είναι απλά κλειστά! [[Στο σημείο αυτό την προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Θα ψηφίσουμε αυτήν την πράξη νομοθετικού περιεχομένου, η οποία θα έλυνε το θέμα; Και πότε άλλοτε υπήρχε αυτή η ανικανότητα να λυθεί το πρόβλημα; Κενά υπήρχαν, διαχρονικά προβλήματα υπήρχαν. Ελάτε, λοιπόν, σε πραγματικό όμως διάλογο. Πάρτε πίσω τα μέτρα Μπαλτά. Πάρτε πίσω τη ρετσινιά της αριστείας. Πάρτε τα πίσω όλα και ελάτε, να κάνετε διάλογο. Σε έναν τέτοιο διάλογο, όμως, που κάνετε ό,τι θέλετε, όπως θέλετε με δικτατορικούς τρόπους, δεν θα σας ακολουθήσουμε. Ευχαριστώ πολύ.
Ευχαριστούμε την κ. Χριστοφιλοπούλου. Τον λόγο έχει ο Υπουργός Οικονομικών, κ. Ευκλείδης Τσακαλώτος, για δεκαοκτώ λεπτά.
Κυρίες και κύριοι συνάδελφοι, έχουμε μπροστά μας την κύρωση των πράξεων νομοθετικού περιεχομένου και άλλων διατάξεων και τις τρεις τροπολογίες. Η συζήτηση αναλώθηκε πιο πολύ για το ποιος φταίει για τα capital controls. Νομίζω ότι έχουν ειπωθεί όλα τα επιχειρήματα. Θα μιλήσω δύο με τρία λεπτά γι' αυτό και μετά θα πάμε στην ουσία της υπόθεσης. Υπάρχουν εδώ δύο αφηγήματα για το πώς φτάσαμε στα capital controls. Το αφήγημα της Νέας Δημοκρατίας και του ΠΑΣΟΚ είναι ότι τα πράγματα πήγαιναν καλά προς το τέλος του 2014, ότι επιστρέφαμε στην ανάπτυξη, ότι επιστρέφαμε στις αγορές, ότι θα μπορούσαμε να ξεφύγουμε απ' αυτή την κρίση, με δυσκολίες, βεβαίως, αλλά ήταν εντός του οπτικού μας πεδίου. Δεν απαντάει αυτό το αφήγημα σε διάφορα προβλήματα: Γιατί δεν κλείσατε την πέμπτη αξιολόγηση; Γιατί δεν πήρατε λεφτά από το καλοκαίρι και πέρα; Πώς θα πληρώνατε τις ανάγκες του δημόσιου, αφού ξέρατε ότι έπρεπε να φτάσουμε στο 4,5% πρωτογενές πλεόνασμα; Πώς θα μπορούσατε εσείς να ξεπληρώσετε χωρίς κάτι για το χρέος, τις μεγάλες πληρωμές - που δεν ήταν ομαλοποιημένες - όπως τις αντιμετωπίσαμε εμείς τον Ιούλιο και τον Αύγουστο; Πώς θα μπορούσατε να πείσετε τους επενδυτές να επενδύσουν σε μία χώρα που ποτέ δεν είχε μπροστά της έναν διάδρομο για να ξέρουν οι επενδυτές πότε μπορούν να επενδύσουν και για πόσο μπορούν να επενδύσουν; Βεβαίως το αφήγημά σας τελειώνει με το ότι ήρθε η κακή κυβέρνηση ΣΥΡΙΖΑ - ΑΝΕΛ, τα κατέστρεψε όλα, προσπάθησε να διαπραγματευτεί και δεν μπόρεσε και φτάσαμε στα capital controls. Το άλλο αφήγημα λέει κάτι πολύ διαφορετικό. Το άλλο αφήγημα λέει ότι δεν ήσασταν κοντά στην ανάκαμψη, ότι δεν είχατε κλείσει την πέμπτη αξιολόγηση, ότι ένα κομμάτι της συμμαχίας σας έλεγε ότι εμείς έχουμε κόκκινες γραμμές χωρίς να μας εξηγεί συγχρόνως πώς αυτές οι κόκκινες γραμμές δεν θα οδηγούσαν σε σύγκρουση. Εκτός εάν οι κόκκινες γραμμές του ΠΑΣΟΚ δεν ήταν πάρα πολύ κόκκινες και θα έβρισκαν λύση. Και εάν έβρισκαν λύση, γιατί δεν βρήκατε πριν λύση; Γιατί, εάν ισχύει το δικό σας αφήγημα, θα μπορούσε να είχε λυθεί και θα είχατε πείσει τους ανεξάρτητους Βουλευτές να είχαν ψηφίσει για τον Πρόεδρο της Δημοκρατίας, Δεν το καταφέρατε, γιατί δεν πείσατε τη Βουλή ότι είχατε το αφήγημα για να ξεφύγετε. Εάν είχατε τελειώσει την πέμπτη αξιολόγηση, εάν είχατε πάρει τη συζήτηση για το χρέος που λέγατε, τότε θα τους είχατε πείσει. Δεν τους πείσατε γι' αυτό. Και ήρθε μια κυβέρνηση που πραγματικά έκανε μια σύγκρουση. Άλλαξε τα πράγματα στην Ευρώπη. Έγινε μια συζήτηση και η Ελλάδα είναι στο κέντρο όλων των συζητήσεων. Όλη η Ευρώπη τώρα συζητάει πώς και με ποιον τρόπο θα μειωθεί το χρέος. Όλη η Ευρώπη συζητάει και λέει ότι κάτι αλλάζει. Αλλάζει κάτι στην Πορτογαλία, αλλάζει κάτι στην Ισπανία. Όλη η Ευρώπη κοιτάει ένα κομμάτι της σοσιαλδημοκρατίας που αλλάζει ρότα, ξανασκέφτεται και αναζητά ξανά. Μπορεί να μη γίνεται στο δικό μας, στο σοσιαλδημοκρατικό κόμμα, αλλά παντού αλλού βλέπω ότι υπάρχει αυτή η αλλαγή. Βλέπουμε μια Ευρώπη που ακόμα έχει συγκρούσεις. Στο Ευρωπαϊκό Λαϊκό Κόμμα στη Μαδρίτη πριν από έναν μήνα είχατε μία ευθεία και ειλικρινή ανταλλαγή απόψεων, δηλαδή, πλακωθήκατε για το αν σωστά η Μέρκελ ήταν ανοικτή για τους μετανάστες και για τους πρόσφυγες. Αυτές είναι οι μεγάλες συζητήσεις, αλλάζει η Ευρώπη και τώρα θα κριθεί αν θα είναι η Ευρώπη της αλληλεγγύης, γιατί ξαναμπαίνει το θέμα αν θα είναι ανοικτή η Ευρώπη. Και ακριβώς επειδή υπάρχει το θέμα των προσφύγων, πολλοί έχουν κάνει τη σύνδεση με αυτήν την ανεκτικότητα που πρέπει να δείξουμε στους πρόσφυγες και την αλληλεγγύη αυτήν τη στιγμή για τα δραματικά πράγματα που έγιναν στο Παρίσι. Αυτή η αλληλεγγύη να επεκταθεί, να είναι μέρος του ευρωπαϊκού κεκτημένου και να μπορεί μια κυβέρνηση να το διαχειριστεί αυτό. Πιστεύει κανένας της Νέας Δημοκρατίας - ή η μία της Νέας Δημοκρατίας, τέλος πάντων, αυτήν τη στιγμή - ότι εάν ήταν ο κ. Σαμαράς Πρωθυπουργός, έτσι θα ήταν η συζήτηση προς τους Έλληνες και θα παίρναμε τα μπράβο απ' όλη την Ευρώπη, γιατί δείξαμε αυτήν τη ευρωπαϊκή πτυχή, την ανεκτικότητα, ότι εμείς θέλουμε να βρεθεί λύση για τους πρόσφυγες; Υπάρχει έστω και ένας Βουλευτής που το πιστεύει αυτό; Αν ήταν ο κ. Σαμαράς Πρωθυπουργός στη χώρα, ακριβώς έτσι θα είχε αντιμετωπίσει το θέμα των προσφύγων και θα είχε μπει σε αυτήν τη συζήτηση για την αλληλεγγύη και θα είχε μπει σε αυτήν τη συζήτηση για μια διαφορετική Ευρώπη, με διαφορετικές αξίες; Δεν το πιστεύω. Δεν το πιστεύω ότι το πιστεύετε εσείς καν, πόσω μάλλον να το πιστέψει αυτή η μεριά του Κοινοβουλίου. Αυτή είναι η διαφορά. Ο ΣΥΡΙΖΑ πάντα πίστευε και πάντα πιστεύει ότι θα γίνουν συγκρούσεις πάνω σε αξίες, θα γίνουν συγκρούσεις πάνω σε προτάγματα, σε πολιτικές. Νομίζουμε ότι έχουμε ένα σχέδιο για το πώς μπορούμε να συμμετέχουμε σε αυτήν τη συζήτηση, να συμμετέχουμε και με συγκρούσεις και με συναινέσεις. Γι' αυτό σε αυτήν την Ευρώπη, που νομίζουμε ότι αλλάζει, είμαστε περήφανοι που ήμασταν ο καταλύτης για να γίνουν αυτές οι συζητήσεις. Γιατί κοιτάξτε πού ήταν η Ελλάδα πριν από έναν χρόνο και πού είναι η Ελλάδα τώρα, που με ρώτησε κάποιος συνάδελφός σας από τη Νέα Δημοκρατία αν είναι καλύτερα ή χειρότερα για την Ελλάδα. Κοιτάξτε το γενικό κύρος της Ελλάδας, που συζητάνε όχι μόνο για τους πρόσφυγες, αλλά και για τα οικονομικά. Παρεμβαίνουμε τώρα, όταν πηγαίνω στο Eurogroup, - είκοσι - τριάντα λεπτά κράτησε η συζήτηση για την Ελλάδα - και κάνουμε μια μεγάλη παρέμβαση οι Έλληνες, γιατί θα έπρεπε να είναι η δημοσιονομική πολιτική όλης της Ευρώπης και πώς αυτή η ευρωπαϊκή πολιτική δεν μπορεί να συνεχίσει, όταν ξέρουμε ότι έχει αποτύχει και τα οικονομικά αποτελέσματα είναι τόσο πενιχρά. Αυτή είναι η διαφορά. Εμείς δεν ήμασταν επαρχιώτες, για να καθόμαστε και να λέμε ότι είναι μόνο ελληνικό πρόβλημα και να ακούμε από διάφορους ότι εμείς φταίμε για όλα, ότι εμείς τα φάγαμε όλοι μαζί, ότι οι Έλληνες πρέπει να αλλάξουμε. Βεβαίως, πρέπει να αλλάξει και η Ελλάδα, αλλά ξέρουμε ότι υπήρχαν και πολλά υπερεθνικά προβλήματα, που χρειάζονταν υπερεθνικές λύσεις. Αυτά είναι τα δύο αφηγήματα. Αυτά τα δύο αφηγήματα μπορούμε να τα ξανασυζητήσουμε, αλλά νομίζω ότι δεν υπάρχει πολύ μεγάλος λόγος. Μπορούμε να πάμε μπροστά. Νομίζω ότι ο ελληνικός λαός έκρινε αυτά τα δύο αφηγήματα και πήρε τις αποφάσεις που είχε μπροστά. Πάω τώρα στην πράξη νομοθετικού περιεχομένου που έχει σχέση με τα capital controls. Μια που συμφωνήσαμε με τον κ. Κωνσταντόπουλο ότι τα αποτελέσματα των capital controls δεν ήταν όσο κακά περιμέναμε - δεν είναι το ίδιο ότι τα αποτελέσματα δεν θα είναι κακά και συμφώνησε και ο κ. Κωνσταντόπουλος - θέλω να σας πω γιατί τα αποτελέσματα των capital controls δεν ήταν όσο κακά περιμέναμε, δηλαδή, ότι περιορίσαμε με τις πράξεις μας τα αρνητικά αποτελέσματα. Αυτό έχει πολύ μεγάλη σημασία. Γιατί στην αρχή, όταν μπήκανε τα capital controls και χαίρονταν μερικές πλευρές του Κοινοβουλίου, το ΔΝΤ μάς έλεγε ότι θα είναι μείον 4% η ανάπτυξη φέτος και συνεχώς αλλάζει αυτός ο αριθμός. Έφτασε στο 2,3% και τώρα είναι στο 1,3% και έχω να σας πω ότι μάλλον θα είναι ακόμα λιγότερο απ' αυτό. Γιατί; Όχι ότι δεν ήταν πολλές περιπτώσεις πολύ άσχημες, όχι ότι δεν είχαμε αρνητικές επιπτώσεις, αλλά απ' τις πράξεις αυτής της Κυβέρνησης μειώσαμε αυτές τις αρνητικές επιπτώσεις. Από την πρώτη στιγμή, για παράδειγμα, ξέραμε ότι είναι πολύ σημαντικές οι οικονομικές επιπτώσεις των capital controls. Για αυτό, η πρώτη μέριμνά μας - και δεν είναι μόνο της Κυβέρνησης αυτό, πρέπει να το ομολογήσω, αλλά ήταν και σε συνεργασία με την Τράπεζα της Ελλάδος - ήταν να μειώσουμε αυτές τις επιπτώσεις. Ξέραμε, δηλαδή, ότι πρέπει να εστιάσουμε στον ισολογισμό τρεχουσών συναλλαγών και όχι στον ισολογισμό κεφαλαίων. Στον λογαριασμό κεφαλαίων έπρεπε να ήμασταν σκληροί. Έτσι, εστιάσαμε στον λογαριασμό τρεχουσών συναλλαγών, δηλαδή εκεί που έρχονται οι εισαγωγές - και όπως ξέρετε το 60% με 70% των ελληνικών εισαγωγών είναι ενδιάμεσα προϊόντα - , για να μπορέσουν οι εισαγωγείς να έχουν πρόσβαση στις εισαγωγές που χρειάζονταν για να έχουν εξαγωγές. Και αυτό το κάναμε με πολύ μεγάλη επιτυχία. Συνεχώς μετά φιλελευθεροποιούσαμε το σύστημα, για να μπορούν οι εισαγωγές να συνεχίζονται. Αμέσως είχαμε παρεμβάσεις για τον τουρισμό, για να μπορούν οι τουρίστες μέσω των ATM cards, μέσω των πιστωτικών καρτών, να μην έχουν κανένα πρόβλημα. Συνεχώς κάναμε άλλες πράξεις. Προσπαθούσαμε να φιλελευθεροποιήσουμε το σύστημα για κοινωνικούς λόγους κι αντί να βγάζεις πενήντα ευρώ ή εξήντα ευρώ την ημέρα να μπορείς να βγάλεις τετρακόσια είκοσι ευρώ την εβδομάδα, που είναι χίλια εξακόσια ογδόντα ευρώ τον μήνα. Πρέπει να σας πω ότι τα χίλια εξακόσια ογδόντα ευρώ τον μήνα είναι διπλό ποσό του μέσου εισοδήματος που δηλώνεται στην Ελλάδα από τις φορολογικές δηλώσεις. Άρα τα χίλια εξακόσια ογδόντα ευρώ δεν είναι πολύ μικρό ποσό. Από την πρώτη στιγμή είχαμε την κοινωνική μέριμνα για συγκεκριμένες τάξεις και συγκεκριμένους ανθρώπους που είχαν συγκεκριμένα προβλήματα. Σε κάθε τράπεζα υπήρχε ένα άτομο μπορούσε να πάει πέρα από αυτό όριο, αν κάποιος το χρειαζόταν για νοσοκομείο ή για κάποια άλλη κοινωνική ανάγκη. Αν τα πάρουμε όλα αυτά μαζί, νομίζω ότι μπορούμε να πούμε ότι δεν ήταν ευχάριστο το capital control, το οποίο είχε οικονομικές επιπτώσεις στις εισαγωγές. Αν όμως είστε με το δικό μας το αφήγημα, νομίζω ότι χρειάζεται ένα «μπράβο» για το πώς χειριστήκαμε αυτό το capital control. Κυρία Ασημακοπούλου, μη με κοιτάτε έτσι. Να ξέρετε ότι αυτό το «μπράβο» το έχουμε πάρει από όλους τους θεσμούς. Το Διεθνές Νομισματικό Ταμείο στη Λίμα είπε ότι εντυπωσιάστηκε με το ότι καταφέραμε να διαχειριστούμε τα capital controls με τέτοιον τρόπο και να έχουν τόσο μικρή επίπτωση στην πραγματική οικονομία. Μπορεί αυτό να σας αφήνει άφωνη. Δεν πειράζει. Ας είναι.
Θα δευτερολογήσω, κύριε Υπουργέ, μην ανησυχείτε.
Βεβαίως, θα σας ακούσω με μεγάλο ενδιαφέρον, όπως πάντα. Αυτή θα έπρεπε να είναι η συζήτηση: Πώς μία Κυβέρνηση, που έφτασε εδώ που έφτασε, που είχε αυτές τις συγκρούσεις, που είχε μπροστά της αυτήν την επιβολή κάποιας συμφωνίας και που αναγκάστηκε να έχει αυτά τα capital controls χωρίς να το θέλει, διαχειρίστηκε αυτά τα capital controls, πώς δηλαδή με ευελιξία χρησιμοποίησε αυτά τα capital controls, πώς ανέθεσε σιγά σιγά στις τράπεζες και όχι στην Επιτροπή για να κάνουν όλο και περισσότερο φιλελευθεροποίηση, για να υπάρχει όλο και περισσότερη ευελιξία μέσα στο σύστημα. Πριν τελειώσω την ομιλία μου, θέλω να πω δυο, τρία πράγματα για τις τρεις τροπολογίες που έχουμε μπροστά μας. Η πρώτη τροπολογία έχει να κάνει με τη συμφωνία που είναι αποτέλεσμα της τραπεζικής ένωσης και τα ποσά που χρειάζονται για την εκκαθάριση των τραπεζών. Όπως ξέρετε, μέσα από την τραπεζική ένωση θα υπάρχει ευρωπαϊκός θεσμός εκκαθάρισης των τραπεζών και έχουν συμφωνήσει όλα τα κράτη ένα ποσό από τα δικά τους ταμεία να πηγαίνει προς αυτό το γενικό ευρωπαϊκό ταμείο. Αυτό θα πάρει οκτώ χρόνια για να εξαντληθεί και να είναι όλο σε ευρωπαϊκό επίπεδο. Νομίζω ότι δεν έχετε δίκιο, κύριε συνάδελφε, σε αυτό. Δεν είναι έλλειψη κυριαρχίας. Όταν είναι ευρωπαϊκός ο θεσμός, αυτό κάνει τις τράπεζες πιο ισχυρές. Μπορείτε να μου κάνετε κριτική, όπως και να κάνετε κριτική σε όλη την Ευρώπη, ότι αυτό δεν φτάνει και ότι είναι μία ευρωπαϊκή ενοποίηση των τραπεζών που έχει πολλές ελλείψεις, διότι δεν έχει ευρωπαϊκή εγγύηση καταθετών. Υπάρχουν πολλά προβλήματα να συζητήσουμε. Δεν νομίζω, όμως, ότι αυτό που λέτε είναι κάποια από αυτά τα προβλήματα.
Η συνταγματικότητα… (δεν ακούστηκε)
Κοιτάξτε, όταν γίνεται ενοποίηση, η βασική απόφαση είναι αν χαρίσεις κάποια κυριαρχία για να έχεις συλλογική ευρωπαϊκή κυριαρχία που σε ενδυναμώνει. Αυτό είναι το επιχείρημα. Το βασικό επιχείρημα που κάθε φορά έχουμε να συζητήσουμε, όταν παραχωρείς κάποια κυριαρχία, είναι αν μετά αυτό που είναι στο ευρωπαϊκό επίπεδο, δηλαδή η ρύθμιση, γίνεται ένα επίπεδο πιο ψηλά και σου δίνει μεγαλύτερη ασφάλεια, μεγαλύτερη προοπτική για ανάπτυξη. Αυτό είναι το βασικό πολιτικό επιχείρημα που έχουμε να κάνουμε. Και από τη δική μας την άποψη αυτό το παρέχει αυτό. Δίνουμε κάποια κυριαρχία, κάποια χρήματα πάνε στο ευρωπαϊκό επίπεδο, αυτό δίνει μεγαλύτερη ασφάλεια για τις τράπεζές μας. Δεν φτάνει αυτό. Είναι κουτσή αυτή η τραπεζική ένωση. Νομίζω ότι πολλοί οικονομολόγοι θα συμφωνούσαν με εσάς, αλλά όχι γι' αυτόν τον λόγο. Η δεύτερη τροπολογία έχει να κάνει με τους υπαλλήλους που ήρθαν με το σύστημα 1Κ από τον ΑΣΕΠ. Δεν είναι δικά μας παιδιά, όπως είπατε. Ήταν πολύ άδικο αυτό και ήθελα να εξηγήσω γι' αυτό. Αυτά είναι παιδιά που ήρθαν μετά από τις αλλαγές στη μισθοδοσία στο Υπουργείο Οικονομικών, που δεν παίρνουν τη διαφορά που τους αποζημίωσε η Ευρωπαϊκή Ένωση, όταν μειωθήκαν πολύ οι μισθοί, αλλά είναι παιδιά που παίρνουν 700 και 800 ευρώ, που έχουν μάστερ, που έχουν διδακτορικό, που προσπαθούν να τα βγάλουν πέρα και να ελέγξουν επιχειρήσεις, κάτι που δεν είναι εύκολο να το κάνεις, όταν έχει μισθό 700 και 800 ευρώ. Έχουμε τεράστιο πρόβλημα στη λίστα αυτών των ανθρώπων, γιατί παραιτούνται. Δηλαδή, εκτός αν είσαι Αθηναίος ή Θεσσαλονικιός και κατοικείς εκεί όπου δουλεύεις, είναι μεγάλη δυσκολία να τα βγάλεις πέρα με 800 ευρώ και να κάνεις αυτή την πολύ σημαντική δουλειά, που είναι κεντρική. Δεν είναι δικά μας παιδιά, δεν τους δίνουμε, επειδή είναι δικά μας παιδιά. Ίσα ίσα τούς δίνουμε κάτι παραπάνω, γιατί κάνουν την πιο σημαντική δουλειά που είναι η φοροδιαφυγή, που είναι η αντιμετώπιση, αυτό που θα ελαφρύνει τα χαμηλά και μεσαία στρώματα όταν θα έχουμε επιτυχία. Αυτήν τη στιγμή έχουμε μια λίστα και αυτή η λίστα η οποία εξαντλείται, γιατί παιδιά είτε παίρνουν θέση και τελικά δεν τη δέχονται ή παραιτούνται από τη λίστα πριν καν μπουν στη δουλειά ή είναι στη δουλειά και παραιτούνται. Έχουμε μια τεράστια αδυναμία στο φορολογικό σύστημα και χρειαζόμαστε αυτά τα νέα παιδιά, γιατί, όπως καταλαβαίνετε, εκτός από τα μάστερ και τα διδακτορικά έχουν και πολύ περισσότερες γνώσεις, πολύ καλύτερη εμπειρία με το λογισμικό, που δεν έχουνε οι υπάλληλοι που ήρθαν πιο παλιά. Η τελευταία τροπολογία έχει να κάνει με το πώς πληρώνονται, είτε από τον κρατικό προϋπολογισμό είτε από τις περιφέρειες, κάποιοι υπάλληλοι, που είναι, νομίζω, ορθολογικό και δεν νομίζω ότι κάποιος θα μπορέσει να έχει κάποια αντίρρηση γι' αυτό το νομοσχέδιο. Κλείνοντας, κυρίες και κύριοι συνάδελφοι, δεν θα επαναλάβω τα επιχειρήματα που είπα για τα δύο αφηγήματα, αλλά πραγματικά νομίζω ότι πρέπει να κοιτάξουμε μπροστά και να δούμε τι πιστεύουμε από εδώ και πέρα. Η καταστροφολογία βοηθάει την ελληνική οικονομία αυτή τη στιγμή; Είναι δυνατόν να βγουν τα capital controls πολύ νωρίτερα από ό,τι νομίζαμε; Νομίζω είναι πολύ πιθανόν. Και είναι πολύ πιθανόν και επειδή είχαμε εξαιρετική διαχείριση, όπως είμαι σίγουρος ότι θα πειστεί σε λίγο η κ. Ασημακοπούλου, αλλά εκτός αυτού δεν είχαμε και τη μεγάλη γκάμα των capital controls. Θέλω να πω να μην ξεχάσετε ότι γενικά, όταν οι οικονομολόγοι μιλούν για capital controls, λένε ότι δεν μπορείς να έχεις πιστωτική κάρτα, ότι δεν μπορείς να έχεις e - banking, ότι δεν μπορείς να βγάλεις λεφτά από τη χώρα, ότι δεν μπορείς να βάλεις λεφτά μέσα στη χώρα. Τίποτα από αυτά δεν ίσχυε στην Ελλάδα. Άρα νομίζω ότι, αν υπάρχει μια στρατηγική, που είναι οδικός χάρτης της Κυβέρνησης όπου τελειώνουμε με την ανακεφαλαιοποίηση, κλείνουμε την πρώτη αξιολόγηση, γίνεται μια συζήτηση για το χρέος, η πρόβλεψή μου είναι ότι θα φύγουν τα capital controls πολύ πιο νωρίς από ό,τι νομίζαμε κι αυτό θα είναι μια κάποια επιτυχία σε δύσκολους καιρούς, που κανένας δεν θα θριαμβολογεί, αλλά κανένας δεν μπορεί να δεχτεί μια τέτοια κριτική με τον τρόπο που ασκήθηκε. Και ασκήθηκε και από κόμματα που έπρεπε, κατά τη δική μου άποψη, να είναι πιο ισορροπημένα στην κριτική τους, πιο ισορροπημένα μεταξύ της αποτυχίας της μιας Κυβέρνησης και της άλλης κυβέρνησης. Και νομίζω ότι μερικά κόμματα που δεν ήταν στην προηγούμενη κυβέρνηση σήμερα δεν απέδειξαν αυτή την ισορροπία. Σας ευχαριστώ πολύ.
Ευχαριστούμε τον Υπουργό Οικονομικών κ. Ευκλείδη Τσακαλώτο και για τη συνέπεια στον χρόνο. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος για δώδεκα λεπτά.
Κύριε Υπουργέ, πριν μπω στο θέμα, θα ήθελα να σας ρωτήσω με πολύ προσεκτικές διατυπώσεις, εάν και δεν είστε βέβαια αρμόδιος, αλλά είστε μέλος της Κυβέρνησης, εάν υπάρχει μια πρώτη αίσθηση, μια πρώτη γνώμη της Κυβέρνησης για τα όσα εκτυλίσσονται κοντά στη χώρα μας με την κατάρριψη ρωσικών αεροσκαφών από την Τουρκία. Το θέμα είναι πάρα πολύ ευαίσθητο και γεννάει πάρα πολλές ανησυχίες. Δεν είναι για εύκολες ανακοινώσεις ή δηλώσεις. Ωστόσο, γεννά και πάρα πολλούς προβληματισμούς εάν κάποιοι σπάνε το μέτωπο απέναντι στην ISIS. Και επειδή καλά είναι τα δικά μας θέματα και αυτά για εμάς είναι τα πρωτεύοντα, αλλά πρέπει να έχουμε υπ' όψιν μας οτιδήποτε αφορά την περιοχή, τη χώρα μας αλλά τελικά και την Ευρώπη και τον κόσμο, υπογραμμίζω ότι είναι ένα πάρα πολύ ανησυχητικό γεγονός και σας απευθύνομαι με αυτόν τον τρόπο. Μπορείτε να μου πείτε κάτι ή να μη μου πείτε. Είναι κατανοητή και η σιωπή σας. Άκουσα τα πρώτα έξι με επτά λεπτά της ομιλίας σας με πραγματική απορία. Είναι δυνατόν να σκέφτεστε ότι, εάν απευθυνόταν το ερώτημα προς έναν πολίτη «αγαπητέ φίλε, αγαπητέ κύριε, πότε ήταν καλύτερα άραγε, στις 24 Νοεμβρίου του 2014 ή του 2015;», θα έδινε την απάντηση που δώσατε; Δεν υπάρχει πολίτης που να απαντά με αυτόν τον τρόπο. Πολλές φορές μπορεί να επιφυλαχθεί, να πει «κάτσε να τους δούμε». Μπορεί να σκεφτεί με έναν τρόπο ίσως πιο μακρινό από τις δικές μας απόψεις. Αλλά, να επαίρεστε και να χαίρεστε κιόλας ότι υπάρχουν πολίτες, οι οποίοι λένε «τι καλύτερα που είναι φέτος τα πράγματα», δεν είναι δυνατόν. Μόνο κομματική τύφλωση προκαλεί αυτές τις σκέψεις. Και αναρωτιέμαι πώς θα σκέφτεστε όταν οι μέρες του Νοεμβρίου είναι οι μέρες που η περασμένη κυβέρνηση, που ρίξατε, σας είχε προτείνει να είναι οι μέρες των εκλογών. Ας περιμένατε λίγο να γίνονταν οι εκλογές τώρα. Χρέωσε τη χώρα κάποια δισεκατομμύρια αυτή η σπουδή να αναλάβει ο κ. Τσίπρας την πρωθυπουργία. Το ίδιο είχε συμβεί σε μικρότερη κλίμακα και με τον κ. Σαμαρά το 2012. Τελικά, κυρίες και κύριοι Βουλευτές, πάσχουμε από αυτά. Γιατί πολλές φορές - αυτή είναι η πιο χαρακτηριστική - όλος ο πολιτικός διάλογος στρέφεται γύρω από θέματα κατάληψης εξουσίας. Το στοίχημά σας αυτό ήταν. Να αναλάβετε την εξουσία. Η εξουσία, όμως, εν μέσω κρίσης αφήνει στάμπες, κύριε Υπουργέ. Και δεν υπάρχει Υπουργός της κρίσης - και εσείς, βέβαια - που να έχει να αντιμετωπίσει διλήμματα, στα οποία το ένα σκέλος είναι θετικό, έχουν δηλαδή ένα καλό και ένα κακό. Όλα τα διλήμματα είναι αρνητικά. Αρνητική η άλφα εκδοχή, αρνητική και η βήτα εκδοχή. Και διαλέγεις ανάμεσα σε δύο δυσάρεστες εκδοχές. Έχει πει κάτι σχετικό ο Σαρλ ντε Γκολ. Αλλά, μέσα σε περιόδους τέτοιας οικονομικής κρίσης, που κρατάει τόσα χρόνια, φαντάζομαι ότι τώρα που είστε στην Κυβέρνηση καταλαβαίνετε τι ακριβώς εννοούμε. Κυρίες και κύριοι Βουλευτές, όταν φέρατε την πράξη νομοθετικού περιεχομένου, σας είχα καλωσορίσει ως Κοινοβουλευτικός Εκπρόσωπος του ΠΑΣΟΚ, λέγοντας «καλώς τα παιδιά!», γιατί θυμόμουν αυτά που όλοι οι συνάδελφοι ανέφεραν και δεν αξίζει τον κόπο να τα αναφέρω ακόμη μια φορά. Τότε καταγγέλλατε με έναν τρόπο πάρα πολύ κακό, άσχημο, επιθετικό και απαράδεκτο τελικά για τα κοινοβουλευτικά ήθη τις προθέσεις μας και εμάς τους ίδιους. Κάνατε, όμως, ένα ρεκόρ: μέσα σε πολύ λίγο χρόνο και εσείς προσωπικά φέρατε τις περισσότερες πράξεις νομοθετικού περιεχομένου, συγκρινόμενος με τους προηγούμενους συναδέλφους σας. Κυρίες και κύριοι Βουλευτές, είχα προ καιρού καταθέσει μια τέτοια μικρή δική μου έρευνα και την ξανακαταθέτω, αναφέροντας βέβαια συγκεκριμένους αριθμούς: Τις λιγότερες πράξεις νομοθετικού περιεχομένου, κρίνοντας τον αριθμό τους με τη διάρκεια που παρέμεινε στην κυβέρνηση, έκανε ο Γιώργος Παπανδρέου και ο κ. Βενιζέλος ως Υπουργός Οικονομικών και τις περισσότερες φαίνεται ότι θα τις κάνετε εσείς. Γιατί, μέσα σε τρεις μήνες κάνατε εννέα, συν πέντε ο Βαρουφάκης, σύνολο δεκατέσσερις. Δεν έχετε κλείσει ως Kυβέρνηση ακόμα τους δέκα μήνες και έχετε κάνει τις περισσότερες αναλογικά και εσείς ως Υπουργός τις πολύ περισσότερες. Όμως, αυτός σας ο εαυτός δεν έχει καμμία σχέση με τον προεκλογικό σας εαυτό, που είχε καταγγείλει αυτές τις μεθόδους νομοθεσίας. Και τώρα συμβαίνει κάτι για πρώτη φορά στα κοινοβουλευτικά χρονικά - κύριε Φωτήλα, αυτό σας έλεγα από κάτω - όχι στα χρόνια της κρίσης, που ο άνθρωπος εδώ ανέλαβε μετά τον Βαρουφάκη, εν πάση περιπτώσει, άλλαξαν πολιτική, πήγαν στο μνημόνιο, μπορείς και να το καταλάβεις. Δεν υπάρχει ως φαινόμενο στα κοινοβουλευτικά χρονικά να έχουμε τόσες πολλές πράξεις νομοθετικού περιεχομένου σε τόσο μικρό χρονικό διάστημα. Θα καταθέσω ξανά το πόρισμα αυτής της μικρής έρευνας στο Φύλλο Εφημερίδας Κυβερνήσεως. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι Βουλευτές, μέσα σε αυτές -12 παράγραφος 6- είναι το χαρακτηριστικό παράδειγμα της ρύθμισης που δεν σχετίζεται με έκτακτο και απρόβλεπτο γεγονός, όπως το Σύνταγμα απαιτεί. Η πάγια, απαράδεκτη - αλλά πάγια - θέση σας να καταργήσετε τα συμβούλια στα πανεπιστήμια, να καταργήσετε τη βασική τους αρμοδιότητα που σχετίζεται με την ανάδειξη των πρυτανικών αρχών βρήκε έκφραση με ρύθμιση μέσα σε πράξη νομοθετικού περιεχομένου του κ. Φίλη τώρα, μετά τις δεύτερες εκλογές. Και ενώ το κάνετε αυτό τώρα και στο σχέδιο νόμου για τους βοσκοτόπους, έχετε διάταξη που ολοκληρώνει το συριζαϊκό κράτος μέσα στην εκπαίδευση, μας καλεί ο Πρωθυπουργός με άξονα την παιδεία, την ασφάλιση και το προσφυγικό σε εθνικό διάλογο, μετά τη συνάντησή του με τον Πρόεδρο της Δημοκρατίας, για να συγκλίνουν τα πολιτικά κόμματα που έχουν δημοκρατικό και ευρωπαϊκό προσανατολισμό σε μία κοινή συνισταμένη. Τι διάλογος είναι αυτός, όταν λύνετε αυτά τα θέματα με τον πιο απαράδεκτο τρόπο, που είμαστε εχθρικοί απέναντί του; Κοροϊδεύετε, θέλετε ψήφους, για να περάσετε το ασφαλιστικό. Αυτό κάνετε. Ψάχνετε να βρείτε θύματα, ανόητους. Εμείς λέμε «ναι» σε αυτόν τον εθνικό διάλογο, «ναι» σε έναν διάλογο για να καταρτίσουμε μαζί ένα εθνικό σχέδιο, που παράλληλα θα αποσκοπεί στο να υπάρχει μία πλειοψηφία άνω των διακοσίων Βουλευτών στην Αίθουσα αυτή, που να εμπνέει κυβερνητική σταθερότητα. Το λέγαμε και προ των εκλογών και ως δείγμα της δημοκρατικότητάς μας να καταργήσουμε το μπόνους των πενήντα εδρών. Είναι η πρόταση που σας απηύθυνε η Πρόεδρος του κόμματός μας το Σάββατο από τη συνεδρίαση του πολιτικού μας συμβουλίου που απήντησε σε αυτά τα προσκλητήρια. Τα είπαμε αυτά, τα ξαναλέμε. Όμως, ενώ τα λέμε - και υποτίθεται πως τα λέτε - έρχεστε εδώ και φέρνετε με τον κ. Φίλη, με αυτά που είπε σήμερα ο κ. Κατρούγκαλος στα κομματικά σας όργανα, αυτά που έχετε ήδη προαποφασίσει και για τα οποία μάς ζητάτε ως κοινοβουλευτικά δεκανίκια. Δεν υπάρχουμε για αυτό. Δεν πρόκειται ποτέ - αν υπάρξει η προϋπόθεση άλφα βήτα γάμμα, που σας προανέφερα, να το δούμε - όσο τορπιλίζετε αυτήν τη διαδικασία με όλα αυτά τα οποία κάνετε για θέματα που δεν έχουν σχέση με τα μνημόνια - έχουν σχέση και με το μυαλό σας και με τις πολιτικές σας προσεγγίσεις - να υπάρξει συναίνεση. Δεκανίκια η Δημοκρατική Συμπαράταξη δεν θα δώσει! Να το έχετε καθαρό στο μυαλό σας. Ανέφερα, αγαπητές, αγαπητοί Βουλευτές, μία περίπτωση από αυτές που μας καλείτε να κυρώσουμε σήμερα και που εμείς δεν θα κυρώσουμε, γιατί θα σας πούμε «όχι» και ως προς την αρχή αυτού του σχεδίου νόμου αλλά και ως προς τις πολύ περισσότερες πράξεις νομοθετικού περιεχομένου που περιλαμβάνει, πλην εκείνων που σχετίζονται με την έναρξη του σχολικού έτους, με την αντιμετώπιση της κρίσης στον Έβρο και με μία ακόμη περίπτωση. Θα σας τα πει αυτά ο εισηγητής μας. Κυρίες και κύριοι Βουλευτές, οι πέντε πρώτες πράξεις νομοθετικού περιεχομένου είναι οι πράξεις της εποχής των capital controls. Και η πρώτη εξ αυτών είναι η επιβολή τους με απόφασή σας εκείνη τη φοβερή Κυριακή. Διάβαζα εν όψει αυτής της συζήτησης την ομιλία μου στην Ολομέλεια της Βουλής εκείνο το μοιραίο Σάββατο, που με ενθουσιασμό φέρατε εδώ στην Εθνική Αντιπροσωπεία το δημοψήφισμα. Κύριε Μαντά, θυμάμαι έξω από τα γραφεία της Κοινοβουλευτικής σας Ομάδας με πόση χαρά λειτουργούσατε εκείνο το πρωί. Νομίζω ότι ήσασταν τότε Γραμματέας. Σας είχα δει, γιατί ήταν κοντινά τα γραφεία μας. Νομίζατε ότι πραγματικά κάτι κάνετε και είστε συνεπείς με αυτά που είχατε πει προ των εκλογών και μετά από αυτές. Και όταν έγινε το απόγευμα εδώ η συνεδρίαση, είχα ανέβει να μιλήσω ως εισηγητής της άρνησής μας. Αυτό που ο Πρωθυπουργός είχε πει ως πρώτο για να γίνει το δημοψήφισμα, ότι δηλαδή είχε ζητήσει παράταση του δεύτερου προγράμματος, είχε ανακοινωθεί πως η Ευρωπαϊκή Κεντρική Τράπεζα το απορρίπτει. Και έλεγα στον κ. Βούτση που ασκούσε εδώ τη νομοθετική πρωτοβουλία: Αλλάζετε τώρα γνώμη; Βγαίνουμε εκτός προγράμματος. Είμαστε ακάλυπτοι. Είμαστε εκτός χρηματοδότησης. Θα έχουμε προβλήματα. Όλα τα είχατε λύσει! Μα δεν τα είχατε λύσει. Και την επόμενη ημέρα - γιατί δεν κάνατε πίσω - σας καλούσαμε να το πάρετε πίσω, να μη γίνει το δημοψήφισμα, που τόσα δεινά είχε συσσωρεύσει. Σας καλέσαμε από αυτήν εδώ τη θέση, επί ένα ολόκληρο απόγευμα και ένα ολόκληρο βράδυ και δεν αλλάζατε γνώμη και πήγατε σε όλα αυτά στα οποία πήγατε. Την άλλη ημέρα επιβάλατε τα capital controls. Και σας έφταιγαν οι άλλοι! Και αντιφάσκατε, με διαφορετικές θέσεις στελεχών σας, για το ποιος τα επέβαλε, δήθεν οι κακοί Ευρωπαίοι, η Ευρωπαϊκή Κεντρική Τράπεζα, που δεν μπορούσε να κάνει αλλιώς. Άλλωστε, ο Πρωθυπουργός, όπως δεν ήξερε τι είναι θαλάσσια σύνορα, δεν ήξερε και τι είναι αυτό. Έφταιγαν οι κακοί, έφταιγαν οι άλλοι, έφταιγαν οι Ευρωπαίοι. Εσείς δεν φταίγατε, για τους μεν. Για τους δε, όπως ο νυν Πρόεδρος της Βουλής, ήταν δική σας απόφαση. Αυτή είναι και η αλήθεια και εδώ είναι και η πράξη νομοθετικού περιεχομένου και είναι, κυρίες και κύριοι Βουλευτές, και το τέλος της πρώτης φάσης του δράματος που φέρει το όνομά σας. Από εκείνη την Κυριακή και μετά μπαίνουμε στη δεύτερη φάση του δράματος που φέρει το όνομά σας και το οποίο ζούμε αυτήν τη στιγμή. Μια μετατυπία είστε. Ο τύπος σας είναι ο Δηλιγιάννης, είναι ο Βούλγαρης, ο περίφημος «Τζουμπές». Η μετατυπία σας είναι ότι εσείς είστε στον 21ο αιώνα. Αυτό είστε. Η ανακεφαλαιοποίηση, που έγινε τώρα και για την οποία πανηγυρίζει ο Υπουργός…
Δεν πανηγυρίζω. Δεν είναι σωστό αυτό.
Εντάξει. Συγκρατώ τη φράση σας - δεν θυμάμαι πότε ακριβώς την είπατε, πάνε λίγες ημέρες - ότι «είναι τέτοια η επιτυχία μας, που δεν μπορούμε να τη χειριστούμε». Ξέρω και πώς το είπατε και δεν σας αδικώ. Το είπα και στην αγόρευσή μου τότε, το είχα ζυγίσει καθ' όπως το είπα και όχι με υπερβολές… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Κύριε Πρόεδρε, δεν θα δευτερολογήσω ούτε εγώ. Όμως, κυρίες και κύριοι συνάδελφοι, όταν ζούσαμε τις φοβερές ημέρες του δημοψηφίσματος και των capital controls, έλεγα ότι ένας επενδυτής αγοράζει ολόκληρο το Χρηματιστήριο με 5 δισεκατομμύρια, όλες τις μετοχές. Τότε που λέγατε για τα 50 δισεκατομμύρια, έλεγα ότι η κατάσταση της ελληνικής οικονομίας, όπως την καταντήσατε, δίνει τη δυνατότητα σε έναν επενδυτή να μπορεί να αγοράσει όλο το ελληνικό Χρηματιστήριο με 5 δισεκατομμύρια. Και μιλούσα καθ' υπερβολήν. Το εγνώριζα. Και επειδή δεν είμαι δημαγωγός εγώ ούτε λαϊκιστής, φρόντιζα να συνοδεύω το επιχείρημά μου με τη φράση «ομιλώ καθ' υπερβολήν». Ελάτε τώρα που δεν πολυμιλούσα καθ' υπερβολήν, ελάτε τώρα που με 5,5 δισεκατομμύρια - το ανώτερο - ξένοι επενδυτές αγόρασαν όλες τις συστημικές τράπεζες! Η ανακεφαλαιοποίησή σας έχει πάρα πολλά προβλήματα. Έχασε το δημόσιο μέσω του Ταμείου Χρηματοπιστωτικής Σταθερότητας. Έχασαν στρατηγικοί και μεγάλοι επενδυτές. Έχασαν θεσμικοί επενδυτές και κάτοχοι μετοχών. Έχασαν τα ασφαλιστικά ταμεία. Έχασε η Εκκλησία. Δεν έχασαν οι καταθέτες, αλλά μην επαίρεστε γι' αυτό, γιατί μοιάζετε με εκείνον τον διαταραγμένο διανοητικά που βαράει το κεφάλι του στον τοίχο και πονάει και επειδή πονάει σταματάει να το χτυπά, του περνά ο πόνος και λέει «καλά είμαι τώρα, τα κατάφερα». Περί αυτού πρόκειται. Αυτή είναι η επιτυχία σας! Φέρατε τη χώρα στο «παρά πέντε» να πάνε στον αέρα οι καταθέσεις στις τράπεζες και με μία ανακεφαλαιοποίηση αυτού του επίπεδου - για την οποία θα ζητηθούν ευθύνες, δεν υπάρχει περίπτωση, είναι πασιφανές αυτό και θα δείτε τον σχετικό διάλογο πώς θα αναπτύσσεται όχι από εμάς, από την ίδια την κοινωνία - έρχεστε και λέτε τώρα: «Τα καταφέραμε.». Δεν τα καταφέρατε. Αυτή η πράξη νομοθετικού περιεχομένου είναι μια πράξη που θα σας χαρακτηρίσει ως μια πράξη δυσμενής για τον ελληνικό λαό, αχρείαστη, όπως και άλλα πράγματα, όπως το τρίτο μνημόνιο, που η πολιτική σας την έκανε αναγκαία. Και τώρα αρχίζει και φαίνεται ότι πληρώνετε ως πολιτικά πρόσωπα και ως Κυβέρνηση τα επίχειρα των πολιτικών σας επιλογών. Τα πληρώνει, όμως δυστυχώς, κυρίες και κύριοι Βουλευτές, και ο ελληνικός λαός από την τσέπη του. Με τεχνάσματα δεν μπορείτε να διαφύγετε πια, με το βιβλίο περί Άρη Βελουχιώτη ανά χείρας ή με τον νόμο για τα ΜΜΕ - που, γράψτε το, θα είναι μπούμεραγκ για την Κυβέρνηση και την κυβερνητική πλειοψηφία - ή με τα προσκλητήρια σε διαδηλώσεις που στρέφονται εναντίον σας. Θυμάμαι τον Αντιπρόεδρο της Κυβέρνησης να μιλάει για το αγροτικό συλλαλητήριο, στο οποίο έβλεπε μία αντίδραση, που είναι, εν πάση περιπτώσει, δεκτή από την πλευρά του ΣΥΡΙΖΑ. To συλλαλητήριο το αντιμετωπίσατε με καπνογόνα και με ξύλο. Αυτά που λέγατε ως τεχνάσματα - εμείς δεν έχουμε κανένα πρόβλημα να είναι ο κόσμος στα συλλαλητήρια και να είναι μεγάλες οι διαδηλώσεις - έπεσαν, καταρρίφθηκαν στην πράξη, γιατί χτυπήσατε τον κόσμο. Με τέτοια τεχνάσματα, κυρίες και κύριοι Βουλευτές της Πλειοψηφίας, κυρίες και κύριοι της Κυβέρνησης, δεν βγαίνει πέρα. Εμείς καταψηφίζουμε. Το επαναλαμβάνω, το είπε ο κ. Κεγκέρογλου στην εισήγησή του, όπως και οι άλλοι συνάδελφοί μου. Όμως, κυρίες και κύριοι Βουλευτές, από αύριο ανοίγει η μείζων συζήτηση για τον προϋπολογισμό του έτους 2016. Εκεί θα δούμε και το 2015 και τα προηγούμενα χρόνια, αλλά θα δούμε κυρίως τον χρόνο που έρχεται. Θα προσπαθήσουμε να συμβάλουμε με όλες μας τις δυνάμεις, ώστε ο διάλογος κοινοβουλευτικά να είναι ο κατάλληλος, δηλαδή ένας διάλογος που θα διαφωτίζει τον ελληνικό λαό και θα κάνει πεντακάθαρες τις πολιτικές επιλογές για τους Έλληνες και την Ελλάδα όλων μας και της Δημοκρατικής Συμπαράταξης ΠΑΣΟΚ - ΔΗΜΑΡ. Ευχαριστώ πολύ.
Ευχαριστούμε τον Κοινοβουλευτικό Εκπρόσωπο της Δημοκρατικής Συμπαράταξης κ. Λοβέρδο. Θα δώσω τον λόγο τώρα σε ορισμένους ομιλητές. Ο κ. Τασούλας από τη Νέα Δημοκρατία έχει τον λόγο για επτά λεπτά.
Το νομοσχέδιο που συζητούμε και του οποίου θα μου επιτρέψετε να μην προφέρω τον τίτλο, γιατί θα χάσω τον μισό χρόνο της ομιλίας μου - είναι σχοινοτενέστατος - είναι ένα νομοσχέδιο το οποίο παρουσιάζει μεγάλο ενδιαφέρον εν σχέσει με την πολιτική συμπεριφορά της συγκυβέρνησης και εν σχέσει με τη συμπεριφορά της όσον αφορά το να αναλαμβάνει τις ευθύνες της. Αυτές τις μέρες διάβασα ότι το Υπουργείο Παιδείας θα ξεκινήσει έναν δημόσιο διάλογο, αρχής γενομένης από την Επιτροπή Μορφωτικών Υποθέσεων, για την αλλαγή του τρόπου διδασκαλίας του μαθήματος της Ιστορίας στα σχολεία. Αυτό είναι ένα πολύ ενδιαφέρον εγχείρημα. Το θεωρώ προκλητικό. Και να τι εννοώ εν σχέσει με όσα υποστηρίζουν οι κυβερνώντες για την πλησμονή των πράξεων νομοθετικού περιεχομένου, τις οποίες σήμερα θα ψηφίσουν και για τις οποίες δεν έχουν την παραμικρή ευθύνη, γιατί είναι προϊόντα εκβιασμού και συγκυριών που έχουν διαμορφωθεί από τους πολιτικούς τους αντιπάλους, από τον νεοφιλελευθερισμό στην Ευρώπη, από το διεθνές κεφάλαιο, από τη μασονία, από όλα εκείνα τα οποία συγκροτούν τη δική μας αθωότητα. Ακούστε. Υπάρχουν δύο τρόποι να αντιμετωπίζει κανείς τις ευθύνες του, τις οποίες πήγε γυρεύοντας να αναλάβει. Δεν ανετέθησαν από κάποια θεία πρόνοια, ανετέθησαν από τον ελληνικό λαό, τον κυρίαρχο και όχι τον παραπλανημένο. Εγώ διαφωνώ με την παράταξή μου που θεωρεί τον ελληνικό λαό παραπλανημένο. Δεν είναι παραπλανημένος ο ελληνικός λαός. Το Σύνταγμα τον αποκαλεί στο πρώτο άρθρο κυρίαρχο. Έτσι τον αντιμετωπίζω και με αυτή την αξίωση τον αντιμετωπίζω. Είναι κυρίαρχος και όταν σας ψηφίζει και όταν δεν σας ψηφίζει. Πάντα είναι κυρίαρχος ο ελληνικός λαός. Η θεωρία των ηττημένων ότι ο λαός παραπλανήθηκε από τους νικητές είναι αποκρουστική για το επίπεδο του ελληνικού λαού. Για τολμήστε να προσθέσετε πόσες φορές είναι παραπλανημένος ο ελληνικός λαός και τότε, τι σόι λαός είναι αυτός που είναι διαρκώς παραπλανημένος; Γιατί ποτέ δεν το λέμε αυτό; Γιατί, ενώ λέμε ότι είναι παραπλανημένος, δεν τολμάμε να πούμε τι είναι αυτοί που παραπλανώνται διαρκώς; Δεν είναι συνεπώς παραπλανημένος ο ελληνικός λαός. Ο ελληνικός λαός ψήφισε τον ΣΥΡΙΖΑ εν γνώσει τού τι ψήφιζε. Μόνο που αυτή η γνώση δεν συμπεριελάμβανε το πρόγραμμα του ΣΥΡΙΖΑ. Αν ο ελληνικός λαός ψήφιζε το πρόγραμμα του ΣΥΡΙΖΑ, τότε τον Σεπτέμβριο θα ψήφιζε τον κ. Λαφαζάνη, που ήταν πιστός στο πρόγραμμα του ΣΥΡΙΖΑ. Δεν ψήφιζε αυτά που λέγατε. Είχε φτάσει σε τέτοιο σημείο στενοχώριας, θυμού, αγανάκτησης, πίκρας, δυσαρέσκειας, σύγχυσης, που στην πραγματικότητα ο ελληνικός λαός καταψήφιζε, δεν σας ψήφιζε. Είστε τυχεροί. Δεν ζητά ο ελληνικός λαός από εσάς πάρα πολλά, γιατί δεν πρόσεχε τι λέγατε. Τιμωρούσε τους προηγούμενους, εμάς δηλαδή. Έτσι γίνεται συνήθως. Καταψηφίζουμε, δεν ψηφίζουμε. Ξέρουμε περισσότερο τι δεν θέλουμε, παρά τι θέλουμε. Αυτό πρέπει να διορθωθεί. Και η διόρθωση αυτή είναι ευκαιρία να ξεκινήσει από τη διδαχή του μαθήματος της Ιστορίας. Σαν σήμερα στη Θεσσαλονίκη ο Ελευθέριος Βενιζέλος, με το κράτος της Θεσσαλονίκης, που έφτιαξε ένα δεύτερο κράτος διασπώντας την ενότητα του ελληνικού κράτους, προσεχώρησε στη μεγάλη συμμαχία των νικητών του Α΄ Παγκοσμίου Πολέμου. Με το ζόρι η Ελλάδα επωφελήθηκε της νίκης και της συμμετοχής στον Α΄ Παγκόσμιο Πόλεμο στην πλευρά των νικητών. Ο ίδιος Ελευθέριος Βενιζέλος δεν ήρθε να ταφεί, δεν πέρασε από την Αθήνα με τον φόβο επεισοδίων. Ο Δεληγιάννης, για τον οποίο είπε ο κ. Λοβέρδος προηγουμένως ότι εκφράζεται από τον ΣΥΡΙΖΑ σήμερα, δεν επέτρεψε σε πλοίο του Πολεμικού Ναυτικού να πάει να φέρει τη σορό του Χαριλάου Τρικούπη από το εξωτερικό για να ταφεί. Αυτά πρέπει να τα διδαχθούμε, όπως πρέπει να διδαχθούμε ότι, εκτός από τους πανηγυρισμούς για τη νίκη στη Σαλαμίνα, που έγιναν πρόσφατα από την Κυβέρνηση, εννέα χρόνια μετά τη νίκη της Σαλαμίνας ο αθηναϊκός λαός εξόρισε τον νικητή της Σαλαμίνας δημοκρατικότατα. Εξόρισε τον Θεμιστοκλή εννέα χρόνια μετά ο ίδιος λαός. Θα δεχθούμε ποτέ να αναλάβουμε τις ευθύνες μας ή θα συνεχίσουμε συνεχώς να κλαψουρίζουμε ότι είμαστε έρμαια κάποιων δυνάμεων, με στόχο τάχα τον περιούσιο λαό της Ελλάδος; Ξέρετε πόσο γοητευτικό είναι να ευθυνόμαστε; Για δοκιμάστε μια φορά έστω να ψελλίσετε ότι φταίτε για το κλείσιμο των τραπεζών. Μια φορά πείτε το στον εαυτό σας το βράδυ μπροστά στον καθρέφτη και μετά ξεχάστε το. Θα νιώσετε τεράστια ανακούφιση. Γοητεύεστε από την αυτοθυματοποίηση. Γοητεύεστε από την ιδέα ότι είμαστε θύματα μιας παγκόσμιας συνωμοσίας. Γοητεύεστε από την αποφυγή της ευθύνης. Επιχειρήστε μια φορά να ευθύνεστε. Ευθύνεστε και για τις δεκατέσσερις πράξεις νομοθετικού περιεχομένου. Ευθύνεστε για το γεγονός ότι λέγατε ψέματα όλα αυτά τα χρόνια ότι όσοι κάνουν πράξεις νομοθετικού περιεχομένου είναι πραξικοπηματίες, περιφρονητές του κοινοβουλευτισμού και μίσθαρνα όργανα ή αμισθί - γιατί υπάρχουν και τα κορόιδα - ξένων συμφερόντων. Παραδεχθείτε μια φορά για μια στιγμή ότι φέρει την υπογραφή του Υπουργικού σας Συμβουλίου και του κ. Βαρουφάκη με δύο «ν» - και υποπτεύομαι ότι αυτός είναι λόγος να προσβληθεί η πράξη στο Συμβούλιο Επικρατείας γιατί το όνομά του είναι με ένα «ν», προφανώς έκανε σαν έσχατη πράξη αντίστασης τα δύο «ν» - παραδεχθείτε ότι φέρει την υπογραφή σας. Και κάθε άνθρωπος πάνω από τα δεκαοκτώ χρόνια έχει ευθύνη για την υπογραφή του. Εδώ υπάρχει μια διαδοχή ομιλητών, οι οποίοι λένε ότι γι' αυτές τις δεκατέσσερις πράξεις νομοθετικού περιεχομένου δεν ευθύνεστε. Εγώ ισχυρίζομαι ότι κι εμείς ευθυνόμαστε γι' αυτά που κάναμε κι εσείς ευθύνεστε για τα ψέματά σας και γι' αυτά που κάνετε. Η προσπάθεια να τα δικαιολογήσετε λέγοντας ότι τάχα είστε θύματα προκαλεί, σε εμένα τουλάχιστον, μια τέτοια απορία και αποστροφή, που ειλικρινά σας ζηλεύω γι' αυτή την αντίσταση στην πραγματικότητα. Θα ήθελα κι εγώ πότε πότε να την έχω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λοιπόν, για να τελειώνουμε, πράξεις πομοθετικού περιεχομένου γίνονταν, γίνονται και θα γίνονται. Δεν σας μέμφομαι που τις κάνατε. Αντιλαμβάνομαι τις έκτακτες συνθήκες, αλλά αντιληφθείτε κι εσείς ότι έκτακτες συνθήκες ήταν και πριν. Εμείς θα ψηφίσουμε κάμποσες από αυτές, πράγμα το οποίο ούτε είχατε διανοηθεί να κάνατε. Δεν ψηφίσατε ούτε για τις σχολικές μετακινήσεις. Και, επιτέλους, τώρα που τρομοκράτες βάζουν βόμβες στον σύνδεσμο των εργοδοτών στην Ελλάδα, τώρα που η Τουρκία καταρρίπτει ρωσικά αεροπλάνα στον περίγυρό μας, τώρα που τα πράγματα είναι εξαιρετικά δύσκολα, αντιληφθείτε ότι ο μόνος τρόπος να πορευτούμε λίγο καλύτερα ή πολύ καλύτερα από ό,τι πορευόμαστε δεν είναι οι επικοινωνιακές επικλήσεις εθνικού διαλόγου. Ο εθνικός διάλογος είναι ένα γύμνασμα ή τέχνασμα στην Ελλάδα που το επικαλούνται όσοι θέλουν να ρίξουν τις ευθύνες αλλού, όσοι δεν ξέρουν τι να κάνουν ή όσοι συγκρούστηκαν με την πραγματικότητα και έχουν συντριβεί. Δεν μας λείπει ο εθνικός διάλογος ούτε καν ο διάλογος. Μας λείπει η εθνική συνείδηση και η εθνική συμπεριφορά. Μας λείπει η εθνική υπευθυνότητα. Και σαν πρώτο βήμα εθνικής υπευθυνότητας, σας καλώ σήμερα το βράδυ που θα ψηφίσετε δεκατέσσερις πράξεις νομοθετικού περιεχομένου, να πείτε στον εαυτό σας, «Ναι, ευθύνομαι για δεκατέσσερις πράξεις νομοθετικού περιεχομένου». Σας ευχαριστώ.
Ευχαριστούμε τον κ. Τασούλα. Τον λόγο έχει ο Κοινοβουλευτικός Εκπρόσωπος από το Ποτάμι κ. Σπυρίδων Δανέλλης.
Ας μιλήσει ένας συνάδελφος ακόμη, κύριε Πρόεδρε, και να πάρω τον λόγο αμέσως μετά.
Καμμία αντίρρηση. Καλείται στο Βήμα η κ. Κεφαλίδου από τη Δημοκρατική Συμπαράταξη για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, ακόμη ηχούν στα αυτιά μας μέσα σε αυτήν την Αίθουσα οι επαναστατικές ιαχές του ΣΥΡΙΖΑ ως Αντιπολίτευση. Για να μη θυμίσω το τι λεγόταν, θα μιλήσω για τον σημερινό ΣΥΡΙΖΑ, της «δεύτερης φοράς αριστερά», που όταν θυμάται πως είναι Κυβέρνηση - συνήθως τελευταία στιγμή και άρον άρον - διαπνέεται από μια σοβιετικού τύπου αντίληψη για την άσκηση της εκτελεστικής εξουσίας. Τότε, όταν ο ΣΥΡΙΖΑ υποχρεώνεται να κάνει διάλειμμα από την αντιπολίτευση του εαυτού του και να κυβερνήσει, πάνε περίπατο μονομιάς οι πυλώνες της κοινοβουλευτικής δημοκρατίας, θεσμοί, διάκριση εξουσιών, κοινοβουλευτισμός. Η ρητορική περί κράτους δικαίου, δημοκρατίας, ισότητας ευκαιριών, κοινωνικού προσώπου της εξουσίας είναι το απομεινάρι μόνο της εποχής της αντιμνημονιακής επανάστασης. Ο σημερινός ΣΥΡΙΖΑ, με την ουρά ΑΝΕΛ, νιώθει την άνεση να πηγαινοφέρνει νομοσχέδια της τελευταίας στιγμής, να νομοθετεί με πράξεις νομοθετικού περιεχομένου, να μιλάει εκ μέρους της δικαιοσύνης και να αντικαθιστά εν μία νυκτί, με συνοπτικές ή ανύπαρκτες διαδικασίες, δημόσιους λειτουργούς. Δεν έχει πρόβλημα να βάζει και να βγάζει ΦΠΑ στην εκπαίδευση, να τον βάζει στο μοσχάρι, να τον βγάζει από τη μπίρα, να τον βάζει σε ειδικό φόρο στο κρασί, να ανεβοκατεβάζει τα όρια προστασίας των δανειοληπτών, να αυξάνει τις προκαταβολές φόρων αναδρομικά. Αν καταλάβατε, μέσα σε δέκα μήνες έχετε ευτελίσει οποιαδήποτε διαδικασία. Ποιος σας είπε, κύριοι, ότι οι μνημονιακές υποχρεώσεις δικαιολογούν την καταστρατήγηση του Συντάγματος; Φέρνετε σήμερα προς κύρωση ένα νομοσχέδιο δώδεκα διαφορετικών ΠΝΠ, δηλαδή δώδεκα ουσιαστικούς νόμους που δεν πέρασαν από το νομοθετικό Σώμα. Πόσες από αυτές είχαν το απαραίτητο στοιχείο του κατεπείγοντος, απρόβλεπτου γεγονότος, που θέτει ως προϋπόθεση το Σύνταγμα; Δύο; Τρεις; Είναι τυχαίο που σήμερα δεν βρίσκονται στην Αίθουσα οι άλλοτε λαλίστατοι Βουλευτές σας να υπερασπιστούν αυτό το νομοσχέδιο; Η τακτική σας πραγματικά μας ξεπερνά. Το Σώμα παρακολουθεί μια Κυβέρνηση που αποφασίζει σε κλειστά δωμάτια ξενοδοχείων, μετά ανακοινώνει και εμείς καλούμαστε στο «και πέντε» να ψηφίσουμε ό,τι μας σερβίρεται. Είναι κάτι σαν κριτική επιτροπή ενός τηλεπαιχνιδιού, ενώ εδώ παίζεται στην πλάτη του ελληνικού λαού ένα από τα πιο σκοτεινά θρίλερ της ιστορίας μας. Λέτε, «Βασικό μέλημά μας είναι η έξοδος της χώρας μας από τη δημοσιονομική κρίση και ένα νέο μοντέλο ανάπτυξης, η ανασυγκρότηση της ελληνικής οικονομίας και της επιχειρηματικότητας γενικότερα, η προσέλκυση επενδύσεων» και μας διαβεβαιώνετε ότι προσπαθείτε να διαμορφώσετε το κατάλληλο περιβάλλον για μια καλύτερη και ταχύτερη υλοποίησή τους». Πού είναι όλα αυτά; Στο κλείσιμο των τραπεζών στο peak της τουριστικής περιόδου, του μόνου τομέα που λειτουργεί ακόμη στην Ελλάδα ή μήπως στα είπα - ξείπα και τις παλινωδίες του ΦΠΑ, ή στο «άμα τα βρούμε σκούρα, κάνουμε και ένα δημοψήφισμα - «φιέστα» και μετά ερμηνεύουμε τα αποτελέσματα αναλόγως των συνθηκών», ή στην προκήρυξη εκλογών Αυγουστιάτικα; Με τις ΠΝΠ θα ανασυγκροτήσετε την ελληνική οικονομία; Το περασμένο καλοκαίρι υπήρξαν ξένοι μικροί, αλλά πολλοί - όχι μεγάλοι θεσμικοί αλλά αρκετά σημαντικοί - επενδυτές, οι οποίοι ήθελαν να αγοράσουν έτοιμες ή και να χτίσουν παραθεριστικές κατοικίες στην ελληνική περιφέρεια. Δεν μπόρεσαν, όμως, να ανοίξουν έναν τραπεζικό λογαριασμό λόγω των capital controls τι νομίζεται πως έκαναν; Περίμεναν ο ΣΥΡΙΖΑ να βγάλει πράξη νομοθετικού περιεχομένου που να εξαιρεί από τα capital controls το άνοιγμα λογαριασμών για αγορά ακινήτου; Οι άνθρωποι αυτοί, λοιπόν, αφού έκαναν τα μπάνια τους και απόλαυσαν το ελληνικό καλοκαίρι, πήγαν και αγόρασαν κάπου αλλού. Τόσο απλά! Δεν έχετε ιδέα των επιπτώσεων ούτε των πράξεων ούτε των παραλείψεών σας στην πραγματική οικονομία. Αναρωτιέμαι τι μπορεί να φταίει για όλη αυτήν την αλλοπρόσαλλη, αμετροεπή και ασυνεχή κυβερνητική τακτική. Απ' ό,τι φαίνεται, στο συλλογικό μνημονικό της Κυβέρνησης η άσκηση εξουσίας είναι ταυτισμένη με τον λαϊκισμό. Αυτά συμβαίνουν όταν ένα κίνημα διαμαρτυρίας μεταλλάσσεται άρον - άρον σε κόμμα εξουσίας. Γι' αυτό κι εσείς κυβερνάτε έτσι, με λαϊκισμό. Ο δημοκρατικός διάλογος, η ανταλλαγή απόψεων, οι θεσμοί, βάσεις του κοινοβουλευτισμού, δεν χωράνε στην Κυβέρνησή σας, με πόνο ψυχής, βέβαια, όπως σε κάθε συζήτηση μας θυμίζετε, οι κακοί δανειστές σας πιέζουν. Ως αυτοανακηρυγμένοι προστάτες των απανταχού αδυνάμων, μόνοι εσείς δεν θέλετε τα σκληρά αντιμνημονιακά μέτρα. Όμως, ψηφίζετε οριζόντιες περικοπές, καθιερώνετε εθνική σύνταξη πείνας, αυξάνετε εισφορές, καταργείτε το ΕΚΑΣ. Μόνοι εσείς μάχεστε τα μνημόνια, ακόμα και αυτό που ψηφίσατε και παρακαλούσατε να το ψηφίσουμε κι εμείς μαζί σας το καλοκαίρι. Μόνοι εσείς λυπάστε τους μετανάστες. Αυτό είναι το δράμα σας. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Το «πάντα και για πάντα» επαναστατικό σας παρελθόν δεν μπορεί να ταιριάξει με θέσεις εξουσίας και ευθύνης, γιατί αυτά πάνε χέρι - χέρι. Πρέπει να σας θυμίσω, όμως, ότι στην κοινοβουλευτική δημοκρατία ακόμα και οι πιο σκληρές πολιτικές παραμένουν προϊόν πολιτικού διαλόγου και πολιτικής αντιπαράθεσης ακόμα και στις πιο δύσκολες εποχές. Αυτή είναι η δημοκρατία για την οποία κόπτεστε, ενώ στην πράξη ούτε καν την ανέχεστε. Κάπως έτσι εξηγείται το κατεπείγον της πλειονότητας των νομοσχεδίων σας και η κατάχρηση της πιο γκρίζας πρόβλεψης του Συντάγματος, δηλαδή των πράξεων νομοθετικού περιεχομένου, που αποτελούν απομεινάρι άλλων, σκοτεινών εποχών. Η συνταγή, όμως, της εξάντλησης του χρόνου τον οποίο μόνοι σας ροκανίζετε και κάθιδροι βγαίνετε από το πεδίο μάχης αναμένοντας δάφνες για τον τίμιο αγώνα σας - αλλά μονίμως περήφανα ηττημένοι - τελειώνει μαζί με τις τελευταίες αντοχές των Ελλήνων φορολογουμένων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Βρείτε άλλη συνταγή. Εμείς αυτήν δεν την ψηφίζουμε. Ευχαριστώ.
Ευχαριστούμε την κ. Χαρά Κεφαλίδου από τη Δημοκρατική Συμπαράταξη. Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος για δώδεκα λεπτά, από τον οποίο ζητούμε συγγνώμη για την όλη καθυστέρηση.
Ευχαριστώ, κύριε Πρόεδρε. Μία παλαιά παροιμία έλεγε «Πέσε - πέσε το κοπέλι, κάνει την κυρά και θέλει». Συγχωρείστε μου αυτήν την έκφραση. Αρχίζω κι εγώ σιγά - σιγά να πιστεύω ότι υπάρχει Πρωθυπουργός που θέλει να αυτοκτονήσει πολιτικά κι ενώ προκηρύσσει δημοψήφισμα, στη συνέχεια κλείνει τις τράπεζες για να το χάσει. Αυτό θα ήταν παγκόσμια πρωτοτυπία που δεν θα είχε γίνει ποτέ ξανά και διαχρονικά σε καμμία χώρα. Εγώ πιστεύω ότι ακόμα είναι μία καυτή περίοδος και ίσως χρειαστούν κάμποσα χρόνια για να καταγράψει την αντικειμενική πραγματικότητα ο ιστορικός του μέλλοντος. Αυτό που θέλω να θυμίσω στους σεβαστούς κυρίους ομιλητές, κυρίως της Αντιπολίτευσης, είναι ότι αν θυμούνται καλά, εκείνο το δημοψήφισμα, που τόσο πολύ προσπαθούν να το απαξιώσουν, κάποιοι άλλοι προσπάθησαν να το οικειοποιηθούν και είναι εκτός Βουλής. Εκείνο το βράδυ - για να είμαστε εξηγημένοι - έγιναν και μερικά άλλα πράγματα, όπως για παράδειγμα εγώ δεν είχα το δικαίωμα του αυτοπροσδιορισμού. Είμαι υποχρεωμένος να τα θυμηθώ. Ήμουν πάντα ευρωπαϊστής. Ήμουν πάντα υπέρ του ευρώ. Το έχω πει και το έχω γράψει. Εκείνη την εποχή, εκείνη τη συγκεκριμένη περίοδο δεν είχα το δικαίωμα του αυτοπροσδιορισμού. Ήθελα να διώξω τη χώρα από το ευρώ και από την Ευρωζώνη. Την ίδια εποχή τα κανάλια, ως μη όφειλαν, λυσσομάναγαν από το πρωί έως το βράδυ - Παρασκευή βράδυ - ότι θα κουρευτούν και οι καταθέσεις από 8 χιλιάρικα και πάνω, συν οι κλειστές τράπεζες. Πιστεύω ότι είναι μια ιστορική στιγμή που κάποιοι προσπαθούν να τη θολώσουν σκόπιμα. Η άποψη μου ήταν, είναι και θα παραμείνει ότι αυτό το δημοψήφισμα ήταν η τελική απάντηση σε αυτούς που είχαν προγραμματίσει την παρένθεση εκείνης της κυβέρνησης. Πήραν μια ηχηρή απάντηση και άλλαξαν ρότα κιόλας από τότε και μετά. Αυτά σε ό,τι αφορά τα capital controls. Θα δούμε στο μέλλον. Έχω υποχρέωση να ξεχωρίσω έναν άνθρωπο που είναι μέλος στο Δ.Σ. της Ευρωπαϊκής Κεντρικής Τράπεζας, τον Μάριο Ντράγκι. Όσοι ξέρουν το παρασκήνιο εκείνης της ιστορίας, ήταν ένας από τους ανθρώπους που συμβούλευε τότε και έλεγε ότι μόνο σε πολέμους κλείνουν οι τράπεζες. Και ναι μεν η συμφωνία έληγε την Τρίτη, αλλά θα μπορούσε να παραταθεί για επτά μέρες ακόμα. Ξαναλέω, μόνο σε πολέμους γίνεται αυτό που έγινε. Κλείνω την παρένθεση και πάω σε ένα άλλο ζήτημα: Άκουσα με πολύ μεγάλο στόμφο πως πράγματι εξανεμίστηκαν οι τιμές των μετοχών. Και αποδίδονται όλες οι ευθύνες στη διακυβέρνηση ΣΥΡΙΖΑ - Ανεξαρτήτων Ελλήνων. Είμαι υποχρεωμένος, όμως, γιατί η μνήμη πρέπει να επανέρχεται κατά καιρούς, να θυμίσω ποιος απαξίωσε το τραπεζικό σύστημα, με τι τρόπο και φτάσαμε εκεί που φτάσαμε: Σας έχει διαφύγει μήπως ότι πέντε τραπεζίτες εκείνης της εποχής κάτω από τη μύτη σας είναι υπόδικοι σήμερα; Δεν θέλω να πω τα ονόματά τους. Όταν είναι κάτω ο άλλος, δεν έχει νόημα να το σκαλίζω. Σας έχει διαφύγει ότι απαξιώθηκε το τραπεζικό σύστημα όταν με στρουμφάκια και άλλες ανοησίες δανειοδοτούσατε με 808 εκατομμύρια τους καναλάρχες; Σας έχει διαφύγει ότι οι χίλιοι τριακόσιοι δανειολήπτες κάτω από τη μύτη σας, χωρίς καμμία εγγύηση, πήραν 5 δισεκατομμύρια από την Αγροτική Τράπεζα; Σας έχει διαφύγει ότι δικός σας Υπουργός το 2011 προσπάθησε έβαλε 100 εκατομμύρια στην Proton Bank, για την οποία - να σας φρεσκάρω λίγο τη μνήμη - πέντε επιθεωρητές της Τράπεζας της Ελλάδος είχαν πει, «Όχι, κύριε Προβόπουλε, μη δίνεις την τράπεζα στον… », δεν θέλω να πω το όνομά του; Την πήρε, όμως, την τράπεζα και είναι υπόδικος και προφυλακισμένος και αυτός και καμμιά τριανταριά ακόμα. Και έναν μήνα αργότερα, μάλιστα, πέρασε και μια τροπολογία - νύκτα! - που αμνήστευε τον Υπουργό που έκανε αυτή την κίνηση. Θα μπορούσα να σας μιλάω μέχρι το πρωί με παραδείγματα για το πως απαξιώσατε τότε το τραπεζικό σύστημα. Αυτή είναι η απάντηση γιατί οι μετοχές πράγματι κατρακύλησαν. Και κατρακύλησαν. Θέλω, όμως, να πω και κάτι άλλο. Σήμερα που μιλάμε, θέλω να κοιτάω μπροστά. Πρώτα από όλα η ύφεση είναι στο μηδέν. Κάποιοι έλεγαν ότι είναι και πιο κάτω. Δεν είναι. Η ανακεφαλαιοποίηση των τραπεζών έχει σχεδόν ολοκληρωθεί. Βασική προϋπόθεση να μη γίνει κούρεμα 1η Ιανουαρίου του 2016. Θέλω ακόμα να θυμίσω ο Νοβότνι - κεντρικός Αυστριακός τραπεζίτης - και άλλοι πολλοί θεωρούν δεδομένη τη ρύθμιση του χρέους. Δεν έχει γίνει ακόμα. Είναι, όμως, σχεδόν σίγουρο ότι θα γίνει. Και είναι και κομβικό σημείο, γιατί αν δεν φύγουν από τον λαιμό μας πάνω από 100 δισεκατομμύρια, δεν πρόκειται να ορθοποδήσει η χώρα ποτέ, που εσείς - ή πολλοί από εσάς, όχι όλοι - λέγατε ότι το χρέος είναι βιώσιμο. Θέλω να σας θυμίσω ακόμα ότι σήμερα οι «FINANCIAL TIMES», αλλά και άλλες τριακόσιες εφημερίδες σε όλον τον πλανήτη, προεξοφλούν ότι η χώρα ή στο τέλος του 2016 ή στις αρχές του 2017 μπορεί να βγει στις αγορές. Θέλω, επίσης, να σας ζητήσω, επειδή άκουσα ακραίες κουβέντες, όπως «ζητήστε συγγνώμη», «αίσχος», «θράσος» κ.λπ., να μετριάσετε λίγο τους τόνους. Κάντε την αυτοκριτική σας. Εγώ πιστεύω ότι θα σας βοηθήσει, όπως θα βοηθούσε και το μεγάλο και σεβαστό κόμμα της Νέας Δημοκρατίας. Αν είχε κάνει την αυτοκριτική του με σωστό τρόπο, δεν θα τράβαγε αυτά που τραβάει σήμερα. Δεν είναι κακό να είσαι ειλικρινής. Και θέλω να πω κάτι για τον Νίκο Δένδια. Θυμάμαι ότι ήταν ο μόνος που είπε: «Ρε, παιδιά, χάσαμε. Να πούμε και τις αιτίες…» κ.λπ.. Δεν τον άκουσαν. Έγινε αντιπαθής. Συνέχισε το ίδιο βιολί. Δεν σας άκουσε, όμως, ο κόσμος, όπως δεν σας άκουσε και τον Ιανουάριο και στο δημοψήφισμα και στις τελευταίες εκλογές. Δεν θριαμβολογεί κανείς. Περνάμε μια δαιμονισμένη περίοδο, ίσως την πιο σκληρή από τη δημιουργία του ελληνικού έθνους. Το ξέρουμε. Κάνουμε αγώνα, όμως. Και λάθη κάναμε και επιλογές λάθος κάναμε. Καμμία αντίρρηση. Και άπειροι είμαστε. Ένα πράγμα, όμως, δεν θα επιτρέψουμε σε αυτήν την Αίθουσα όλοι εμείς που στηρίζουμε αυτήν την Κυβέρνηση: Το χέρι στο μέλι δεν θα το βάλει κανείς! Αυτό που σας λέω, γράψτε το καλά στο μυαλό σας. Και για μένα, ένα μεγάλο κομμάτι - όχι όλο! - του πολιτικού προσωπικού, δυστυχώς, έβαλε το χέρι του στο μέλι! Δεν θέλω να θυμίσω παραδείγματα. Σκεφθείτε ξανά τη λέξη «ντροπή», τη λέξη «θράσος» και τη φράση «ζητήστε συγγνώμη»! Ευχαριστώ πολύ.
Ευχαριστούμε τον Κοινοβουλευτικό Εκπρόσωπο των Ανεξαρτήτων Ελλήνων κ. Παπαχριστόπουλο. Τον λόγο έχει τώρα ο Κοινοβουλευτικός Εκπρόσωπος του Ποταμιού κ. Δανέλλης.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε ένα νομοσχέδιο το οποίο περιλαμβάνει συγκεντρωμένες τις περισσότερες πράξεις νομοθετικού περιεχομένου, τουλάχιστον Μεταπολιτευτικά. Πρόκειται, δυστυχώς, για μια ακόμα πρωτιά των κυβερνήσεων ΣΥΡΙΖΑ - ΑΝΕΛ. Κάθε μία από τις συζητούμενες πράξεις νομοθετικού περιεχομένου που καλούμαστε απόψε να κυρώσουμε, αποτελεί τρανταχτή απόδειξη ερασιτεχνισμού, όπως επίσης και απόδειξη της αλλοπρόσαλλης διαπραγμάτευσης της Κυβέρνησης κατά τη διάρκεια του καλοκαιριού. Είναι τα παράσημα των ιδεοληπτικών ανδραγαθημάτων σε ένα άγνωστο μέχρι πρότινος για σας πεδίο, αυτό των ευρωπαϊκών δεσμεύσεων της χώρας. Ένα πλέγμα, δηλαδή, αλληλένδετων υποχρεώσεων, αλλά και δικαιωμάτων που προσπαθήσατε να εκβιάσετε κατά την περίοδο της πρώτης σας διακυβέρνησης ως άλλοι Σομαλοί πειρατές της Ευρώπης. Επαίρεστε, κύριε Υπουργέ, για το ρήγμα που προκαλέσατε στην Ευρώπη και κυρίως στην ευρωπαϊκή σοσιαλδημοκρατία. Δυστυχώς, αντιθέτως δεν μπορέσατε να αξιοποιήσετε τις ενδοευρωπαϊκές αντιθέσεις που υπήρχαν και εκδηλώνονταν τα τελευταία πολλά χρόνια. Δεν μπορέσατε να αντιληφθείτε ποιοι ήταν οι φύσει και δυνάμει σύμμαχοι, τους οποίους δεν προσεταιριστήκατε στη φάση των διαπραγματεύσεων. Και αυτό εξαιτίας της συμμετοχής σας σε μια περιθωριακή ευρωπαϊκά ομάδα, εκείνη της GUE, της Αριστεράς η οποία είναι περιθωριακή όχι για το μικρό της μέγεθος, αλλά διότι αρνείται να συμβάλλει και να συμμετέχει σε έναν διάλογο για τις μεγάλες αλλαγές που ήδη κυοφορούνται χρόνια τώρα στην ευρωπαϊκή Αριστερά, στη σοσιαλδημοκρατία, στους Πράσινους, αλλά και στους φιλελεύθερους. Έτσι, λοιπόν, δεν ανοίξατε εσείς ρήγμα. Ρήγμα υπάρχει. Το θέμα είναι ότι δεν το αξιοποιήσατε. Κατηγορούσατε τις τράπεζες, τη χρησιμότητα των οποίων επιλέγατε να αγνοείτε, και στο τέλος φέρατε πράξη νομοθετικού περιεχομένου με την οποία επιβλήθηκαν τα capital controls. Και διατείνεστε ότι οι Έλληνες πολίτες συνήθιζαν σιγά - σιγά το όριο των αναλήψεων των 60 ευρώ. Ξεχάσατε να υπολογίσετε, όμως, την τεράστια ζημιά που προκλήθηκε στην πραγματική οικονομία. Η ανεργία εκτινάχθηκε, τα δημοσιονομικά έσοδα πήραν την κατιούσα, ενώ η μικρή και μεσαία επιχειρηματικότητα έφτασε στα όριά της. Αλήθεια, έχετε υπολογίσει πόσες επιχειρήσεις έκλεισαν αυτό το διάστημα, πόσες επιχειρήσεις μετέφεραν την έδρα και τις δραστηριότητές τους εκτός Ελλάδας και πόσοι εργαζόμενοι του ιδιωτικού τομέα έμειναν άνεργοι ή απλήρωτοι ή άλλαξε το καθεστώς εργασίας τους; Παράλληλα, στρεψόδικα και ψευδώς, ακόμα μέχρι πρότινος ξεφορτώνατε την ευθύνη των ελέγχων των κεφαλαίων, των capital controls, στους δανειστές ως δήθεν τρόπο απάντησης των εταίρων στην περίφημη σκληρή διαπραγμάτευσή σας. Αποσιωπήσατε το γεγονός ότι η καταστροφική σας ρητορική περί κακού τραπεζικού συστήματος - η θερινή σας επανάσταση - δεν έφερε την ουτοπία, μια ουτοπία που εσείς μονάχα ιδεοληπτικά είχατε. Αντίθετα, οδηγήσατε σε αθρόα εκροή κεφαλαίων προς το εξωτερικό ή προς τα στρώματα και συνεπακόλουθα σε κατάρρευση το ελληνικό τραπεζικό σύστημα. Εχθές 0,014 κόστιζε η τιμή της μετοχής της Eurobank, 0,052 της Alpha Bank και 0,011 της Πειραιώς. Φτάνει, δηλαδή, το επίδομα ανεργίας για να σε κάνει μεγαλομέτοχο σε τράπεζα. Αυτός είναι ο λαϊκός καπιταλισμός. Το ελληνικό χρηματιστήριο απαξιώθηκε πλήρως. Η χρηματιστηριακή αξία των ελληνικών τραπεζών από 29 δισεκατομμύρια ευρώ τον Ιούνιο του 2013 κατέρρευσε πλήρως στα 3,9 δισεκατομμύρια ευρώ στις αρχές του Νοεμβρίου του 2015. Σήμερα, καθώς βαδίζουμε προς την ολοκλήρωση της κεφαλαιοποίησης, η αξία του υπολογίζεται γύρω στο 1 δισεκατομμύριο ευρώ. Αυτήν τη στιγμή η κεφαλαιοποίηση του Χρηματιστηρίου Αξιών Αθηνών αντιστοιχεί ούτε στο 20% του ΑΕΠ και βαίνει συνεχώς μειούμενη μετά από κάθε παλινωδία σας. Να σας θυμίσω τον ευρωπαϊκό μέσο όρο; Είναι της τάξης του 75% του ΑΕΠ. Κυριολεκτικά μιλάμε για ένα «βατερλό». Αυτός είναι ο μόνος όρος που περιγράφει την κατάσταση του τραπεζικού μας συστήματος σήμερα. Αν είχατε δείξει τη στοιχειώδη υπευθυνότητα, αν είχατε φέρει προς ψήφιση τον νόμο για την ανακεφαλαιοποίηση έγκαιρα, αν είχατε προνοήσει να υπάρχουν τα 10 δισεκατομμύρια ευρώ που ακόμα αναμένονται στο ΤΧΣ κι αν είχατε ολοκληρώσει γρηγορότερα την αξιολόγηση, θα είχατε επιτρέψει στις τράπεζες να προσεγγίσουν από άλλη θέση και με άλλους όρους τους επενδυτές. Αντ' αυτού, ο νόμος για την ανακεφαλαιοποίηση ψηφίστηκε μόλις πριν τρεις εβδομάδες, δηλαδή δεκαπέντε μέρες μετά την εκπνοή της προθεσμίας, με πολλές ασάφειες και προβλήματα που αντιμετωπίστηκαν με το πολυνομοσχέδιο που ψηφίστηκε μόλις την περασμένη Πέμπτη 19 Νοεμβρίου. Υπό τα δεδομένα αυτά, ακόμη και ό,τι μαζεύτηκε αυτές τις ημέρες, επιτυχία είναι. Επιπλέον, είχαμε πρωτοφανή πτώση στο εμπορικό ισοζύγιο. Σε σύνολο δεκαεννιά κρατών μελών η Ελλάδα κατέγραψε τη δεύτερη χειρότερη θέση στη μείωση των εξαγωγών και τη μεγαλύτερη πτώση στις εισαγωγές το επτάμηνο Ιανουαρίου - Ιουλίου. Ακόμη το δίμηνο Ιουλίου - Αυγούστου χάθηκε 1 δισεκατομμύριο ευρώ ναυτιλιακού συναλλάγματος που σημαίνει μείωση της τάξης του 12% σε σχέση με πέρυσι. Αλήθεια, θα μας ξεκαθαρίσετε πόσο θα μας κοστίσουν τελικά οι σύμβουλοι που χρησιμοποιήσατε κατά τη διαπραγμάτευση; Στην πράξη νομοθετικού περιεχομένου του άρθρου 5 προβλεπόταν η απευθείας ανάθεση έργου με συμβάσεις ορισμένου χρόνου διάρκειας μέχρι τριών μηνών σε διακεκριμένους εμπειρογνώμονες για χρηματοπιστωτικά, νομικά ή οικονομικά θέματα, προκειμένου να υποστηριχτεί η διαπραγμάτευση της ελληνικής Κυβέρνησης. Πέρα από το αδιαφανές του πράγματος, όπου οι σύμβουλοι - φίλοι Υπουργών, παρουσιάστηκαν ως αδρά αμειβόμενοι εμπειρογνώμονες, στην έκθεση του Γενικού Λογιστηρίου του Κράτους δεν εκτιμάται επακριβώς το ύψος της ενδεχόμενης δαπάνης για την καταβολή της αμοιβής τους. Η δαπάνη θα εκτιμηθεί με σχετική απόφαση του Υπουργού Οικονομικών. Έτσι προβλεπόταν. Φαντάζομαι ότι έχετε καταλήξει. Μπορείτε να μας ενημερώσετε για το ύψος της αμοιβής τους; Κι αν όχι, πότε θα καταλήξετε προκειμένου να ενημερωθεί και ο ελληνικό λαός πόσο κόστισαν; Άλλη πράξη νομοθετικού περιεχομένου αφορά την εύρυθμη λειτουργία των σχολικών μονάδων και την πρόβλεψη δαπάνης ύψους 35 εκατομμυρίων ευρώ για τον σκοπό αυτό. Προβλέπεται ακόμη δαπάνη σε βάρος του προϋπολογισμού δημοσίων επενδύσεων ύψους 72 εκατομμυρίων ευρώ για την πληρωμή αναπληρωτών και ωρομισθίων εκπαιδευτικών, καθώς και του ειδικού εκπαιδευτικού και βοηθητικού προσωπικού. Αυτά τα χαρακτηρίζετε ως «απρόβλεπτη ανάγκη»; Είναι απρόβλεπτες ανάγκες οι σχολικές καθαρίστριες, η ασφαλής μεταφορά μαθητών και η πρόσληψη αναπληρωτών καθηγητών; Μάλλον περί απρόβλεπτης κυβερνητικής ανεπάρκειας πρόκειται, δυστυχώς! Και μιλώντας για την παιδεία, με το άρθρο 12 του παρόντος και πιο συγκεκριμένα με το εσωτερικό άρθρο 6, άλλαξε ο τρόπος επιλογής των πρυτάνεων. Ενώ ίσχυε ότι ως πρύτανης μπορεί να εκλεγεί καθηγητής πρώτης βαθμίδας ΑΕΙ της ημεδαπής ή αλλοδαπής με ελληνική ιθαγένεια και άριστη γνώση της ελληνικής γλώσσας, με αναγνωρισμένο κύρος και σημαντική διοικητική εμπειρία, η πράξη νομοθετικού περιεχομένου που κυρώνουμε αντικαθιστά την ως άνω πρόταση με την φράση, «Ως πρύτανης εκλέγεται καθηγητής A΄ βαθμίδας του οικείου ιδρύματος». Αυτό είχε, βεβαίως, ως συνεπακόλουθο την κατάργηση της διαδικασίας διεθνούς πρόσκλησης εκδήλωσης ενδιαφέροντος για τις εν λόγω θέσεις. Μιλάμε για γνήσιο ιδρυματισμό, το άκρον άωτον του επαρχιωτισμού, της φοβικότητας, της μετριοκρατίας και του καθεστωτισμού μέσω της προστασίας των δικών μας και των κλώνων που αυτοί δημιουργούν, του εξορκισμού της αριστείας από τον κατ' εξοχήν της χώρο. Έτσι, λοιπόν, τα Συμβούλια Ιδρυμάτων αποτελούν πλέον παρελθόν. Ήταν μια πολυτέλεια. Μας περίσσευαν, λοιπόν, Σηφάκης, Μπερτσιμάς και όσοι άλλοι διεθνούς κύρους Έλληνες ακαδημαϊκοί έσπευσαν να συνδράμουν αφιλοκερδώς το τιτάνιο έργο μεταρρύθμισης της τριτοβάθμιας εκπαίδευσης. Θα μου επιτρέψετε να καταθέσω, για να υπάρχει μέσα στα Πρακτικά της Βουλής των Ελλήνων, την επιστολή παραίτησης του κ. Γρηγόρη Σηφάκη, Προέδρου του Συμβουλίου του Πανεπιστημίου Κρήτης. [[Στο σημείο αυτό ο Βουλευτής κ. Σπυρίδων Δανέλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γενικότερα βεβαίως, «ξηλώνεται» με ταχύ ρυθμό το «πουλόβερ» του νόμου Διαμαντοπούλου, μέσα στο γνωστό αντιμεταρρυθμιστικό σας μοτίβο, ενός νόμου που όχι μόνο ψηφίστηκε με πρωτόγνωρη πλειοψηφία στην κοινοβουλευτική περίοδο 2009-2012, αλλά και προέκυψε μέσα από ευρεία και μακροχρόνια διαβούλευση με όλους τους εμπλεκόμενους φορείς. Κυρίες και κύριοι της Κυβέρνησης, θυμηθείτε πώς κατακεραυνώνατε - σας το θύμισαν άλλοι συνάδελφοι πριν - και σωστά ως Αντιπολίτευση τις τότε κυβερνήσεις όποτε τολμούσαν να φέρουν πράξεις νομοθετικού περιεχομένου. Ο Μαρκ Μαζάουερ, γνωστός ιστορικός, στο ευρηματικό του έργο «Η σκοτεινή ήπειρος» - και δεν αναφέρεται στην Αφρική, δυστυχώς, αλλά στην Ευρώπη - κατέδειξε ότι η αύξηση των πράξεων νομοθετικού περιεχομένου, στις αδύναμες τότε μεσοπολεμικές δημοκρατίες στην Ευρώπη, επέτεινε μοιραία τη διολίσθησή τους σε ολοκληρωτικά καθεστώτα. Έτσι, οι πράξεις νομοθετικού περιεχομένου, ακόμα και κυρούμενες από τη Βουλή, δεν παύουν να αποτελούν ένα αντιδημοκρατικό, αντικοινοβουλευτικό στην ουσία, τρόπο νομοθέτησης. Σας ευχαριστώ.
Ευχαριστούμε τον κ. Δανέλλη Κοινοβουλευτικό Εκπρόσωπο από το Ποτάμι. Τον λόγο έχει ο κ. Μανιάτης από τη Δημοκρατική Συμπαράταξη για επτά λεπτά.
Κύριε Πρόεδρε, μου επιτρέπετε για μισό λεπτό; Θα μου επιτρέψετε, κύριε Μανιάτη, να σας διακόψω για να μιλήσω για τρία λεπτά;
Κύριε Μανιάτη, εάν επιτρέπετε να λάβει τον λόγο ο κύριος Υπουργός, για να παρέμβει.
Μάλιστα.
Ορίστε, κύριε Υπουργέ, έχετε τον λόγο.
Το είπα στην ομιλία μου, αλλά νομίζω δεν το είπα αρκετά καθαρά για τα Πρακτικά, ότι αυτό το νομοσχέδιο είναι πράξεις νομοθετικού περιεχομένου και άλλες διατάξεις. Το ξεκαθαρίζω για τα Πρακτικά. Επιτρέψτε μου όμως να πω, εάν μου επιτρέπει ο κ. Μανιάτης, για τριάντα δευτερόλεπτα, επειδή έχει μπει το θέμα του πανεπιστημίου και η εκλογή των πρυτάνεων και άκουσα πολλά ότι αυτός δεν είναι τρόπος να προχωρήσουμε για διάλογο και εθνικό διάλογο, κοιτάξτε να έχουμε μια ειλικρίνεια μεταξύ μας. Πρώτον, έπρεπε να γίνει, γιατί υπήρχαν πρυτανικές εκλογές, είχαν αναβληθεί και ακυρωθεί αυτές και δεν θέλω να ξαναγίνει. Όμως, δεν πάω εγώ στο φορμαλιστικό. Επί της ουσίας, αυτό που γινόταν με τα συμβούλια ήταν ότι απέκλειαν υποψήφιους και δυστυχώς γι' αυτούς που εσείς λέτε ότι είστε δημοκράτες - δεν απέκλειαν με τυχαία μεταβλητή, δηλαδή μερικούς. Όσοι, σχεδόν όλοι που απέκλειαν, ήταν άνθρωποι που ήταν κατά του νόμου Διαμαντοπούλου, όπως ήμουν και εγώ. Αυτό γινόταν. Αυτό δεν είναι τρόπος δημοκρατίας. Να κάνουμε τον εθνικό διάλογο, να δούμε πώς θέλουμε να βγούμε οι πρυτάνεις, αλλά μη μου πείτε ότι είναι αντιδημοκρατικό πραξικόπημα αυτό που κάνουμε, ότι δηλαδή ο λόγος ύπαρξης αυτών των συμβουλίων ήταν για να αποκλείσουν κάποιους υποψήφιους. Και αποκλείσατε και υποψηφίους που δεν είχατε κανέναν λόγο να αποκλειστούν, εκτός του ότι ήταν κατά του νόμου Διαμαντοπούλου. Αυτή είναι η αλήθεια. Οπότε, εγώ σέβομαι και να γίνει η συζήτηση και εθνική συζήτηση για την παιδεία, αλλά να έχουμε και μια ειλικρίνεια και μεταξύ μας.
Σας ευχαριστούμε, κύριε Υπουργέ. Κύριε Μανιάτη, συγγνώμη για τη διακοπή, έχετε τον λόγο.
Αγαπητοί συνάδελφοι, ομολογώ ότι με κατάπληξη άκουσα μόλις την τοποθέτηση του συναδέλφου ακαδημαϊκού και καθηγητή του κ. Τσακαλώτου. Κύριε Υπουργέ, μας λέτε ότι τα συμβούλια διοίκησης των ελληνικών πανεπιστημίων, όλοι αυτοί οι άνθρωποι που έχουν καταξιωθεί και στο εξωτερικό, αλλά και στο εσωτερικό της χώρας, είχαν με κάποιον μαγικό τρόπο συνεννοηθεί μεταξύ τους, ώστε να καταπολεμήσουν αυτούς τους ηθικούς, αμόλυντους, άμωμους ανθρώπους ακαδημαϊκούς που ήταν κατά του νόμου Διαμαντοπούλου;
Ακριβώς.
Θέλετε να μας πείτε, δηλαδή, ότι υπάρχει μια συνωμοσία των κακών, …
Ποια συνωμοσία; Καμμία συνωμοσία.
…οι οποίοι δεν ακολουθούσαν κριτήρια ακαδημαϊκά, αλλά αντίθετα ακολουθούσαν κριτήρια φορμαλιστικά, όπως τα είπατε, ιδεολογικά - να τα πω εγώ - και γι' αυτό απέκλειαν;
Βεβαίως.
Εσείς ένας ακαδημαϊκός λέτε αυτό το πράγμα για μερικές δεκάδες πανάξιους Έλληνες ερευνητές και ακαδημαϊκούς που έχουν διαπρέψει στο εξωτερικό, που με ανιδιοτέλεια ήρθαν να προσφέρουν στην πατρίδα τους κάτι που δεν το είχαν πολλά ελληνικά πανεπιστήμια, δηλαδή την εξωστρέφεια και τη δυνατότητα να μπορούμε πια η αριστεία και ο ανταγωνισμός ανάμεσα σε ερευνητές και ακαδημαϊκούς να συνιστά ένα ακαδημαϊκό προσόν; Λυπάμαι, ειλικρινά σας λέω, είναι η μεγαλύτερη απογοήτευση που έχω αισθανθεί από εσάς. Θα αντιλαμβανόμουν απολύτως τη σκοπιμότητα μέσα από την πράξη νομοθετικού περιεχομένου να ακυρώσουμε εκλογές, γιατί δεν γουστάρει η Κυβέρνηση ιδεολογικά τον νόμο Διαμαντοπούλου. Το αποδέχομαι. Όμως, την ύβρη, την προσβολή απέναντι σε συναδέλφους ακαδημαϊκούς, που δεν έχουν κανέναν λόγο να ταλαιπωρούνται από εσάς, ότι δήθεν έχουν συνωμοτήσει σε βάρος σας, δεν την ανεχόμαστε, κύριε Υπουργέ.
Τη λέξη «συνωμοσία» εγώ δεν την είπα.
Δεν την ανεχόμαστε.
Είναι δική σας λέξη.
Θέλω να σας παρακαλέσω να το πάρετε πίσω, διότι υβρίζετε ανθρώπους που τιμούν το όνομα της Ελλάδας στο εξωτερικό. Αγαπητές και αγαπητοί συνάδελφοι, αν με ρωτούσατε τι θεωρώ πως είναι το χειρότερο πράγμα που έχει συμβεί τους τελευταίους μήνες στη χώρα, θα σας έλεγα ότι είναι ένας απίστευτος, υφέρπων, ύπουλος μιθριδατισμός η ελληνική κοινωνία και το πολιτικό σύστημα - ή τουλάχιστον ένα μεγάλο μέρος του πολιτικού συστήματος - να τα ανεχόμαστε όλα. Διολισθαίνουμε στη διαρκή αποδοχή πραγμάτων, τα οποία εμείς οι ίδιοι είτε ως συλλογικές οντότητες, ως κόμματα, είτε εξατομικευμένα - μιλάω και για συναδέλφους του ΣΥΡΙΖΑ - είμαι βέβαιος ότι δεν θα ανεχόμασταν όχι μόνο να τα υπερψηφίσουμε, αλλά ούτε καν να τα συζητήσουμε μερικούς μήνες νωρίτερα. Κύριε Υπουργέ, αγαπητοί συνάδελφοι του ΣΥΡΙΖΑ, ένα τεράστιο ζήτημα που έχει υπάρξει - κι αυτό συνιστά, αν θέλετε, τη δική μου κατάθεση αγωνίας - είναι ότι τα όνειρα, οι προσδοκίες, οι προσμονές, οι ελπίδες δύο τουλάχιστον γενιών Ελλήνων πολιτών που πίστεψαν ότι εάν κάποια φορά κυβερνήσει η Αριστερά, τότε η Αριστερά αυτή θα έχει το ηθικό πλεονέκτημα, το αισθητικό πλεονέκτημα, το ιδεολογικό πλεονέκτημα, αυτά τα όνειρα, δυστυχώς λυπάμαι να πω - δεν αφορά τους συναδέλφους Βουλευτές, αφορά όμως την ασκούμενη κυβερνητική πολιτική σε έναν πολύ μεγάλο βαθμό - , γκρεμίζονται, διαψεύδονται και - αν το θέλετε - αυτό αποτελεί τη μεγαλύτερη ζημιά που μπορεί να κάνει μια κυβέρνηση κι ένα πολιτικό κόμμα στην ελληνική κοινωνία. Και υπάρχει και κάτι άλλο. Απογοητευμένος ο ελληνικός λαός από τα παλιά κόμματα, τα παραδοσιακά κόμματα, πίστεψε ότι ο κ. Τσίπρας και ο ΣΥΡΙΖΑ είναι κάτι φρέσκο, κάτι καινούργιο, κάτι που μπορεί πραγματικά να ανορθώσει την ελληνική κοινωνία. Αυτή ακριβώς η απογοήτευση που νιώθουν τώρα πια οι Έλληνες πολίτες και από το τελευταίο, κατά την άποψή τους, καταφύγιο, συνιστά μια ολέθρια σχέση που έχει διαμορφωθεί ανάμεσα στην κυβερνητική πλειοψηφία και τον ελληνικό λαό. Θεωρώ ότι το σύνολο των πολιτικών δυνάμεων του τόπου θα πρέπει πια να αντιστρέψει αυτήν την πορεία, μια πορεία απομονωτισμού των Ελλήνων πολιτών, έλλειψης της οποιασδήποτε ελπίδας της νέας γενιάς και κυρίως σε επίπεδο οικονομίας και κοινωνίας ότι τίποτα δεν μπορεί να αλλάξει σ' αυτόν τον τόπο, διότι όλοι βουλιάζουμε διαρκώς. Κύριε Υπουργέ, σας άκουσα επίσης, νωρίτερα, στην κανονική σας τοποθέτηση με έναν υπερφίαλο μικρομεγαλισμό να λέτε ότι ο ΣΥΡΙΖΑ άλλαξε την Ευρώπη κι ότι σας έδωσε συγχαρητήρια το ΔΝΤ στη Λίμα, διότι με τα capital controls τις αρνητικές επιπτώσεις καταφέρατε να τις ξεπεράσουμε σε πολύ συντομότερο χρονικό διάστημα απ' ό,τι κάποιοι ανέμεναν. Κύριε Υπουργέ, εσείς ο ίδιος θα τα λέγατε αυτά πριν δύο χρόνια ως Βουλευτής της αντιπολίτευσης; Θα ήσασταν περήφανος να ακούγατε τον εαυτό σας να λέει ότι είστε τόσο σπουδαίοι, τόσο μεγάλοι και αλλάζετε την Ευρώπη, εσείς μόνοι;
Γιατί βάζετε συνεχώς λόγια στο στόμα μου; Ούτε συνωμοσία είπα, ούτε ότι είμαι σπουδαίος, ούτε ότι είμαι μεγάλος! Να μιλάτε με καλύτερο τρόπο. Δεν θα το δεχτώ αυτό!
Δηλαδή, μια Κυβέρνηση η οποία…
Ούτε συνωμοσία είπα ούτε ότι είμαι σπουδαίος!
Αυτό ακριβώς κάνετε. Είπατε ότι αλλάξατε την Ευρώπη.
Σας παρακαλώ, μην κάνετε διάλογο.
Είπατε ότι αλλάξατε την Ευρώπη.
Συνεχώς βάζετε λόγια στο στόμα μου. Συνεχώς! Να απαντάτε στα επιχειρήματα που ακούτε και όχι σε αυτά που σας βολεύουν! Αυτό θα ήταν μια καλή αρχή.
Είπατε ότι τις επιπτώσεις των capital controls τις μειώσατε πολύ περισσότερο από το αναμενόμενο.
Κύριε Υπουργέ, παρακαλώ να κάνετε μετά διορθώσεις. Παρακαλώ να μη γράφεται τίποτα στα Πρακτικά.
Αυτές είναι οι εκφράσεις σας, κατά λέξη.
Ούτε σπουδαίοι είπα ούτε συνωμοσία. Συνεχώς βάζετε λόγια στο στόμα μου.
Σας λέω τούτο και το λέω γιατί κυβερνάτε αυτόν τον τόπο. Έχουμε υποχρέωση τουλάχιστον την άποψή μας να σας τη λέμε και εσείς έχετε υποχρέωση την άποψή μας να την ακούτε.
Κύριε Υπουργέ, μη διακόπτετε σας παρακαλώ.
Σας λέμε τούτο: Προσγειωθείτε στην πραγματικότητα. Έχετε κάνει μια τεράστια ζημιά στον τόπο. Είστε υποχρεωμένοι να κυβερνήσετε, γιατί αυτή είναι η εντολή που σας έδωσε ο ελληνικός λαός και θα πρέπει να κυβερνήσετε. Μόνο που αυτό που έχετε ταυτόχρονα ως χρέος να πράξετε είναι να φτιάξετε μια Ελλάδα καλύτερη από αυτήν που παραλάβατε. Κι εσείς, δυστυχώς, οδηγείτε την Ελλάδα από το κακό στο χειρότερο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, είχα σκοπό να μην εξαντλήσω τον χρόνο μου. Λέω μόνο τελειώνοντας ότι εμείς επί της αρχής καταψηφίζουμε το νομοσχέδιο και απλώς δύο ή τρεις διατάξεις θα τις υπερψηφίσουμε. Ευχαριστώ πολύ.
Ευχαριστούμε, κύριε Μανιάτη. Τον λόγο έχει ο κ. Χρήστος Σταϊκούρας, Βουλευτής της Νέας Δημοκρατίας.
Να ευχαριστήσω ιδιαίτερα τον κ. Μαντά για την παραχώρηση της σειράς. Κυρίες και κύριοι συνάδελφοι, κυρώνουμε σήμερα σε ένα σχέδιο νόμου δώδεκα διαφορετικούς νόμους, δώδεκα πράξεις νομοθετικού περιεχομένου, πράξεις που αποτελούν, μαζί με τη συζήτηση νομοσχεδίων με τη μορφή του κατεπείγοντος, τον κανόνα νομοθέτησης της Κυβέρνησης της Αριστεράς. Δεν θα επικαλεστώ αποσπάσματα της διαχρονικής, πομπώδους ρητορικής του κ. Τσίπρα, του κ. Τσακαλώτου και άλλων στελεχών του ΣΥΡΙΖΑ για την εν λόγω πρακτική, αποσπάσματα που αποδεικνύονται τελείως κάλπικα, παρά το πασπάλισμα με τη γνωστή αριστερή χρυσόσκονη. Θα σημειώσω, όμως, ότι οι συνάδελφοί μας, ριζοσπάστες αριστεροί, αποδεικνύονται ασυναγώνιστοι και είναι μακράν πρώτοι στην αναξιοπιστία. Αυτή η καλπάζουσα αναξιοπιστία της αυτοαποκαλούμενης «ριζοσπαστικής Αριστεράς», δείχνει πλεόνασμα πολιτικού θράσους και έλλειμμα αρχών, σεβασμού στη νοημοσύνη των άλλων και στρατηγικού σχεδίου για τη χώρα. Φαντάζομαι ότι άλλοι φίλοι μας, που επί δεκαετίες ήταν πρωταθλητές στο άθλημα, βλέποντας να καταρρίπτεται συνεχώς από τους ριζοσπάστες αριστερούς το ένα ρεκόρ μετά το άλλο στην αναντιστοιχία προεκλογικών λόγων και μετεκλογικών πρακτικών, τρίβουν τα μάτια τους από έκπληξη. Το ελπιδοφόρο, βέβαια, σημείο σε αυτήν την εξέλιξη είναι ότι έστω και με αργό ρυθμό στη συνείδηση όλο και περισσοτέρων πολιτών εντοπίζονται και αξιολογούνται οι τρέχουσες αλλά και οι ιστορικές ευθύνες. Σε ό,τι αφορά όλους εμάς, που υπηρετούμε το πολιτικό σύστημα της χώρας, πιστεύω ότι πρέπει να συνειδητοποιήσουμε, έστω και τώρα, ότι το μέγεθος της αναξιοπιστίας στο πεδίο της πολιτικής αποτελεί την βασική και ευθεία αιτία της απαξίωσης του πολιτικού συστήματος, καθώς και του γενικευμένου και επικίνδυνου αλαλούμ που τείνει να κυριαρχήσει στη χώρα. Κυρίες και κύριοι, το μεγαλύτερο μέρος του υπό συζήτηση σχεδίου νόμου καλύπτεται από τις πράξεις νομοθετικού περιεχομένου, με τις οποίες αποφασίστηκε από την Κυβέρνηση, η τραπεζική αργία και επιβλήθηκαν κεφαλαιακοί περιορισμοί, που υφίστανται μέχρι και σήμερα. Είναι απολύτως ξεκάθαρο, αφού είναι λογικά αποδείξιμο, ότι η επιβολή των κεφαλαιακών περιορισμών οφείλεται αποκλειστικά σε εσφαλμένες πολιτικές επιλογές της Κυβέρνησης κατά το πρώτο εξάμηνο του 2015. Αυτό το εξάμηνο η Κυβέρνηση στηρίχθηκε σε εσφαλμένες, θεμελιώδεις υποθέσεις τις οποίες απέρριψε η ίδια η πραγματικότητα. Αγνόησε τους ευρωπαϊκούς κανόνες διαπραγμάτευσης, με αποτέλεσμα να θεωρεί - και έχει αποδειχθεί αυτό - εσφαλμένα ότι όσο περνάει ο καιρός οι εταίροι θα υποχωρούν. Παρασύρθηκε από μαξιμαλιστική ρητορική, δογματισμούς και ιδεοληψίες. Συζητούσε ακατάπαυστα μέσω των μέσων μαζικής ενημέρωσης καλλιεργώντας περιβάλλον δημιουργικής ασάφειας. Κατανάλωσε σημαντικό διαπραγματευτικό κεφάλαιο και χρόνο σε θέματα διαδικαστικά και επουσιώδη δίνοντας έμφαση στην επικοινωνία και όχι στην ουσία. Κινήθηκε στη λογική της εσκεμμένης πολιτικής διαπραγμάτευσης, για να αποφύγει την αλήθεια των αριθμών, η οποία με το πέρασμα των μηνών γινόταν όλο και πιο ζοφερή. Συγκρότησε οικονομικό επιτελείο χωρίς συνοχή και σταθερή στρατηγική, με συχνές αλλαγές της διαπραγματευτικής ομάδας σε όλα τα επίπεδα. Προχώρησε στη διεξαγωγή ενός ασαφούς δημοψηφίσματος, επιλογή εσφαλμένη τόσο ως προς το περιεχόμενο όσο και ως προς τον χρόνο πραγματοποίησής της. Απόδειξη ήταν ότι το αποτέλεσμα δεν ελήφθη υπ' όψιν. Το αποτέλεσμα αυτών των πράξεων και παραλείψεων της κυβέρνησης ΣΥΡΙΖΑ και ΑΝΕΛ το πρώτο εξάμηνο του 2015 ήταν και είναι τεράστιο για την οικονομία και οδυνηρό για την κοινωνία. Η χώρα προχώρησε στην υπογραφή ενός νέου τρίτου μνημονίου, που πριν από λίγους μήνες δεν ήταν αναπόφευκτο και το οποίο συνοδεύεται από πολύ περισσότερα και πιο επώδυνα δημοσιονομικά μέτρα απ' αυτά που προβλέπονταν στις αρχές του έτους, ακόμα όμως και απ' αυτά που είχαν αποφασιστεί πριν από το δημοψήφισμα. Παράλληλα, η χώρα επί μήνες βρίσκεται σε καθεστώς εσωτερικής στάσης πληρωμών. Οι καταθέσεις νοικοκυριών και επιχειρήσεων συρρικνώθηκαν σημαντικά, ενώ με τις πράξεις νομοθετικού περιεχομένου που σήμερα κυρώνουμε αποφασίστηκε από την Κυβέρνηση η τραπεζική αργία και επιβλήθηκαν κεφαλαιακοί περιορισμοί. Έτσι σήμερα η δημόσια οικονομία παρά τα νέα πρόσθετα μέτρα λιτότητας έχει επιστρέψει στα πρωτογενή ελλείμματα. Η πραγματική οικονομία έχει καταρρεύσει. Οι επιχειρηματικές προσδοκίες έχουν ραγδαία επιδεινωθεί. Η καταναλωτική εμπιστοσύνη έχει σημαντικά υποχωρήσει. Οι ληξιπρόθεσμες οφειλές του δημοσίου προς τον ιδιωτικό τομέα έχουν επιστρέψει στα προ του 2013 επίπεδα. Η οικονομία έχει επιστρέψει από το τρίτο τρίμηνο του 2015 στην ύφεση και οι τράπεζες έχουν ανάγκη μιας νέας ανακεφαλαιοποίησης, η οποία βρίσκεται σε εξέλιξη και σίγουρα θα τη συζητάμε τους επόμενους μήνες. Επιφέρει πρόσθετο κόστος στους φορολογούμενους, συρρικνώνει δραματικά την ελληνική ιδιωτική και δημόσια συμμετοχή, απαξιώνει τις προηγούμενες αυξήσεις μετοχικού κεφαλαίου, εκμηδενίζει την αξία του χαρτοφυλακίου του Ταμείου Χρηματοπιστωτικής Σταθερότητας και - κατά την άποψή μου, ιδιαίτερα σημαντικό - τροποποιεί επί το δυσμενέστερον τα ίδια εγκεκριμένα σχέδια αναδιάρθρωσης των πιστωτικών ιδρυμάτων, με αποτέλεσμα την απώλεια σοβαρών περιουσιακών τους στοιχείων, όπως είναι στην περίπτωση της Εθνικής Τράπεζας η πώληση του συνόλου της συμμετοχής στη Finansbank. Κυρίες και κύριοι συνάδελφοι, συμπερασματικά, η Κυβέρνηση της Αριστεράς, παγιδευμένη σε ιδεοληψίες, μύθους, ψευδαισθήσεις και ενδογενείς αντιφάσεις, χωρίς πολιτική κατεύθυνση σχέδιο και στρατηγική, έχει οδηγήσει την ελληνική οικονομία σε καθοδικό σπιράλ. Σε αυτή τη δυσμενή εξέλιξη συνέβαλαν σημαντικά τα μέτρα ελέγχου στην κίνηση κεφαλαίων, για τα οποία φέρει αποκλειστική ευθύνη η Κυβέρνηση. Είναι μέτρα που καταψηφίζουμε. Σας ευχαριστώ πολύ.
Ευχαριστούμε τον κ. Χρήστο Σταϊκούρα από τη Νέα Δημοκρατία.
Κύριε Πρόεδρε, θα μπορούσα να έχω τον λόγο για τριάντα δευτερόλεπτα;
Παρακαλώ, κύριε Υπουργέ. Έχετε τον λόγο.
Κύριε Σταϊκούρα, θα ήθελα δυο σχόλια να κάνω σ' αυτά που είπατε. Το πρώτο είναι, αν θέλετε να ξανασκεφτείτε πόσο είχατε προβλέψει ότι θα κοστίσει στον ελληνικό λαό η ανακεφαλαιοποίηση. Είχατε πει κάποιους πολύ μεγάλους αριθμούς. Ελπίζω τώρα να είστε σε θέση να τους μικρύνετε αυτούς τους αριθμούς. Δεύτερον, αφού εμείς είχαμε τόσο κακή στρατηγική διαπραγμάτευσης, δεν ξέραμε πώς να χειριστούμε τον χρόνο, αν είναι υπέρ μας ή κατά μας, αφού εμείς δεν είχαμε το συντονιστικό πλεονέκτημα που είχατε εσείς, εσείς γιατί δεν κλείσατε την πέμπτη αξιολόγηση; Αφού πηγαίναμε τόσο καλά, η οικονομία πήγαινε τόσο καλά, ήμασταν ένα τσακ από εκεί, γιατί δεν το κλείνατε και δεν πήρατε λεφτά από τον Αύγουστο μέχρι τον Γενάρη; Μπορείτε να μας απαντήσετε σ' αυτό; Γιατί δεν το κλείσατε;
Πολύ ευχαρίστως.
Δεν κάνουμε, όμως, διάλογο. Επειδή, όμως, σας απηύθυνε προσωπικά τον λόγο, έχετε ένα λεπτό.
Κύριε Υπουργέ, κατ' αρχάς για την πράξη 1, την ανακεφαλαιοποίηση των τραπεζών, το συζητήσαμε εκτενώς πρόσφατα. Την αποκλειστική ευθύνη της ανάγκης ανακεφαλαιοποίησης την έχει η σημερινή Κυβέρνηση. Απόδειξη αυτού είναι ακόμα και η έκθεση της Ευρωπαϊκής Κεντρικής Τράπεζας, που συνοδεύει τη δημοσιοποίηση των στοιχείων για τις κεφαλαιακές ανάγκες των τραπεζών. Το σύνολο αυτών οφείλεται στη διακυβέρνηση αυτών των μηνών.
Αυτήν την ερώτηση δεν την έθεσα.
Και υπάρχουν και οι πρόσφατες εκθέσεις της Ευρωπαϊκής Επιτροπής. Δεύτερον, με ρωτήσατε για την ανακεφαλαιοποίηση.
Δεν σας ρώτησα για τον αριθμό.
Μηδέν. Μηδέν ήταν οι ανάγκες.
Εσύ έλεγες ότι θα δανειστούμε είκοσι, τριάντα, σαράντα. Κάθε φορά ήταν και διαφορετικός ο αριθμός, ότι θα χρεώσουμε σαράντα δισεκατομμύρια τη χώρα, πενήντα, εβδομήντα. Ο αριθμός ήταν συνέχεια διαφορετικός.
Είμαι πάρα πολύ προσεκτικός στις εκτιμήσεις κι αν ανατρέξετε στα Πρακτικά, θα δείτε ούτε έναν αριθμό να έχω πει για τις ανάγκες ανακεφαλαιοποίησης. Ούτε έναν αριθμό! Αυτό όμως που είπα - και το επαναλαμβάνω σήμερα - είναι ότι πριν από ορισμένους μήνες οι ανάγκες ανακεφαλαιοποίησης των τραπεζών ήταν μηδέν. Μηδέν! Στο άλλο σας ερώτημα, τώρα. Το άλλο σας ερώτημα αφορά στο γιατί δεν έκλεισε η διαπραγμάτευση. Η διαπραγμάτευση δεν έκλεισε, διότι πράγματι υπήρχε ένα δημοσιονομικό χάσμα μεταξύ των δικών μας εκτιμήσεων και των εκτιμήσεων των εταίρων, για να επιτευχθεί το 3% πρωτογενές πλεόνασμα στο 2015. Υπήρχε μια απόκλιση της τάξεως των 2 και πλέον δισεκατομμυρίων ευρώ - μείον 2 με 2,5 δισεκατομμύρια ευρώ - με προβλεπόμενο ρυθμό οικονομικής μεγέθυνσης για το 2015 που υπερέβαινε το 2,5%. Εμείς δεν κλείσαμε τη συμφωνία και δεν είχαμε τον χρόνο να την κλείσουμε όπως κάναμε έναν χρόνο πριν που μας ζητούσαν αντίστοιχα σκληρά δημοσιονομικά μέτρα, μέτρα λιτότητας, ύψους 1 δισεκατομμυρίου ευρώ, περικοπές στις συντάξεις, τις οποίες ποτέ δεν κάναμε, γιατί αποδείξαμε μέσα από την εκτέλεση του προϋπολογισμού και τους πρώτους μήνες του '14 ότι οι δικές μας εκτιμήσεις ήταν πιο ορθολογικές από των δανειστών. Και πετύχαμε και τους στόχους του '13 και τους στόχους του '14, μέχρι τον Νοέμβριο του '14 για να είμαστε απολύτως ειλικρινείς. Εσείς τότε λέγατε να μην κλείσει η διαπραγμάτευση. Και λέγατε μάλιστα «δεν έχουμε ανάγκη ούτε τα λεφτά, αξιοπρέπεια θέλουμε». Είδαμε τα αποτελέσματα. Τα αποτελέσματα κατέληξαν στις σημερινές πράξεις νομοθετικού περιεχομένου που μόλις συζητήσαμε. Ευχαριστώ.
Ευχαριστούμε. Τον λόγο έχει τώρα ο κ. Μαντάς, Κοινοβουλευτικός Εκπρόσωπος του ΣΥΡΙΖΑ, για δώδεκα λεπτά.
Θα προσπαθήσω να είμαι πιο σύντομος, κύριε Πρόεδρε. Κυρίες και κύριοι Βουλευτές, θα μου επιτρέψετε να αναφερθώ σε τρία θέματα. Το πρώτο κομμάτι αφορά τη διαδικασία της κύρωσης των πράξεων νομοθετικού περιεχομένου και μιλάω κυρίως για τις πέντε πρώτες, γιατί θέλω στο τέλος να κάνω μια ξεχωριστή αναφορά στην πράξη νομοθετικού περιεχομένου που αφορά τα πανεπιστήμια της χώρας. Θα μιλήσω, λοιπόν, γι' αυτό, θα πω δυο πράγματα για την ανακεφαλαιοποίηση που τα θεωρώ σημαντικά και τέλος θα κλείσω με αυτό το θέμα που αφορά τα πανεπιστήμια. Δεν νομίζω ότι είναι κανείς σε ευχάριστη θέση - για να είμαστε απολύτως σαφείς - όταν χρησιμοποιεί αυτόν τον τρόπο για να νομοθετήσει. Και νομίζω ότι ξεκινώντας από αυτό, προφανώς, ούτε οι πράξεις νομοθετικού περιεχομένου ούτε οι κατεπείγουσες διαδικασίες είναι μια επιλογή που μπορεί να μακροημερεύσει - να το πω έτσι. Ωστόσο, δεν μπορούμε να ξεχνάμε και δεν είναι ορθολογικό να παραλείπουμε ότι οι συγκεκριμένες πράξεις νομοθετικού περιεχομένου, που αφορούσαν τους κεφαλαιακούς ελέγχους, έγιναν σε συγκεκριμένες συνθήκες, στις οποίες - κατά τη γνώμη μας - δεν μπορούσε να γίνει αλλιώς. Διότι αυτό που ξεχάστηκε ή δεν ειπώθηκε ή αποσιωπήθηκε σε αυτήν την Αίθουσα ήταν ότι ακριβώς οι κεφαλαιακοί έλεγχοι συνέπεσαν με τη διεξαγωγή του δημοψηφίσματος. Θα θυμάστε πάρα πολύ καλά, όσοι θέλετε να θυμηθείτε, ότι αυτό ήταν ένας βασικός μοχλός πίεσης του ελληνικού λαού κάτω από ένα δίλημμα, το οποίο προέβαλαν ως δίλημμα, δήθεν, του δημοψηφίσματος και δεν ήταν δίλημμα του δημοψηφίσματος, δηλαδή το περίφημο «ευρώ ή δραχμή». Και ίσως θυμάστε πολύ καλά πώς τότε το περίφημο ευρωπαϊκό μέτωπο, το μέτωπο του «ναι», λειτούργησε σε όλη αυτή την περίοδο. Είναι αξιοσημείωτο πώς το αντιμετώπισε αυτό ένας λαός ταλαιπωρημένος και πραγματικά πιεσμένος από αυτήν την πρωτοφανή κατάσταση, στην οποία πράγματι μπήκαμε σε αυτές τις συνθήκες. Διότι πράγματι αναγκαστήκαμε να έχουμε κεφαλαιακούς ελέγχους, την ίδια ώρα και την ίδια ιστορική περίοδο που κάποιοι από το πρωί μέχρι το βράδυ διατυμπάνιζαν ότι αν έρθει ο ΣΥΡΙΖΑ στην εξουσία θα έβγαζαν τα λεφτά τους έξω για να τα εξασφαλίσουν και τη στιγμή που οι εκροές ήταν πραγματικά σε νούμερα και σε ρυθμό τέτοιες, που κινδύνευε επί της ουσίας το τραπεζικό σύστημα. Δεν νομίζω ότι μπορούσε κανένας εκείνη τη συγκεκριμένη στιγμή να είχε άλλη επιλογή πέρα από αυτήν. Ο κύριος Υπουργός είπε με πολλή σαφήνεια ότι περιορίσαμε σε έναν σημαντικό βαθμό τις επιπτώσεις από τα capital controls. Αυτό νομίζω ότι αναγνωρίζεται - το ξαναλέω - από όσους με ορθολογικό τρόπο εκτιμούν αυτή τη συγκεκριμένη περίοδο και νομίζω ότι θα φανεί και στην οικονομική ιστορία, αν θέλετε, γι' αυτήν την περίοδο για την οποία μιλάμε. Το δεύτερο θέμα στο οποίο ήθελα να κάνω μια μικρή αναφορά είναι το θέμα της ανακεφαλαιοποίησης. Δεν νομίζω να αμφιβάλλει κανένας ότι απέναντι στο ενδεχόμενο η ανακεφαλαιοποίηση να τραβήξει χρονικά πιο πέρα και να κινδυνεύσουμε να έχουμε κούρεμα των καταθέσεων πάνω από 100.000 ευρώ, αλλά και με τις όποιες συνέπειες μπορεί να είχε αυτό και στο σύνολο των καταθέσεων, έπρεπε να προχωρήσει η ανακεφαλαιοποίηση. Αυτό παραλείπεται σκόπιμα από τη συζήτηση. Εκεί όπου επικεντρώνεται η συζήτηση είναι ότι ξεπουλήσαμε - λέει - τις μετοχές και αφελληνίσαμε τις ελληνικές τράπεζες. Ποια είναι η πραγματικότητα; Θα προσπαθήσω να την τεκμηριώσω. Αν εξετάσουμε την εξέλιξη των χρηματιστηριακών τιμών των μετοχών των ελληνικών τραπεζών που κατείχε το ΤΧΣ, αυτές φαίνεται να έχουν μια πτωτική τάση από τον Μάιο και τον Ιούνιο του 2014. Και δεν είναι σωστό αυτό το οποίο επαναλαμβάνεται σε αυτήν την Αίθουσα, ότι δήθεν τον Δεκέμβριο ή στις αρχές Γενάρη του 2015 η χρηματιστηριακή αξία των μετοχών ήταν κοντά στα 19 δισεκατομμύρια. Αντίθετα, από το 2014 έχουμε μια σταδιακή πτώση, τον Σεπτέμβριο του 2014 στα 16,5 δισεκατομμύρια, τον Δεκέμβριο στα 14,3 δισεκατομμύρια, τον Ιανουάριο στα 10,9 δισεκατομμύρια, ενώ τον Ιούνιο, πριν από την επιβολή των capital controls, η χρηματιστηριακή τους αξία είχε φτάσει περίπου στα 6 δισεκατομμύρια. Αυτό, όμως, που δεν απαντιέται - και είναι μεγάλο ερωτηματικό - είναι τι έφταιξε και τα προηγούμενα, περίπου 25 δισεκατομμύρια της προηγούμενης ανακεφαλαιοποίησης του 2012-2013 δεν εισπράχθηκαν ή εισπράχθηκε ένα πολύ μικρό μέρος, κοντά στα 300 εκατομμύρια, αν δεν κάνω λάθος. Αυτό ήταν το δεύτερο θέμα. Οι προηγούμενες κυβερνήσεις διαμόρφωσαν συνθήκες απαξίωσης της περιουσίας του δημοσίου, με την αποδοχή της απώλειας των δικαιωμάτων της πλειοψηφίας και τη διατήρηση του management από το 10% των μετόχων και κατά συνέπεια, της παραχώρησης της διοίκησης των τραπεζών στους ιδιώτες - αυτό ήταν ένα διεθνές παράδοξο θα τολμούσα να πω - και βεβαίως, με το χάρισμα των warrants, δηλαδή την έκδοση των δικαιωμάτων επαναγοράς για ένα διάστημα πέντε χρόνων, μέχρι το 2017, με την επιβολή ουσιαστικά στο ΤΧΣ να μην μπορεί να διαθέσει τις μετοχές σε συμφέρουσες τιμές, αφού αυτός ο παράγοντας, αυτή η επιβολή αφαιρούσε από το ΤΧΣ τη δυνατότητα να διαθέσει στον κατάλληλο χρόνο και στις κατάλληλες τιμές τις μετοχές του. Άρα, είναι πραγματικότητα ότι υπάρχει μια χαμηλή τιμή στις μετοχές και ότι η διαμόρφωση των τιμών κατά τη διαδικασία του book building διαμόρφωσε χαμηλές τιμές, αλλά ήταν στη συγκεκριμένη στιγμή ένα κίνητρο για την προσέλκυση επενδυτών. Και πράγματι, ήρθε «φρέσκο» χρήμα στις τράπεζές μας, με τα 5 δισεκατομμύρια περίπου, που μπήκαν από τους ιδιώτες επενδυτές. Επίσης, είναι σημαντικό να σημειωθεί ότι η σύνθεση με τα CoCos μάς δίνει μία δυνατότητα, σε ένα ορατό χρονικό διάστημα, να επανακτήσουμε ως δημόσιο και τα περίπου 6 δισεκατομμύρια, τα οποία θα μπουν από την πλευρά του δημοσίου για την ανακεφαλαιοποίηση των τραπεζών. Τέλος, για να τηρήσω αυτό που είπα και να κλείσω, η πράξη νομοθετικού περιεχομένου που αφορά τα ανώτατα εκπαιδευτικά ιδρύματα συμβολοποιεί με έναν τρόπο και μία ιδεολογική, πράγματι, σύγκρουση που υπάρχει, όσον αφορά το μέλλον και την εξέλιξη της ανώτατης εκπαίδευσης. Αυτό δεν αφαιρεί σε καμμία περίπτωση τη δυνατότητα για διάλογο. Διότι δεν μπορεί κανένας να ισχυριστεί ότι διάλογο θα κάνω μόνο εάν εσύ έχεις την ίδια άποψη με εμένα. Εμείς είχαμε και συνεχίζουμε να έχουμε μία ριζικά διαφορετική άποψη σε σχέση με την εκπαίδευση γενικότερα, αλλά και ειδικότερα με την ανώτατη εκπαίδευση. Δίναμε τη δυνατότητα στο συμβούλιο να αποκλείει υποψήφιους και να περιορίζεται σε αυτό που λέμε shortlist των τριών και δεν νομίζω ότι μπορεί κανείς να ισχυριστεί με σοβαρά επιχειρήματα ότι αυτό ήταν σωστό. Εγώ λέω πραγματικά να κοιτάξετε με πολύ μεγάλη προσοχή ποιοι ήταν αυτοί οι υποψήφιοι και αν πράγματι όσον αφορά στα ακαδημαϊκά κριτήρια είχαν τη δυνατότητα να τεθούν στην επιλογή των συναδέλφων για την πιθανότητα να αναλάβουν θέση διοίκησης στα πανεπιστήμιά τους, τότε να έρθουμε να το συζητήσουμε. Διότι υπάρχουν, πράγματι, παραδείγματα. Εγώ δεν μιλάω για «στοχευμένους» και «σκόπιμους» αποκλεισμούς. Ωστόσο, μιλάω για αποκλεισμούς οι οποίοι με βάση αυτό το στενό περιθώριο της shortlist των τριών γίνονταν και τύχαινε να γίνονται σε ανθρώπους που ενώ είχαν τα ακαδημαϊκά κριτήρια, είχαν μία αντίθεση την οποίαν είχαν εκφράσει με ακαδημαϊκό τρόπο ή με συνδικαλιστικό τρόπο ή με όποιον άλλο τρόπο μπορούσε να εκφραστεί απέναντι στον νόμο Διαμαντοπούλου. Αυτή είναι η διαδικασία. Αυτή είναι μία συγκεκριμένη διαφωνία. Αυτό, βεβαίως, δεν εμποδίζει - και αλίμονο αν εμποδίζει - τον όποιο διάλογο μπορεί να γίνει πάνω στα ζητήματα της παιδείας. Ευχαριστώ πολύ.
Ευχαριστούμε τον Κοινοβουλευτικό Εκπρόσωπο του ΣΥΡΙΖΑ κ. Χρήστο Μαντά. Τον λόγο έχει τώρα ο κ. Δημήτρης Εμμανουηλίδης από τον ΣΥΡΙΖΑ, για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, βλέποντας τα άδεια έδρανα της Νέας Δημοκρατίας συνειρμικά μου έρχεται στο μυαλό ο στίχος του αγαπημένου μου ποιητή Μίλτου Σαχτούρη: «Αλλού, σε έναν άλλον τόπο γίνηκε αυτή η αποκριά». Και έρχομαι τώρα στο θέμα. Επειδή η κρισιμότητα των ημερών που ζούμε είναι οριακή, θα πρέπει να ψηλαφίσουμε την πραγματικότητα και να αναδείξουμε κάποιες αυτονόητες αλήθειες που δυστυχώς αποσιωπούνται. Καταγγέλθηκε ο ΣΥΡΙΖΑ για βουλιμία εξουσιολαγνείας. Τα πράγματα είναι πολύ απλά, πολύ ξεκάθαρα και κάποτε πρέπει επιτέλους αυτή η αλήθεια να αναδειχθεί. Η Νέα Δημοκρατία, μπροστά στο αδιέξοδο της πέμπτης αξιολόγησης και με κοινωνικά και οικονομικά συντρίμμια, έβλεπε ότι δεν μπορούσε να συνεχίσει. Ο ΣΥΡΙΖΑ εάν ήθελε να ενεργήσει υπό το πρίσμα μιας πολιτικής σκοπιμότητας, τι πιο ενδεδειγμένο θα έκανε από το να αφήσει το πολιτικό σύστημα που υπήρχε να φυλλορροήσει, παίρνοντας και τα έσχατα μέτρα κοινωνικής κατερείπωσης, γνωρίζοντας μάλιστα ότι η επόμενη στιγμή θα ήταν η στιγμή που θα ερχόταν στην εξουσία ως κυρίαρχος του παιχνιδιού και χωρίς να επωμιστεί κοινωνικά βάρη τέτοια που στο κάτω κάτω δεν είχε και κανέναν λόγο να τα αποδεχθεί, διότι ήταν βάρη που άλλοι επέσυραν και επέφεραν στις πλάτες του λαού; Τι πιο τίμιο από το να περιμένει τον χρόνο - αφού δεν υπήρχε η λογική του ώριμου φρούτου, αλλά η πραγματικότητα του σάπιου φρούτου - και να είχε όλη την άνεση να διαχειριστεί την πολιτική και κοινωνική πραγματικότητα όπως αυτός ήθελε; Αντ' αυτού επέλεξε τον δρόμο της ευθύνης και μάλιστα σε οριακές στιγμές, έχοντας επίγνωση αυτής της δυσκολίας του εγχειρήματος που αναλάμβανε. Και έρχομαι σε κάποιες αντιφατικές διαπιστώσεις που ένθεν κακείθεν ακούγονται για τον γοητευτικό ρόλο του ΣΥΡΙΖΑ, τον παρελκυστικό λόγο του ΣΥΡΙΖΑ απέναντι στην κοινωνία. Τα πράγματα είναι πάλι πάρα πολύ καθαρά στην ανάγνωση και στην ερμηνεία τους. Έχουμε, λοιπόν, την απόφαση για το δημοψήφισμα. Η απόφαση αυτή παίρνεται υπό το κράτος των capital controls, μέσα από μια πρωτόγνωρη κοινωνική πραγματικότητα - όταν με συντριβή όλων μας βλέπαμε γέροντες ανθρώπους να στοιχίζονται στα ATM - και γνωρίζοντας πως η οικονομία στραγγαλιζόταν εκείνη τη στιγμή στο πεδίο της επιχειρηματικότητας και στο πεδίο της καθημερινής οικογενειακής ζωής. Σε αυτή, λοιπόν, την κοινωνική και οικονομική πραγματικότητα ο λαός, σε πείσμα ενός συστήματος που έπεσε πάνω του με όλες τις δυνάμεις του, λέει ένα «όχι». Και έρχονται στη συνέχεια οι εκλογές. Και λένε ότι ο ΣΥΡΙΖΑ κάνει μια ανακυβίστηση και μια αλλαγή πορείας εκατόν ογδόντα μοιρών. Ο λαός πάλι πεισματικά στηρίζει αυτή την ανάληψη της ευθύνης από τον ΣΥΡΙΖΑ. Είναι ο λαός τόσο αφελής, ώστε σε δύο διαμετρικά αντίθετες θέσεις να στηρίζει έναν πολιτικό απατεώνα; Αυτό είναι το ερώτημα. Η απάντηση βρίσκεται αν κανείς θελήσει να αντιμετωπίσει με παρρησία και σθένος την πραγματικότητα. Ο λαός έχοντας συσσωρευμένη εμπειρία χρόνων, και βιωματικών χρόνων αλλά και ιστορικού χρόνου, έχει πια πεποίθηση ότι όλη αυτή η περιπέτεια που θέλησε να αναλάβει ο ΣΥΡΙΖΑ είναι μια ουσιαστική συνομιλία με την ιστορία, με τη χώρα, με τον λαό. Ερχόμαστε τώρα στα αποτελέσματα του κεφαλαιακού ελέγχου. Πράγματι, λοιπόν, υπήρξε μια οδυνηρή στιγμή για την οικονομία, μια οδυνηρότερη στιγμή για την κοινωνία. Ωστόσο, σε μια απίθανη συλλειτουργία της κοινωνίας από τη μια, με μια πρωτόγνωρη ωριμότητα, και από την άλλη πλευρά ενός αφουγκρασμού πολιτικού από το οικονομικό επιτελείο και κατ' επέκταση απ' όλο το πολιτικό σύστημα του ΣΥΡΙΖΑ, είχαμε τις μικρότερες οδύνες από αυτήν την περιπέτεια και βρισκόμαστε τώρα στο σημείο εκείνο που αρχίζει ο τόπος να βλέπει ένα ξέφωτο. Το ξέφωτο αυτό έχει συγκεκριμένους σταθμούς. Από τη μια είναι η ανακεφαλαιοποίηση, από την άλλη είναι το πακέτο Γιουνκέρ και στο βάθος του χρόνου, που δεν αργεί, είναι η διαπραγμάτευση αυτή που θα αποσείσει τελικά το βάρος αυτού του χρέους και θα αποκτήσει η οικονομική πραγματικότητα τις πραγματικές, μάχιμες για τον ΣΥΡΙΖΑ και την κοινωνία διαστάσεις. Σας ευχαριστώ.
Ευχαριστούμε τον κ. Δημήτρη Εμμανουηλίδη από τον ΣΥΡΙΖΑ. Υποθέτω ότι τελευταίος ομιλητής, πριν μπούμε στις δευτερολογίες των εισηγητών, είναι ο κ. Ιωάννης Αϊβατίδης από τον Λαϊκό Σύνδεσμο - Χρυσή Αυγή. Έχετε τον λόγο για επτά λεπτά, κύριε Αϊβατίδη.
Ευχαριστώ, κύριε Πρόεδρε. Η κατάχρηση στις πράξεις νομοθετικού περιεχομένου δεν προδίδει πολιτική διαύγεια. Αντιθέτως, φρονώ πως καταστρατηγείται το νομοθετικό, κοινοβουλευτικό έργο. Σε κάθε περίπτωση συνάδουν απολύτως με τη ρήση του τέως Αντιπροέδρου της Βουλής, του κ. Αλέξιου Μητρόπουλου, ο οποίος εμίλησε για «ερμαφρόδιτη εντιμότητα». Αυτή, λοιπόν, η ερμαφρόδιτη στάση συνεχίζεται και σήμερα. Κύριε Υπουργέ, προσωπικά μπορεί να μου είστε συμπαθής, όμως η πολιτική σας μου είναι απεχθής. Έχετε μία συμπεριφορά γκουρού της οικονομίας, όμως φρονώ πως είστε ένα πειθήνιο όργανο του τέθριππου ανθελληνικού άρματος των λεγόμενων «θεσμών». Πιστεύετε πως αβρόχοις ποσί θα περάσετε όλα αυτά τα μέτρα. Όμως, σας το λέγω και να το θυμηθείτε, το πολιτικό τίμημα θα είναι πολύ μεγάλο. Όμως, αυτό δεν είναι κάτι το οποίο ενδιαφέρει τη Χρυσή Αυγή. Τη Χρυσή Αυγή την ενδιαφέρει το τίμημα του έθνους. Η πολιτική σας είναι εθνοφθόρος. Όσον αφορά στα επιμέρους άρθρα θα κάνω μια πολύ μικρή αναφορά. Για την τραπεζική αργία και για τους περιορισμούς στις κινήσεις κεφαλαίων, εναρμονιστήκατε πλήρως με τα απαιτούμενα των διεθνών τοκογλύφων. Θα ήθελα μία συγκεκριμένη απάντηση σε ένα πολύ απλό ερώτημα: Πότε θα αρθούν αυτά τα μέτρα; Η αγορά, κύριε Υπουργέ, έχει υποστεί ανήκεστο βλάβη. Όσον αφορά το άρθρο 8, όπου αναφέρετε το αιφνίδιον της ανθρωπιστικής κρίσης και προσπαθείτε να αιτιολογήσετε αυτήν την πράξη νομοθετικού περιεχομένου, έχω να σας πω ότι το μεταναστευτικό δεν εμφανίστηκε αιφνιδίως. Η Χρυσή Αυγή έχει από πολύ καιρό προειδοποιήσει. Σε κάθε περίπτωση, λοιπόν, θα καταψηφίσουμε τα συγκεκριμένα άρθρα. Έρχομαι τώρα σε δύο θέματα της επικαιρότητας. Το πρώτο θέμα αφορά την έκρηξη που έγινε στις 3.35΄ σήμερα τα ξημερώματα στα γραφεία του ΣΕΒ. Υπήρξε προειδοποιητικό τηλεφώνημα, κάτι που σημαίνει πως οι δράστες φυσικά δεν ήθελαν θύματα. Υπάρχει, όμως, κάποιο μήνυμα. Ποιος είναι άραγε ο αποδέκτης του μηνύματος αυτού; Για ποιον χτυπάει η καμπάνα, κύριε Υπουργέ; Αναρωτηθείτε, σας παρακαλώ, διότι έχει ενδιαφέρον. Το δεύτερο και πολύ σημαντικό θέμα είναι το εξής: Σήμερα οι τουρκικές ένοπλες δυνάμεις κατέρριψαν ένα ρωσικό αεροσκάφος Sukhoi SU -24. Αυτή η πράξη είναι μία πράξη καταδικαστέα. Οφείλω να ενθυμίσω ότι, όπως είπαν οι Τούρκοι, έγινε κάποια παραβίαση του εναέριου χώρου της Τουρκίας. Η ελληνική Πολεμική Αεροπορία αντιμετωπίζει το φαινόμενο αυτό καθημερινά, όμως δεν κατέρριψε κάποια από τα αεροσκάφη της τουρκικής πολεμικής αεροπορίας. Θα ήθελα να εκφράσω εκ μέρους της Χρυσής Αυγής τη βαθιά θλίψη μας για την απώλεια των πιλότων, όπως επίσης και για την απώλεια των αθώων ψυχών της πτήσης από την Αίγυπτο προς την Αγία Πετρούπολη. Πράγματι, είναι γεγονός ότι το ρωσικό έθνος δίνει φόρο αίματος για να απαλλάξει την ανθρωπότητα από την ισλαμιστική αυτή οργάνωση που μοιάζει με έναν σύγχρονο Φρανκεστάιν. Είναι γνωστό πώς ξεκίνησε και πώς εξελίχθηκε. Είδα τις φωτογραφίες του νεκρού Ρώσου πιλότου, όπως αυτές δημοσιοποιήθηκαν. Έχω να σας πω λόγω ιδιότητος, κύριε Υπουργέ - είμαι ιατροδικαστής, έχω υπηρετήσει στο Υπουργείο Δικαιοσύνης επί δεκαέξι χρόνια - ότι ο πιλότος είχε πολλαπλά τραύματα μεταθανάτια, πράγμα που σημαίνει ότι εκτόνωσαν όλη την οργή τους οι δράστες, οι οποίοι φαίνεται ότι είναι Τουρκμένιοι αντάρτες που χρηματοδοτούνται από την Τουρκία. Εκτός αυτού, σκύλευσαν και το πτώμα του. Αφαίρεσαν τον σταυρό που είχε πάνω του. Όπως αντιλαμβάνεστε, για το ελληνικό αλλά και για το ρωσικό έθνος ο σταυρός είναι σπουδαίο πράγμα. Η Τουρκία με τους λεονταρισμούς αυτούς προβλέπω ότι θα έχει την τύχη του οθωμανικού στόλου στη ναυμαχία του Ναυαρίνου το 1827 και θα συντριβεί. Πρέπει, λοιπόν, εμείς ως Ελλάδα επισήμως να καταδικάσουμε τις πράξεις αυτές. Σε κάθε περίπτωση, πρέπει να ξέρουμε ότι το ομόδοξο, ορθόδοξο έθνος της Ρωσίας ιστορικά ήταν δίπλα μας και θα παραμείνει. Θυμίζω ότι η Χρυσή Αυγή επιμένει στη γεωπολιτική στροφή προς τη Ρωσία, ενώ η Τουρκία προσφεύγει στο ΝΑΤΟ για να την υποστηρίξει, διότι γνωρίζει ότι θα έχει πολύ βαρύ τίμημα σε αυτήν την άθλια πράξη. Ευχαριστώ πολύ.
Ευχαριστούμε και εμείς, κύριε Ιωάννη Αϊβατίδη. Ήθελα να ρωτήσω τον εισηγητή του ΣΥΡΙΖΑ αν θέλει να δευτερολογήσει.
Για δύο λεπτά μόνο.
Σας δίνω τρία λεπτά. Έχετε τον λόγο.
Θα ήθελα να απευθυνθώ, κύριε Υπουργέ, σε εσάς.
Δεν θα σηκωθείτε; Δεν σέβεστε τον Υπουργό;
Αν αυτό επιβάλλεται δεν ξέρω.. Πρέπει, κύριε Πρόεδρε, να σηκωθώ;
Έτσι είθισται.
Αν είθισται, ναι, συγγνώμη. Κύριε Υπουργέ, να απευθυνθώ σε εσάς λέγοντας τα εξής και να κλείσω λίγο διαφορετικά. Νομίζω ότι έχουν ειπωθεί πάρα πολλά πράγματα. Δεν έχω να προσθέσω κάτι για το νομοσχέδιο. Κάποια στιγμή πριν από κάποιες μέρες κατά τη διάρκεια μιας επιτροπής άκουσα έναν παλιό κοινοβουλευτικό με περίσσια, θα έλεγε, τιμή να λέει πως κατά τη διάρκεια των πολλών ετών της κοινοβουλευτικής του δράσης, ίσως και να ήταν πάνω από είκοσι, είδε πάρα πολλά πράγματα. Το πρώτο που σκέφτηκα ήταν πώς και δεν βαρέθηκε όλα αυτά τα χρόνια. Το δεύτερο που μου ήρθε στη σκέψη ήταν πως καμμιά φορά, ξέρετε, ο κοινοβουλευτισμός τρέφει θα ήθελα να πω πολιτικό προσωπικό με τη μορφή εκείνων των άγριων θηρίων που τα εκτρέφουμε και όταν τα αμολάμε στην πραγματική τους φύση δεν μπορούνε να αρπάξουν ούτε μια κατσαρίδα. Είναι θέματα που πρέπει να τα δούμε και έχουν καίρια αποτύπωση στην πραγματικότητα, σε αυτό που ζούμε σήμερα εδώ στο Κοινοβούλιο. Ακούμε πράγματα και θάματα, ακούμε πολιτικούς, οι οποίοι υπηρέτησαν τον τόπο πάρα πολλά χρόνια, να μην απολογούνται στον κόσμο, να κάνουν πως δεν έκαναν τίποτα, να ξεχνάνε πάρα πολύ εύκολα. Άκουσα και διαπιστώνω σήμερα ότι είναι πάρα πολύ σημαντικό πράγμα να χάνεις την εξουσία από τα χέρια σου, όταν την έχεις χρόνια στα χέρια σου και να στο λέει ένας νέος Βουλευτής, που σε καμμιά περίπτωση δεν θα ήθελα να ζήσει αυτή τη διάρκεια του κοινοβουλευτισμού στο πετσί του. Είναι πράγματα που πρέπει κάποια στιγμή να τα αντιμετωπίσουμε, είναι βέβαια άσχετα με το νομοσχέδιο που συζητάμε σήμερα, πάντως είναι πράγματα που πρέπει να τα αντιμετωπίσουμε σοβαρά πλέον στο Κοινοβούλιό μας, αν θέλουμε να το αναβαθμίσουμε και αν θέλουμε να παραγάγουμε ένα πολιτικό προσωπικό που πραγματικά, είτε από την πλευρά του θα παράγει έργο για τον τόπο του είτε από την άλλη πλευρά θα του παίρνουν από τα χέρια τη δυνατότητα να παράγει κακό έργο για τον τόπο του. Αυτό έχω να πω. Δεν έχω να πω περισσότερα και νομίζω ότι έχουμε πάρα πολύ δρόμο μπροστά μας. Δεν άκουσα κανέναν από την Αντιπολίτευση να θέλει να κάνει πραγματικά εθνικό διάλογο. Δεν άκουσα κανέναν να θέλει σήμερα να ενώσει τη φωνή του σε έναν εθνικό διάλογο, κανέναν μα κανέναν εισηγητή δεν άκουσα να λέει ένα μεγάλο «όχι» σ' αυτόν τον εθνικό διάλογο που θα διαμορφωθεί, με την όποια μορφή του. Και νομίζω ότι όλοι, όσοι τουλάχιστον το ψιλοανέφεραν, είχαν μέσα τους βαθιά την πεποίθηση ότι αυτός ο διάλογος θα γίνει απουσία του κυρίου Πρωθυπουργού. Αυτός ο διάλογος θα γίνει παρουσία του, θα γίνει με πρωτεργάτη τον Πρωθυπουργό της χώρας, αλλά είμαι βαθιά απογοητευμένος και πιστεύω ότι δεν θα έρθουν πραγματικά σε αυτόν τον εθνικό διάλογο. Αυτά. Ευχαριστώ.
Ευχαριστούμε τον κ. Δημήτριο Βέττα, εισηγητή του ΣΥΡΙΖΑ. Τον λόγο τώρα έχει η εισηγήτρια της Νέας Δημοκρατίας κ. Ασημακοπούλου. Πόσο χρόνο θέλετε, κυρία Ασημακοπούλου;
Όσο μου αναλογεί, κύριε Πρόεδρε.
Σας αναλογούν επτάμισι λεπτά. Έχετε τον λόγο.
Σας ευχαριστώ, κύριε Πρόεδρε. Μπερδεύτηκα λίγο, γιατί εδώ ο εισηγητής ζητάει διάλογο. Αυτό είναι ανοιχτή και ειλικρινής συζήτηση, κύριε Υπουργέ; Γιατί στην ανοιχτή και ειλικρινή συζήτηση σήμερα, σύμφωνα με τα λεγόμενά σας, είναι να πλακωθούμε. Οπότε, αν μας καλείτε να πλακωθούμε, εδώ είμαστε, αλλά τέλος πάντων. Χαριτολογώ, βεβαίως, κύριε Υπουργέ. Ξεκινώ αμέσως αυτή τη συζήτηση που κάνουμε για το τραγικό θέμα του κλεισίματος των τραπεζών με κάτι θετικό κι αυτό είναι ότι στην ομιλία του Υπουργού, να μην υπερβάλλω, μου φάνηκε ότι παραδεχτήκατε τελικά ότι εσείς κλείσατε τις τράπεζες. Τουλάχιστον εσείς δεν επιχειρηματολογήσατε ότι δεν κλείσατε τις τράπεζες και αυτό είναι πάρα πολύ καλό, βεβαίως, κύριε Υπουργέ, διότι πριν έδειξα στην πρωτολογία μου και στην εισήγησή μου τις υπογραφές που υπάρχουν στις πράξεις νομοθετικού περιεχομένου που, βεβαίως, είναι και η υπογραφή «Ευκλείδης Τσακαλώτος», οπότε τουλάχιστον αυτό δείχνει μία σοβαρότητα. Για να τελειώνει αυτή η συζήτηση για το αν κλείσατε ή δεν κλείσατε τις τράπεζες. Τώρα, κάνατε κι ένα είδος αυτοκριτικής και διαλέγω τη φράση που χρησιμοποιήσατε στο πλαίσιο αυτής της αυτοκριτικής. «Δεν ήταν ευχάριστο», είπατε, «που έκλεισαν οι τράπεζες και μπήκαν τα capital controls». Δεν ήταν ευχάριστο, κύριε Υπουργέ; Αλήθεια; Το σοκ που πέρασε ο κόσμος δεν σας αγγίζει; Το ότι ήταν στις ουρές οι μεγαλύτεροι άνθρωποι, η ανησυχία για τους κόπους μιας ζωής, αυτά που πέρασαν οι επιχειρήσεις, αυτά που πέρασαν οι άνθρωποι στον ιδιωτικό τομέα, αυτά που πέρασαν οι άνθρωποι που έχασαν τις δουλειές τους, δεν σας αγγίζουν καθόλου; «Δεν ήταν ευχάριστο». Μάλιστα, δεν ήταν ευχάριστο. Τώρα είναι ευχάριστο, δηλαδή; Γιατί, με συγχωρείτε, σας ρώτησα και την πρώτη φορά: Θα φύγουν; Δεν άκουσα τίποτα για το αν θα φύγουν τα capital controls. Θα φύγουν; Πότε θα φύγουν; Μας μιλήσατε μετά για τον περιορισμό των αρνητικών συνεπειών. Βλέπετε, εγώ είμαι δίκαιη. Βεβαίως, έχει γίνει μια δουλειά για τον περιορισμό των αρνητικών συνεπειών. Με συγχωρείτε αν θεωρώ αυτονόητο ότι αυτό θα έπρεπε να γίνει. Έγινε. Και νομίζω ότι κάποιου εκεί μέσα κάνατε και ένα καλό σχόλιο για τον κ. Στουρνάρα - αν άκουσα καλά - γιατί αναφερθήκατε στην Τράπεζα της Ελλάδος. Έγινε, λοιπόν, αυτή η δουλειά, και μας λέτε - και πάλι ακριβολογώ, δεν παραποιώ καμμία δήλωσή σας - ότι για την καλυτέρευση των συνεπειών σάς είπαν «μπράβο» από το Περού; Μπράβο! Ξέρετε, στο Περού παρεμπιπτόντως - λέω εγώ - ο μέσος μισθός είναι κάτω από 200 ευρώ. Άρα μπορεί εκεί η επιχειρηματολογία που χρησιμοποιήσατε ότι βγάζει κάποιος 1.680 ευρώ από την τράπεζα άνετα…
Το ΔΝΤ μας το είπε, απλώς ήταν η συνάντηση στο Περού.
Εντάξει, ήταν όμως στο Περού. Ωραία, όταν, λοιπόν, είσαι σε μια χώρα που ο μέσος μισθός είναι 200 ευρώ, μπορεί, όταν τους λες ότι τα 1.680 ευρώ τα παίρνεις σε έναν μήνα, να τους φαίνεται καταπληκτικό. Δεν ξέρω, λέω. «Μπράβο», λοιπόν! Θέλετε να σας πούμε μπράβο; Δηλαδή, καταστρέψατε την οικονομία, κλείσατε τις τράπεζες κι επειδή αγωνίζεστε - και καλά κάνετε - για να φύγουν οι κακές συνέπειες από αυτό, πρέπει, λοιπόν, να σας πούμε μπράβο; Πώς να μη μείνω άφωνη, κύριε Υπουργέ; Πώς να μη μείνω άφωνη; Θα μου επιτρέψετε, αλλά το μόνο επίτευγμα που βλέπω να έχετε καταφέρει σε αυτή την ομιλία, είναι να με αφήσετε άφωνη, γιατί ειλικρινά εγώ πολύ σπάνια μένω άφωνη, όπως ξέρετε, από την παρουσία μου στη Βουλή.
Άφωνη; Μια χαρά τα λέτε.
Κουβέντα για τη ζημιά! Καλά, δεν περιμένω να ακούσω και συγγνώμη στον κόσμο που έκλεισαν οι τράπεζες. Αλίμονο! Μακριά από εσάς κάτι τέτοιο! Κύριε Υπουργέ, μιλήσατε για το αφήγημά σας. Έτσι ξεκινήσατε την ομιλία σας σε ένα γενικότερο πλαίσιο και πέρα από νομοσχέδιο που συζητάμε σήμερα. Μας είπατε, λοιπόν, ότι έχετε αποκαταστήσει το κύρος μας στην Ευρώπη, ότι δεν είστε επαρχιώτες σαν εμάς κι ότι έχετε ανάγει το προσφυγικό σε διεθνές ζήτημα, ότι τώρα συζητάνε στο Eurogroup τριάντα λεπτά μόνο για την Ελλάδα - μήπως επειδή τα έχετε συμφωνήσει όλα, λέτε «ναι» και δεν παίρνει και πολλή ώρα να πεις «ναι» σε όλα; - και, τέλος πάντων, βεβαίως ότι πρεσβεύετε την αλληλεγγύη. Και άλλο επίτευγμα: Ενώ έχουμε γυρίσει στην ύφεση, «ε, δεν θα είναι δα και τόσο μεγάλη η ύφεση! Θα είναι μικρότερη η ύφεση από ό,τι περιμέναμε.» Αυτό είναι καλό; Και, βεβαίως, επειδή ξέρω ότι όλοι θέλουμε να φύγουμε για να δούμε το ματς απόψε, μου κάνατε και μία πάσα και σας ευχαριστώ. Ρωτήσατε ή μάλλον αναλογιστήκατε αν υπάρχει έστω και ένας Βουλευτής, ο οποίος θεωρεί ότι αν ήταν Πρωθυπουργός ο Αντώνης Σαμαράς, θα είχε χειριστεί καλύτερα το προσφυγικό. Στα αγγλικά, κύριε Υπουργέ: «Live in the flesh». Να, μία Βουλευτής που πιστεύει ότι, ναι, το προσφυγικό το είχε χειριστεί καλύτερα η κυβέρνηση Σαμαρά. Και για να πάω σε ένα άλλο αφήγημα, σε ένα παράλληλο σύμπαν - στο οποίο δυστυχώς δεν ζούμε, γιατί βγήκε ο ΣΥΡΙΖΑ - αν υπήρχε η κυβέρνηση Σαμαρά, ξέρετε πού θα ήμασταν; Θα είχαμε 2,9% ανάπτυξη, όχι ύφεση και όχι μικρότερη από την αναμενόμενη ύφεση. Θα συνεχιζόταν η σταδιακή μείωση της ανεργίας. Θα είχαμε βγει από το μνημόνιο και θα είχαμε πάει στην πιστοληπτική γραμμή στήριξης. Μπορεί να βγαίναμε στις αγορές συντομότερα. Πώς σας φαίνονται, κύριε Υπουργέ, τα 11 δισεκατομμύρια για προληπτική γραμμή στήριξης; Ωραία δεν θα ήταν; Αντί γι' αυτό τι έχουμε; Τρίτο μνημόνιο! Να και τι δεν θα είχαμε, εάν είχε συνεχιστεί η κυβέρνηση του Αντώνη Σαμαρά: Δεν θα είχαμε τρίτο μνημόνιο, δεν θα είχε αυξηθεί το χρέος ακόμη περισσότερο. Δεν θα αυξανόταν η ανεργία, δεν θα είχε αυξηθεί ο ΦΠΑ, δεν θα είχε αυξηθεί ο φόρος στους ελεύθερους επαγγελματίες και η προκαταβολή φόρου 100%. Δεν θα ερχόταν αυτό που έρχεται για τους αγρότες. Τι άλλο να πω; Πολλά από αυτά! Αυτό, λοιπόν, θα γινόταν εάν υπήρχε η κυβέρνηση του Αντώνη Σαμαρά, κύριε Υπουργέ. Και κλείνω επανερχόμενη στο νομοσχέδιο. Δεν θα είχαν κλείσει οι τράπεζες και δεν θα είχαμε capital controls και δεν θα συζητούσαμε εάν είναι επίτευγμα να μειώνεται η ζημιά από το κλείσιμο των τραπεζών. Θα συζητούσαμε άλλα πράγματα. Αυτό εγώ το λέω «αφήγημα». Αυτά τα οποία λέτε εσείς, τα λέω «παραμύθια», κύριε Υπουργέ.
Ευχαριστούμε, την εισηγήτρια της Νέας Δημοκρατίας κ. Ασημακοπούλου. Τον λόγο έχει ο ειδικός αγορητής του Λαϊκού Συνδέσμου - Χρυσή Αυγή κ. Ηλίας Παναγιώταρος.
Ευχαριστώ, κύριε Πρόεδρε. Ακούσαμε τον εισηγητή του ΣΥΡΙΖΑ να μιλάει για «εθνική συνεννόηση», για «σύμπνοια» όλων των Ελλήνων. Για να υπάρχει εθνική συνεννόηση και σύμπνοια, θα πρέπει αυτός που την ζητεί, αυτός που κατευθύνει, που διοικεί - η συγκυβέρνηση ΣΥΡΙΖΑ - ΑΝΕΛ - να δίνει το καλό παράδειγμα. Κύριε εισηγητά του ΣΥΡΙΖΑ, ο ελληνικός λαός με το δημοψήφισμα έδειξε μια ιδιαίτερα μεγάλη σύμπνοια. Ένα 62% του ελληνικού λαού ψήφισε αυτά που φέρατε στο δημοψήφισμα. Και πήρατε αυτή τη σύμπνοια και το επόμενο πρωί του δημοψηφίσματος την κάνατε κουρέλια. Πράξατε τα ακριβώς αντίθετα. Διαλύσατε όλα όσα πίστευαν οι Έλληνες ότι μπορούν να κάνουν απέναντι στους διεθνείς τοκογλύφους, απέναντι στους θεσμούς, απέναντι στους δανειστές, απέναντι σε όλους αυτούς που εσείς, ως αντιπολίτευση, αλλά και σύμφωνα με αυτά που λέγατε στις πρώτες προγραμματικές δηλώσεις του Πρωθυπουργού και που μετά από επτά μήνες παλινδρομήσεων, επτά μήνες που κανείς δεν κατάλαβε ακριβώς τι θέλατε να κάνετε και αρχίσατε να κάνετε τα ακριβώς αντίθετα. Φέρατε το τρίτο μνημόνιο, αυτά που θα καταψηφίζατε «με ένα άρθρο και με έναν νόμο», όπως έλεγε και ο Πρωθυπουργός κ. Τσίπρας. Κάνατε, λοιπόν, τα ακριβώς αντίθετα. Κάνατε τη χειρότερη ανακεφαλαιοποίηση τραπεζών που θα μπορούσε να έχει κάνει κανείς από τις τρεις. Για πρώτη φορά, ό,τι είχε μείνει από τις «ελληνικές» τράπεζες το πήραν οι ξένοι έναντι πινακίου φακής. Οι μετοχές που είχε το δημόσιο ήταν πλέον χαρτοπόλεμος. Δεν έκαναν τίποτα ούτε για να τυλίγουν σουβλάκια! Πιο ακριβή ήταν η λαδόκολα που τυλίγει ένα σουβλάκι από τις μετοχές, όπως τις καταντήσατε εσείς μαζί με τους προκατόχους σας. Άρα δεν μπορείτε να ζητάτε από τους Έλληνες πολίτες καμμία σύμπνοια. Γιατί, εκτός από τα οικονομικά ζητήματα, όπου μόνοι σας διαψευστήκατε, είναι τα εθνικά ζητήματα, για τα οποία βλέπουμε υποχωρητικότητα παντού. Μόνο σήμερα είχαμε εξήντα δύο παραβιάσεις του εθνικού εναέριου χώρου από τους Τούρκους. Και εσείς «μούγκα», ούτε λέξη. Την ίδια στιγμή, είδαμε τι έγινε μεταξύ Τουρκίας και Ρωσίας. Δεν μπορείτε να ζητάτε σύμπνοια, όταν φέρνετε νομοσχέδια, όπου δίνετε την ελληνική ιθαγένεια στον οποιονδήποτε μπαίνει σε αυτή τη χώρα και κάνετε ό,τι μπορείτε, για να έρθουν όσο το δυνατόν περισσότεροι και να μείνουν εδώ. Δεν μπορεί να υπάρχει σύμπνοια, όταν για το προσφυγικό ή το λαθρομετανασταυτικό ζήτημα - πείτε το όπως θέλετε - διαλύσατε στην κυριολεξία τις τοπικές κοινωνίες όλων των νησιών, της Αθήνας, των συνόρων, μικρών χωριών και δεν ξέρουμε τι άλλο. Δεν μπορείτε να μιλάτε για σύμπνοια, όταν από τις ενέργειες και τις πράξεις σας, από τους επτά τζιχαντιστές του Παρισιού, τουλάχιστον οι τρεις πέρασαν από την Ελλάδα. Μάλιστα, ο ένας μπήκε, βγήκε, ξαναήρθε και πάει λέγοντας. Όσο για τη Νέα Δημοκρατία, είναι πολύ ειρωνικό να κατακρίνει τον ΣΥΡΙΖΑ, όταν και η ίδια ψήφισε στο τρίτο μνημόνιο, γνωρίζοντας τα προαπαιτούμενα, ασχέτως εάν τώρα δεν τα ψηφίζει για αντιπολιτευτικούς λόγους. Επίσης, να μιλάτε για μείωση της ανεργίας, όταν ξέρουμε ότι η ανεργία είχε «κατσικωθεί» σε ποσοστό πάνω από 25%. Και δεν ξέρουμε εάν στο ποσοστό του 0,1% που λέτε ότι μειώσατε την ανεργία συνυπολογίζετε και τους εκατοντάδες χιλιάδες που εργάζονται πλέον μία ώρα την ημέρα ή μία μέρα την εβδομάδα, έναντι πινακίου φακής, ούτε καν για έναν καφέ. Για πηγαίνετε και ρωτήστε με τι μισθούς προσλαμβάνονται οι νέοι - όσοι προσλαμβάνονται - σε ιδιωτικές επιχειρήσεις, για να καταλάβετε εάν έχει υπάρξει μείωση της ανεργίας, όπως είπατε ή ανάπτυξη. Για τα εκατοντάδες χιλιάδες λουκέτα μέχρι τον Γενάρη του 2015, για τα οποία είσαστε βασικοί υπεύθυνοι, για τις δεκάδες χιλιάδες των επιχειρήσεων που έφυγαν από την Ελλάδα και πήγαν στη Βουλγαρία, στη Ρουμανία, πήγαν οπουδήποτε αλλού, έφυγαν, για τις πολλές μεγάλες εταιρείες που πήγαν σε φορολογικούς παραδείσους, στο Λουξεμβούργο του φίλου σας του κ. Γιουνκέρ τι έχετε να πείτε; Τίποτα απολύτως! Όσο για το ότι έκλεισαν οι τράπεζες, αυτό θα γινόταν με τον ένα ή με τον άλλο τρόπο. Το ότι «έσκασε» στα χέρια του ΣΥΡΙΖΑ δεν λέει τίποτα. Αποδεικνύει το πόσο τραγικοί ήταν, γιατί έλεγαν ότι δεν υπάρχει καμμία περίπτωση ποτέ να κλείσει καμμία τράπεζα. Έκλεισαν οι τράπεζες και πέτυχαν κάτι το οποίο έχει περάσει στα ψιλά, αυτό που προσπαθούσαν οι τράπεζες πολλά χρόνια τώρα, το πλαστικό χρήμα, όλες οι δοσοληψίες να γίνονται με κάρτες. Το πέτυχαν μέσα σε ελάχιστο χρονικό διάστημα, εκβιάζοντας έναν ολόκληρο λαό και εκβιάζοντας ακόμα όσους έχουν λεφτά, να τα έχουν εγκλωβισμένα στις τράπεζες, να μην μπορούν να τα βγάλουν. Ποιος ξέρει τι μας επιφυλάσσει ο καινούργιος χρόνος, γιατί κανένας - μα, κανένας! - δεν έχει εγγυηθεί ότι δεν θα υπάρξει «κούρεμα» καταθέσεων ούτε από την Ευρώπη ούτε από την Ελλάδα ούτε από πουθενά αλλού. Είναι κρίμα, διότι συνεχώς κοροϊδεύετε τον ελληνικό λαό και η κατάσταση δείχνει ότι τα πράγματα θα γίνουν πολύ χειρότερα. Ευχαριστώ.
Ευχαριστούμε τον κ. Παναγιώταρο, ειδικό αγορητή του Λαϊκού Συνδέσμου - Χρυσή Αυγή. Τον λόγο έχει ο κ. Βαρδαλής, ειδικός αγορητής από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Κατ' αρχάς, θα ήθελα να αναφερθώ στη θέση του κόμματος σε σχέση με τις τροπολογίες που έχουν κατατεθεί, στις οποίες δεν είχαμε τη δυνατότητα στην πρωτολογία μας να αναφερθούμε. Κύριε Υπουργέ, συνεχίζετε μία διαδικασία απαράδεκτη, την τελευταία στιγμή φέρνετε τροπολογίες και δεν έχουμε χρόνο να τις μελετήσουμε.
Δεν τις φέραμε τώρα!
Πότε τις φέρατε; Σήμερα, μετά την έναρξη της συνεδρίασης. Αυτό εννοώ με το «τελευταία στιγμή», δεν εννοώ «την τελευταία ώρα». Για την πρώτη που αφορά τους υπαλλήλους του Υπουργείου Οικονομικών εμείς είμαστε θετικοί. Λύνει ένα πρόβλημα. Όμως, κύριε Υπουργέ, υπάρχουν και άλλοι εργαζόμενοι που έχουν ακριβώς τα ίδια προβλήματα και δεν είναι μέσα, για παράδειγμα οι δημοτικοί αστυνόμοι. Γιατί; Όσον αφορά τη δεύτερη τροπολογία σε σχέση με την κύρωση της συμφωνίας που αφορά τον μηχανισμό εξυγίανσης των τραπεζών, είμαστε αντίθετοι. Εμείς θα την καταψηφίσουμε έτσι κι αλλιώς. Δεν είναι της ώρας να αναφερθούμε στο θέμα. Γνωρίζουμε όλοι μας τον ρόλο των τραπεζών στο κεφαλαιοκρατικό σύστημα παραγωγής, σε αυτό το σύστημα που ζούμε, το καπιταλιστικό. Είναι γι' αυτούς αναγκαία η τραπεζική ένωση, ο κεντρικός φορέας εξυγίανσής τους. Όμως, όλα αυτά έχουν να κάνουν με την εξασφάλιση των τραπεζικών κεφαλαίων, αλλά και γενικότερα των κεφαλαίων. Για την τρίτη τροπολογία που αφορά τους εργαζόμενους στις περιφέρειες θα ψηφίσουμε «παρών». Είχαμε καταθέσει και επίκαιρη ερώτηση, η οποία συζητήθηκε. Η πρότασή μας είναι να συνεχιστεί η μισθοδοσία τους από τον κρατικό προϋπολογισμό και να μην περάσουν στις περιφέρειες. Θα ήθελα να αναφέρω δύο ζητήματα για τις πράξεις νομοθετικού περιεχομένου τώρα. Το πρώτο είναι για τις καθαρίστριες. Είπαμε στην εισηγητική ομιλία ποια θα πρέπει να είναι η λύση, κατά τη γνώμη μας. Να σας θυμίσω ότι για το ίδιο ζήτημα έχουμε καταθέσει πρόταση νόμου τον περασμένο Απρίλη του 2015, η οποία δεν έγινε δεκτή. Κυβέρνηση ήσασταν εσείς. Εμείς θεωρούμε ότι η ευθύνη της καθαριότητας των σχολείων πρέπει να παραμείνει στο Υπουργείο Παιδείας. Υπενθυμίζω ότι από την έναρξη του σχολικού έτους 2016-2017 αυτό αλλάζει, περνάει στους δήμους. Οι ανάγκες των δήμων για τον καθαρισμό των σχολικών μονάδων πρέπει να καλύπτονται από το υπάρχον προσωπικό και με συμβάσεις που θα πρέπει να μετατραπούν αυτοδίκαια σε ιδιωτικού δικαίου αορίστου χρόνου από τους οικείους δήμους. Μια τέτοια τροπολογία πρέπει να φέρετε, δηλαδή να γίνουν αορίστου χρόνου οι καθαρίστριες, για να μην έχουμε απολύσεις από τον επόμενο χρόνο. Συμφωνούμε, βεβαίως, για την παράταση που δίνετε για το τρέχον σχολικό έτος. Το δεύτερο ζήτημα σε σχέση με τις πράξεις νομοθετικού περιεχομένου είναι το εξής: Ο κ. Φάμελλος αναρωτήθηκε αν μπορεί κάποιος να διαφωνήσει με το ζήτημα, έτσι όπως μπαίνει με την πράξη νομοθετικού περιεχομένου, για τη μεταφορά των μαθητών. Κύριε Υπουργέ, εσείς πώς λύσατε αυτό το πρόβλημα με την πράξη νομοθετικού περιεχομένου; Με τα άρθρα 1 έως 3 της συγκεκριμένης πράξης παρατείνατε για μια ακόμη φορά τις συμβάσεις στα δρομολόγια. Απαντήστε μου, όμως: Υπάρχει σε αυτό καταληκτική ημερομηνία, 29-2-2016. Μετά τι θα γίνει; Ξανά καινούργια παράταση; Αυτό το ζήτημα έτσι το έλυναν και οι προηγούμενοι. Παράταση στην παράταση. Μπορεί να λυθεί, λοιπόν, μόνιμα και σταθερά το ζήτημα; Κατά τη γνώμη μας, ναι. Η πρότασή μας, που την έχουμε διατυπώσει πάρα πολλές φορές σε αυτήν την Αίθουσα, είναι ότι αυτό το πρόβλημα πρέπει να λυθεί με δωρεάν μεταφορά των μαθητών μόνο με τη δημιουργία ενός αποκλειστικά δημόσιου φορέα. Σε κάθε περίπτωση, όμως, γίνει, δεν γίνει αποδεκτή - που είναι φανερό τι θα γίνει - η πρόταση του Κομμουνιστικού Κόμματος της Ελλάδας, θα πρέπει να πάρετε όλα εκείνα τα μέτρα που είναι απαραίτητα για να εξασφαλιστεί η μεταφορά όλων των μαθητών, να δοθούν ειδικά μαθητικά δελτία, να είναι δωρεάν η μετακίνηση των μαθητών από όλα τα μέσα μαζικής μεταφοράς. Αυτό το λέμε, γιατί υπάρχουν και άλλοι περιορισμοί. Πέρα από τα είκοσι χιλιόμετρα, δεν δικαιούται ο μαθητής δωρεάν μεταφορά, γιατί δεν έχει μαθητικό δελτίο. Τέλος, κύριε Υπουργέ, θα ήθελα να κάνω ένα σχόλιο σε σχέση με την τοποθέτησή σας. Αναφερθήκατε στα δύο αφηγήματα που συγκρούονται. Κατηγορήσατε κυρίως το ΠΑΣΟΚ και τη Νέα Δημοκρατία ότι δεν ολοκλήρωσαν την πέμπτη αξιολόγηση, ότι φέρουν ευθύνη. Είπατε ότι είχαν κόκκινες γραμμές οι οποίες θα γίνονταν ροζ γιατί δεν είχαν σκοπό να συγκρουστούν. Άρα, αφού εσείς που συγκρουστήκατε και φέρατε αυτή τη σύμβαση που φέρατε, αυτοί που δεν είχαν σκοπό να συγκρουστούν θα έφερναν χειρότερη. Πάνω κάτω, χωρίς να θέλω να παραφράσω, η λογική ήταν αυτή. Εσείς μάλιστα συγκρουστήκατε και αλλάξατε πολλά και μέσα σε όλα αυτά αλλάξατε και την κατάσταση συνολικά στην Ευρωπαϊκή Ένωση. Τώρα αρχίζουν, λοιπόν, να εξελίσσονται οι συγκρούσεις, να γίνονται συζητήσεις και, εν πάση περιπτώσει, να γίνονται αλλαγές, αλλαγές στην Πορτογαλία, στην Ισπανία, αλλαγές ακόμα και σε ένα κομμάτι της σοσιαλδημοκρατίας διαπιστώσατε. Τελικά, η Ευρωπαϊκή Ένωση αλλάζει; Κύριε Υπουργέ, είμαστε οι τελευταίοι που θα πούμε ότι δεν αλλάζει. Η Ευρωπαϊκή Ένωση αλλάζει, αλλά αλλάζει προς το χειρότερο για λογαριασμό των εργαζόμενων και των υπόλοιπων λαϊκών στρωμάτων. Τέτοιου είδους αλλαγές γίνονται και τέτοιου είδους συγκρούσεις σήμερα εξελίσσονται στην Ευρωπαϊκή Ένωση. Πρόκειται για συγκρούσεις ανάμεσα στις αστικές τάξεις των χωρών της Ευρωπαϊκής Ένωσης και σε αυτές τις συγκρούσεις βεβαίως συμμετέχετε και εσείς γιατί υπερασπίζετε τα συμφέροντα της αστικής τάξης της χώρας μας. Αυτές οι συγκρούσεις όμως δεν έχουν καμμία σχέση με τα συμφέροντα του λαού. Γιατί, για παράδειγμα, ενώ αλλάζουν πολλά πράγματα στην Ευρωπαϊκή Ένωση τα αντιλαϊκά μέτρα παίρνονται σε όλες τις χώρες, είτε έχουν είτε δεν έχουν χρέος είτε έχουν είτε δεν έχουν μνημόνια. Γιατί ανεβαίνουν τα όρια ηλικίας ως προϋπόθεση για τη συνταξιοδότηση; Γιατί μειώνονται οι συντάξεις και οι μισθοί; Γιατί μειώνεται η τιμή της εργατικής δύναμης σε όλες τις χώρες της Ευρωπαϊκής Ένωσης; Γιατί αυτές οι αλλαγές είναι, τέλος πάντων, σε βάρος του λαού; Κύριε Υπουργέ, θα έλεγα το εξής: Βεβαίως υπάρχουν συγκρούσεις. Η σύγκρουση, όμως, που είναι αναγκαία είναι πρώτα απ' όλα η σύγκρουση της εργατικής τάξης με τα συμφέροντα των μονοπωλίων, των πολιτικών τους εκπροσώπων και όλων όσοι υπερασπίζονται τα συμφέροντα των αστικών τάξεων των χωρών της Ευρωπαϊκής Ένωσης. Απαραίτητη είναι η συμμαχία των λαϊκών στρωμάτων, της εργατιάς, των αγροτών, των αυτοαπασχολούμενων επαγγελματοβιοτεχνών ενάντια στα συμφέροντα των μονοπωλίων. Σας ευχαριστώ, κύριε Πρόεδρε.
Ευχαριστούμε, κύριε Βαρδαλή. Τελευταίος ομιλητής είναι ο κ. Ιάσων Φωτήλας, ειδικός αγορητής από το Ποτάμι. Έχετε και εσείς τον ίδιο χρόνο. Ελπίζω να μην τον εξαντλήσετε.
Ευχαριστώ, κύριε Πρόεδρε. Άκουσα με προσοχή τον κύριο Υπουργό, όπως άκουσα και τον ομιλητή των ΑΝΕΛ να μας λέει για τις ευθύνες των προηγούμενων κυβερνήσεων σχετικά με την αύξηση των κόκκινων δανείων κατά δεκάδες δισεκατομμύρια, 78 για την ακρίβεια. Συμφωνώ ότι έχουν τις δικές τους ευθύνες. Εσείς, όμως, κύριε Υπουργέ, που τα εκτοξεύσατε στα 100 δισεκατομμύρια, δεν έχετε να πείτε κάτι για τις δικές σας ευθύνες; Δεν άκουσα, επίσης, να πείτε κάτι, κύριε Υπουργέ, για την παράκληση που κάνετε σε διεθνή funds, ναι hedge funds, αυτά που καταγγέλλατε ως γύπες και αρπακτικά των Ελλήνων πολιτών, να αγοράσουν κυριολεκτικά για ένα κομμάτι ψωμί τα κόκκινα δάνεια πολιτών και επιχειρήσεων. Εμείς επιμένουμε ότι οι συγκεκριμένες ΠΝΠ, που καλείται το ελληνικό Κοινοβούλιο να κυρώσει, αποτελούν την απόδειξη των ερασιτεχνισμών και της αλλοπρόσαλλης δήθεν διαπραγμάτευσης της Κυβέρνησής σας. Γι' αυτό δεν μπορούμε να τη στηρίξουμε, όχι μόνο γιατί φέρνετε σε πράξεις νομοθετικού περιεχομένου νομοθετήματα που θα μπορούσατε να τα φέρετε σε κανονική διαδικασία, αλλά δεν μπορούμε να συναινέσουμε και επί της ουσίας. Αδυνατούμε να στηρίξουμε τη συνέχεια του κλεισίματος των τραπεζών και το πάγωμα της κίνησης των κεφαλαίων, δηλαδή τα άρθρα 1, 2, 3 και 4. Δεν μπορούμε να συναινέσουμε στη νομιμοποίηση σκιωδών συμβούλων και εταιρειών. Όχι άλλοι μυστικοσύμβουλοι, κύριε Υπουργέ. Καταψηφίζουμε, λοιπόν, το άρθρο 5. Δεν μπορούμε να επιτρέψουμε τη συνέχιση της απευθείας ανάθεσης για τη μεταφορά των προσφύγων και των μεταναστών. Όπως είπα στην πρωτολογία μου, το πρώτο τρίμηνο είναι έκτακτη ανάγκη, όταν όμως γίνεται για επτά - οκτώ μήνες συνεχόμενα, τότε η ανάγκη γίνεται τακτική. Ήταν εμφανές ότι θα εντεινόταν το προσφυγικό ρεύμα. Μπορούσατε να το έχετε διαχειριστεί διαφορετικά. Με μια άλλη τρίμηνη παράταση τι κερδίζετε; Τον τέταρτο μήνα δεν θα χρειάζονται πλέον πλωτά μέσα και αν χρειάζονται, πάλι πράξη νομοθετικού περιεχομένου θα φέρετε; Γιατί δεν προνοήσατε να επεκτείνετε το χρονικό όριο σύναψης συμβάσεων μίσθωσης, ναύλωσης πλωτών μέσων και να ανακοινώσετε αυτά τα οικονομικά στοιχεία στην Εθνική Αντιπροσωπεία, ώστε να ελεγχθεί αν γίνεται σωστή οικονομική διαχείριση και δεν γίνονται υπερτιμολογήσεις; Ομοίως και για το άρθρο 9, που βγήκε δύο ημέρες πριν την προκήρυξη των εκλογών και αφορά την αναδρομική ισχύ συμβάσεων ιδιωτικού δικαίου ορισμένου χρόνου. Ομοίως και για το άρθρο 10. Όλα αυτά μπορούσαν να διευθετηθούν και χωρίς τη χρήση πράξεων νομοθετικού περιεχομένου, γιατί αφορούν διαρκείς λειτουργικές ανάγκες των ΟΤΑ, των σχολείων, όχι έκτακτες. Το γνωρίζατε πολύ νωρίτερα. Οφείλατε να το γνωρίζετε. Ομοίως και για το άρθρο 11, που είναι η έκτη κατά σειρά παράταση ισχύος για το συγκεκριμένο ζήτημα. Φυσικά ανέλυσα εκτενώς στην πρωτολογία μου τη σφοδρή αντίθεσή μας στο άρθρο 12 και ειδικότερα στην παράγραφο 6 που αλλάζει άρδην τον τρόπο επιλογής του πρύτανη και ας επιμένετε, κύριε Υπουργέ. Εμείς θεωρούμε ότι αυτό είναι όπισθεν ολοταχώς για την παιδεία. Θέλετε μικρά και φοβικά, εσωστρεφή ελληνικά πανεπιστήμια, αποκομμένα από τις διεθνείς εξελίξεις, κλεισμένα στο καβούκι τους. Φυσικά όχι! Τις μόνες διατάξεις που θα στηρίξουμε είναι αυτές που αφορούν τις καταστροφές στον Έβρο και τον διορισμό του Α/ΓΕΕΘΑ στη θέση του Προέδρου της Στρατιωτικής Επιτροπής του Οργανισμού Βορειοατλαντικού Συμφώνου. Όσον αφορά τις τροπολογίες, άκουσον - άκουσον! Εκπρόθεσμες τροπολογίες σε επείγοντα νομοσχέδια για την κύρωση δώδεκα πράξεων νομοθετικού περιεχομένου. Ε, αυτό πάει πολύ. Δεν το θέλει ούτε θεός ούτε διάβολος! Άκουσα τον κύριο Υπουργό να πανηγυρίζει για τις μειωμένες επιπτώσεις των capital controls στην οικονομία μας και για το γεγονός ότι ο ρυθμός ανάπτυξης δεν θα είναι στο -4, αλλά στο -1. Πραγματικά απορώ. Παίζετε με τα νεύρα και τις αντοχές του ελληνικού λαού; Προσποιείστε ότι αγνοείτε τα πραγματικά αποτελέσματα των capital controls σε όλο το φάσμα της ελληνικής οικονομίας; Αγνοείτε την αύξηση της ανεργίας, το κλείσιμο των επιχειρήσεων, τα ασφυκτικά ζητήματα ρευστότητας που αντιμετωπίζει η αγορά; Είναι επιτυχία για εσάς το γεγονός ότι οι εισαγωγές στη χώρα τον Ιούλιο παρουσίασαν κάμψη 32%; Είναι επιτυχία ότι στο σύνολο των δεκαεννέα κρατών - μελών, η Ελλάδα καταγράφει τη δεύτερη μεγαλύτερη μείωση εξαγωγών και τη μεγαλύτερη πτώση στις εισαγωγές από τον Ιανουάριο μέχρι τον Ιούλιο; Είστε υπερήφανοι που για τέταρτο συνεχόμενο μήνα είναι αισθητή η κάμψη στη δραστηριότητα διακίνησης εμπορευματοκιβωτίων στο λιμάνι του Πειραιά; Πανηγυρίζετε που το δίμηνο Ιουλίου - Αυγούστου χάθηκε 1 δισεκατομμύριο ναυτιλιακού συναλλάγματος και μειώθηκε το ελληνικό νηολόγιο, που η χρηματιστηριακή αξία των ελληνικών τραπεζών από 29 δισεκατομμύρια τον Ιούνιο του 2013 έχει καταρρεύσει στα 3,9 δισεκατομμύρια τον Νοέμβριο του 2015; Είστε υπερήφανοι που το πρώτο τρίμηνο του 2015 οι ελληνικές τράπεζες είχαν ανακοινώσει 74,5 δισεκατομμύρια ευρώ μη εξυπηρετούμενων δανείων και τώρα πλέον υπολογίζεται στα 107 δισεκατομμύρια; Αυτά είναι τα επιτεύγματά σας και υπερηφανεύεστε ότι η ύφεση δεν θα είναι 2,5%, αλλά 16%. Συγχαρητήρια! Κυρίες και κύριοι συνάδελφοι, η αλήθεια είναι ότι η χώρα μας βρίσκεται διαρκώς υπό πίεση. Τα γεγονότα στο Παρίσι, αλλά και η σημερινή κατάρριψη του αεροπλάνου από την τουρκική αεροπορία αυξάνουν τα προβλήματα στη γειτονιά μας. Κι έχουμε τη χειρότερη δυνατή Κυβέρνηση στο τιμόνι της χώρας, μια Κυβέρνηση που λέει συστηματικά «ναι σε όλα» κι ας καταγγέλλει την Αντιπολίτευση. Μια Κυβέρνηση που υπογράφει με τον διεθνή παράγοντα ένα μνημόνιο δεκαετιών και ανταλλάσσει τη βραχύβια παραμονή της στην εξουσία με το μέλλον των παιδιών μας, μια Κυβέρνηση που θέλει να αποκόψει τα πανεπιστήμιά μας από τις διεθνείς εξελίξεις. Το δυστύχημα είναι ότι αναθρέψατε την κοινή γνώμη με σενάρια συνωμοσίας ότι η κρίση αυτή δημιουργήθηκε από κάποιο ξένο κέντρο αποφάσεων για να αρπάξουν οι ξένοι τις περιουσίες μας. Τώρα, εσείς οι ίδιοι βρίσκεστε στη δυσάρεστη θέση να αναλάβετε αυθορμήτως τη θέση των αρνητικών πρωταγωνιστών σε μια παράλογη πρακτική διαρκών παραχωρήσεων. Η διαφορά είναι ότι δεν μιλάμε πλέον για σενάρια, αλλά για πραγματικότητα. Και την παραχώρηση δεν την κάνουν κάποιοι μυστήριοι και άγνωστοι κύριοι με μαύρο κουστούμι και λευκό κολάρο. Είστε εσείς οι ίδιοι που παραδίδετε μια ολόκληρη χώρα σε ξένα χέρια, εσείς που ζητούσατε επίμονα να πάρετε την εξουσία για να μας σώσετε από τους προδότες. Υποκριτές! Σας ευχαριστώ.
Κύριε Πρόεδρε, θα ήθελα τον λόγο για ένα λεπτό.
Πολύ σύντομα, κύριε Υπουργέ, για ένα σχόλιο.
Απλώς ήθελα να πω ότι τελικά τα ελληνικά μου δεν είναι τόσο άσχημα όσο νόμιζα. Πρώτον, ξέρω τι σημαίνει η λέξη αφωνία. Δεν πρόσεξα στην κ. Ασημακοπούλου καμμιά αφωνία, ίσα - ίσα ήταν λαλίστατη σε αυτά που είπε. Υποστήριξε τη θέση του κόμματός της. Δεύτερον, ξέρω τι σημαίνει λαϊκισμός.
Το ξέρετε από πρώτο χέρι.
Βεβαίως, ξέρω από πρώτο χέρι. Και ξέρω ότι τα κόμματα που χρησιμοποιούν τον λαϊκισμό σαν το Ποτάμι λένε «κάντε όπως λέμε κι όχι όπως κάνουμε». Τέτοιον λαϊκισμό, τέτοια διαστρέβλωση! Τρίτον, ξέρω τι σημαίνει πανηγυρισμός. Πού είδατε τον πανηγυρισμό; Το είπα δυο - τρεις φορές - και σε εσάς μιλάω και στην κ. Ασημακοπούλου - ότι δεν ήταν μια ευχάριστη κατάσταση και παρεξηγήθηκε και είπε «ευχάριστη σημαίνει ότι δεν είναι σοβαρό». Ήταν προφανές τι εννοούσα, ότι προσπαθούσαμε να μειώσουμε τις επιπτώσεις. Κανένας δεν πανηγύρισε. Και είναι πολύ μεγάλος λαϊκισμός για ένα κόμμα σαν το Ποτάμι να χρησιμοποιεί λέξεις όπως τον πανηγυρισμό. Ευτυχώς, όταν ερχόμουν εδώ είχα την εξής αίσθηση - γιατί πάντα έχω την αίσθηση του fair play - ότι η Νέα Δημοκρατία δεν θα ήταν έτοιμη να με αντιμετωπίσει, γιατί είχε τα δικά της προβλήματα, αλλά βλέπω ότι το Ποτάμι, μέχρι να βρει η Νέα Δημοκρατία καινούργιο Αρχηγό, είναι εντελώς έτοιμο να τους υποστηρίξει και να υπάρχουν τα συμφέροντα των μεγάλων τάξεων και της άρχουσας τάξης στα χέρια σας με μεγάλη ασφάλεια. Αυτό έχω να πω για το Ποτάμι.
Ευχαριστούμε.
Κύριε Πρόεδρε, θα ήθελα τον λόγο.
Ναι, κύριε Καρρά, να δευτερολογήσετε.
Κύριε Πρόεδρε, ζητώ τον λόγο επί προσωπικού.
Τι να πει; Τίποτα προσωπικό δεν είπα.
Δεν έγινε κάποια προσωπική αναφορά. Έκανε πολιτικό σχολιασμό. Τον λόγο έχει ο κ. Καρράς, τελευταίος ομιλητής πριν προχωρήσουμε στην ψηφοφορία.
Ευχαριστώ, κύριε Πρόεδρε, επειδή απουσιάζει ο ειδικός αγορητής μας. Σαν συμπέρασμα της σημερινής συζήτησης, η δική μας πλευρά καταλήγει στο εξής, κύριε Πρόεδρε. Οι ευθύνες των δύο μεγάλων κομμάτων αντιπαρατίθενται μέσα στην Αίθουσα και δεν βελτιώνουν και δεν συνεισφέρουν τίποτα για να ξεφύγουμε από το τούνελ στο οποίο βρισκόμαστε. Άκουσα και την πλευρά του ΣΥΡΙΖΑ και την πλευρά της Νέας Δημοκρατίας. Παρατηρώ μια διελκυστίνδα ευθυνών, η οποία με οδηγεί στη σκέψη ότι κάθε πλευρά προσπαθεί να αποσείσει τις δικές τις ευθύνες. Έρχομαι δε πολύ προβληματισμένος, διότι έχω ακούσει κουβέντες για συναίνεση, ότι όλες οι πλευρές επιδιώκουν τη συναίνεση, αλλά υπό το περιεχόμενο των αντιπαραθέσεων αυτών δεν μπορεί να υπάρξει συναίνεση, διότι το χάσμα μεγαλώνει. Συνεπώς καταλήγουμε στο συμπέρασμα, κύριε Πρόεδρε και κυρίες και κύριοι συνάδελφοι, ότι δεν αρκούν αυτά που γίνονται πλέον στην Αίθουσα αυτή. Δεν αρκούν αυτά τα οποία γίνονται στην πατρίδα μας. Βυθιζόμαστε στην ύφεση, συνεχίζεται η ύφεση και δεν επιλύεται το ζήτημα. Συζητήσαμε σήμερα για το θέμα των τραπεζών. Δεν προέκυψε κάτι. Προσπαθούμε να νομιμοποιήσουμε παρελθούσες καταστάσεις. Για την ανακεφαλαιοποίηση, για την οποία έγιναν μεγάλες συζητήσεις, προέκυψε ότι καταβυθίζονται οι τιμές των μετοχών, οι χρηματιστηριακές αξίες, οι τιμές διάθεσης, που σημαίνει ότι οι τράπεζες δεν μπορούν πραγματικά να ανακεφαλαιοποιηθούν, παρά μόνο λογιστικά. Τελειώνοντας ήθελα να παρατηρήσω σε σχέση με τις τροπολογίες το εξής. Άκουσα τον κ. Τσακαλώτο. Παραμένει η άποψή μου ότι δεν μπορούσε να έρθει η διακρατική συμφωνία με τη μορφή τροπολογίας. Θα κρίνει τελικά η Βουλή αν το ψηφίσει ή όχι. Ως προς την τροπολογία δε με αριθμό 57, η οποία ήρθε τελευταία, μετά την ομιλία μου, οφείλω να πω τούτο, ότι καλό θα είναι να διατηρηθεί η υφιστάμενη κατάσταση, οι υπάλληλοι των περιφερειών να παραμείνουν στον κρατικό προϋπολογισμό, για να εξασφαλιστεί η δυνατότητα πληρωμής τους. Δεν γνωρίζουμε τους πόρους των περιφερειών, δεν γνωρίζουμε τι ισχύει. Κατόπιν αυτού, θα τοποθετηθούμε εν συνεχεία στην ψηφοφορία. Ευχαριστώ πολύ, κύριε Πρόεδρε.
Ευχαριστώ πάρα πολύ, κύριε Καρρά. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών «Κύρωση: α) της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας» (Α΄ 65), β) της από 30 Ιουνίου 2015 Πράξης Νομοθετικού Περιεχομένου «Τροποποίηση του άρθρου πρώτου της από 28 Ιουνίου 2015 Πράξης Νομοθετικού Περιεχομένου "Τραπεζική αργία βραχείας διάρκειας"» (Α΄ 66), γ) της από 14 Ιουλίου 2015 Πράξης Νομοθετικού Περιεχομένου «Συμπλήρωση της Πράξης Νομοθετικού Περιεχομένου της 28ης Ιουνίου 2015 "Τραπεζική αργία βραχείας διάρκειας" (Α΄ 65), όπως τροποποιήθηκε με την από 30 Ιουνίου 2015 Πράξη Νομοθετικού Περιεχομένου (Α΄ 66) και ισχύει, αναφορικά με την παράταση διάρκειας τραπεζικής αργίας, ρύθμιση θεμάτων συναλλαγών κατά τη διάρκεια αυτής, περιοριστικών μέτρων, αναστολή πράξεων αναγκαστικής εκτέλεσης, καταβολής εγγυοδοσιών και πάσης φύσεως παραβόλων, καθώς και της παράτασης της λύσης και εκκαθάρισης του ΟΔΙΕ» (Α΄ 79), δ) της από 18 Ιουλίου 2015 Πράξης Νομοθετικού Περιεχομένου «Επείγουσες ρυθμίσεις για τη θέσπιση περιορισμών στην ανάληψη μετρητών και τη μεταφορά κεφαλαίων και τις τροποποιήσεις των νόμων 4063/2012, 4172/2013, 4331/2015 και 4334/2015» (Α΄ 84), ε) της από 31 Ιουλίου 2015 Πράξης Νομοθετικού Περιεχομένου «Τροποποιήσεις στις από 28 Ιουνίου 2015, 14 Ιουλίου 2015 και 18 Ιουλίου 2015 Πράξεις Νομοθετικού Περιεχομένου και κατεπείγουσες ρυθμίσεις για αξιόγραφα και για την υποστήριξη της διαπραγμάτευσης της Ελληνικής Κυβέρνησης με τον Ευρωπαϊκό Μηχανισμό Σταθερότητας (Ε.Μ.Σ.), την Ευρωπαϊκή Επιτροπή, την Ευρωπαϊκή Κεντρική Τράπεζα (Ε.Κ.Τ.) και το Διεθνές Νομισματικό Ταμείο (Δ.Ν.Τ.)» (Α΄ 90), στ) της από 17 Αυγούστου 2015 Πράξης Νομοθετικού Περιεχομένου «Κατεπείγουσες Ρυθμίσεις για την Αποκατάσταση των Ζημιών από Ακραία Καιρικά Φαινόμενα στην Περιφερειακή Ενότητα Έβρου» (Α΄ 97), ζ) της από 19 Αυγούστου 2015 Πράξης Νομοθετικού Περιεχομένου «Προσθήκη διάταξης στο ν. 2292/1995 "Οργάνωση και λειτουργία του Υπουργείου Εθνικής Άμυνας, διοίκηση και έλεγχος των Ενόπλων Δυνάμεων και άλλες διατάξεις"» (Α΄ 100), η) της από 22 Αυγούστου 2015 Πράξης Νομοθετικού Περιεχομένου «Επείγουσες ρυθμίσεις για την αντιμετώπιση της ανθρωπιστικής κρίσης που έχει δημιουργηθεί σε νησιά του ανατολικού Αιγαίου λόγω της αιφνίδιας, απρόβλεπτης και μαζικής εισόδου μεγάλου αριθμού μεταναστών» (Α΄ 101), θ) της από 26 Αυγούστου 2015 Πράξης Νομοθετικού Περιεχομένου «Κατεπείγουσες ρυθμίσεις για την ομαλή λειτουργία των Οργανισμών Τοπικής Αυτοδιοίκησης» (Α΄ 102), ι) της από 10 Σεπτεμβρίου 2015 Πράξης Νομοθετικού Περιεχομένου «Κατεπείγουσες ρυθμίσεις για την απρόσκοπτη έναρξη του σχολικού έτους 2015-2016 και την εύρυθμη λειτουργία των σχολικών μονάδων» (Α΄ 108) και ια) της από 25 Σεπτεμβρίου 2015 Πράξης Νομοθετικού Περιεχομένου «Τροποποίηση του άρθρου 13 του ν. 4111/2013» (Α΄ 119) και ιβ) της από 7-10-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων και Παιδείας, Έρευνας και Θρησκευμάτων» (Α΄ 127) και άλλες διατάξεις».
Κύριε Πρόεδρε, πριν προχωρήσετε στην ψήφιση, θα ήθελα να κάνω μία παρατήρηση επί της διαδικασίας.
Ορίστε, κύριε Παππά, έχετε τον λόγο.
Είναι σωστό - όχι βάσει Κανονισμού - ενώ ήταν όλη την ημέρα εδώ ο κύριος Υπουργός, να αποχωρεί αυτή τη στιγμή; Δεν υπάρχει ουδείς εκπρόσωπος της Κυβέρνησης. Είναι σεβασμός αυτός προς το Κοινοβούλιο και τους Βουλευτές;
Υποθέτω ότι δεν έχει αποχωρήσει, γιατί έχει εδώ τα χαρτιά του.
Ψηφίζουμε και Υπουργός δεν υπάρχει. Υπερτερεί το αξίωμα που έχετε εδώ του Προέδρου να κάνετε τις σχετικές παρατηρήσεις, άσχετα αν είναι μέλος της Κυβερνήσεως.
Έχετε δίκιο, κύριε Παππά. Έρχεται. Είχε βγει για λίγο έξω. Προχωρούμε, λοιπόν, στη διαδικασία της ψηφοφορίας. Ερωτάται το Σώμα: Γίνεται δεκτό το νομοσχέδιο επί της αρχής;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το νομοσχέδιο του Υπουργείου Οικονομικών: «Κύρωση: α) της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας» (Α΄ 65), β) της από 30 Ιουνίου 2015 Πράξης Νομοθετικού Περιεχομένου «Τροποποίηση του άρθρου πρώτου της από 28 Ιουνίου 2015 Πράξης Νομοθετικού Περιεχομένου "Τραπεζική αργία βραχείας διάρκειας"» (Α΄ 66), γ) της από 14 Ιουλίου 2015 Πράξης Νομοθετικού Περιεχομένου «Συμπλήρωση της Πράξης Νομοθετικού Περιεχομένου της 28ης Ιουνίου 2015 "Τραπεζική αργία βραχείας διάρκειας" (Α΄ 65), όπως τροποποιήθηκε με την από 30 Ιουνίου 2015 Πράξη Νομοθετικού Περιεχομένου (Α΄ 66) και ισχύει, αναφορικά με την παράταση διάρκειας τραπεζικής αργίας, ρύθμιση θεμάτων συναλλαγών κατά τη διάρκεια αυτής, περιοριστικών μέτρων, αναστολή πράξεων αναγκαστικής εκτέλεσης, καταβολής εγγυοδοσιών και πάσης φύσεως παραβόλων, καθώς και της παράτασης της λύσης και εκκαθάρισης του ΟΔΙΕ» (Α΄ 79), δ) της από 18 Ιουλίου 2015 Πράξης Νομοθετικού Περιεχομένου «Επείγουσες ρυθμίσεις για τη θέσπιση περιορισμών στην ανάληψη μετρητών και τη μεταφορά κεφαλαίων και τις τροποποιήσεις των νόμων 4063/2012, 4172/2013, 4331/2015 και 4334/2015» (Α΄ 84), ε) της από 31 Ιουλίου 2015 Πράξης Νομοθετικού Περιεχομένου «Τροποποιήσεις στις από 28 Ιουνίου 2015, 14 Ιουλίου 2015 και 18 Ιουλίου 2015 Πράξεις Νομοθετικού Περιεχομένου και κατεπείγουσες ρυθμίσεις για αξιόγραφα και για την υποστήριξη της διαπραγμάτευσης της Ελληνικής Κυβέρνησης με τον Ευρωπαϊκό Μηχανισμό Σταθερότητας (Ε.Μ.Σ.), την Ευρωπαϊκή Επιτροπή, την Ευρωπαϊκή Κεντρική Τράπεζα (Ε.Κ.Τ.) και το Διεθνές Νομισματικό Ταμείο (Δ.Ν.Τ.)» (Α΄ 90), στ) της από 17 Αυγούστου 2015 Πράξης Νομοθετικού Περιεχομένου «Κατεπείγουσες Ρυθμίσεις για την Αποκατάσταση των Ζημιών από Ακραία Καιρικά Φαινόμενα στην Περιφερειακή Ενότητα Έβρου» (Α΄ 97), ζ) της από 19 Αυγούστου 2015 Πράξης Νομοθετικού Περιεχομένου «Προσθήκη διάταξης στο ν. 2292/1995 "Οργάνωση και λειτουργία του Υπουργείου Εθνικής Άμυνας, διοίκηση και έλεγχος των Ενόπλων Δυνάμεων και άλλες διατάξεις"» (Α΄ 100), η) της από 22 Αυγούστου 2015 Πράξης Νομοθετικού Περιεχομένου «Επείγουσες ρυθμίσεις για την αντιμετώπιση της ανθρωπιστικής κρίσης που έχει δημιουργηθεί σε νησιά του ανατολικού Αιγαίου λόγω της αιφνίδιας, απρόβλεπτης και μαζικής εισόδου μεγάλου αριθμού μεταναστών» (Α΄ 101), θ) της από 26 Αυγούστου 2015 Πράξης Νομοθετικού Περιεχομένου «Κατεπείγουσες ρυθμίσεις για την ομαλή λειτουργία των Οργανισμών Τοπικής Αυτοδιοίκησης» (Α΄ 102), ι) της από 10 Σεπτεμβρίου 2015 Πράξης Νομοθετικού Περιεχομένου «Κατεπείγουσες ρυθμίσεις για την απρόσκοπτη έναρξη του σχολικού έτους 2015-2016 και την εύρυθμη λειτουργία των σχολικών μονάδων» (Α΄ 108) και ια) της από 25 Σεπτεμβρίου 2015 Πράξης Νομοθετικού Περιεχομένου «Τροποποίηση του άρθρου 13 του ν.4111/2013» (Α΄ 119) και ιβ) της από 7-10-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων και Παιδείας, Έρευνας και Θρησκευμάτων», (Α΄ 127) και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών. Ερωτάται το Σώμα: Γίνεται δεκτό το άρθρο 1 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Κατά πλειοψηφία.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Κατά πλειοψηφία.
Κατά πλειοψηφία.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Παρών.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 55 και ειδικό 17 ως έχει;
Κατά πλειοψηφία.
Κατά πλειοψηφία.
Παρών.
Παρών.
Συνεπώς η τροπολογία με γενικό αριθμό 55 και ειδικό 17 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 56 και ειδικό 18 ως έχει;
Κατά πλειοψηφία.
Παρών.
Συνεπώς η τροπολογία με γενικό αριθμό 56 και ειδικό 18 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 57 και ειδικό 19 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 57 και ειδικό 19 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομικών: «Κύρωση: α) της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας» (Α΄ 65), β) της από 30 Ιουνίου 2015 Πράξης Νομοθετικού Περιεχομένου «Τροποποίηση του άρθρου πρώτου της από 28 Ιουνίου 2015 Πράξης Νομοθετικού Περιεχομένου "Τραπεζική αργία βραχείας διάρκειας"» (Α΄ 66), γ) της από 14 Ιουλίου 2015 Πράξης Νομοθετικού Περιεχομένου «Συμπλήρωση της Πράξης Νομοθετικού Περιεχομένου της 28ης Ιουνίου 2015 "Τραπεζική αργία βραχείας διάρκειας" (Α΄ 65), όπως τροποποιήθηκε με την από 30 Ιουνίου 2015 Πράξη Νομοθετικού Περιεχομένου (Α΄ 66) και ισχύει, αναφορικά με την παράταση διάρκειας τραπεζικής αργίας, ρύθμιση θεμάτων συναλλαγών κατά τη διάρκεια αυτής, περιοριστικών μέτρων, αναστολή πράξεων αναγκαστικής εκτέλεσης, καταβολής εγγυοδοσιών και πάσης φύσεως παραβόλων, καθώς και της παράτασης της λύσης και εκκαθάρισης του ΟΔΙΕ» (Α΄ 79), δ) της από 18 Ιουλίου 2015 Πράξης Νομοθετικού Περιεχομένου «Επείγουσες ρυθμίσεις για τη θέσπιση περιορισμών στην ανάληψη μετρητών και τη μεταφορά κεφαλαίων και τις τροποποιήσεις των νόμων 4063/2012, 4172/2013, 4331/2015 και 4334/2015» (Α΄ 84), ε) της από 31 Ιουλίου 2015 Πράξης Νομοθετικού Περιεχομένου «Τροποποιήσεις στις από 28 Ιουνίου 2015, 14 Ιουλίου 2015 και 18 Ιουλίου 2015 Πράξεις Νομοθετικού Περιεχομένου και κατεπείγουσες ρυθμίσεις για αξιόγραφα και για την υποστήριξη της διαπραγμάτευσης της Ελληνικής Κυβέρνησης με τον Ευρωπαϊκό Μηχανισμό Σταθερότητας (Ε.Μ.Σ.), την Ευρωπαϊκή Επιτροπή, την Ευρωπαϊκή Κεντρική Τράπεζα (Ε.Κ.Τ.) και το Διεθνές Νομισματικό Ταμείο (Δ.Ν.Τ.)» (Α΄ 90), στ) της από 17 Αυγούστου 2015 Πράξης Νομοθετικού Περιεχομένου «Κατεπείγουσες Ρυθμίσεις για την Αποκατάσταση των Ζημιών από Ακραία Καιρικά Φαινόμενα στην Περιφερειακή Ενότητα Έβρου» (Α΄ 97), ζ) της από 19 Αυγούστου 2015 Πράξης Νομοθετικού Περιεχομένου «Προσθήκη διάταξης στο ν. 2292/1995 "Οργάνωση και λειτουργία του Υπουργείου Εθνικής Άμυνας, διοίκηση και έλεγχος των Ενόπλων Δυνάμεων και άλλες διατάξεις"» (Α΄ 100), η) της από 22 Αυγούστου 2015 Πράξης Νομοθετικού Περιεχομένου «Επείγουσες ρυθμίσεις για την αντιμετώπιση της ανθρωπιστικής κρίσης που έχει δημιουργηθεί σε νησιά του ανατολικού Αιγαίου λόγω της αιφνίδιας, απρόβλεπτης και μαζικής εισόδου μεγάλου αριθμού μεταναστών» (Α΄ 101), θ) της από 26 Αυγούστου 2015 Πράξης Νομοθετικού Περιεχομένου «Κατεπείγουσες ρυθμίσεις για την ομαλή λειτουργία των Οργανισμών Τοπικής Αυτοδιοίκησης» (Α΄ 102), ι) της από 10 Σεπτεμβρίου 2015 Πράξης Νομοθετικού Περιεχομένου «Κατεπείγουσες ρυθμίσεις για την απρόσκοπτη έναρξη του σχολικού έτους 2015-2016 και την εύρυθμη λειτουργία των σχολικών μονάδων» (Α΄ 108) και ια) της από 25 Σεπτεμβρίου 2015 Πράξης Νομοθετικού Περιεχομένου «Τροποποίηση του άρθρου 13 του ν.4111/2013» (Α΄ 119) και ιβ) της από 7-10-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων και Παιδείας, Έρευνας και Θρησκευμάτων», (Α΄ 127) και άλλες διατάξεις» έγινε δεκτό επί της αρχής και επί των άρθρων. Δέχεστε στο σημείο αυτό να ψηφίσουμε το νομοσχέδιο και στο σύνολο;
Ερωτάται το Σώμα: Γίνεται δεκτό το νομοσχέδιο και στο σύνολο;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Το νομοσχέδιο έγινε δεκτό και στο σύνολο κατά πλειοψηφία. Συνεπώς, το σχέδιο νόμου του Υπουργείου Οικονομικών «Κύρωση: α) της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας» (Α΄ 65), β) της από 30 Ιουνίου 2015 Πράξης Νομοθετικού Περιεχομένου «Τροποποίηση του άρθρου πρώτου της από 28 Ιουνίου 2015 Πράξης Νομοθετικού Περιεχομένου "Τραπεζική αργία βραχείας διάρκειας"» (Α΄ 66), γ) της από 14 Ιουλίου 2015 Πράξης Νομοθετικού Περιεχομένου «Συμπλήρωση της Πράξης Νομοθετικού Περιεχομένου της 28ης Ιουνίου 2015 "Τραπεζική αργία βραχείας διάρκειας" (Α΄ 65), όπως τροποποιήθηκε με την από 30 Ιουνίου 2015 Πράξη Νομοθετικού Περιεχομένου (Α΄ 66) και ισχύει, αναφορικά με την παράταση διάρκειας τραπεζικής αργίας, ρύθμιση θεμάτων συναλλαγών κατά τη διάρκεια αυτής, περιοριστικών μέτρων, αναστολή πράξεων αναγκαστικής εκτέλεσης, καταβολής εγγυοδοσιών και πάσης φύσεως παραβόλων, καθώς και της παράτασης της λύσης και εκκαθάρισης του ΟΔΙΕ» (Α΄ 79), δ) της από 18 Ιουλίου 2015 Πράξης Νομοθετικού Περιεχομένου «Επείγουσες ρυθμίσεις για τη θέσπιση περιορισμών στην ανάληψη μετρητών και τη μεταφορά κεφαλαίων και τις τροποποιήσεις των νόμων 4063/2012, 4172/2013, 4331/2015 και 4334/2015» (Α΄ 84), ε) της από 31 Ιουλίου 2015 Πράξης Νομοθετικού Περιεχομένου «Τροποποιήσεις στις από 28 Ιουνίου 2015, 14 Ιουλίου 2015 και 18 Ιουλίου 2015 Πράξεις Νομοθετικού Περιεχομένου και κατεπείγουσες ρυθμίσεις για αξιόγραφα και για την υποστήριξη της διαπραγμάτευσης της Ελληνικής Κυβέρνησης με τον Ευρωπαϊκό Μηχανισμό Σταθερότητας (Ε.Μ.Σ.), την Ευρωπαϊκή Επιτροπή, την Ευρωπαϊκή Κεντρική Τράπεζα (Ε.Κ.Τ.) και το Διεθνές Νομισματικό Ταμείο (Δ.Ν.Τ.)» (Α΄ 90), στ) της από 17 Αυγούστου 2015 Πράξης Νομοθετικού Περιεχομένου «Κατεπείγουσες Ρυθμίσεις για την Αποκατάσταση των Ζημιών από Ακραία Καιρικά Φαινόμενα στην Περιφερειακή Ενότητα Έβρου» (Α΄ 97), ζ) της από 19 Αυγούστου 2015 Πράξης Νομοθετικού Περιεχομένου «Προσθήκη διάταξης στο ν. 2292/1995 "Οργάνωση και λειτουργία του Υπουργείου Εθνικής Άμυνας, διοίκηση και έλεγχος των Ενόπλων Δυνάμεων και άλλες διατάξεις"» (Α΄ 100), η) της από 22 Αυγούστου 2015 Πράξης Νομοθετικού Περιεχομένου «Επείγουσες ρυθμίσεις για την αντιμετώπιση της ανθρωπιστικής κρίσης που έχει δημιουργηθεί σε νησιά του ανατολικού Αιγαίου λόγω της αιφνίδιας, απρόβλεπτης και μαζικής εισόδου μεγάλου αριθμού μεταναστών» (Α΄ 101), θ) της από 26 Αυγούστου 2015 Πράξης Νομοθετικού Περιεχομένου «Κατεπείγουσες ρυθμίσεις για την ομαλή λειτουργία των Οργανισμών Τοπικής Αυτοδιοίκησης» (Α΄ 102), ι) της από 10 Σεπτεμβρίου 2015 Πράξης Νομοθετικού Περιεχομένου «Κατεπείγουσες ρυθμίσεις για την απρόσκοπτη έναρξη του σχολικού έτους 2015-2016 και την εύρυθμη λειτουργία των σχολικών μονάδων» (Α΄ 108) και ια) της από 25 Σεπτεμβρίου 2015 Πράξης Νομοθετικού Περιεχομένου «Τροποποίηση του άρθρου 13 του ν.4111/2013» (Α΄ 119) και ιβ) της από 7-10-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων και Παιδείας, Έρευνας και Θρησκευμάτων», (Α΄ 127) και άλλες διατάξεις» έγινε δεκτό σε μόνη συζήτηση, επί της αρχής, των άρθρων και του συνόλου κατά πλειοψηφία και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.45΄ λύεται η συνεδρίαση για την Πέμπτη 26 Νοεμβρίου 2015 και ώρα 9.30΄, με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.